
Prefaţă 

După mai bine de douăzeci de ani de la apariţia ei în limba engleză, sub 
titlul: On the Way of the Cross, In the King's Service la editura „Door of Hope 
Press“ din Glendale, California, iată că biografia tatălui meu vede lumina tiparului şi 
în limba română. 

Am reprodus textul integral în forma în care l-a redactat autorul, fără să ope- 
rez modificări de conţinut sau de stil. De asemenea, ortografia este cea aflată în uz 
la acea dată. De altfel, noua ortografie — normele ortografice şi ortoepice aprobate 
de Academia Româna în 1993 — nu a fost adoptată unanim nici până astăzi, multe 
publicaţii din România continuând să utilizeze ortografia veche. 

De asemenea, multe din referirile tatălui meu la membrii familiei sale diferă 
substanțial de cele din 1979. De pildă, toții copiii săi sunt în prezent căsătoriți. Multe 
alte date biografice ale membrilor familiei, precum şi ale autorului s-au schimbat. Și, 
desigur, situaţia din România anilor 70 nu mai este deloc aceeaşi, comunismul fiind 
de acum din domeniul istoriei. De asemenea, situaţia bisericii din România este, şi 
ea, cu totul diferită, cultele religioase fiind acum libere să-şi desfăşoare activitatea 
fără oprelişti. Pe calea Crucii, în slujba Regelui oferă cititorilor mai tineri pagini de 
istorie despre o perioadă pe care n-au avut prilejul s-o cunoască nemijlocit, pe când 
pentru cititorii mai în etate lucrarea este un prilej de rememorare a unor evenimente 
pe care le-au cunoscut şi trăit, putând face comparaţie cu situaţia actuală. 

Doru Motz 


Introducere 

Oamenii au tendința să înflorească lucrurile sau să omită pe unele, atunci cînd 
scriu istoria. Dorinţa inimii mele este să le scriu cît mai reale şi aşa cum le vede 
Domnul. 

Cînd Duhul Sfînt i-a inspirat pe scriitorii Bibliei, aceştia au scris viețile sfinţi- 
lor în sfînta carte aşa cum au fost ei — oameni ca toți oamenii, cu părţile lor bune 
şi rele, dar din care străluceşte măreția lui Dumnezeu. Dacă noi am fi scris viața 
lor, poate am fi ascuns părţile lor rele, dar ce caricaturi am mai fi scos! Aşa se 
întîmplă de multe ori cu unii vestitori a1 Cuvîntului lui Dumnezeu. Fie că nu citesc 
unele pasaje din Cuvîntul lui Dumnezeu — din Biblie — fie că le modifică cu privire 
la viaţa sfinților, fără să-şi dea seama că schimonosesc viaţa acelor sfinți şi ciuntesc 
Cuvîntul lui Dumnezeu. 

Cîtă binecuvîntare, îndrăzneală şi încredere au adus viețile sfinților aşa cum 
le-a redat Duhul Sfint, cu căderile şi ridicările lor! Ce folos aş avea eu de nişte 
sfinți ca cei de pe perete, oameni desăvirşiți, care n-au căzut niciodată, care n-au 
trecut pe unde trec cu? 

În cer, una din bucuriile pe care le vom avea va fi aceea să vedem filmul cu 
viețile sfinților şi să ne minunăm de harul şi puterea lui Dumnezeu, constatînd că şi 

ei au fost oameni ca noi, cu slăbiciuni ca ale noastre, cu lupte ca ale noastre, dar 
în care a strălucit puterea lui Dumnezeu. Vom constata atunci cu uimire că mulți fii 
ai luminii au umblat prin întuneric — nu întunericul păcatului, ci al suferințelor şi al 
greutăților — însă cu o credință minunată şi un Dumnezeu minunat. 

Poate unii critici vor fi de părere că anumite lucruri, greşeli sau întîmplări nu 
trebuia să le scriu, dar poate tocmai acelea au avut rolul cel mai hotărîtor. 

Nu vreau să caut slava mea şi nici simpatia oamenilor cu lucruri nereale, şi 
dacă nu voi putea reda tot ce s-a petrecut cu viața mea, aceasta să fie doar din 
punct de vedere al cantității, iar nu al realității. Dincolo, în veşnicii să aveţi ocazia 
să vedeți doar completările sau detaliile unor întîmplări spuse aici numai în rezu- 
mat. 

Efectul pe care îl va avea această carte asupra cititorilor doresc să fie acela pe 
care-l vrea Duhul Sfint. Dacă voi cunoaşte sau nu acest efect, nu contează. O să-l 
văd sus, dacă nu şi aici jos. Ştiu că Dumnezeu nu greşeşte. Dacă mi-a dat îndem- 
nul deosebit şi posibilitatea să scriu această carte, fiind inspirat tot timpul şi plin de 
o bucurie sfîntă în timp ce am scris, îmi va da harul să mă bucur şi după ce am 
terminat-o. 

16 august, 1979 
Glendale, California 


CAPITOLUL 1 


Arestarea 

În miez de noapte, pe la orele 11 între 15-16 decembrie 1958 mă pomenesc 
trezit brutal din somn. Nişte fiinţe străine, negre la înfăţişare şi la suflet stăteau lîngă 
patul meu — doi civili şi un milițian (polițist). 

Mi-au prezentat un mandat de percheziție, după care fără întîrziere au început 
să-mi cotrobăiască prin casă şi să răstoarne toate lucrurile, fără să țină seama de cei 
patru copilaşi care au început să plîngă, dintre care cel mai mic în vârstă de un an 
şi cel mai mare de zece ani. 

l-am întrebat ce caută, spunîndu-le că nu am nimic din ce ar putea fi neper- 
mis sau contra statului. Nu mi-au răspus nimic, ci au continuat prin pod, prin toate 
cămările, prin pivniță. 

Percheziția a durat pînă la ora 5 dimineața. Deşi rezultatul percheziției menţi- 
onat de ei în procesul verbal era negativ, negăsind nimic din ce ar putea constitui 
vreun capăt de acuzaţie, m-au luat cu ei aşa cum eram, cu costumul luat în grabă 
peste pijama — „să dau nişte lămuriri“ — neîngăduindu-mi nici măcar să iau câteva 
haine cu mine. 

Totodată mi-au luat toate cărțile religioase, notițele şi schițele, predicile mele 
şi două manuscrise gata pentru tipar: Siguranţa Mîntuirii şi Lămuriri cu privire la 
Duhul Sfînt — cărți pe care nu le-am mai primit niciodată. 

Ultima carte pe care mi-au luat-o a fost Biblia mea de studiu, pe care le-am 

dat-o din sertarul bufetului din bucătărie. Înainte de a le-o da, am deschis-o cu 
rugăciunea: „Doamne, vorbeşte-mi Tu ceva potrivit pentru clipa aceasta“. Mi s-a 
deschis la lov 19:25-26. Cum textul era subliniat, l-am prins cu privirea dintr-odată 
şi inima mi s-a umplut de bucurie. l-am spus soției: „Dragă, s-ar putea să nu mă 
lase acum acasă, dar totuşi pricina mea e în mîna Domnului“. Textul acesta l-am 
avut cu mine pe tot parcursul detenţiei. În momentele cele mai grele mă întărea, 
spulberîndu-mi orice îndoială, atît mie, cît şi fraților mei. 

lată cum am reţinut eu textul şi cred că Duhul Sfînt mi l-a tălmăcit (parafra- 
zat) aşa: „Dar ştiu că Răscumpărătorul meu este viu şi se va scula odată pe pămînt. 
Chiar dacă trupul şi camea mi se vor prăpădi, voi vedea totuşi pe Dumnezeu. ÎL 
voi vedea şi-mi va fi binevoitor. Îmi va apăra pricina şi o va găsi dreaptă înaintea 
Lui“. 

Ce am înţeles eu din text : 

1. Că trupul şi carnea pot să mi se prăpădească. Voi ajunge în situații grele, 
fără însă ca lăuntrul meu să fie atins. Aşa a şi fost. De multe ori am fost în pragul 
morţii, numai piele şi oase. 

2. Că Răscumpărătorul meu este viu, e cu mine, că atît eu, cît şi cauza mea 
sînt direct în mîna Lui. Chiar dacă sînt vîndut, El mă va răscumpăra. 

3. Că pricina mea e dreaptă înaintea Lui, indiferent cum mă judecă sau mă 
învinuiesc acuzatorii mei sau chiar frații rămaşi liberi, dintre care mulţi au fost duşi 
în eroare de asupritorii mei. 

Ce mare lucru e să ştii că suferi pe nedrept! Într-adevăr Duhul lui Dumnezeu, 
Duhul slavei se odihneşte peste tine, aşa cum spune apostolul Petru (1 Petru 4:14). 

Am fost umplut de o bucurie ce nu se poate descrie, deşi tremuram de frig, 
întrucît era o noapte umedă şi rece de decembrie. Da, eram bucuros, deşi îmi dă- 
deam seama de realitate. M-am despărțit de soţia mea zîmbind şi plin de nădejde, 
întilnind ochii ei tot zîmbind şi plini de aceeaşi nădejde. Pe stradă pînă la maşina 
Securităţii, apoi în maşină, deşi legat la ochi şi bruscat, mă simţeam ca în carul de 
triumf, iar nu ca unul care merge la închisoare. Duhul meu şi chiar buzele mele 
exprimau cîntările cele mai alese de dragoste şi devotament pentru Domnul meu. 
Una din aceste cîntări pe care am cîntat-o în adevărata ei realitate a fost aceasta: 


Te iubesc, Isuse, ştiu că eşti al meu 

A lumii plăcere n-o mai doresc eu 
Mai mult ca bucuria-Ţi nu preţuiesc, 
De te-am iubit cîndva, acum Te iubesc. 


Ca să mă răscumperi, pe cruce-ai murit 
Te iubesc, căci spinii fruntea Ţi-au rănit. 
Te iubesc, căci Tu mai întîi m-ai iubit. 

De 'Te-am iubit cîndva, acum Te iubesc. 

În faţa măririi pe tronul ceresc 
Uita-mi voi jalea ce-n urmă privesc. 
Pe cap purtînd coroana vieții-oi cînta 
De Te-am iubit cîndva, este acuma. 


Prezența Domnului şi credința în El m-a făcut să fiu plin de bucurie, deşi 
eram conştient de faptul că lăsam în urmă soţia fără serviciu cu patru copilaşi, cu 
cămara de alimente goală, fără bani, dar cu un Dumnezeu atotputernic şi bogat 
care e cu noi, care îngrijeşte de păsările cerului şi de crinii cîmpului şi care a făcut 
făgăduinţa, „Nicidecum n-am să te las, cu nici un chip nu te voi părăsi“. Fram 
conştient şi de faptul că merg la închisoare, unde voi fi torturat şi chinuit în toate 
felurile, dar mă bucuram că pot să fac ceva pentru Domnul şi, într-un fel oarecare, 
să răspund dragostei Sale. Eram gata să sufăr chiar moartea, nu numai 17 ani de 
închisoare la care am fost condamnat. l-am înţeles pe primii creştini, care primeau 
cu bucurie să fie omoriţi cu pietre, arşi pe ruguri şi sfişiați de fiare. 

„Dragostea e mai tare ca moartea“. Dacă dragostea lui Dumnezeu e turnată 
în inima cuiva prin Duhul Sfînt, nu trebuie să-şi facă probleme. Va fi în stare să 
sufere mai mult decît am suferit eu. Omeneşte, cu puterea mea n-aş fi rezistat de- 
loc, întucît sînt fricos şi slab. Dar cînd Domnul te umple, se întîmplă ceea ce spune 
apostolul Pavel: „Sîntem mai mult decit biruitori... şi ne bucurăm în suferințele şi 
necazurile noastre...“ (Rom. 8:37; 5:3, 11). 

În aceeaşi noapte şi în aceleaşi condiţii au fost luaţi împreună cu mine încă 
alți opt frați din aceeaşi biserică cu mine, din Arad şi patru din alte părți. 


CAPITOLUL 2 


Locuri şi oameni 

Minunată e România, țara în care m-am născut, am crescut şi am trăit! 

Aşezată la paralela 45%, în centrul răsăritean al Europei, înconjurată, în grani- 
țele ei legale, din trei părți de apă: La răsărit, fluviul Nistru şi Marea Neagră, ce o 
despart de Rusia; la miazăzi, Dunărea, ce o desparte de Bulgaria; iar la apus, Du- 
nărea şi Tisa, ce o despart de Iugoslavia şi Ungaria. Doar la nord e despărțită prin 
hotare artificiale de Ungaria, Cehoslovacia şi Polonia. 

E destul de mică, doar 300.000 km pătraţi, având o populaţie de circa 
22.000.000 de locuitori. 

Aşezarea ei geografică şi naturală, dăruită de Dumnezeu cu toate bogăţiile 
solului şi ale subsolului, fără a fi nevoită să importe din afară ceva, a făcut-o să fie 
ținta lăcomiei nesăbuite a multor cotropitori de-a lungul istoriei. 

Astfel, Munţii Carpaţi, care o străbat de la nord-est la sud-vest sînt ca un lanţ 
de care atîmă sau sînt legate tot felul de daruri şi bogății: 

O mulţime de păduri cu copaci de tot felul acoperă munţii şi dealurile. În 

poienile, platourile şi pantele despădurite ale acestora turme de oi şi vite îşi găsesc 
păşunea bogată, mînate şi adunate în jurul păstorilor care, prin doinele lor cîntate 
din fluier sau cu gura, acompaniază murmurul apelor şi şopotul izvoarelor. 

La îmbinarea lină a dealurilor cu cîmpia, livezi de pomi şi podgorii cu stru- 
guri de soi îmbină belşugul înălțimilor cu cel al cîmpiei, cu tot felul de cereale şi 
legume. 

Apele curgătoare din interiorul şi între hotarele ţării, Delta Dunării, precum şi 
Marea Neagră sînt populate de o mulțime de peşti, pe lîngă energia şi potenţialul 
electric ce le pot oferi prin amenajările şi barajele respective. 

Subsolul ţării aproape în întregime ascunde cele mai necesare şi căutate mi- 
nereuri: pămîntul cu uraniu, cimentul, marmura, petrolul cu derivatele lui, inclusiv 
gazele naturale; sarea, fierul, aurul şi multe altele. 

Frumuseţea munților şi a dealurilor, cît şi a plajei mării — cu sutele de izvoare 
şi lacuri vindecătoare, administrate chibzuit, ar constitui o bogăţie atît de mare, încît 
numai din ele ar putea trăi toată populația României. 

Atît relieful, cît şi bogăţiile ţării sînt atît de proporționate, încît cu greu ai 
putea să te pronunţi care e ocupația de bază a locuitorilor: agricultura sau creşterea 
vitelor — pomicultura şi mineritul cu prelucrarea minereului sau tăierea şi prelucrarea 
lemnului. 

În ce priveşte locuitorii, aceştia sînt minunaţi. Nu trebuie să te îngrijorezi dacă 
ai înnoptat flămînd sau fără adăpost, indiferent dacă aceasta s-a întîmplat la munte 
sau la şes, la sat sau oraş. Oricine este dispus să te găzduiască şi să-ți dea o bucată 
de pîine sau mămăligă şi un blid de mîncare, dacă s-a convins că eşti un om de 
bine, fie că eşti din România, fie din Australia sau din Honolulu. Doar în prezent 
prin legea inumană şi cu totul opusă ospitalităţii înnăscute a locuitorilor României, 
emisă de regimul comunist — românii sînt obligați cu strîngere de inimă să te refuze 
să găzduieşti peste noapte. Legea prevede că oricine va găzdui un străin este pasibil 
de o amendă de la 5.000 de lei în sus. 

La fel, nu trebuie să te temi dacă ai înnoptat pe cîmp sau la munte. Rar nu- 
mai la oraş şi numai în ultimul timp, cîte un descreierat, fie în urma alcoolului sau 
vreunul dintre ţigani te atacă să te jefuiască. 

Şi totuşi, la vîrsta de SI de ani a trebuit, împreună cu toată familia, să părăsim 
această ţară şi să ne găsim adăpost şi linişte pe alte meleaguri. 

Citind această descriere a locurilor şi a oamenilor din România, mulți cititori 
ar putea fi nedumeriţi. Poate se vor întreba: Dacă e o ţară aşa de bogată, aşa de 
frumoasă şi cu un popor aşa de minunat, de ce sînt atîția emigranți, şi de ce, dacă 
ar putea, ar emigra 90% — aşa cum îmi spunea un consul — şi cum, de fapt, şi este 
în realitate? Nu spun eu adevărul sau acestor emigranți, inclusiv celor 90%, li s-a 
urît cu binele şi, prinşi de un spirit de aventură, vor să-şi ia lumea în cap, sau e un 
alt motiv, şi acesta e adevărul: Situaţia din România din toate punctele de vedere 
şi cu toate condiţiile naturale excelente, sub sistemul şi în conjunctura politică din 

această țară, i-au făcut pe cei mai aşezaţi oameni să-şi lase tot ce au agonisit rude 
— locuri frumoase, amintiri şi să-şi ia lumea în cap, numai să scape. 

Nu vreau să mă aşez pe locul de judecător, nici al conducătorilor mai mari, 
nici al celor mai mici din țara mea, care sînt victima unor împrejurări şi situații 
tragice. Sînt convins şi ştiu că mulţi au ajuns în locurile în care sînt fără voia lor, 
împinşi de împrejurări, convinşi de bună voie sau cu forţa. Ajungînd unde sînt, nu 
mai pot da înapoi, aceasta costîndu-i poate moartea. Mai ştiu şi aceasta că alții, dacă 
ar fi în locul lor, ar face cel puţin tot aşa, dacă nu mult mai rău. 

Totuşi nu pot să nu spun adevărul şi realitățile care le-am trăit pînă în ultimul 
timp în ţară şi pe care le trăiesc azi frații mei români — realități crunte — poate 
mult mai grozave decît le pot eu descrie, deşi sînt acoperite în afară de o serie de 
aspecte şi lucruri înșelătoare şi sclipitoare, care îi induc în eroare pe mulți din afara 

Ba mai mult, şi nu cuprins de răutate sau de laşitate, ci din dragoste de țara 
mea şi de neamul meu, îmi vine să strig lumii întregi şi tuturor conducerilor uma- 
nitare: „Salvaţi România, salvați poporul ei! 

Poate se vor găsi unii să zică, „De ce nu ai stat acolo, să lupți la faţa locu- 
lui?“ sau „Acum că ai plecat, îţi defăimezi ţara şi faci pe eroul?“ 

Nu am tăcut nici în țară. Fără să judec autorităţile, cărora, potrivit Cuvântului 
lui Dumnezeu, le-am fost supus, am arătat în mod paşnic şi înțelept, peste tot unde 
am putut, relele ce se fac, fără să acuz pe cineva, căutînd să trezesc conştiinţa oa- 
menilor să se întoarcă din calea lor şi să strige către Dumnezeu. Acest fapt mi-a 
adus doar îngrădirea mea, atît din punct de vedere religios, cît şi social. Pe lingă 
faptul că n-aş fi reuşit să fac nimic, m-aş fi ales din nou cu închisoare. Apoi toate 
idealurile mele, toate lucrările, manuscrisele, totul s-ar fi pierdut şi năruit, rămînînd 
acolo, ca ale multora. 

Dinăuntru nu se poate face nimic. Ajutorul vine din afară. Ajutorul vine la 
Dumnezeu, care-Și va întinde mîna să salveze România prin oameni din afară. 

Expresia vieţii şi a vorbelor mele este expresia miilor de români şi de frați ai 
mei din ţară şi chiar conducători. 

Dumnezeu îmi este martor că îmi iubesc neamul, inclusiv pe conducători, pentru 
care mă rog de ani de zile. Am dorit mult să ajung la ei, pînă acolo încît aş fi 
fost în stare să fac o nesăbuință ca să realizez acest lucru, căci pe cale normală e 
imposibil. Atît de mult m-a frămîntat acest gînd, încît nopți întregi am avut în vis 
pe conducătorul statului şi pe alții. Iată ce le-aş spune: 

Să-şi întoarcă privirile şi inima către Domnul, către Dumnezeul cerului şi al 
pămîntului, despre care le-au vorbit părinţii lor, mamele lor, despre care le stă măr- 
turie şi le vorbeşte istoria poporului nostru şi însăşi natura din ţara noastră. 

Apoi să se încreadă în acest Dumnezeu minunat, către care să strige cu toată 
inima. Numai El poate să-i scape şi să scape întreaga naţiune de la pieire. Numai 
EI poate să însănătoşească țara noastră şi să-i vindece toate rănile. Numai El poate 

s-o scape de fiara fioroasă — precum şi de cotropitorii vecini, care sînt gata s-o în- 
ghită şi s-o asimileze. 

Numai El poate să aducă bucuria şi cîntarea, în locul gemetelor şi al sus- 
pinelor; belşugul şi înviorarea, în locul sărăciei, mizeriei şi confuziei, înfrăţirea şi 
dragostea, în locul dezbinărilor şi al urii; liniştea şi încrederea în locul groazei, al 
frămîntărilor, al suspinelor şi al bănuielilor. 

Întotdeauna in istorie cînd un conducător s-a pocăit şi s-a smerit înaintea lui 
Dumnezeu, întorcîndu-şi fața spre EI, a fost primit şi binecuvîntarea lui Dumnezeu a 
venit peste țara aceea — căci un popor depinde de conducătorul lui. 

Chiar cînd cel mai rău şi idolatru rege din Israel, Ahab, s-a smerit, Dumnezeu 
a luat aminte la aceasta (L Împărați 21: 18-29). 

Fie ca şi conducătorii ţării mele să înţeleagă acest, lucru care e spre fericirea 
lor şi a poporului lor, despre care, în afară de responsabilitatea înaintea oamenilor şi 
a popoarelor, au o responsabilitate de care vor da seama în faţa lui Dumnezeu şi a 
tronului Său de judecată pentru veşnicie. 


CAPITOLUL 3 
Naşterea şi copilăria 

Era pe vremea treieratului grîului şi a pîrguitului primelor roade cînd, în ziua 
de 4 august, 1926 părinţii au avut bucuria să-şi vadă primul băiat mult aşteptat, 
după cele două fete dinaintea mea. În urma mea, la patru ani a sosit un alt băiat şi 
frate al meu. Din prima căsătorie unde soţia a murit, tatăl meu a rămas cu încă un 
băiat, fratele meu cel mai mare, cu treisprezece ani mai în vîrstă decît mine. 

Deoarece eram primul ei băiat, mama, ca mulțumire, m-a închinat Domnului 
chiar de la naştere. Tot la fel, mai tîrziu am aflat, că şi tatăl meu a făcut acelaşi 
lucru, exprimîndu-şi totodată dorința de a mă face misionar. 

Amintirile mele merg pînă în frageda-mi pruncie, cînd tata ne aduna în fiecare 
dimineață la ora de rugăciune familiară. Se începea cu rugăciune, apoi o cîntare, un 
text biblic — de obicei un psalm — cîteodată explicat, după care fiecare membru al 
familiei de la cel mai în vîrstă pînă la pruncul care abia zicea „Doamne, Doamne“ 
se ru-ga. După aceea cîntam o cîntare şi se încheia cu rugăciune. În timpul iernii 
de multe ori aveam şi adunări de seară în casă, unde veneau şi alți frați şi surori 
din sat. Acum îmi dau seama despre acestea că erau foarte asemănătoare cu cele ale 
primilor creştini, aşa cum citim despre ele în Biblie. 

Duminica eram dus la biserică, unde eram învăţat de mama să câînt cîte o 
cîntare, să spun cîte un „Cuvînt de aur“ (un verset din Biblie) sau o poezie. Primul 
cuvînt de aur pe care îmi aduc aminte că l-am învăţat a fost, „Fii credincios pînă 
la moarte şi-ţi voi da cununa vieţii“ (Apoc. 2:10). Cred că acesta nu a fost la înt- 
împlare, deoarece în încercări de multe ori mi-am adus aminte de acest Cuvînt al 
Domnului Isus Christos. 

Mama, care era mai mult cu noi, m-a crescut în frica de Domnul şi m-a învă- 

țat să mă rog; cînd mă scol, cînd mă spăl, cînd plec la drum, cînd mănînc şi cînd 
mă culc. Aceste sfaturi şi practici m-au făcut să mă încred în Domnul şi să atîm 
de El. Astfel, chiar în copilărie cînd păşteam vitele pe dealuri prin păduri şi mă 
prindea noaptea şi frica, ştiam să alerg la Dumnezeu şi să mă prind prin rugăciune 
cu toată puterea de EI. lar mai tîrziu aceste obiceiuri au devenit baza părtăşiei mele 
cu Domnul. 

Mama mea nu uita să mă sfătuiască mereu în orice împrejurare şi să mă 
înveţe, încît cîteodată îmi era necaz pe ea. Aceste învățături m-au însoțit în toate 
împrejurările vieţii înainte de a-L cunoaşte personal pe Domnul. Ba chiar şi acum 
îmi sînt scumpe, căci sînt din Cuvîntul lui Dumnezeu. De cîte ori eram gata să pă- 
şesc la păcat, sfaturile mamei îmi sunau ca un clopoțel sau ca un ciocan în mintea 
mea, provocîndu-mi frică şi ruşine de păcat înainte de a cădea în el. Ea împlinea 
Cuvîntul Domnului, care spune: „Și poruncile acestea pe care ţi le dau astăzi să le 
ai în inima ta. Să le înti—păreşti în mintea copiilor tăi şi să vorbeşti despre ele cînd 
vei fi acasă, cînd vei pleca în călătorie, cînd te vei culca şi cînd te vei scula. Să le 
legi ca un semn de aducere aminte la miini şi să-ţi fie ca nişte fruntarii între ochi“ 
(Deut. 6:6-8). 

Dacă astăzi cuget şi stau de vorbă cu Domnul chiar mergînd pe drum, în 
aşa fel încît nu simt povara şi lungi—mea drumului, cred că în parte se datoreşte şi 
acelor deprinderi şi sfaturi primite de la mama, care, aşa cum am spus mai sus, nu 
avea studii, dar se temea de Domnul şi asculta Cuvîntul Său. 


PĂRINȚII 

Tatăl meu a fost un om blînd, totdeauna gata să-i ajute pe alții. Din cauza 
familiei grele şi a sărăciei, a trebuit să lucreze din greu. N-a avut decît două clase 
elementare. De fapt, în acele timpuri şi la sat, cine avea patru clase era cu şcoala 
completă. Din tinereţe a primit mesajul Evangheliei de la primii misionari care au 
venit prin acele locuri. Cuvîntul vieţii nu numai că i-a schimbat inima, făcînd din el 
un predicator al Evangheliei şi presbiterul bisericii baptiste din sat, ci l-a învăţat să 
citească, dîndu-i înţelepciune şi pricepere, fiind apreciat de consătenii lui. În tinereţea 
lui a primit un paşaport pentru a emigra în Statele Unite ale Americii, dar izbucni- 
rea primului război mondial i-a schimbat planurile, deoarece Dumnezeu avea altceva 
în plan pentru viața sa. 

Mama mea, care se trage dintr-o familie înstărită din satul Avram lancu, a 
avut o copilărie foarte grea. Rămînînd orfană de mamă la vîrsta de 6 ani, a fost 
adoptată de o mătuşă, care a făcut din ea o adevărată servitoare. Viaţa ei grea 
şi aspră a făcut din ea o femeie foarte disciplinată şi severă. Această disciplină a 
im-primat-o şi în copiii ei, făcîndu-mă cîteodată să strig de durere, dar care totuşi 
mi-a fost foarte folositoare mai tirziu. 

La fel ca şi tatăl meu, şi ea a primit din tinereţe Cuvîntul, înainte de căsătorie. 
Deşi nu a făcut nici o şcoală, iubind Cuvîntul lui Dumnezeu, nu pot să-mi explic 

nici acum cum, dar a învăţat să citească bine, doar că singura carte pe care l-am 
văzut citind-o era Biblia. 


LOCUL NATAL 

La poalele Munţilor Apuseni, în partea de vest a României, cam la 107 km 
de Arad, capitala judeţului cu acelaşi nume, se află satul Rostoci, pe partea stingă a 
rîului Crişul Alb. Cele aproximativ 60 de case sînt înşirate ca nişte mărgele pe cele 
două văi, care coboară din munţi şi dealuri prin nişte peisaje cu totul deosebit de 
încîn—tătoare, care te îmbie la viaţă şi la proslăvirea lui Dumnezeu. 

În timpul copilăriei mele, aceste locuri răsunau de bucurie şi cîntare. De la în- 
ceputul primăverii pînă la plecarea păsărilor călătoare spre țările calde puteai să vezi 
turme de oi şi cirezi de vite şi porci păscînd pe aceste dealuri, mînate şi păzite de o 
mulțime de copii. Acum toate acestea au dispărut, atît turmele de vite, cît şi cîntatul 
şi veselia. 

Îmi este greu să spun care anotimp era mai frumos: primăvara, care aduce to- 
tul la viaţă cu mirosul parfumat şi coloritul minunat al florilor, vara, cu zilele calde 
şi lungi; toamna, cu belşugul de roade şi cu carele scîr-ţiind alene, ducînd spre 
casă belşugul muncii unor țărani harnici, ori iarna în jurul focului de lemn, care dă 
întregii case o atmosferă de calm şi pace. 

Aici printre celelalte case, la mijlocul satului şi aproape de biserică, se află şi 
căsuţa în care m-am născut şi am petrecut copilăria mea. 


CAPITOLUL 4 


Viaţa pastorală 

Fiind mai mulţi copii la părinţi, locurile fiind potrivite şi grija părinților de a 
ne deprinde de mici cu lucrul, cea mai mare parte a copilăriei mele am petrecut-o 
păzind vitele. 

Mama nu uita să-mi pună în traista mea de păstor, pe lîngă merinde, şi Biblia, 
din care mă atrăgeau mult istorisirile vieții lui David. De fapt toate întîmplările de 
pe colinele Galileii şi ale Iudeii mă atrăgeau, locurile natale fiind mult asemănătoare 
celor din țara sfîntă, iar faptele mi le închipuiam petrecute chiar în satul meu. De 
aceea mi-au rămas vii în minte. 

Viaţa de păstor m-a învăţat multe lucruri. Întii mi-a deschis ochii să văd fru- 
museţile lui Dumnezeu, astfel că puteam să cînt plin de bucurie de răsunau dealurile 
de cîntările frumoase ale Sionului învăţate de la părinţi şi de la frați. Am învăţat de 
la natură să-mi cunosc vremea şi rolul, aşteptînd în răbdare timpul hotărît de Dum- 
nezeu pentru orice faptă şi ființă. Am învăţat răbdarea şi mila. De multe ori luam 
mieii şi iezii în braţe. Le căutam pe cele rătăcite, strigîndu-le pe nume, făcîndu-mi 
pîlnie la ureche să le pot auzi behăitul. Am învăţat vigilenţa şi responsabilitatea. 
Totodată, viaţa în mijlocul naturii m-a învăţat smerenia, cugetarea, să mă văd cît 

sînt de mic față de imensitatea lucrărilor lui Dumnezeu, să cuget la ceea ce se vede 
şi la ceea ce e dincolo de văzul nostru. 

Pruncia şi copilăria mea n-au fost uşoare fiind săraci şi cinci copii la părinţi, 
dar a avut farmecul ei, întrucît am crescut în mijlocul naturii, lucru pe care l-am 
regretat la copiii mei crescuți la oraş. 

Redau cîteva întîmplări din viaţa pastorală, hazlii în felul lor, dar atunci cînd 
s-au petrecut păreau altfel. Păstoritul îşi avea farmecul şi legile sale. Părinţii ne-au 
obişnuit de mici să facem ceva folositor, potrivit cu vîrsta. Aşa că încă înainte de a 
merge la şcoală (6 ani) eu aveam ocupaţia mea să păzesc giştele pe colina de lîngă 
sat. Între 6 şi 10 ani păşteam porcii, imaşul pentru porci fiind ceva mai departe, 
dar neavînd altă treabă cu ei decît să-i abat să nu vină în țarină să strice recolta. 
Numai toamna cînd era jir şi ghindă (fructe de pădure), mă duceam ceva mai de- 
parte. N-am simţit povara, întrucît totul era compensat cu joaca şi veselia împreună 
cu alți copii, iar cîmpul şi pădurea ne ofereau tot felul de flori şi fructe. Tot timpul 
eram ocupați cu diverse îndeletniciri meşteşugăreşti, făcîndu-ne noi singuri jucăriile. 
Ne plăcea să mîncăm împreună în jurul focului pe care frigeam la frigare nelipsita 
slănină cu ceapă. 

Pe la 10 ani treceam la păzirea vitelor şi a caprelor, care mergeau mai depar- 
te pe dealuri. Aici era de lucru mai mult. Vitele trebuiau duse la păşune, la apă. 
Seara nu veneau acasă, aşa că cele cu lapte trebuiau mulse. De multe ori dormeam 
noaptea la pădure în colibă. Aceasta era făcută din lemn şi acoperită cu pămînt şi 
fiunziş, dar de multe ori era o peşteră în stîncă. Cînd citesc Psalmii păstorului împă- 
rat David, îmi dau seama bine ce înseamnă „Stînca şi adăpostul meu“, „Scutul meu 
în vreme de furtună“, „El mă va adăposti în coliba Lui“, „Păstorul meu, care mă 
duce la ape de odihnă şi în păşuni verzi“, „Ioiagul şi nuiaua“. Cu nuiaua atingeam 
uşor vita s-o abat de la rău, iar cu toiagul mă sprijineam şi mă apăram de fiarele 
pădurii. 

Numai cine a trăit practic aceste lucruri le poate înţelege pe deplin şi mulţu- 
mesc Domnului că mi-a făcut parte de acest lucru. 

Cunosc bine praştia cu care David l-a omorit pe Goliat. Nu e aşa cum îşi în- 
chipuie copiii de la oraş, ca aceea cu care ei vinează păsările. E dintr-un băț despi- 
cat la capătul mai gros, în care se introduce piatra netedă. De multe ori o foloseam 
fie ca să mă joc, fie ca să lovesc copacii dinaintea animalelor, strigîndu-le totodată 
spre a le avertiza să se întoarcă. 

Într-o noapte după ce am cinat, am agăţat traistele cu mîncare deasupra noas- 
tră într-un cârlig din grinda colibei, şi după ce am pus pe focul din față — ce avea 
dublu rol: de a ne păzi de fiarele sălbatice, în special de lupi, şi de a ne încălzi 
— am adormit. Dimineaţa cînd mă scol şi vreau să mănînc, nu găsesc traista. Mare 
ne-a fost groaza, zicîndu-ne că au venit hoţii. Eram cu încă un copil ca mine. Am 
trăit impresia aceasta zile întregi, pînă cînd, într-o zi, coborînd la pîrîu, văd ceva jos 
ceva strălucitor. Era briceagul meu. Mai încolo văd o bucată de traistă. Atunci mi- 

am dat seama ce se întîmplase: o vacă mai îndrăzneață, văzîndu-ne dormind aşa de 
bine, atrasă de mirosul sării şi al slăninii, socotind că nu face un lucru prea păcătos, 
a binevoit să se strecoare liniştit pe uşa din faţa colibei, să ia frumos traista cu gura 
— de fapt, ar fi putut să ne ia şi pe noi, că tot n-am fi ştiut — şi să se înfrupte, pro- 
babil luptîndu-se cu colegele ei, care ar fi dorit să se ospăteze şi ele dintr-o pradă la 
care nu au contribuit cu nimic. 

Altă dată căutam un bou pe care-l pierdusem, cînd acesta se abătuse căutînd o 
păşune ce i se părea mai bună. Era seară. Ajungînd într-o poiană unde păşteau nişte 
cai, am fost izbit de o scenă pe cât de interesantă, pe atît de înfricoşătoare. Toţi caii 
suflau pe nări, după ce făcuseră cerc cu capetele la un loc şi cu picioarele în afară, 
gata să se apere de un lup care le dădea tircoale. Cînd am văzut lupul, am început 
să strig, înfiorîndu-mă în acelaşi timp şi tremurînd din mai multe motive: Era seară, 
nu ştiam dacă e singur, boul meu era pe acolo pe undeva, dar mai ales faptul că 
vedeam că lupul nu se teme. Abia într-un tîrziu a plecat agale, iar eu am găsit în- 
dată boul. 

Am învăţat atunci un lucru pe care nu l-am uitat niciodată, de la natură, de la 
nişte animale care de multe ori se poartă mai înţelept decît nişte oameni cu minte, 
căci se supun mai uşor instinctelor de conservare puse în ele de Dumnezeu. La 
ivirea unui duşman comun, s-au strîns cerc, unite cu capetele. Ce bine ar fi dacă şi 
oamenii şi în special creştinii, cînd sunt confruntaţi cu duşmanul comun, şi-ar uni 
mințile şi energiile în jurul centrului, al lui Christos, în loc să se lupte fiecare de 
capul său sau să se lupte între ei! 

Odată mergeam iarna pe zăpadă să-l schimb pe fratele meu, care păzea porcii 
zi şi noapte departe de sat, unde erau stejari cu ghindă. La un moment dat, de pe 
coasta alăturată începe un concert macabru de urlete de lupi. După vocile lor am 
dedus că erau cel puţin zece. Vă puteți închipui ce am simțit în acel moment, sin- 
gur în pădure, în zăpadă, numai cu un ciomag şi la distanță de cîțiva kilometri de 
sat. Primul lucru pe care l-am făcut a fost să strig cu toată inima către Dumnezeu 
să mă scape, şi am început să cînt, cînd cu gura, cînd cu o muzicuţă pe care o 
aveam la mine. Nu ştiu dacă lupilor le-a plăcut muzica şi au stat să mă asculte, 
sau dacă, dimpotrivă, nu le-a plăcut. Atita ştiu că nu au venit la mine, iar eu mi-au 
continuat drumul. Seara însă a trebuit să dorm într-o colibă în pădure, porcii fiind în 
altă colibă. Pe lîngă groaza ce mă cuprinsese, toată noaptea m-am luptat cu fumul 
care, din cauza vîntului, era împins tot în colibă, încercînd să mă conserve ca pe o 
pastramă. Să ies afară nu cutezam deoarece era frig, şi apoi erau lupii. 

Într-o altă zi eram pe un deal, păscând caprele satului, cînd am auzit-o pe ce- 
lălalt deal pe cumnata mea, care păzea porcii, plîngînd. Am strigat-o, întrebînd-o de 
ce plînge. Îngrozită, atât a putut spune: „Lupii“. 

Am înţeles. Cu o iuţeală de neînchipuit, pe care o pun acum pe seama ro- 
lului important pe care îl joacă exerciţiile şi antrenamentul, în doar cîteva minute 
am fost pe dealul celălalt. Menţionez că la vale coboram ca un glonţ, proptindu-mă 

în toiagul de păstor, alunecînd la vale ca un obiect care se rostogoleşte, picioarele 
mişcîndu-se cu o repeziciune uimitoare, fără primejdie căci eram sprijinit pe toiag 
şi aplecat în partea dealului. În asemenea cazuri alegeam locurile cele mai abrupte. 
Atit de bine eram antrenat încât şi pe coastă în sus alergam. Îl înțeleg bine pe David 
care mereu zice: „Alerg. Alerg la rugăciune, alerg pe calea poruncilor Tale, alerg la 
Cuvîntul Tău.“ 

După ce am ajuns la locul cu pricina şi cumnata mi-a relatat întîmplarea cu 
lupii, am înţeles totul. Am pornit de la locul unde lupul s-a aruncat asupra porcilor 
şi am mers pe urmele sale. Am văzut imediat că lupul a răzlețit porcul de turmă, 
conducîndu-l apoi ca pe un captiv pînă la locul unde s-a crezut în siguranță, dincolo 
de deal. Acolo i-a sărit în gît, omorîndu-l, după care i-a spintecat burta, mîncînd 
ceva măruntaie. “tiind că aşa va face, eu am mers pe urmele sale. îi aceasta e o 
dexteritate pe care numai păstorii o au, de a merge pe urmă, de a şti cărui animal 
îi aparţine urma şi cît de veche este. Cînd m-am apropiat mai mult, am mers aşa 
de lin încît nici chiar lupul nu m-a auzit ori simțit. Deodată l-am zărit. Eram atit 
de aproape de el încît puteam cu uşurinţă să arunc cu orice în el. Stătea culcat cu 
burta la soare lîngă cadavrul porcului. Neavînd la mine decît un topor, l-am aruncat 
spre el, dar în momentul cînd am făcut mişcarea să-l arunc, m-a şi simțit, luînd-o la 
fugă. Am învăţat şi de data aceasta o lecţie pe care n-am uitat-o niciodată, anume 
că înainte de a-l distruge pe cineva, mai întîi duşmanul îl separă de colectivitate. 
Dar cîte n-am învăţat în viața de păstor! 

Am înţeles de ce Domnul Isus îi compară pe cei răi, din stînga Sa, cu ca- 
prele, care sînt tipul omului carnal, firesc cu capriciile sale. Eu am mers chiar mai 
departe, comparîndu-le cu Satan şi cu oamenii ră1 care, cu cît te văd că plîngi mai 
tare, arătîndu-ți slăbiciunea, cu atât îţi fac mai în ciudă. lată ce am constatat: 

Era iamă. Caprele se urcau pe coastele cele mai prăpăstioase, căutînd frunza 
verde a rugilor. Picioarele lor se împlintau uşor în zăpadă, putînd chiar să alerge. 
Pe cînd ale mele, încălțate cu opinci de cauciuc, alergau doar la vale, cînd alunecau 
asemenea unor sănii. Noroc că aveam toiagul cu care mă sprijineam, dar şi aşa nu 
mă puteam ţinea după ele şi începeam să pling. Plînsul nu avea nici un rost, ci 
din contră le făcea parcă să fie şi mai îndărătnice. Cînd am observat aceasta, într- 
un tîrziu, am adoptat o tactică ce depăşea răutatea lor. Liniştit, fără să le strig, fără 
să plîng, ca şi cum nici nu m-ar fi interesat ce făceau, urcam coasta liniştit, pînă 
cînd ajungeam într-un punct situat deasupra lor. Cînd deveneam stăpîn pe situaţie, 
începeam acţiunea de strunire şi dirijare a lor, ajutîndu-mă, dacă era cazul, de bucăţi 
de crengi şi lemne, nu ca înainte plîngînd în urma lor, şi, desigur, inferior lor. îi 
aceasta mi-a fost o lecţie pentru viaţă. 

Am păscut şi turma de oi, după ce mai întîi o păscusem pe cea de capre. Ce 
diferență mare! Acum, după ce au trecut toate, mă gîndesc la păstorii spirituali. Ce 
har e pentru unii să păstorească suflete care au caracter de oi! În schimb, ce proble- 
me creează sufletele cu caracter de capre! 

Toate aceste întîmplări m-au călit, m-au învățat cum să mă port cu oamenii în 
viață, în vîrtejul luptelor, în primejdii de tot felul. 

Mai amintesc o scenă hazlie, care însă nu a fost chiar atît de hazlie la vremea 
ei. Aveam o cocină de porci la pădure, construită din bârne şi acoperită cu ţigle. În 
podul acesteia, pe nişte fîn, îmi făcusem patul, deoarece trebuia să înnoptez acolo. 
Din cauza căldurii, a murdăriei, a prafului, porcii erau mediul fertil pentru apariţia 
puricilor. Cum dormitorul meu era deasupra lor, la etaj, aceste ființe minuscule 
nu se ruşinau să se urce în patul meu, care le plăcea probabil mai mult. Cum pe 
vremea aceea nu erau insecticide pe la noi, nu aveam altă soluție decît aceea de a 
schimba aşternutul, dar degeaba pentru că purecii reveneau îndată. Într-una din aces- 
te nopţi albe şi zbuciumate mi-am părăsit dormitorul, făcîndu-mi culcuşul afară pe 
iarba verde sub clarul de lună. Era vară. La lumina lunii pînă dimineaţa am petrecut 
citind în Biblia de format mic pe care o aveam la mine. 

Câte alte păţanii şi întîmplări pierdute în negura vremii au înveselit şi întristat 
viața mea, pregătindu-mă şi fortificîndu-mă pentru slujbă, fără să ştiu că odată îmi 
voi aduce aminte de ele doar ca de nişte poveşti, aşa încît, dacă nu aş fi trăit aceste 
întîmplări, poate aş fi fost şi eu înclinat să spune că sunt din domeniul fantasticu- 
lui. 

Ce să mai spun despre poveştile şi basmele legate de acele locuri, auzite de la 
păstorii mai bătrîni, cu strigoi şi cu oameni duşi de diavol, cu căldări cu bani de aur 
îngropați; cînd uneori noaptea îi puteai vedea sărind deasupra locului comori; basme 
cu feți frumoşi şi zîne, cu fete şi feciori vrăjiți — toată această fermecătoare lume 
de basm. La rîndu-mi, am devenit eu însumi un povestitor, care îmi uimeam colegii 
cu aceste povestiri cu care, după ce se suna stingerea la internat, îi adormeam, ador- 
mind chiar eu înainte de a fi terminat povestea. 


CAPITOLUL 5 


Fuga la şcoală 

La vîrsta de 13 ani, în anul 1939, am terminat cursul elementar de şapte clase 
primare, luînd premiul II pe centrul de examinare a circa 17 sate. Acest fapt mi-a 
dat îndemnul să merg la şcoli mai înalte, dar nici n-am îndrăznit măcar să pome- 
nesc acest lucru părinților mei. Totuşi Cuvîntul Domnului este adevărat. David spune 
în Psalmul 139 versetul 16: „Cînd nu eram decît un plod fără chip, ochii Tăi mă 
vedeau şi în Cartea Ta erau scrise toate zilele care-mi erau rînduite, mai înainte de 
a fi vreuna din ele.“ Aşa a fost şi cu mine. 

Am lăsat seara vitele la pădure, iar a doua zi am fost la oraş, la Arad. Inten- 
ționam să mă înscriu la o şcoală profesională, ca ucenic mecanic, unde mama mea 
în special mă lăsa, cu gîndul ca după terminare să mă întorc tot acasă la sat să-mi 
exercit meseria. Altul era însă planul Domnului. Fiind de numai 13 ani, nu am fost 
primit la nici o şcoală de meserii. Aşa stînd lucrurile, unchiul meu — un învățător 

care era cu mine — m-a dus la un liceu de arte şi meserii, unde am ajuns tocmai 
cu o zi în urma examenului de admitere. Singura şcoală care mai avea examen de 
admitere în ziua următoare era Şcoala Normală de Învăţători. Unchiul m-a întrebat, 
„Vrei să te faci învăţător?“ „Da,“ am răspuns eu cu toată puterea, ştiind că era ulti- 
ma şansă de a studia. Altfel aş fi rămas pentru totdeauna la sat. Aşa s-a făcut că a 
doua zi, după ce am dat examen la Şcoala Normală, am fost admis. Dar abia acum 
începeau pentru mine crucea şi încercările. 


CAPITOLUL 6 


Pregătirea pentru viaţă; educaţia mea 

Şcoala Normală funcționa sub patronajul Episcopiei Ortodoxe Romîne a Ara- 
dului, elevii trebuind să provină exclusiv dintre familii de ortodocşi. Dar eu eram 
baptist, adică mă născusem într-o famile de creştini baptişti. Directorul mi-a spus-o 
clar, „Nu poţi urma şcoala decît dacă te vei face ortodox“. Astfel că bucuria reuşitei 
s-a transformat în durere, cînd m-am gîndit la ce urma, dar mai ales la efectul pe 
care-l va produce această veste asupra părinților mei şi în special asupra mamei, 
care cu nici un chip nu voia să urmez un liceu, de teamă să nu mă piardă, darmite 
să mă şi botez la ortodoxism! 

Teama mea s-a adeverit cînd am ajuns acasă. Mama a început să plîngă, după 
care i-am spus toată vestea. Nu uit însă vorbele pline de credință şi de înțelepciune 
ale tatălui meu: „Dragă muiere, de ce plîngi ca o nepricepută? Acest botez nu are 
nici o valoare. Cînd va ajunge el să creadă, îşi va alege credinţa şi religia. Dacă e 
să fie al Domnului, al Lui va fi!“ 

Chiar pentru mine era ceva confuz, căci încă de copil, aşa cum am spus, tata 
îmi băgase în minte gîndul de a deveni misionar, iar acum nu mai înțelegeam cum 
se poate realiza acest gînd. Dar Domnul ştia. A trebuit însă să plătesc scump rîvna 
mea de a învăţa, de a mă ridica, nefiind însă lipsit de mari binecuvântări, căci întot- 
deauna greutățile şi încercările sînt încununate de bucurii în cazul celui care este în 
mîna Domnului. 

Eram primul copil care în satul natal, după ani de zile, spărgea gheaţa, ieşind 
la suprafață, prin urmarea cursurilor unei şcoli mai înalte. Acest lucru, precum şi 
faptul că eram baptist, a stîrnit ura celor mai bogați din sat, dintre care unii aveau 
copii, dîndu-le în acelaşi timp satisfacția de a mă fi văzut trecut la religia lor. Îmi 
aduc aminte cum tatăl meu, cîn a cerut un împrumut la un vecin bogat fără copii, 
pentru a-mi cumpăra haine, a primit de la acesta răspunsul ursuz, „Nu-ţi dau! Cine 
are copil să şi-i crească!“ Aşa că m-am dus la şcoală în hainele mele ţărăneşti, cu 
o Jachetă (laibăr) al fratelui cel mai mare şi cu bocancii lui, căci eu nu aveam decît 
opinci. Am suferit multe umiliri. Domnul însă a fost cu mine şi curînd „domnişo- 
rii“ — colegii mei bogaţi — au fost nevoiţi să se plece în faţa „ţăranului“ care, prin 
sîrguința şi învățătura sa, i-a pus în uimire. 

Un cuvînt despre bogații nemiloşi şi răi 

De mic copil, fără să-mi dau seama cum, m-am deprins să aplic şi să adaptez 
orice învățătură la viața practică, s-o leg de ceva care se vede. Tot aşa am procedat 
şi în privința Cuvântului lui Dumnezeu. De exemplu, cînd citeam în Psalmi „Nu te 
uita cu jind la cei răi, căci sînt cosiţi iute ca iarba“ sau „Am văzut pe cel rău în 
toată puterea, întinzîndu-se ca un copac verde. Cînd am trecut a doua oră pe acolo, 
nu l-am mai văzut“ (Ps. 37), vedeam în cel rău pe vecinul acesta rău şi nemilos, 
care avea tot ce-i trebuie. 1 se bulbucau ochii de grăsime, fără să fi avut vreun 
merit la această bogăţie, dar care, deşi nu avea nici un copil, mereu strîngea bogății 
prin extorcare şi înşelăciune, fără pic de milă, închizîndu-şi inima şi mîna faţă de un 
sărac. În judecata mea copilărească, ce cerea dreptate, nu ştiam cum se poate împli- 
ni cuvîntul de mai sus. După treizeci de ani însă cu consternare a trebuit să constat 
că psalmistul a avut dreptate. Toată casa şi clădirile lui au rămas o ruină, iar averea 
lui au moştenit-o alţii. În ce priveşte numele lui, acesta i s-a şters de parcă nici n-ar 
fi trăit vreodată pe lume. 

Cum am reuşit să fac şcoala nu ştiu nici eu, mai ales că era timpul celui de 
al doilea război mondial. Numai Domnul şi mama mea, căreia îi păstrez cele mai 
scumpe amintiri şi toată consideraţia, au ştiut greul prin care am făcut şcoala, căci 
tatăl meu a trecut la Domnul în anul 1944 cînd eram în clasa a IV-a. 

De îndată ce a început războiul, pîinea albă a fost înlocuită cu mămăligă şi 
cartofi. Eram de-a dreptul înfometat. Știind greul pe care-l duceau cei de acasă, nu 
îndrăzneam să cer să-mi trimită pachet, mai ales că fugisem la şcoală. Mă uitam de 
multe ori la belşugul altora şi înghițeam în sec. 

Nu aveam cărţi fiind obligat să învăţ din notițe şi din cărțile colegilor, cînd nu 
le foloseau ei. În tot timpul celor opt ani de şcoală îmi aduc aminte că am avut trei 
cărţi: o carte de limba latină, una de psihologie şi alta de Istoria Pedagogiei. Caiete 
aveam doar cât era strictul necesar, şi acelea de multe ori procurîndu-mi-le din banii 
ce-i cîştigam din transcrierea lecţiilor model ale elevilor din ultimele clase sau din 
mica mea invenţie, constînd din ştampile gravate din cauciuc. Hainele mi le făcea 
mama, din pînză țesută de ea cu fire vopsite, ca să semene cu cele din prăvălie. 
În timpul celor opt ani de şcoală am avut trei costume de haine de la prăvălie şi 
trei perechi de încălțăminte, şi acelea numai datorită faptului că eram obligaţi să le 
avem, ca parte din uniformă. 

Greutățile au fost mari nu numai din cauza sărăciei şi a războiului, dar şi din 
cauza invidiei şi răutăţii oamenilor din sat. Unii dintre aceştia mereu trimiteau la 
şcoală scrisori — fie anonime, fie semnate — prin care mă pîrau de toate lucrurile 
care, credeau ei, ar fi putut aduce exmatricularea mea. Despre acestea mă înştiința 
directorul şcolii. Pe de altă parte, acasă tatăl meu era mereu sîcîit de jandarmi, tri- 
mişi tot de aceleaşi persoane. În cele din urmă, i-au înscenat un proces, acuzîndu-l 
de defăimare a bisericii ortodoxe. A scăpat de închisoare numai datorită faptului că 
atunci cînd au venit jandarmii să-l ducă, era pe patul de moarte şi nu au mai avut 
pe cine ridica. 

CAPITOLUL 7 
Orfan de tată 


Pentru a scăpa de atîtea reclamaţii, directorul şcolii, probabil cu gînd bun, 
înainte de a pleca în vacanţa de Paşti a anului 1944, mi-a cerut ca la întoarcere să-i 
aduc dovada de la preot că tata s-a botezat şi a trecut la religia ortodoxă. 

Directorul şcolii m-a lăsat definitiv în pace în momentul în care, revenind din 
vacanța de Paşti, m-a scos la răspuns la ora de geografie la care era profesor. 

Înainte de a mă asculta, şi-a adus aminte de ce mi-a cerut, drept care m-a 
întrebat: „Ei, Moţ, ai adus certificatul de botez al tatălui?“ După o scurtă ezitare, 
mi-am ridicat capul, zicînd, „Iata a murit“. O tăcere de mormînt s-a aşternut peste 
întreaga clasă. Directorul şi-a plecat capul, şi am văzut cum o lacrimă i s-a prelins 
pe obraz, căzînd pe catalogul deschis în dreptul numelui meu. Atît a mai putut rosti, 
în şoaptă: „Du-te la loc“. Consternarea clasei era şi din cauza faptului că eu suferi- 
sem două săptămîni fără să spun nimănui durerea mea. 

Amintirea tatălui şi efectul evlaviei şi 
credincioşiei lui asupra mea 

Deşi am mai spus despre el, nu pot să nu adaug aici cîteva lucruri cu privire 
la sfîrşitul lui de viaţă, căci apostolul spune: „Aduceţi-vă aminte de mai marii voştri 
care v-au vestit Cuvîntul lui Dumnezeu; uitați-vă cu băgare de seamă la sfîrşitul 
felului lor de viață şi urmați-le credința“ (Evrei 13:7). 

Îmi amintesc de clipele cînd stătea de vorbă cu mine din Cuvîntul lui Dum- 
nezeu. Mă provoca să ascult Cuvîntul. Cînd mergeam acasă în vacanță, mă punea 
să-i spun ce predici am mai auzit pe la Arad, ascultîndu-mă cu toată smerenia şi 
atenția. 

Deşi muncea din greu, îşi găsea timp şi pentru citirea Bibliei. În afară de orele 
de rugăciune de dimineaţa, ori de cîte ori avea un răgaz, lua Biblia şi citea, medit- 
înd. Aşa cum îşi ținea familia în frica de Domnul, tot la fel se purta şi cu biserica 
peste care era veghetor, păzind-o şi mustrînd fără părtinire orice păcat. 

Printre altele, două sfaturi pentru viaţă mi-au rămas întipărite în mintea mea, 
sfaturi care, ascultîndu-le, mi-au fost de mare valoare: Să mă păzesc de femei. Să 
mă păzesc de politică. 

Moartea l-a dus la Domnul printr-o suferință grea, întrucît avusese cancer, dar 
nu l-am auzit văietîndu-se, doar gemînd cîteodată. Se bucura să mă audă cîntînd 
la violină, deşi ceilalți din casă îmi ziceau, „Nu mai cînta, căci nu se face să cînți 
cînd cineva e pe moarte.“ El auzea şi zicea, „Nu, lăsați-l să cînte, că n-aveţi nici un 
motiv să plîngeţi.“* Cînd m-am despărțit de el seara, urmînd să revin a doua zi la 
şcoală, el însuşi trecînd în dimineaţa următoare la Domnul, mi-a spus, zîmbind plin 
de nădejde, ridicînd ochii şi arătînd cu degetul în sus, „Eu mă duc. Nu ştiu dacă 
ne vom mai întâlni aici pe pămînt, dar acolo cu siguranță ne vom întâlni şi ne vom 
bucura împreună.“ 

Nu voi uita niciodată clipele acelea care mi-au inspirat atîta nădejde. Aştept 
cu bucurie ziua cînd am să-l întîlnesc pe el şi pe toți iubiții noştri care s-au dus 
înainte. Pînă atunci, cînt cu duioşie versetul de cîntare: 


Părinţii aşteaptă după copii 
Colo-n mărire pîn vin şi ei. 
La revedere s-or bucura, 
Unii pe alţii vor saluta. 


CAPITOLUL 8 
Un gol ce nu poate fi umplut cu lucruri de pe pămînt 


şi o sete care nu poate fi stimpărată decit cu apă vie 

Tot în anul morţii tatălui meu şi în vara următoare Domnul a început să mă 
cerceteze. Nu-mi găseam satisfacție în nimic. Era un gol în sufletul meu şi o sete, 
dar nu ştiam ce. Cîteodată stăteam pe marginea unei stînci şi-mi ziceam, „De ce să 
mai trăiesc, cînd nu găsesc nici un sens în viață?“ Domnul însă nu m-a lăsat, ci 
mă urmărea în dragostea Lui, lucrînd la nimicirea oricărei fericiri pe care o poate 
avea omul fără Dumnezeu. Astfel mi-am căutat fericirea în muzică, plăcîndu-mi 
foarte mult, în excursii, în cărți. Citeam pînă noaptea tirziu şi în orice moment [i- 
ber. Citeam mai mult cărți filozofice şi psihologice. Mă feream de lucrurile josnice 
şi uşuratice, căci îmi era sădită în mine frica de Domnul şi scîrba de păcat; totuşi 
golul rămînea în mine. Citeam şi Biblia în acest timp, ba mai mult, chiar începeam 
să predic în bisericuţa din sat. Și totuşi, nu eram născut din nou. 

Creşterea aleasă pe care o primisem de la părinţi îi făcea pe toți să mă soco- 
tească un credincios, care trebuie doar să se mai boteze — aşa cum se întîmplă cu 
mulţi copii de-ai credincioşilor pe care îi găsim ca frați şi surori prin biserici, fiind 
botezați, dar nu şi născuţi din nou. Căci naşterea dintr-o familie de credincioşi şi 
educaţia — ori cît de aleasă ar fi — nu fac din nimeni un credincios, un fiu al lui 
Dumnezeu, aşa cum spune apostolul loan despre cei născuţi din nou, „„...născuți nu 
din sînge, nici din voia firii lor, nici din voia vreunui om, ci din Dumnezeu“ (loan 
1413), 

Nu numai că alţii mă socoteau credincios, dar — ce era şi mai trist — şi eu mă 
socoteam un om bun, un credincios. Mă comparam mereu cu cei mai buni colegi ai 
mei şi reuşeam, în sinea, mea să-i întrec pe toţi. Nici un predicator n-a îndrăznit să- 
mi spună că trebuie să mă pocăiesc. Eram foarte asemănător cu tînărul bogat care 
a alergat la Domnul ( Marcu 10:17-21), pe care noi poate l-am fi acceptat imediat 
cu cuvintele: „De aceşti oameni avem noi nevoie. Doar botezul îți mai trebuie.“ 
Domnul însă cunoaște ceea ce oamenii nu cunosc. Aşa a fost şi cu mine. Oamenii 
vedeau partea din afară, dar Domnul vedea ce era în inima mea şi nu m-a lăsat 
pînă nu L-am cunoscut ca Domnul şi Mîntuitorul meu. 

Pe la începutul anului 1945, fratele Alexa Popovici, azi Dr. Alexa Popovici 
preşedintele Asociaţiei Române Baptiste din USA şi Canada, pe atunci pastorul unei 
mari biserici baptiste din Arad şi redactorul revistei săptămînale „Farul Creştin,“ 
care la fel mă considera un bun credincios, bucurîndu-se de activitatea mea în bise- 
rică, mi-a cerut să scriu un articol la revistă sub titlul, „De ce cred eu în Domnul 
Isus?“ 

Am acceptat şi am scris articolul, care a fost axat pe cele mai potrivite texte 
din Sfînta Scriptură, pe care o cunoşteam. 

Înainte de Paşti în 1945 mi-a cerut din nou să scriu un alt articol, care să 
apară în numărul festiv de Paşti al revistei, cu titlul: „De ce cred eu că a înviat 
Isus?“ Din nou articolul a avut succes, fiind publicat de Paşti. Nu ştiu dacă fratele 
Alexa ştia sau nu ce efect avea să aibă acestea asupra mea, dar Domnul ştia şi sînt 
sigur că Domnul l-a îndemnat să-mi ceară aceste articole, care au pregătit terenul 
din punct de vedere teoretic (mintal) al întoarcerii mele la El. Totuşi nu m-am întors 
imediat, socotindu-mă drept şi bun, mai ales că acum eram şi colaborator la revistă. 
A fost nevoie de o intervenţie directă din partea lui Dumnezeu, care mă iubea, şi 
aceasta nu a întîrziat, 


CAPITOLUL 9 


Convertirea — Naşterea din nou 

Într-un miez de noapte senină de mai, a anului 1945, cînd întreaga natură era 
îmbobocită şi readusă la viaţă, cînd eram îmbătat de parfumul îmbălsămat al florilor, 
Dumnezeu m-a adus şi pe mine la viaţă. Poate mi-a făcut harul să învii odată cu 
natura, întrucît eram foarte legat de ea. 

lată cum s-au petrecut lucrurile: 

Am ieşit ca de obicei, după ce am citit pînă la acea oră, să mă rog în grădina 
şcolii sub nişte caişi. În timp ce mă rugam, aruncînd o privire retrospectivă asupra 
faptelor de peste zi şi cerîndu-mi iertare pentru greşeli, ceva ca un trăsnet lăuntric 
m-a oprit din rugăciune. Concomitent, ca pe un ecran mi-am văzut toată viaţa de 
pînă atunci într-o clipă, începînd cu faptele care le săvirşisem la trei ani. Era lu- 
mina cerească, reflectorul divin care îmi aducea în față toate păcatele şi greşelile 
mele, tot ce eram eu fără Dumnezeu, cu toată intensitatea mustrărilor de conştiinţă 
a tuturor relelor dintr-o viață de 19 ani. Fără să mă pot abține, am început să pling 
în hohote sub presiunea acestor mustrări de conştiinţă, pe care acum, în prezenţa 
lui Dumnezeu, le purtam. Pentru prima dată am văzut hidoşenia omului vechi şi că 
păcatele ce le săvirşeam zilnic şi pentru care-mi ceream seara iertare erau nimic faţă 
de putregaiul vieţii corupte din care odrăsleau acestea. Pentru prima oară am dat 
dreptate apostolului Pavel, care zicea, „Christos Isus a venit în lume să mîntuiască 
pe cei păcătoşi, dintre care cel dintii sînt eu“ (1 Tim. 1:15). Pentru prima oară am 
ajuns să constat că Domnul Isus a venit să mă mîntuiască pe mine, nu numai lu- 
mea în general şi că e Mîntuitorul meu, nu al lumii cum ştiam să zic pînă atunci. 

Ce folos să cunoşti un Mîntuitor al lumii şi să nu cunoşti pe unul personal, al tău? 
Am căzut cît eram de mare cu faţa la pămînt sub un cais, plîngînd în hohote şi am 
văzut ceea ce nu mai văzusem pînă atunci. L-am văzut pe Domnul Isus, pe EI cel 
nevinovat, pe Fiul lui Dumnezeu ca Om răstignit pentru mine, pentru povara grea 
de păcate ce mă strivea. N-am mai văzut pe nimeni în jurul crucii ca înainte, nici 
pe ostaşii care-L batjocoreau, nici pe sutaş, nici pe tilhari, nici chiar pe femeile sfin- 
te, ci numai pe EI cel nevinovat şi plin de dragoste, murind pentru mine, un ticălos. 
Am strigat din toată inima, „Doamne Isuse, iartă-mă, primeşte-mă la Tine şi fă cu 
mine ce vrei Tu.“ 

În momentul cînd am strigat către EI aceste cuvinte, s-a întîmplat un lucru extra- 
ordinar. Dintr-odată m-am simţit despovărat, uşurat şi un fluviu de bucurie a pătruns 
în inima şi în viața mea. Fram tot cu faţa la pămînt, tot în lacrimi, dar lacrimile nu 
mai erau de durere, ci de bucurie. 

Atunci n-am ştiut ce s-a întîmplat, adică n-am putut să-mi explic imediat, dar 
după aceea am înțeles. Povara pe care pînă atunci o purtam eu — prin credință în 
jertfa sfîntă a purtat-o El. Golul care era în inima mea prin retragerea Duhului Sfînt 
şi a slavei Sale prin căderea primului om în păcat a fost acum umplut de prezenţa 
Sa, prin Duhul Sfînt, care, odată cu venirea Sa, a adus slava, bucuria şi pacea, pie- 
dica pe care o constituia păcatul fiind luată. S-a întîmplat ca şi cu un corp făcut să 
lumineze, dar care totuşi e în întuneric pînă cînd nu se face legătura prin conector şi 
fir cu uzina, cu sursa de lumină. Învârți de întrerupător şi tot ce are sursa — lumină, 
energie, căldură — le are şi corpul sau obiectul respectiv. Am pornit spre dormitor, 
sărind într-un picior de bucurie, o bucurie care a început atunci, dar care nu s-a mai 
terminat, ca la fiul risipitor din pilda Domnului Isus (Luca 15), unde se spune, „„..şi 
au început să se veselească,“ veselie care va culmina în cer. 

Cîteva lucruri în legătură cu întoarcerea mea la Domnul 

1. Un calcul. Imediat după întîlnirea mea cu Domnul, Duhul Sfînt mi-a pus 
înainte calea credinţei cu toate suferințele ei, provocîndu-mă să-mi fac un calcul. Am 
ZIS, „ Doamne, mă aşteaptă batjocuri, disprețul prietenilor, al oamenilor? Dacă Tu ai 
fost disprețuit fără să meriți, cum să nu sufăr eu disprețul pe care-l merit?! 

Mă aşteaptă suferințe, pierderea serviciului? Sînt gata şi pentru aceasta.“ Am 
mers mai departe şi am zis, „Doamne, mă aşteaptă moartea? Cu bucurie accept şi 
moartea, căci Tu meriţi şi nu voi putea nici aşa să răsplătesc ce ai făcut Tu pentru 
mine. Numai că prin puterea mea nu pot face nimic, Tu însă poţi să mă întăreşti la 
toate acestea.“* Acest calcul mi-a fost foarte folositor, căci m-a făcut să merg hotărît 
pe calea credinţei, pe calea crucii, fără să mă uit la riscuri. Și fiindcă am pus în față 
chiar suferinţa capitală pe care ar putea s-o îndure un om, toate celelalte, inclusiv 
moartea, am fost gata să le sufăr cu bucurie. 

Domnul Isus nu promite celor ce se întorc la EI o cale presărată numai cu 
flori. lată ce-i răspunde EI lui Petru, cînd acesta zice, „lată, noi am lăsat totul şi 

te-am urmat.“: „Adevărat vă spun că nu este nimeni care să fi lăsat casă sau frați 
sau surori sau tată sau mamă sau nevastă sau copii sau holde pentru Mine şi pentru 
Evanghelie şi să nu primească acum, în veacul acesta, de o sută de ori mai mult: 
case, fraţi, surori, mame, copii şi holde împreună cu prigoniri;, iar în veacul viitor 
viaţa veşnică“ (Marcu 10:28-30). În Luca 14:28 la fel se spune, „Căci cine dintre voi 
dacă vrea să zidească un turn nu stă mai întîi să-şi facă socotelile cheltuielilor, ca 
să vadă dacă are cu ce să-l sfirşească.“ 

Viaţa multora a ajuns la faliment din cauza că nu şi-au făcut bine calculul la 
început. 

Cînd Saul se întoarce la Domnul pe drumul Damascului şi Anania e trimis de 
Domnul la el, printre altele îi spune: „„...Şi-i voi arăta tot ce trebuie să sufere pentru 
Numele Meu“ (Fapte 9:16). 

2. O realitate zdrobitoare. Faptul întoarcerii mele la Domnul a fost o realitate 
atît de zdrobitoare încît orice ispită, orice om care căuta să mă ademenească, ba 
chiar însuşi Satan trebuiau să dea înapoi cînd veneam şi spuneam: „Ceea ce s-a pe- 
trecut cu mine nu €e o închipuire nici a minţii, nici a inimii mele, ci o realitate mai 
reală ca orice.“ 

Îmi făceam stagiul militar în armată, cînd şeful meu, şeful Biroului Cadre al 
regimentului, care totodată era şi secretarul organizaţiei de partid pe regiment, îmi 
spune, „Măi Moţ, păcat de tine că eşti credincios. Ştii pe ce post lucrezi?“ „Știu,” 
i-am răspuns, „pe post de căpitan.“ „Imediat aş putea să intervin să rămii în armată 
şi să primeşti gradul de ofiţer.“ Pe vremea aceea era posibil aşa ceva. l-am răspuns 
însă cu toată siguranţa: „Domnule, dumneavoastră spuneți că e păcat că sînt credin- 
cios. Dar tocmai acest fapt m-a făcut să fiu aşa şi să am valoare. Cum aş putea eu 
să renunţ tocmai la baza vieţii mele? Ce s-a întîmplat cu mine e o realitate incon- 
testabilă. Dumnezeu e mai real pentru mine decît orice persoană; mai aproape decît 
orice prieten; este însăşi viaţa şi ființa mea.“ Acest adevăr am fost nevoit să-l spun 
de mai multe ori şi la mai multe persoane. 

3. O întâlnire directă cu Domnul fără intermediari. 

Aparținînd unui cult sau organizații religioase m-a făcut să mă alipesc numai 
de Domnul. Cînd după aceea oamenii — credincioşi şi necredincioşi — m-au întrebat 
ce sînt, eu cu toată sinceritatea am răspuns şi răspund: „Sînt creştin, adică al lui 
Christos“ şi nimic mai mult sau mai puţin. E adevărat că am avut îndemnul să pe- 
trec timp mai îndelungat în compania fraților baptişti, poate şi pentru faptul că am 
fost crescut într-o astfel de grupare. Aceasta însă nu mi-a schimbat cu nimic poziția 
mea sigură: de a fi numai în Christos şi în nimic altceva. 

Am înţeles că sînt frate cu orice frate care e în Christos, indiferent de grupa- 
rea în mijlocul căreia se adună. E o realitate de care mă bucur şi nu o pot tăgădui, 
deşi acest adevăr m-a costat multe suferințe din partea „fraţilor“ şi chiar închisoarea. 
Am avut însă şi bucuria deosebită să am părtăşie cu toți fraţii binecuvîntaţi din alte 
grupări, precum şi uşi deschise la orice grupare. 

CAPITOLUL 10 
Ispitele Satanei 


Îndată după ce m-am întors la Domnul, am fost asaltat de Satan cu tot felul 
de ispite. Prima ispită şi cea mai puternică a fost aceea prin care încerca să-mi 
zdruncine credința. Venea la mine şi-i simţeam aievea prezența. Îmi zicea lăuntrului 
meu, „Da, te-ai întors, dar uiţi ce ai făcut? Crezi că aşa uşor se iartă un păcat?“ 
Sau „Da, te-ai întors, dar iată ce ai făcut de atunci...“ şi-mi scotea la iveală alte 
păcate recente. Eu alergam totdeauna în rugăciune la Domnul Isus Christos şi-l spu- 
neam, „Doamne, alungă-l pe Satan, uite cu ce vine la mine, dar Tu m-ai mâîntuit şi 
sîngele Tău e de ajuns pentru orice păcat, căci ştii că eu nu vreau să păcătuiesc.“ 
Domnul îl alunga, sau mai bine zis Satan dispărea cînd eu alergam la Domnul. 

Altă ispită de care m-am lovit înainte de botez era aceasta: „Vezi, eşti tînăr. E 
adevărat că te-ai întors, dar nu te-ai botezat, aşa că pînă atunci poți să te răzeîndeşti 
sau dacă nu, poţi să-ţi mai faci puţin de cap, căci nimeni nu te urmăreşte şi nici nu 
te trage la răspundere.“ Scăparea mea, în toate cazurile, era să alerg la Domnul ca 
un copilaş care, cînd vede primejdia, fuge la mămica, strigînd, „Mamă, mamă!” 

Cîteodată ispititorul venea noaptea în vis, uneori sub forma unei femei evlavi- 
oase din sat, care răstălmăcea un text din Evanghelia după loan, spunînd numai ju- 
mătate de adevăr. Duhul meu însă îşi dădea seama că nu e Duhul Domnului, ci un 
duh străin. Cînd se vedea demascat, duhul din femeie se prefăcea într-o ființă urită, 
care trebuia să fugă rînjind. Satan mai apărea şi sub diverse alte forme hidoase sau 
sub forma unor oameni răi, care căutau să mă împungă cu o suliță. Domnul îmi 
dădea putere să spun, „În Numele Domnului Isus, pleacă, Satan!“ Și pleca. 


CAPITOLUL 11 


Botezul 

În luna lunie a aceluiași an în care m-am convertit, 1945, am fost botezat în 
rîul Crişul Alb, în comuna mea natală, confirmînd ceea ce Domnul a făcut cu viaţa 
mea, adică faptul că am murit împreună cu El şi am înviat împreună cu EI la o 
viață nouă. 

Am primit îndemnul să fac mărturia botezului tocmai acolo unde eram bine 
cunoscut şi de unde veneau atacurile împotriva mea, ca o dovadă a harului lui 
Dumnezeu. Botezul a pus capăt multor ispite, căci era la fel un fapt real pe care-l 
mărturisea ființa mea, trupul meu, fapt pe care chiar oamenii îl cunoşteau de acum, 
ştiind că s-a isprăvit cu mine, că sînt un om pierdut faţă de lume. 

Ultima 1spită importantă a lui Satan cu privire la zdruncinarea credinței mele 
a fost înfrîntă pe deplin într-un chip miraculos. Trebuie să spun că harul lui Dum- 
nezeu a fost bogat față de mine şi a fost nevoie să facă o minune ca să mă înveţe 
un lucru. Stăteam într-o zi de vară la umbra unui măr în grădină, cu două Biblii în 
două versiuni. Întîmplarea s-a petrecut tot în anul în care m-am întors la Domnul. 

Chiar în ziua aceea, cînd mergeam spre grădină, Satan mă necăjea cu păcate care 
ştiam că sînt iertate. Ce s-a întîmplat: Citind în Biblie, am adormit. Cînd mă tre- 
zesc, mă pomenesc spunînd pe dinafară versetele 1 şi 2 din Epistola către Romani 
capitolul 8: „Acum dar nu mai este nici o osîndire pentru cei ce sînt în Christos 
Isus, care nu trăiesc după îndemnurile firii pămînteşti, ci după îndemnurile Duhului. 
În adevăr, legea Duhului de viaţă în Christos Isus m-a izbăvit de legea păcatului şi 
a morţii.“ În somn am învăţat aceste versete pe care acum le repetam întruna fără 
să ştiu de ce. Numai după un timp m-am dumirit şi am observat că sînt tocmai cu- 
vintele de care am nevoie pentru a-l alunga pe Satan, Cuvântul fiind Sabia Duhului 
(Efes. 6:17). Cînd mi-am dat seama, am ridicat instinctiv pumnul şi am zis, „Acum 
să mai vii tu Satan, căci ştiu cu ce să te lovesc.“ Într-adevăr, în felul acesta nu a 
mai venit la mine multă vreme. 


CAPITOLUL 12 
Predarea în Slujba lui Dumnezeu. Lucrarea de trezire — 
în Arad şi apoi în toată țara 

Curînd după convertire şi botez, s-a petrecut un alt fapt tot atît de real ca ce- 
lelalte două şi anume predarea mea în slujba lui Dumnezeu. 

În Arad şi după aceea în toată ţara, în anul 1945 Domnul a început o lucrare 
de trezire, care a luat proporţii mari şi a continuat pînă prin anul 1948. 

Într-o după amiază, am ajuns la localul bisericii unde patru fraţi pioneri ai 
acelei lucrări — printre care şi fratele Marcu Nichifor, un evanghelist al României de 
atunci — se rugau. Îmi aduc aminte şi locul din sală unde m-am rugat împreună cu 
el, bazat pe versetul 1 din Romani capitolul 12, „Vă îndemn dar fraților, pentru în- 
durarea lui Dumnezeu, să aduceți trupurile voastre ca o jertfă vie, sfîntă, plăcută lui 
Dumnezeu... M-am predat Domnului în rugăciune, zicînd, printre altele, „Doamne 
Isuse Christoase, fiindcă Tu m-ai mîntuit şi mi-ai umplut viaţa de bucurie, eu mă 
predau ie cu toată ființa şi cu trupul meu ca să fiu la îndemîna Ta şi în slujba 
Ta, indifferent cît m-ar costa.“ Mărturisesc că m-a prins un fior din creştet pînă în 
tălpile picioarelor şi am fost umplut de o putere ce n-o pot explica. Imediat m-am 
oprit din rugăciune, căci m-am temut că voi vorbi în limbi. Nu ştiu de ce m-am 
temut. Poate conştient fiind de frații de lîngă mine care erau baptişti. 

Îndată după aceasta Domnul a început să mă folosească în biserica din Arad 
în lucrarea de trezire între tineri, în special în bisericile de la ţară, la vestirea Evan- 
gheliei. Câţi s-au întors la Domnul prin mine şi efectul lucrării Sale nu sînt în mă- 
sură să o spun eu. Ele se vor vedea odată, dar nu sînt meritele mele. Un măr cînd 
e copt cade la cea mai mică adiere de vînt. E de ajuns să treacă şi un animal pe 
lîngă pom şi să se frece de el, că fructul va cădea îndată la pămînt, dar Cel ce a 
făcut să se coacă fructul este Domnul. Așa e şi cu sufletele oamenilor care se întorc 
la Dumnezeu. 

Domnul mi-a făcut însă parte să văd roadele lucrării Sale în multe inimi. Ast- 

fel, cum stăteam în prezența Domnului în părtăşie, mereu-mereu alte şi alte suflete 
se predau Domnului. Unii începeau să plîngă, alții se ridicau în picioare şi spuneau 
că nu mai pot rezista. Adunarea continua, iar noi câțiva frați mergeam într-o cameră 
alăturată cu sufletele care se prăbuşeau înaintea Domnului. Unii dintre cei care nu 
erau din Arad se predau Domnului fără să ştim de ei. După ani de zile ajungînd în 
satul respectiv, fratele sau sora mă întreba: „Îţi aduci aminte de seara aceea cînd, în 
timp ce te rugai sau în timp ce vorbeai, m-am predat Domnului? Eu nu ştiusem 
nimic despre toate acestea, aflid doar după ani şi ani, dar mai bine afost aşa. 

Două suflete a îngăduit Domnul în timpul acela (1946) să le văd conduse la 
El prin mine. Aceasta poate pentru că eram slab şi Domnul dorea să mă încurajeze 
în lucrare. Unul a fost colegul meu de cameră, Grecu Traian, o calfă de tîmplar, 
care în prezent este pastorul bisericii Baptiste din Curtici, una dintre cele mai mari 
biserici baptiste din țară şi vice preşedinte al Uniunii Gultului Creştin Baptist din 
România. Celălalt, un profesor de al meu de la Școala Normală, Damaschin loano- 
vici, un fost candidat de episcop ortodox al Oradei pe vremuri. În prezent e de 90 
de ani, un frate binecuvîntat de Domnul. 

Voi aminti pe scurt întoarcerea acestora. 

Prin anul 1946, fiind un elev bun la învăţătură, dar sărac, am primit o bursă 
specială de la şcoală şi masa gratuită la un restaurant-cantină din oraş. Toţi elevii 
şcolii stăteau la internat. Primind însă această favoare să iau masa în oraş, am fost 
primul elev din istoria şcolii care am fost admis ca extern, adică mi s-a permis să 
locuiesc în afara şcolii. Acum în momentul cînd scriu aceste rînduri îmi dau seama 
bine de ce a făcut Domnul acest lucru excepțional cu mine. Era un suflet care avea 
nevoie de mîntuire şi care era în planul lui Dumnezeu. Pe de altă parte, eram atît 
de pe de-antregul predat Domnului încît eram gata să fac orice pentru El. 

Mi-am căutat locuință. Aveam o cunoştinţă de a familiei ce locuia într-un bloc, 
o bătrînică evreică. „Domnule Simon,“ mi-a zis aceasta, „eu am o cameră cu două 
paturi. Un pat e ocupat de un tînăr, celălalt ar fi liber, dar domnule Simon, acesta 
e o fiară. Mi-e groază să te ştiu acolo. O domnişoară care a locuit înainte în came- 
ră a lăsat la plecare cîteva haine în garderobă, spunînd că le va lua mai târziu. EI 
a spus însă că i le va arunca de la etaj, iar dacă va îndrăzni să spună ceva, o va 
arunca şi pe ca.“ 

„Nu-i nimic,“ i-am zis, „eu voi locui cu el.“ Ceva lăuntric parcă înadins mă 
împingea tocmai spre o aşa companie. 

Întitnirea cu tînărul coleg de cameră a fost rece. Într-adevăr, omul avea o pri- 
vire aspră, rece, neprietenoasă. M-am rugat pentru el şi i-am spus despre Domnul 
Isus. N-a primit nimic, ci din contră îşi bătea joc de mine. Am mai încercat o dată 
sau de două ori şi, văzînd că rămîne pe aceeaşi poziție, nu i-am mai spus nimic lui, 
ci numai Domnului, aducîndu-l mereu în rugăciunea înaintea Lui. Aveam certitudi- 
nea că omul acesta va fi al Domnului, însă aşteptam să văd modul în care se va 
întoarce. 


23 


Într-o zi, întorcîndu-mă de la şcoală, după masă, îl găsesc stînd pe geam, tă- 
cut. Înăuntrul meu, Duhul îmi spunea, „Acum e timpul, poţi să-i vorbeşti.“ M-am 
apropiat de el cu toată căldura şi dragostea Duhului, zicîndu-i, „Dragul meu, eşti 
tare abătut şi trist. Mă doare de tine. Dacă tu ai fi credincios acum, ai avea un 
Miîntuitor căruia i-ai spune durerea ta şi EI ţi-ar umple viaţa de fericire. Dar aşa?“ 
N-a zis un cuvînt. M-am apropitat şi l-am luat la braţ, spunîndu-i: „Nu vrei să-l 
predai viaţa şi toate poverile tale Domnului, chiar acum? EI te iubeşte. De mult 
aşteaptă clipa asta.“ lar nu a zis nimic. L-am luat de braţ şi l-am dus spre marginea 
patului. N-a zis nimic, n-a protestat, ci s-a lăsat moale, ca un neputincios. M-am 
proşternut pe genunchi, el urmîndu-mi exemplul. Am spus Domnului Isus, „Doamne 
Isuse, Îţi mulţumesc pentru clipa aceasta. Iată îţi aduc aci pe Traian, colegul meu. 
Tu-l cunoşti mai bine, îi cunoşti durerea şi amărăciunea lui. EI are nevoie de Tine. 
ȚI-l încredinţez Tie. Dă-i mîntuirea Ta, aşa cum mi-ai dat-o şi mie.“ N-am reuşit să 
termin bine că el a izbucnit în lacrimi, rugîndu-se, „Doamne Isuse, sînt un păcătos, 
sînt un rău, dar vin la Tine, primeşte-mă, iartă-mă... Nu ştiu ce a mai zis mai de- 
parte, căci m-am ridicat de lîngă el subit şi am plecat la biserică, unde tinerii aveau 
o întâlnire, lăsîndu-l pe genunchi rugîndu-se şi plingînd. Nici astăzi nu ştiu de ce am 
făcut lucrul acesta neobișnuit. Ştiu însă că aşa am avut îndemnul lăuntric. Un lucru 
ştiam sigur: că Traian a ajuns acasă, că L-a întîlnit pe Mîntuitorul său şi că nu mai 
era nevoie de mine, aşa cum s-a întîmplat cu Filip şi cu famenul etiopean (Fapte 
8:39). Ba mai mult, era cinstit să fac aşa, să-i las în intimitatea dulce a întîlnirii din- 
tre fiul risipitor şi Tatăl. Ce şi-au spus unul altuia nu ştiu, dar cînd am ajuns acasă 
de la biserică, seara tirziu, el era adormit cu Biblia lîngă el. Am luat-o frumos şi 
am pus-o pe noptieră, fără să-mi scape bileţeluş care era în ea sau lîngă ea, pe care 
el scrisese: „Ajutaţi pe frații voştri mai mici.““ Desigur că era bucuria mea deosebită 
să-l ajut. 

Pe profesor tot Domnul l-a mîntuit. M-am bucurat însă să am rolul mic şi 
neînsemnat al acelei fetiţe, al acelei slujnice din casa lui Naaman Sirianul (II Împ. 
5:18). 

Aşa cum spuneam, ardeam de dorul să spun altora despre Domnul. Mă bucu- 
ram mult cînd colegii mă întrebau: „Unde ai fost?“ sau „lar ai fost la adunare?” Şi 
ori de cîte ori prindeam prilejul, le vorbeam despre Domnul Isus. În mod obişnuit 
însă discutam cu colegul meu de bancă, un elev bun şi religios. Astăzi e preot orto- 
dox. ÎL provocam la discuţie: „De unde s-a citit Evanghelia, ce a predicat preotul?“ 
Desigur, aceasta îl obliga să mă întrebe şi el, şi astfel îi predicam cu toată înflăcă- 
rarea Evanghelia şi ce s-a vorbit la noi. 

Acest coleg mergea adesea pe la profesorul loanovici, în care Domnul pusese 
o sete mare după adevăr. Dar fiind ortodox şi un naționalist înfocat — religia orto- 
doxă fiind religia naţională în România — s-a apropiat tot de un ortodox religios, 
de colegul meu Oprea Crăciun. Ce au discutat ei împreună nu ştiu, dar ştiu că ori 
de cîte ori se ducea colegul la profesor, spunea şi ce a auzit de la mine. Duhul lui 

Dumnezeu l-a cercetat pe profesor atît de mult încît acesta nu s-a mai putut stăpîni. 
Într-o zi, pe la începutul unei săptămîni, înainte de a intra la oră, m-a oprit pe sală: 
„Măi Moţ, mi-a spus Oprea despre tine că la biserică aţi discutat un subiect. Noi de 
luni de zile ne-am zbătut să pricepem acest subiect, şi cînd colo, voi aşa de minunat 
l-aţi desfăşurat. Cine vă învață?“ „Duhul lui Dumnezeu, domnule profesor.“ „Bine, 
bine, dar cum şi prin cine?“ A fost bucuria mea să-i spun totul despre modul în 
care Domnut lucra între noi, cum nu era unul mai mare, ci Domnul vorbea cînd 
prin unul, cînd prin altul. „Aş vrea să merg şi eu, dar nu ştiu cum să fac, căci nu 
aş vrea să se facă paradă de aceasta, căci eu sincer caut adevărul,“ a spus el. „Dacă 
s-ar putea să nu fie la biserică, ci undeva într-un cadru mai intim, într-o casă.“ 
„Foarte bine, aşa va fi. Cînd voiţi să veniţi?“ „Cît mai repede, chiar mîine dacă se 
poate.“ 

Îndată după terminarea cursurilor, am alergat la un frate, bun credincios şi bun 
prieten, Sida Dumitru, spunîndu-i vestea bună. 

A doua zi, profesorul Damaschin loanovici a venit la mine la ora fixată şi ne- 
am dus la familia respectivă. 

Acolo mai erau adunaţi vreo 5-6 frați. Minunată a fost lucrarea şi minunat a fost 
Domnul, care în acea zi l-a primit cu bucurie pe bătrînul profesor, umplîndu-i inima 
de pace, de mulţumire şi de har şi făcînd să răsară în viaţa lui acel mugur binecu- 
vîntat de viaţă, despre care mereu amintea mai tirziu. Ce să mai spun de bucuria 
mea, care mereu eram luat la braţ de profesor, cu toată dragostea. Cine ne vedea 
zicea că e tatăl cu copilul, dar eram doi frați iubiți care aveam acelaşi Tată şi dintre 
care a dispărut deosebirea de vârstă, de cultură şi de religie. 


CAPITOLUL 13 


Încercările. Prigoanele 
Cum era şi de aşteptat, convertirea profesorului mi-a adus multe prigoniri în ca- 
drul şcolii, pînă într-atât încît era cît pe-aci să fiu exmatriculat. Toată episcopia orto- 
doxă a Aradului s-a ridicat împotriva mea, episcopul fiind bun prieten cu profesorul. 
Prigoana s-a întețit şi din cauza că la botezul din apa Mureşului, cînd s-a botezat 
şi profesorul, un botez mare la care a participat mult popor din Arad, în anul 1946, 
l-am asistat pe fratele botezător, Alexa Popovici. Erau ofensați şi considerau o mare 
ruşine pentru ei ca un elev de la şcoala pe care ei o patronau să fie baptist şi să 
boteze pe un profesor al său tot de la acea şcoală. Amărăciunea le era mare şi din 
cauza că un preot ortodox — şi pe deasupra profesor de religie la acea şcoală — s-a 
convertit, mergînd cu noi la biserică. Domnul a închis însă gura leilor, care nu 
mi-au putut face nimic rău, aşa că am reuşit să termin cu bine şcoala şi să-mi iau 
diploma de învăţător în iunie 1947. 
Nu voi uita o scenă din timpul acelor interogări şi amenințări: Episcopul An- 
drei Maghieru a delegat pe şeful protopopilor, pe Caius Turicu, un om în care am 

văzut întruchipat tot fariseismul arătat în Evanghelii, să cerceteze cazul meu şi al 
celor doi profesori. 

Sînt chemat în biroul directorului Dr. Caius Lepa, unde, după ce salut respec- 
tuos, sunt prezentat protopopului, spunîndu-mi-se că protopopul vă va întreba ceva. 
„Poftiți;* i-am spus eu protopopului, cu toată seninătatea şi pacea pe care mi-o 
dădea Duhul lui Dumnezeu. Acesta a început însă să urle ca o fiară, spunîndu-i 
directorului: „Uite, uite, lup îmbrăcat în piele de oaie, un prefăcut.“ 

“Nu, părinte,“ a spus directorul. „Nu e prefăcut, ci aşa e el în realitate.“ 

Văzînd că nu e susținut, şi-a continuat acţiunea, cerîndu-mi de parcă ar fi fost 
un comisar să declar că preotul s-a întors la Dumnezeu şi că merge la adunare. 

„Întrebaţi-l pe el, e aici în şcoală şi poate să vă spună adevărul.“ 

„Nu, ci tu să te duci şi să declari în scris.“ 

Nu am avut încotro şi m-am dus în clasă. Era pauză. M-am rugat Domnului 
să mă lumineze şi să-mi arate ce să fac. Am deschis Biblia, care era în bancă. Tex- 
tul la care s-a deschis a fost Psalmul 35 versetele 1 şi 2. „Apără-mă Tu, Doamne; 
luptă-te Tu cu cei ce se luptă cu mine.“ Am primit atita bucurie şi confirmarea că 
Domnul e cu mine, că El mă apără şi că EI se luptă cu vrăjmaşii mei. Nici nu a 
mai trebuit să dau declarația. Ancheta s-a terminat cu ameninţări grozave făcute de 
acest protopop la ora următoare de religie, cînd a venit el în locul preotului cre- 
dincios. Aşa ameninţări şi o comportare atît de urîtă a avut încît chiar unii dintre 
colegiimei, altminteri duşmani religioşi, s-au scîrbit şi au exclamat: „Măi Moţ, măi, 
nici pe tine nu te pot suferi, căci te-ai rătăcit, dar acesta depăşeşte toată Josnicia 
omenească.“ 


CAPITOLUL 14 
Căsătoria 

După cum aţi văzut, instruirea şi educaţia mea pentru viața pămîntească au mers 
mînă în mînă cu instruirea şi educaţia în viața de credință. Mi-e greu să le despart. 
Poate acesta e motivul pentru care niciodată n-am putut concepe viața religioasă ca 
ceva separat de viața de toate zilele, cu ocupațiile şi împrejurările ei. l-am detestat 
întotdeauna pe cei ce sunt credincioşi doar de zile mari, de sărbătoare, care atunci 
când revin acasă de la biserică, între ai lor, fie colegi, fie familie, uită că mai sînt 
credincioşi. 

Terminînd şcoala şi luîndu-mi diploma de învățător, am considerat că cel mai 
bun lucru pe care pot să-l fac e să mă căsătoresc, mai ales că nu puteam urma 
şcoala mai departe, neavînd sprijin material. Fratele mai mare mi-a spus, „Destul, 
mai departe nu te mai pot ajuta,“ deşi, la drept vorbind, n-am fost pentru el o chel- 
tuială, ci un câştig. În toate vacanţele lucram alături de membrii familiei. În copilă- 
rie, la păzirea vitelor, mai târziu la munca cîmpului, la pomicultură, şi apoi la tăiatul 
lemnelor în pădure, fie pentru a acoperi nevoile proprii, fie angajat de alţii, contra 
unei sume de bani. 

Trebuie să mă rezum foarte mult cînd vorbesc aci de căsătorie, dar totuşi nu 
pot să trec peste unele aspecte, deoarece căsătoria şi cu tot ce ţine de ea este cel 
mai important lucru aici pe pămînt. Dintre evenimentele însemnate ale vieții, ea 
deține locul de mijloc între naştere şi moarte, prin însăşi natura lucrurilor. E un bun 
care ne este dat numai aici pe pămînt, de aceea, trebuie tratat la înălțimea scopului 
stabilit de Creator. E simbolul căsătoriei cereşti dintre Mirele ceresc şi Biserică — 
Mireasa Lui. E umbra unităţii şi părtăşiei cereşti, simbolul bucuriei şi al împlinirii, al 
rodirii şi al vieții. 

Încă din perioada pubertăţii, cînd instinctul mă îndemna să mă uit la fete, eram 
pătruns de gîndul căsătoriei, atunci cînd mă uitam la o fată. Legile firii îşi urmau 
cursul lor, educaţia părinților nefăcînd altceva decit să le dea o direcţie rațională, iar 
ocupațiile permanente să le atenueze intensitatea şi să le amîne împlinirea. 

Prima fată care mi-a atras privirile şi pentru care pe la vîrsta de 14 ani aveam 
visuri şi idealuri a fost o fată din sat, pe care părinţii ei, simțind că-i dau tîrcoa- 
le, pentru a se potrivi cu mine, au dat-o la liceu. Oraşul şi mediul lui curînd au 
dovedit că nu se potrivea cu aspiraţiile mele, mai ales că nu era dintr-o familie de 
credincioşi. 

Pe la virsta de 18 ani, de pe acum flăcău rîvnit de părinţii multor fete, şi care 
la rîndul meu mă cam interesam de fete, la o stare de vorbă în privința aceasta în 
familie, am sesizat la mama dorinţa de viitor de a avea ca noră pe o fată credin- 
cioasă, bună şi frumoasă a unei familii credincioase şi bogate din satul vecin, pe 
nume Zorița. N-am zis nimic şi m-am făcut că n-am sesizat această dorință, dar 
deja gîndul mi s-a înfipt ca un cui în mintea mea, mai cu seamă că venise de la 
mama mea, pe care o respectam şi ale cărei sfaturi le socoteam desăvîrşite. 

Am făcut calculul: fată frumoasă, cuminte, credincioasă, bogată, cu părinţi 
credincioşi. Era tot ce socoteam cu că e de ajuns pentru o căsnicie. Cum nu ne era 
greu să ne întîlnim şi să-i fac curte, îndată tot satul ei şi al meu ştiau că cu o să 
mă căsătoresc cu ea. Numai eu nu ştiam. Adecă să fiu înţeles: Era ceva înăuntrul 
meu, un gînd care mă făcea să mă tem, să mă îndoiesc de fericirea de a o avea 
ca soţie, deşi nu-i găseam nici un cusur. Acest gînd mă făcea să zic doar „da“ la 
toate planurile ce le făcea ea pentru viitor, cu privire la gospodărie, etc. Conştient, 
îmi ziceam că acest gînd e din cauza modestiei. Neavînd şcoala terminată şi neştiind 
cum se va termina, fără altă avere decit ființa mea, cu tot ce m-a înzestrat Dumne- 
zeu şi şcoala, nu îndrăzneam să mă avînt în planuri de viitor, pînă nu aveam ceva 
sigur, o diplomă. Acest fapt m-a împiedecat s-o cer direct în căsătorie, nepunîndu-i 
problema nici ei, nici părinţilor. Încă un lucru mai era, dar care numai câteodată 
apărea, fiind repede acoperit de calităţile ei: Cum prin influenţa din afară (a mamei) 
am ajuns să-i fac curte, nu am avut o dragoste firească de ea atît de mare încît să 
nu mai pot fără ea. Totuşi eram hotărît în inima mea s-o iau de soţie, deşi această 
hotărîre n-o exprimasem nimănui. Se mai întîmpla ceva: Plecam de acasă spre ea, 
de multe ori cu gîndul de a pune problema căsătoriei atit ei, cît şi părinților. Nu şti- 

am cum se făcea, că deşi eram foarte apropiaţi, cîteodată cînd întîrziam la biserică, 
dormind chiar la ei, căci aveau o mulțime de camere, şi deşi eram iubit de părinții 
ei, mă pomeneam vorbind de orice, numai de căsătorie nu, întorcîndu-mă acasă 
tot fără să fi clarificat problema. Plingeam înaintea Domnului şi mă rugam, zicînd, 
„Doamne, nu ştiu de ce a fost aşa. Te rog să mă ajuţi Tu, să clarifici Tu problema 
aceasta.“ Domnul a clarificat-o, dar nu cum m-aş fi putut gîndi eu vreodată. De 
exemplu, îmi spusesem ca o hotărire: Nu voi lua de soție o fată de la oraş, nici 
dacă ar fi cu stea în frunte.“ Consideram că fetele de la oraş nu erau gospodine, că 
erau uşuratice şi aşa mai departe. 

Gîndurile omului nu sînt însă gîndurile lui Dumnezeu, şi „omul face multe 
planuri, dar hotărîrea Domnului — aceea se împlineşte,“ spune Cuvîntul Domnului, şi 
aşa a fost şi cu mine. 

În acest timp, cînd era zbuciumul acesta de nereuşită în viaţa mea, ajung 
pentru prima oară în biserica „Speranța“ din Arad, care, din anumite motive, se 
aduna într-un local din centrul oraşului ce aparţinea fraților adventiști. Cum aveam 
nişte ochi ageri, nu mi-a scăpat nimic din tot ce se petrecea acolo. Uitîndu-mă pes- 
te masa de suflete, ca un curios, fără să-mi dau seama, ochii mi s-au oprit asupra 
unei fetițe în uniformă de elevă de liceu, blondă, cu ochii albaştri, cu două codițe 
împletite frumos şi destul de lungi, ce-i atîrnau pe spate. Parcă m-a fermecat! N-o 
mai văzusem niciodată, şi totuşi nu-mi mai puteam dezslipi ochii de la ea. Aşa de 
smerită şi blîndă, atît de frumoasă şi de credincioasă mi se părea, încît nu mai vă- 
zusem o ființă ca ea niciodată. Mai tirziu am aflat că o chema Maria. 

Un gînd izvorit spontan din inimă mi-a şoptit: „Aceasta va fi soția ta, e făcută 
tocmai pentru tine.“ Repede am alungat acest gînd. „Nu se poate. Eşti un ticălos, un 
uşuratic. Tu ai o fată, acolo, la ţară, cu care vorbeşti, cu care ai planuri de căsăto- 
rie;“ îmi spunea altă voce din mintea şi rațiunea mea. Am căutat să ascult de acest 
gînd din urmă, ca fiind cel adevărat, pe celălalt considerîndu-l lipsit de rațiune, de 
temei, fiind — îmi ziceam — izvorit din ușurătatea mea tinerească. 

Dar cu cît căutam să alung gîndurile legate de Maria, cu atît mă captau mai 
tare, ocupîndu-mi întreaga ființă. O urmăream pe unde mergea de la şcoală. Deşi 
nu schimbasem încă nici o vorbă cu ea, deşi nu ştiam cine e, căutam să-i trec prin 
faţă, să-i arunc un zîmbet cald, în timp ce o salutam, în virtutea faptului că, evident, 
frecventam aceeași biserică. 

În loc să se facă linişte, iată că acum îmi apăreau alte frământări şi necazuri. 
Eram credincios de pe acum. Tratam toate problemele cu Domnul, în rugăciune. 
Îi spuneam Domnului, „Doamne, vezi ce catastrofă a dat peste viața mea, pe de o 
parte plăcută, dar pe de alta atît de dureroasă. Rezolvă Tu problema, căci eu nu sînt 
în stare. Alege Tu soția mea. Totuşi, eu sînt gata, cu orice risc, chiar dacă inima 
mi s-a lipit de această a doua fată, să-mi păstrez angajamentul luat faţă de prima 
şi să mă căsătoresc cu ea, ca să nu fie adusă ocară asupra Numelui Tău, căci sînt 
credincios." 

Slăvit să fie Domnul, El a rezolvat mai bine decît mi-aş fi putut eu închipui 
vreodată, încît nu numai că nu am adus ocară Numelui Domnului, dar am ajuns să 
fiu privit din partea altora ca cel înşelat, nedreptăţit, cînd în realitate, deznodământul 
a constituit o mare rezolvaare şi bucurie. 

Iată cum a lucrat Domnul: În timp ce eu eram la şcoală, la acea dată în clasa 
a VIl-a, la fata de la ţară, la Zoriţa, i-a venit un peţitor, care concura cu mine în 
toate privinţele, cu excepția educaţiei. Dar nu conta, căci nici Zoriţa nu avea studii 
superioare. În locul unei educaţii superioare, acest peţitor dispunea de un lucru ce 
nu era deloc de lepădat: o meserie ca a tatălui fetei, plus o parte bună de avere. 
Sigur că ispita şi şansa care li se prezenta părinţilor fetei erau foarte mari. Aceste 
considerente i-au făcut să uite toate planurile ce şi le făcuseră cu mine şi s-o con- 
vingă pe singura lor fiică, ce nu voia să renunțe la mine, să se gîndească bine, că e 
o partidă cu care nu te întilneşti la tot pasul. În plus ziceau ei: „Simion e la oraş. 
Niciodată nu te-a cerut în căsătorie pînă în prezent. Poate pînă termină şcoala, gă- 
seşte altă fată, iar tu rămii fără amindoi.“ Fiind şi ea crescută bine, vorbele părinților 
avînd putere de convingere asupra ei, Zorița a cedat dorinței părinților, cu strîngere 
de inimă pentru mine, dar şi cu mulţumire, căci băiatul era într-adevăr vrednic şi de 
a dorit. 

Îndată după aceasta, un frate din satul ei, un prieten, mă anunţă să vin urgent, 
căci s-ar putea s-o pierd pe Zoriţa, care, iată, are peţitori serioşi! Urgent am fost la 
ea, pe de o parte domic de a clarifica o situație, pe de altă parte simţindu-mă jignit 
în amorul propriu, ca orice băiat de virsta mea. „Ce-ai făcut?“ am întrebat-o, când 
am rămas singuri. Fata a început să plîngă în hohote, scuzîndu-se că „mămica, că 
tăticu la care ţine mult au influenţat-o.“ I-am spus că nu e nimic, să nu se mai 
întristeze; băiatul e mult superior mie şi am adăugat şi altele prin care căutam s-o 
liniştesc — eu cel înşelat! În realitate, bucurîndu-mă în inima mea că lucrurile au 
luat această întorsătură. Abia după ce am fost amîndoi căsătoriți, a aflat şi ea că 
toate s-au petrecut în chipul cel mai minunat. 

Fiind acum liber, constatînd că Domnul a rezolvat problema atît de minunat, 
nu mai aveam nici o îndoială cu privire la Maria. Am crezut că şi ea s-a îndrăgostit 
de mine, fapt care mă făcea să o întîlnesc şi să vorbesc cu ea. Am constatat însă că 
abia mai tîrziu s-a petrecut acest lucru, dragostea ei născîndu-se din dragoastea mea. 
Sigur că foarte curînd ea a ştiut că o iubesc şi planurile pe care le aveam cu privire 
la ea, acceptînd bucuroasă cererea mea. 

Am aflat cu bucurie că este sora celui mai bun prieten al meu şi frate din 
biserică, unul din cei patru pe care i-am întîlnit cînd a început lucrarea de trezire în 
Arad, cînd m-am predat în slujba Domnului. 

Ca unul care aveam anumite principii, printre care cel exprimat în cuvintele: 
„Aşchia nu sare departe de trunchi,“ am fost foarte nerăbdător să-i cunosc părinții, 
cît şi îndeletnicirile ei, sufletul ei, prin mijloacele de care dispuneam în virtutea pre- 
gătirii de psiholog ce mi-o însuşisem. 

Mare mi-a fost bucuria să aflu că atît tatăl, cît şi mama ei erau buni cre- 
dincioşi, ei înşişi cu părinți credincioşi. Să cunosc casa lor care, deşi modestă, era 
aranjată cu gust, dovedind spiritul de ordine şi gospodărie al locatarilor. În plus, din 
lucrările ei de desen decorativ, ce le avea expuse pe pereţi, am constatat că are un 
suflet senin şi bun, cu un fond minunat, pe care se pot dezvolta virtuțile creştine. 

N-am să uit o seară din timpul vacanței de vară, cînd, fiind delegat la congre- 
sul baptist din 1946, ce a avut loc la Arad, am fost oaspete în casa ei. Seara am 
zăbovit, cîntînd cu ea în surdină sub privirea plină de duioşie a mamei ei. A doua 
zi, aceasta i-a spus unei surori, prietene a ei, faptul, zicînd: „Acesta aş dori să fie 
ginerele meu,“ fără să ştie nimic despre intenţiile mele. La care sora i-a răspuns: 
„Ho, ho, stai nu te sui așa sus. Nu se uită un tînăr ca acesta la fata ta.“ Şi totuşi 
s-a uitat! Realitatea era că harul lui Dumnezeu făcuse din mine o fiinţă cu totul 
deosebită. Prezenţa Domnului era atît de reală în mine încît faţa şi întreaga ființă 
exprimau seninătate şi bucurie, lăsînd impresia că zîmbesc în permanență, deşi eram 
serios. Am auzit mai tîrziu, şi bine a fost aşa, ce a spus un fate intelectual către un 
altul despre mine: „E de ajuns numai să te uiţi la el, şi să-ţi dispară orice nervozi- 
tate.“ N-am ştiut atunci cum mă priveau alții şi că eram rîvnit de orice părinți care 
aveau fete. Eu mă vedeam slab, fără însemnătate şi nu îndrăzneam să mă afişez, 
mai ales că eram îmbrăcat foarte modest. 

Mai era o greutate sau o problemă cu căsătoria şi anume: ce va zice mama 
mea? Cu părinții fetei problemele au fost mai simple, căci le-au plăcut de mine şi 
n-au avut nici o obiecţie, decît poate că e cam devreme, fata neavînd studiile termi- 
nate. Cu mama însă era altceva. Fa voia să mă aibă mai aproape, fata să aibă ceva 
situație; apoi nu cunoştea fata, iar eu fără consimţămîntul mamei — mai ales că tata 
murise şi ea era aceea care a trudit mult pentru mine — nu mă puteam căsători. 
Domnul a avut grijă şi de această problemă, făcînd ca atunci cînd mama a venit să 
o cunoască pe Maria şi pe părinţii ei, să fie de acord cu mine, exprimîndu-şi doar 
rezerva că n-ar strica să mai aştept pînă îmi voi executa stagiul militar. 

E de prisos să mai descriu frumusețile dragostei din timpul logodnei şi după 
aceea, pe care orice tînăr credincios şi curat le-a avut şi le are şi pe care Dumnezeu 
le-a îngăduit spre fericirea făpturilor Sale. 

Nunta a avut loc în ziua de 13 iulie 1947, fiind oficiată de fratele Alexa Po- 
povici, în biserica „Speranţa“ din Arad, cu o asistență foarte mare, mulți venind din 
alte orașe şi sate. 


CAPITOLUL 15 


Citeva lucruri în legătură cu căsătoria 

Deşi ştiam, eu de la început, iar soția ceva mai târziu, că Domnul ne-a hotărît 
unul pentru altul, deşi ne iubeam şi ne dădusem inima unul altuia înaintea Dom- 
nului căci eram credincioși, ea fiind întoarsă la Domnul mai înainte de mine, am 
stabilit cu ea câteva lucruri: 

l-am spus că eu sunt credincios şi că am hotărît înaintea Domnului să-L ur- 
mez indiferent ce s-ar întâmpla, chiar dacă m-ar da afară din serviciu sau chiar dacă 
m-ar duce la închisoare. ....... „Nu-i nimic,“ a zis ea, „Domnul ne va 
ajuta şi atât cât vom fi sănătoşi şi vom avea două miini, vom lucra orice.“ 

„S-ar putea“ i-am zis eu „să fiu mutat cu serviciul din cauza credinţei tocmai 
dincolo de Muntele Găina [în Munţii Apuseni]. Vei fi gata să vii şi acolo?“ 

„Pînă la capătul lumii dacă trebuie, te voi urma.“ 

Slăvit să fie Domnul că a ajutat-o să facă aşa şi încă mai mult decât a pro- 
mis. 

E foarte important să ai siguranța că Domnul ţi-a dat soția sau soțul tău şi 
să faci acest calcul, tot așa ca la întoarcerea la Dumnezeu şi ca întotdeauna cînd 
porneşti la un drum. Să ai siguranţa că e voia Domnului şi hotărîrea ta fermă de a 
urma pînă la capăt. Aceste lucruri — siguranță şi calcul — ne-au ajutat foarte mult în 
viața noastră de căsătorie, dîndu-ne o biruință deplină, iată de ce: Soţia mea este 
tocmai opusul temperamentului meu, tocmai partea ce-mi lipseşte mie. Acesta e un 
mare har şi Domnul a rînduit aşa, ca cei doi să fie deplini numai împreună, să se 
complinească unul pe celălalt. Se vorbeşte mult de căsătorii în care cei doi să fie la 
fel, crezindu-se că acestea sînt căsătoriile ideale. Cu noi nu a fost aşa, ci din contră. 
Poate din cauza aceasta copiii noştri au fost aşa de mult binecuvîntaţi de Domnul şi 
talentați într-un chip deosebit. 

E adevărat că pînă cele două jumătăţi cu colţurile lor au ajuns să-şi găsească 
locul într-o armonie plăcută şi desăvirşită a trecut un timp de luptă, au ieşit scântei, 
dar lucrarea a fost în mîna Domnului. Nu ştiu cum a fost la alții. Poate alte familii 
au mers numai pe flori şi numai sub soare, cu cer senin. La noi nu a fost aşa, dar 
ceea ce ştiu sigur e următorul lucru: Soţia mea mi-a fost aleasă şi dăruită de Dom- 
nul, un dar de la El pentru care am mulțumit totdeauna cu bucuria lăuntrică, chiar 
dacă de multe ori trebuiau să-mi curgă lacrimile în timp ce-l mulțumeam cu toată 
sinceritatea. 

Ea a fost aceea care a reglat viața mea spirituală tocmai prin faptul că a avut 
personalitatea ei, pe care de multe ori eram ispitit s-o distrug sau s-o conving s-o 
adopte pe a mea. De multe ori am plîns din cauza că nu era de acord cu mine, dar 
nu era nici Domnul şi prin ea îmi vorbea. Dacă am fi fost nişte oameni lumești, 
fireşti, poate de multe ori am fi divorțat. Ştiam însă că Domnul ne-a unit. Ştiam că 
El e cu noi şi ne lucrează. Ştiam că El mi-a dat un ajutor potrivit, potrivit pentru a 
mă desăvirşi şi face fericit, potrivit pentru a mă pregăti pentru slujbă, potrivit pentru 
a se folosi El de mine şi nu potrivit pentru poftele firii sau ale lumii acesteia. 

Am înţeles că eu nu mai sînt al meu, ci al Domnului. În cazul acesta, nu mai 
caut plăcerea mea, ci pe a Lui. Toată viața mea a fost o pregătire pentru slujba la 
care Domnul mă chema, dar şi ca Domnul în mine să-şi arate puterea harului Său, 
astfel ca la rîndul meu să pot fi de mare ajutor şi folos în multe familii. 

Dacă încă o dată m-aşi mai naşte, tot pe ea aş primi-o şi alege ca cea dăruită 

de Domnul. Şi ce alege EI e mai bun decît ce ar putea alege omul. 

De la început Domnul mi-a pus în gînd să accept tot ce-mi dă EI şi cu privi- 
re la căsătorie. 

Am zis, „Doamne, accept chiar dacă e cea mai săracă fată, chiar dacă e ţigan- 
că, chiar dacă e cea mai rea, numai să ştiu că Tu mi-o dai. Cînd ziceam acestea, 
cunoşteam şi eu teoriile şi principiile omeneşti pentru o căsătorie ideală: să fie mai 
tînără, să fie din aceeaşi clasă socială, să aibă pregătire corespunzătoare, să fii îndră- 
gostit de ea, etc. 

Desigur, după judecata omenească e o nebunie să accepți asemenea lucruri ca 
cele pe care le aminteam cu Domnului. De multe ori însă lucrurile lui Dumnezeu 
şi înțelepciunea Lui sînt o nebunie pentru omul firesc, cum spune apostolul Pavel (1 
Cor. cap. 2). De exemplu, de ce nu a putut Israel să-L accepte pe Domnul Isus ca 
Mesia? Pentru că EI a venit smerit, nu după vederile şi năzuinţele lor. 

Apoi, meritam noi să se îndrăgostească Domnul Isus de noi pînă într-atit încât 
să moară pentru noi, ca astfel să-Şi cîştige o mireasă? 

q,„„Gîndurile lui Dumnezeu nu sînt gîndurile oamenilor“ (Isaia 55:8). De aceea de 
multe ori greşim cînd judecăm pe cineva fără să ştim gîndul lui Dumnezeu. 

qMai cugetam: „Numai Tu, care m-ai creat, care cunoşti inima mea, care cunoşti 
țesăturile interne şi externe ale ființei mele, care cunoşti viitorul şi slujba la care 
m-ai chemat, poţi să-mi dai pe cea care e cea mai potrivită pentru mine, avîndu- 
mă în vedere nu numai pe mine, ci tot angrenajul, planurile Tale, mîntuirea mea, 
mântuirea ei, a copiii noştri şi chiar rudele. Căci nu e puţin lucru să fii aşezat într-o 
familie oarecare.“ 

Apoi am mai zis: „Doamne, Tu ai hotărît în planul Tău pe soția mea de la 
întemeierea lumii. Dă-mi-o pe aceea care ai hotărit-o Tu. Căci şi numele noastre 
sînt scrise în cartea vieţii de la întemeierea lumii.“ 

Mai tirziu, în privința aceasta am zis că şi a planifica eu să am sau să nu am 
copii este o greşeală şi un păcat chiar, căci Domnul e stăpînul şi dătătorul vieții 
şi fie că planific eu sau nu, ce trebuie să se nască se va naşte. Dumnezeu nu va 
renunța la planurile Sale din cauza împotrivirii mele. Aduceţi-vă aminte de Sara, 
care în nerăbdarea şi necredinţa ei a dat lui Avraam pe roaba, sa din care s-a năs- 
cut Ismael, cînd cel hotărît de Domnul şi care a şi venit la timpul său, era Isaac 
(Gen.16:21). Numai că umblînd prin necredința mea îmi produc multe dureri mie, 
celor din jurul meu, sau chiar urmaşilor mei cum a fost la Sara — un veşnic război 
între cele două seminţii: Ismael şi Isaac. 

Domnul mi-a dat o lecţie în privința aceasta. După al treilea copil, avînd în 
vedere judecata omenească şi greutăţile prin care treceam, am zis soției, „Dragă, trei 
copii sînt de ajuns.“ Și, după judecata zisă „sănătoasă” omenească, era de ajuns. 
După gîndul şi înțelepciunea lui Dumnezeu nu era de ajuns. Trebuia să vină şi al 
patrulea copil. Într-o dimineaţă, cum mă scol, chem pe soţia mea şi-i spun: „Dragă, 
m-am îngrozit de ce mi-a vorbit Domnul azi noapte.“ „Dacă nu mai vreţi alt co- 

pil, vă iau fetița.“ „Dragă,“ zice soţia, „la fel mi-a vorbit şi mie Domnul.“ Ne-am 
aşezat amîndoi pe genunchi şi am mulțumit Domnului pentru dragostea Sa, care ne 
călăuzeşte în toate lucrurile, zicîndu-I: „Doamne, Tu ni i-ai dat şi pe ceilalţi trei care 
ne sînt aşa de dragi că nu i-am da pe toată lumea. Tu ne-ai dat tot ce ne trebuie 
pentru ei. Fie voia Ta! Acceptăm cu bucurie nu numai pe al patrulea, ci cîţi voieşti 
Tu. 

Viaţa mea de căsnicie a fost grea şi cu multe lupte. Poate nu întîmplător, de 
la nunta noastră îmi aduc mai bine aminte doar de două lucruri: 

Un gînd din predica fratelui Alexa Popovici, că la fel cum Isaac a primit o 
soţie pe care Domnul i-a ales-o şi el n-a cunoscut-o înainte, tot aşa şi pe mine 
Domnul m-a adus de pe alte meleaguri şi mi-a dat soţia pe care n-o cunoşteam, dar 
din casa Sa, adică din casa lui Dumnezeu. 

2. Cîntarea celui mai minunat dublu cvartet creştin din vremea aceea, din Arad 
Şepa: 

În familie-i ferice 


Căci iubeşti şi eşti iubit. 
Lîngă dulcea vatr-a casei 
Sufletul ţi-l oţeleşti. 

Te cunoşti mai bine-acolo 
Şi ajungi biruitor. 
Binefăcătoare-i lupta 

În mijlocul alor tăi. 
Biruinţa-i anevoie, 

Dar tu te deprinzi să lupţi... 
Chiar cînd şovăie iubirea, 
Sovăie numai un pic... 


Deoarece de la începutul căsătoriei am tratat problema cu Domnul, am avut 
curajul s-o tratez şi în continuare tot cu El. De multe ori plîngînd, mă proştemeam 
pe genunchi şi ziceam: „Doamne, nu mai pot, dar o iubesc. Știu că Tu mi-ai dat-o.“ 
Şi încheiam: „Nu plec de aici de pe genunchi pînă nu primesc răspunsul Tău, mîn- 
giierea Ta.“ Totdeauna Domnul mi-a răspuns şi m-a mîngâliat. 

Domnul mi-a vorbit mult în viaţa de familie, prin care ne învaţă adevărata 
unitate şi dragoste, aşa cum arătam şi la începutul acestui capitol. 

Îi spuneam Domnului: „Doamne, eu ca mireasă a Ta de multe ori nu Te as- 
cult. De cîte ori nu mă supun şi îți aduc durere. Şi cîtă gingăşie, dragoste şi răbdare 
ai Tu cu mine. Oare eu cu soția mea nu trebuie să fiu aşa? Şi cine eşti Tu şi cine 
sînt eu?! Tu ai iubit mireasa Ta pînă într-atit că Ti-ai dat viaţa ca s-o câştigi în timp 
ce ea nu merita.“ Nu în zadar a scris apostolul Pavel în capitolul 5 din Efeseni pe 
această temă. 

La fel şi în legătură cu copiii, Domnul mi-a vorbit mult, mult, aplicînd totul 
la viața mea de copil al lui Dumnezeu. Totul depinde de felul cum privesc lucrurile, 
după standardele şi judecata omenească, sau după ale lui Dumnezeu? În prezenţa 
lui Dumnezeu, sau nesocotindu-L pe El şi Cuvîntul Lui? Am în vedere slava lui 
Dumnezeu sau slava mea? Cîştigul Lui sau al meu? Interesele Lui sau ale mele? 

Încă un lucru pe care l- am observat şi care am îndemnul să-l scriu, socotind 
că va fi folositor, este acesta: 

Înainte de căsătorie credeam că odată cu căsătoria voi scăpa de ispitele ti- 
nereşti. Ba chiar mă exprimam aspru faţă de cineva, care, avînd soţie umbla după 
altele, gînd pe care-l menţin şi în prezent, numai cu mai multă milă faţă de omul în 
sine, care e victima păcatului şi a lui Satan. 

Am constatat că firea pămîntească nu e satisfăcută niciodată. Focul nu-l stingi 
cu paie, cu combustibil, ci cu apă. Firea şi poftele ei sînt sînt tot aşa de nesătule 
şi după căsătorie ca înainte de căsătorie. Ea însă trebuie ţinută la locul ei şi des- 
puiată de orice putere, cum spune apostolul Pavel, „Noi nu mai datorăm nimic firii 
pămînteşti ca să mai trăim după îndemnurile ei.“ (Rom.8:12). Singura salvare a fost 
să renunţ să mai lupt eu față de duşmanii interni şi externi şi, ca atunci cînd m-am 
întors la Domnul, fără nici o putere, dar cu credinţa deplină în EI, să cer şi să-L las 
pe EI să facă totul. Şi a făcut. 

Îndată ce m-am logodit, am scos pe logodnica mea din serviciu. Am zis: eu 
am nevoie de o soție, de o mamă la copii, de o gospodină, şi nu de o funcţionară 
salariată a unei întreprinderi, oricît de lăudată şi strălucită ar fi ea acolo. Rămîn la 
principiul acesta şi acum. 

Unul din motivele tragediilor ce le vedem azi în familie şi în societate e 
tocmai din cauza răsturnării valorilor, adică a schimbării rînduielilor lui Dumnezeu. 
Împotrivirea față de legile şi rînduielile lui Dumnezeu e atît de subtilă, ca de altfel 
toate subtilitățile lui Satan, încît n-o sesizezi decît dacă eşti călăuzit de Duhul lui 
Dumnezeu, încît chiar oamenii cei mai de bine şi chiar credincioşii au ajuns să-i 
dea dreptate lui Satan, ca de altfel în multe alte privinţe. Foarte puţini sesizează 
întregul adevăr al lui Dumnezeu şi Satan ştie lucrul acesta şi de aceea el cîştigă, de 
cele mai multe, ori venind chiar cu Cuvîntul lui Dumnezeu dar pe jumătate. 

lată, de exemplu, în cazul de mai sus: Se flutură peste tot lozinca: „Femeia e 
egală cu bărbatul, are aceleaşi drepturi ca bărbatul, e capabilă ca bărbatul,“ iar cei 
credincioşi vin în plus cu Cuvîntul lui Dumnezeu expres spus de apostolul Pavel „în 
Christos nu este parte bărbătească şi femeiască.“ De altfel şi celelalte expresii îşi au 
izvorul tot în Cuvîntul lui Dumnezeu. 

E adevărat că e aşa şi că multe femei s-au dovedit a fi superioare bărbaţilor. 
Aceasta nu schimbă însă cu nimic ordinea şi hotărîrile lui Dumnezeu pe care le-a 
lăsat atunci cînd a făcut pe om. Dacă s-ar spune tot Cuvîntul lui Dumnezeu în pri- 
vința aceasta, atunci ar apărea şi ceealaltă parte a Cuvîntului lui Dumnezeu şi anu- 
me: „Bărbatul este capul nevestei după cum şi Christos este capul Bisericii.“ Adică 

nu din punct de vedere al capacităţilor, ci din punct de vedere funcțional, al ordinii, 
al exprimării. Căci din punct de vedere al capacităţii, capul şi inima sînt la fel, căci 
sînt componente ale aceluiaşi organism, şi nu s-ar putea lăuda capul că e mai de 
valoare decît inima şi invers, cum spune apostolul Pavel (1 Cor. 12). Din punct de 
vedere al conducerii, al comenzii, după cum Biserica este trupul şi se supune lui 
Christos, Capul, tot aşa trebui e să fie şi cu soția. Ce haos ar fi dacă nu s-ar întîm- 
pla aşa. Ar fi o anarhie ca peste tot unde nu s-a respectat acest lucru, în familie, în 
întreprinderi, în țări, în biserici. 

„Femeii nu-i dau voie să înveţe pe alții, nici să se ridice mai presus de băr- 
bat, ci să stea în tăcere.“ (| Tim. 2:12). Bine spunea un frate (Sf. Augustin) că 
Dumnezeu cînd a făcut-o pe femeie nu a luat-o nici din cap, nici din picior, ci din 
coastă, din partea stîngă, adică de lîngă inimă. Nici să conducă, nici să fie călcată 
în picioare, ci dîndu-i locul cel mai scump şi duios — la inimă, ocrotind-o ca pe ce 
e mai scump şi mai de preț, ajutînd-o în toată exprimarea ei, dar ca inimă de care 
depinde întreaga viaţă a organismului cu actiităţile ei; care impulsionează totul în 
viaţă; care are posibilitatea să piardă pe om, sau să-l apropie de Dumnezeu, ea fiind 
inima familiei. 

Nu v-aţi întrebat de ce oare sisteme politice care nu se tem de Dumnezeu 
luptă contra Cuvîntului lui Dumnezeu, cum face sistemul comunist, fluturînd acest 
principiu al egalității şi al libertăţii femeii? S-a convertit Satan? Sau cel rău poate 
să aibă şi lucruri bune? Nu, dar el, ca la început în grădina Edenului, procedează 
cu firea lui de şarpe să strimbe căile lui Dumnezeu şi să pună la îndoială dragostea 
şi Cuvîntul Său. „„...Dumnezeu ştie că, în ziua cînd veţi mînca din el, vi se vor 
deschide ochii şi veţi fi ca Dumnezeu...“ (Gen. 3:5) sau „Oare a zis Dumnezeu cu 
adevărat?“ (vers. 1). 

Majoritatea oamenilor din România care au trăit în regimul trecut şi în cel 
prezent îşi dau seama că unul din motivele descompunerii societății a fost şi aces- 
ta arătat mai sus. Punînd femeia la acelaşi nivel cu bărbatul sub aspectul greşit al 
problemei — aşa cum am arătat mai sus — nu s-a făcut altceva decît s-o aducă la o 
robie mai mare şi la o degradare mai cumplită. 

Înainte era stăpîna căminului, imprimîndu-i bunul mers, căci soţul era cu ser- 
viciu. Acesta cînd venea acasă găsea o soție liniştită, care-l aştepta zîmbitoare, cu 
masa gata, ba chiar odihnită. Copiii erau educați, îngrijiţi, hrăniți cum trebuie. Pe 
tren, în oraş, în tramvai şi autobus femeia era respectată, dîndu-i-se cinstea ce i se 
cuvine, căci copiii şi tineretul erau crescuţi de ea în acest fel. 

Astăzi, teoretic, ea are toate drepturile şi puterea, dar practic nu mai are nimic. 
Soțul cînd vine acasă amărît din cauza problemelor şi obosit, găseşte acasă sau 
aşteaptă să sosească de la serviciu o femeie de două ori mai amărită şi obosită, 
copii flămînzi, nespălaţi, necrescuţi. Chiar dacă sînt daţi la creşă sau la cămin, sînt 
crescuți departe de căminul părintesc şi fără inimă. Apoi. din cauza necazurilor, vin 
certurile. Femeia trebuie să se scoale înainte de bărbat, să lucreze ca bărbatul, apoi 

după ce vine acasă să gătească, 

să spele, să coasă, să facă curăţenie. Educaţia copiilor? S-a dus! Grija şi atenția 
faţă de bărbat? La fel. Vine ispita lui Satan, care face pe bărbat să vadă că altă 
femeie, colegă, etc. e mai bună ca soția, dar care la rîndul ei, acasă la ea e tot atît 
de posacă, obosită, ocupată şi din cauza aceasta neatentă cu bărbatul. 

E de prisos să mai spun ceva în plus în privinţa aceasta, despre tot dezastrul 
care s-a creat, avînd în vedere că nu acesta e subiectul meu. Atît pot să spun că 
aceste lucruri m-au atins şi pe mine şi pe familia mea. Cunoscîndu-le, vă puteţi încă 
într-o privință face o slabă imagine a „raiului comunist“ fără Dumnezeu, care luptă 
împotriva rînduielilor lui Dumnezeu. 


Copiii 

Dumnezeu ne-a binecuvîntat cu patru copii care toți sînt împreună cu noi în 
Statele Unite şi de care mă bucur că sînt credincioşi. 

Dorin( Doru), în vârstă de 31 ani, profesor de limba engleză şi roomână, căsă- 
torit tot cu o credincioasă bună, biolog de profesie. Au trei copii, iar el lucrează tot 
la E.C.L ca translator. Locuiesc în Portland, Oregon. 

Daniel (Dani), 25 de ani, pictor-fotograf, cineast. Lucrează ca fotograf, dar 
doreşte să-şi continuie studiile. Locuiește cu mine fiind necăsătorit. 

Nicoleta (Nicole), 23 ani, necăsătorită. Înainte de a pleca din ţară a fost stu- 
dentă la filologie, secția engleză-franceză. Aici a făcut o şcoală de asistentă dentară. 
E asistentă medicală dentară şi lucrează ca asistentă. Locuieşte cu noi. 

Eugen (Genu), 21 ani, necăsătorit. A terminat liceul în România. E şi el pictor 
şi doreşte să-şi continuie studiile. Lucrează la un atelier de rame şi tablouri. Locu- 
ieşte tot cu noi. 

Multe din idealurile propuse de mine în tinereţe nu am putut să le realizez 
din cauza condițiilor grele prin care am trecut. Sînt bucuros însă să mă regăsesc în 
copiii mei, trăind cu ei tinereţea şi realizările lor, mai ales că sînt aici într-o tară 


CAPITOLUL 16 


Lucrarea în Slujba lui Dumnezeu 

Aşa cum am spus, încă de la predarea mea, Domnul m-a folosit din plin în 
lucrarea Sa. De multe ori aveam îndemnul, „Fugi şi ajungi pe tînărul din faţă.“ 
Intram în vorbă cu el, îi vesteam Evanghelia, apoi mergeam după altul pe care-l 
conduceam pînă la gară. Foloseam toate ocaziile de a merge prin satele din jurul 
Aradului împreună cu alți frați. 

În timpul vacanţelor lucram în satul meu şi în satele de pe Valea Crişului cu 
mare succes. Domnul mi-a făcut parte să cresc pe lîngă frați de valoare în credință 
din părțile acelea, cărora le plăcea să-i însoțesc în misiune şi să mă poată instrui. 

Am fost ales preşedintele tineretului baptist din comunitatea Buteni, o comunitate cu 
foarte mulți credincioşi. 

A fost un timp de har pe care Domnul ni l-a dat în România în anii 1945- 
1948. Fiind perioada de tranzi.ţie de la un regim politic la altul, după război, co- 
muniştii neluînd încă puterea deplină în miini, era o libertate mare. Regret că frații 
n-au folosit mai bine acele timpuri şi ocazii. Prea multe energii şi timp s-a pierdut 
în lucrarea de afară, cu serbări şi adevărate desfătări sufleteşti, concursuri de coruri, 
concursuri de fanfară, fără să se treacă la o lucrare de adîncire, de studiu, de pregă- 
tire de lucrători pentru timpurile care urmau. Aproape în fiecare duminică era ori un 
botez, ori vreo serbare la care poporul curgea din toate satele din jur ca în pelerinaj. 
Pe trenuri, pe maşini, răsunau cîntecele creştinilor. 

Era bine, era libertate, dar prea multă paradă. Adevărul e că deşi în timpul 
acela am avut în România oameni credincioşi buni, nu am avut totuşi credincioşi 
cu orizonturi şi vederi mai largi, cu un vizionarism specific misionarilor, care să ştie 
să prevadă problemele şi nevoile ce sînt şi ce se pot ivi, pregătind din timp temei- 
nic poporul şi lucrătorii. A fost prea mult individualism şi sectarism. Acest lucru e 
caracteristic neamului meu. Dacă s-a ridicat vreunul făcînd isprăvi mari, nu s-a mai 
gîndit să-şi facă ucenici, ca atunci cînd el pleacă să-l poată înlocui doisprezece. lar 
în timp ce el s-a ridicat, n-a mai îngăduit altuia să se ridice la nivelul lui. Dacă 
totuşi s-a ridicat vreunul, conştient sau inconştient, a căutat să-l pună în umbră. E 
regretabil acest fapt, dar se menţine şi azi. 

Dau aci cazul concret care s-a întîmplat la Arad, căci în partea Aradului fiind 
cei mai mulţi credincioşi, tonul lucrurilor şi a mersului credincioşilor a fost dat de 
acolo. 

Am spus că prin anul 1945 s-a început o lucrare de trezire ce s-a continuat 
pînă prin 1948. Paralel cu aceasta, Domnul a ridicat şi frați binecuvîntaţi: evanghe- 
lişti, prooroci (predicatori) şi învățători minunaţi prin care a lucrat în adîncime şi la 
zidire. Prin aceşti frați Domnul a dat un impuls şi o dezvoltare lucrării credinței în 
țara noastră cum nu s-a mai pomenit pînă atunci. Majoritatea lucrătorilor de bază 
din țara noastră, fie direct, fie indirect, au crescut şi s-au fortificat prin aceşti frați. 
lată cîțiva dintre ei: Richard Wurmbrand, Vasile Moisescu, Duţu Moscovici, Con- 
stantinescu, Băluț, Marcu Nichifor. Cum lucrarea de trezire era a lui Dumnezeu, era 
şi normal ca aceşti oameni să fie ai Lui, iar poporul să-i primească ca atare şi nici 
măcar să nu se intereseze ce religie au. 

De fapt numai doi erau baptişti, unul dintre aceşti doi provenind de la Creştini 
după Evanghelie. Frumos a fost că pe fraţi nu i-a interesat din ce grupare erau. 
Mesajul lor era aşa de minunat şi de folositor venind de la Dumnezeu, încât chiar şi 
conducătorii baptişti erau captivaţi. Curgea poporul ca un fluviu să-i asculte, indife- 
rent pe care din ei, fiind mereu cîte 

unul prezent nu numai duminica, ci şi în serile de peste săptămînă, printr-o 
planificare şi repartizare pe care Domnul o făcea. 

Toate au mers minunat pînă cînd vrăjmaşul a pus gîndul rău al geloziei, al 
invidiei în inima unor conducători predicatori, care. văzîndu-se în umbră, au luat 
măsuri împotriva acestor frați scumpi. Aceste măsuri, provenind dintr-o sursă rea, au 
corespuns cu măsurile autorităților comuniste din afară. Despre acest lucru însă voi 
vorbi mai tîrziu într-un alt capitol. 

Aceşti fraţi de care vorbeam, precum şi legătura intimă care am avut-o cu 
el, m-au introdus mult în cunoaşterea lui Dumnezeu şi a Cuvîntului Său. Pe lîngă 
aceasta am mai studiat cărțile după care se preda în acea vreme la Seminarul Teo- 
logic Baptist din Bucureşti. Nu am avut îndemnul să urmez seminarul, deşi fratele 
Alexa Popovici, care era profesor la seminar, mi-a promis că voi face două clase 
într-un an la nivelul cunoştinţelor ce le posed. Mă temeam să nu devin şi eu doar 
un simplu deservent de cult, oficial ca alții. În afară de aceasta, să-mi fie iertat dacă 
o spun, unii profesori de teologie care predau atunci acolo nesocoteau cele mai 
minunate învățături ale Noului Testament, ca Nădejdea Bisericii (Venirea Domnului 
să ia Biserica Sa înainte de judecata universală, înainte de Marea Strîmtorare), în- 
vierea şi în general toate scripturile referitoare la Biserică drept o categorie specială 
de credincioşi precum şi la vremurile din urmă. Am zis, „Dacă nu pot accepta să 
fiu învăţător pe plan social din cauză că sînt obligat să predau o ideologie care se 
ridică împotriva lui Dumnezeu, nu voi putea să accept nici o teologie care nesoco- 
teşte Cuvîntul lui Dumnezeu, chiar dacă aceasta vine de la un doctor în teologie ca 
I. Socaciu, ori chiar dr. Strong or altul, indiferent cine ar fi. Pe lîngă aceasta, nu 
puteam să mă alipesc de oameni care prigonesc pe creştini, căci unii dintre aceştia 
erau acei geloşi de care aminteam şi care au luat măsuri împotriva fraților de mai 
Sus. 

Totuşi Domnul a lucrat mult în timpul acela de libertate. Ca pe vremea biru- 
inţei lui Ghedeon, cînd mulţi care trecuseră la duşman sau se ascunseseră prin cră- 
păturile stîncilor, acum s-au unit cu cei victorioși; la fel s-a întîmplat şi în România. 
Mulţi care în timpul dinainte de comunişti cînd ortodocşii au închis bisericile Nou 
Testamentale, au trecut la religia ortodoxă ca să nu-şi piardă serviciul, sau nu au mai 
mers la biserică de frică, acum au înviat din nou. 

În acest timp, cu puținii frați şi surori din sat am format un cor care a avut 
succes la unul din concursurile de care vorbeam mai sus. 

Săptămîni de-a rîndul eram în misiune prin sate pe lîngă un frate evanghelist, 
avînd în fiecare seară evanghelizare. 

Îmi aduc aminte cum într-o zi de tîrg de ţară în comuna Gurahonţ, am pus 
o ladă într-o căruţă pe care m-am urcat şi am vestit Cuvîntul lui Dumnezeu la o 
mulţime de oameni care au venit de prin sate la tîrg, lucru nemaiîntilnit de atunci în 
România. 

Tineri intelectuali ne uneam să vizităm cîte o biserică, după care în zilele ur- 
mătoare făceam excursii, cu mare cîştig spiritual cît şi o destindere fizică. Eram în 
vacanţă. 

Am participat la înființarea şi deschiderea unei biserici în comuna Tomeşti în 
Munţii Apuseni, care apoi a avut o dezvoltare frumoasă. Nu ne deranja nimeni, decit 
preoții ortodocşi cîteodată instigau jandarmii împotriva noastră, dar fără succes. 

În anul 1947, după ce am terminat şcoala şi m-am căsătorit, am fost chemat 
de frați într-o comună mare, Bonţeşti, de pe Valea Crişului Alb, unde am avut o 
perioadă de evanghelizare de o lună de zile, seară de seară. Harul lui Dumnezeu şi 
puterea Lui au fost mari. În fiecare seară localul bisericii era neîncăpător. Multe 
suflete s-au întors la Domnul, chiar dintre cîntăreţii de la biserica ortodoxă şi unele 
dintre femeile cele mai evlavioase ortodoxe. Mă mir şi acum de puterea lui Dum- 
nezeu. Fram tînăr şi fără experienţă. Nu aveam timp să mă pregătesc peste zi căci 
eram mereu chemat prin familii, iar seara țineam serviciul singur, asistat doar de cîte 
un frate care dicta cântările, şi de cor. Vorbeam cîte 40 minute şi o oră. De multe 
ori poporul nu voia să plece acasă, şi eram nevoit să vorbesc în continuare. Nu era 
o greutate căci Domnul îmi dădea ce să vorbesc. După o lună de zile, cînd tocmai 
simțeam îndemnul lăuntric să plec de acolo, au venit jandarmii chiar în aceeaşi zi 
să-mi spună să plec, dar într-un mod politicos. Desigur au venit la insistențele preo- 
tului. Le-am spus că nu e cazul să mă poftească să plec, căci eu şi aşa eram hotărît 
să plec înainte de a veni ei. 

În anul 1948 am plecat să-mi fac stagiul militar în capitală, la Bucureşti. 
Domnul a fost cu mine şi acolo, ajutîndu-mă să am parte de un serviciu uşor şi 
de mare trecere înaintea comandantului. Încă din prima zi am primit bilet de voie 
permanent de ieşire în oraş, fiind învățătorul şcoalei de alfabetizare din regiment cât 
şi a celei de limba romînă. Acest fapt mi-a dat posibilitatea să merg la biserică nu 
numai duminica, ci şi peste săptămjnă, continuînd lucrarea în mijlocul tineretului ca 
la Arad de unde aveam deja experiență. Avînd un rol educativ, în mod automat am 
făcut parte din biroul politic al regimentului care se ocupa cu educația, deşi nu eram 
membru de partid (comunist). Pe lîngă acestea eram funcționar la biroul de cadre, 
cîştigîndu-mi mare simpatie la ofiţeri şi la colegii, camarazii mei. Cuvîntul lui Dum- 
nezeu însă este adevărat. Apostolul Pavel spune clar, „Dealtfel, toți cei ce voiesc să 
trăiască cu evlavie în Christos Isus vor fi prigoniţi“ (II Timotei 3:12). 

Cu toată simpatia şi trecerea de care mă bucuram, într-o bună zi sînt strigat 
pe nume împreună cu alți camarazi — unii credincioşi, alții necredincioşi — şi puşi 
să ne facem bagajul. Eram siguri că vom fi trimişi la canal. Pe vremea aceea se 
construia canalul Dunărea-Marea Neagră, unde erau trimişi toți refractarii la politica 
partidului şi unde au fost sacrificate multe vieți omeneşti. 

Era primul act de intimidare prin care fiara îşi arăta colții. Am fost plin de 
bucurie că am din nou ocazia să sufăr pentru Domnul, deşi tremuram de frig, căci 
era iarnă, încît un alt camarad care făcea pe marele politician înainte de acest eveni- 
ment şi care era trecut printre cei condamnaţi îmi zice, „Cum, dumneata zîimbeşti?* 
(el plîngea). „Da,“ i-am răspuns. „Eu am un Dumnezeu care e cu mine şi acum. 
Aceasta îmi e de ajuns.“ Comandanții, şi în special comandantul politic, care şi el 

avea profesia de bază învăţător şi care ţinea la mine, erau trişti compătimindu-mă, 
necăjiţi că prin ei s-a dat şi numele meu pe o listă care s-a trimis cu mult timp 
înainte la Comandament, fără să ştie pentru ce. Se simțeau vinovaţi, deşi nu urmări- 
seră lucrul acesta. Le-am spus să nu-şi mai facă probleme căci aşa a trebuit să fie. 

Minunat e Dumnezeul nostru! E adevărat că am fost dus la canal, dar nu la 
canalul Dunărea-Marea Neagră, ci la un alt canal ce se făcea tot cu pedepsiţi, Cana- 
lul Casa Scânteii. Domnul a fost şi acolo cu mine. 

Dacă la unitatea de instrucţie am avut trecere şi libertate, aici acestea au fost 
mai mari. Comandantul detaşamentului de lucru m-a numit şeful brigăzii de intelec- 
tuali: profesori, medici, ingineri, etc., care erau folosiţi la muncile de birou. În acelaşi 
timp am fost 

şi aici învățătorul şcoalei de alfabetizare şi de limba romînă. Cînd dimineaţa 
brigăzile erau repartizate la lucru, eu rămîneam fără oameni care se împrăştiau la 
birouri. Mă retrăgeam şi eu în sala mea de clasă, unde încuiam uşa şi făceam din 
ca cel mai sfint loc de părtăşie cu Dumnezeu şi locul meu de instruire în Cuvîntul 
lui Dumnezeu. Aici citeam Biblia şi scriam toate gînduriule pe care mi le dădea 
Domnul. 

Frumusețea şi harul însă erau mai mari. Fiind în postul şi în poziția pe care 
o dețineam, aveam posibilitatea să apăr pe fraţii mei ori de cîte ori se făcea per- 
cheziție, fie că-i anunțam dinainte să-şi ascundă Bibliile şi cărțile religioase, fie că 
făcînd parte din echipa respectivă mă făceam că nu le văd. Sau dacă totuşi se lua 
la vreunul, aranjam cu cel de la biroul politic să i-o dea înapoi. Domnul mi-a dat 
harul ca să profit de ocazie, seara în dormitor, cînd colegii îmi puneau unele între- 
bări, să răspund la ele şi, încetişor, să ajung să le vestesc Evanghelia. La fel şi celor 
de la şcoala de alfabetizare şi de limba română. Fiind proaspeţi şi toți aduşi aici ca 
pedepsiți, nu aveam încă spioni printre noi. Barăcile fiind lîngă rîul Dîmboviţa într-o 
grădină mare ce se mărginea pe de o parte de-a dreptul cu rîul, în fiecare seară 
împreună cu ceilalți credincioşi din toate grupările, aveam aici locul celor mai minu- 
nate adunări de părtăşie în Cuvîntul Domnului şi în rugăciune. Duminica şi în unele 
seri de peste săptămînă luam parte la serviciile religioase de la bisericile baptiste, 
predicînd de mai multe ori şi în mai multe biserici Cuvîntul lui Dumnezeu, avînd 
posibilitatea să mă îmbrac în haine civile. 

Am terminat armata în anul 1950. 


CAPITOLUL 17 
Fiara începe să-şi arate colții, fascinîndu-i pe mulți 

Incepînd cu anul 1949, partidul comunist din România a început să intre în 
puteri depline. Regimul a început să-şi arate adevărata lui faţă, aceea de a distruge 
şi împiedica tot ce e sfint, orice lucrare a lui Dumnezeu şi pe cei ce-L propovădu- 
iesc. 

Tot atunci s-a început colectivizarea, adică luarea proprietății personale a țărani- 
lor sub frumoasa lozincă a „lichidării moşierimii““. Paralel cu aceasta, s-a introdus o 
metodă de pedeapsă prin lucru. Oricine nu se supunea la colectivizare, sau îşi arăta 
nemulțumirea într-un fel oarecare era trimis la canalul Dunărea-Marea Neagră, un 
loc de teroare şi de groază care a avut zeci de mii de victime. Sub această amenin- 
țare partidul a lucrat în voie. 

Metodele care le-au folosit cu credincioşii au fost foarte iscusite, aşa cum sînt 
metodele Satanei dintotdeauna. Mulţi fraţi care nu s-au ţinut strîns de Domnul au 
fost ademeniţi să creadă o minciună. Tragedia este că au căzut victimă conducătorii 
religioşi din acea vreme. E adevărat şi aceasta că mai tîrziu chiar autorităţile au 
ajuns să numească pe conducătorii religioşi, sau în cel mai bun caz să aprobe sau 
dezaprobe o persoană aleasă de biserică. Totuşi lipsa de veghere a fraţilor şi nespri- 
jinirea lor pe Domnul a dat naştere la aceste amestecuri dinafară. Cel puţin aceasta 
a fost situația la baptişti, care deţin cel mai important loc între denominaţiile Nou 
Testamentale din România. 


Oamenii partidului ajung la conducerea cultului 

Unii dintre frați erau prieteni cu conducătorii partidului, iar unii au fost con- 
vinşi să se facă membrii de partid. 

Pentru a cîştiga protecția pentru frați şi pentru biserici de la conducerea de stat, 
fraţii de la conducerea bisericilor, frați cu renume, au indicat a fi aleşi la conducerea 
cultului, la Uniune şi la Comunităţi aceşti prieteni ai conducătorilor de partid sau 
chiar membri de partid. Masa de credincioşi, în naivitatea şi lipsa lor de veghere, 
mai ales că erau influențați de frații cu renume, au consimţit la alegerea lor. 

Aşa s-a întîmplat că la conducerea Uniunii Cultului Baptist din Romănia au 
ales pe loan Rusu, un frate care era prieten din copilărie cu preşedintele Republi- 
cii de atunci, Dr. Petru Groza. La comunitatea de Arad, cea mai mare comunitate 
din țară, au ales pe „fratele“ Ihe Dudău care era un membru convins al partidului 
comunist. Pe lîngă faptul că erau membri de partid, aceşti oameni nu aveau nici o 
viață spirituală. Ce a decurs din aceasta vă puteți închipui, de altfel au spus-o însăşi 
evenimentele ce au urmat. 

S-a încălcat Cuvîntul lui Dumnezeu, care zice: „Nu vă înjugaţi la un jug ne- 
potrivit cu cei necredincioşi. Căci ce legătură este între neprihănire şi fărădelege? 
Sau cum poate sta împreună lumina cu întunericul?“ (II Cor. 6:14) Dar s-a nesocotit 
de asemenea slava lui Dumnezeu şi autoritatea Sa asupra Bisericii, ajungîndu-se la 
sprijinul şi protecția oamenilor. 

Mă doare mult că trebuie să scriu aceste lucruri, mai ales că unii dintre fraţii 
care au contribuit la aceste stări de lucruri — fără să-şi dea seama ce fac — trăiesc 
şi sînt frați cu renume. Dar trebuie să spun adevărul, căci altfel istorisirea mea n-ar 
avea nici o valoare şi poate aceste experienţe vor fi folositoare altor ţări şi altor 
frați. 


4l 


Nu vreau să minimalizez răul pe care Satan şi cu oamenii lui l-au făcut cre- 
dincioşilor din România, căci de la el vin toate relele, dar vina e a noastră că i-am 
dat loc. Satan ca şi firea pămîntaescă: nu se vor schimba niciodată, dar credinciosul 
a fost eliberat de sub puterea lor şi e chemat să trăiască în ascultare de Dumne- 
zeu. 


„Diotref îi dă afară pe fraţi“ 

Aşa s-a făcut că ajungînd la conducere aceşti zişi frați, oameni ai partidului, 
n-au mai servit interesele Domnului şi ale fraților, ci pe ale partidului şi ale lumii, 
tfîrînd în mod subtil frățietatea într-un jug şi o robie din care nici acum n-a scăpat. 

Ce e mai trist, aceşti conducători se dădeau drept cei mai devotați credincioşi 
şi apărători ai cultului baptist, fiind gata să dea afară pe oricine s-ar arăta abătîndu- 
se de pe linia lor, invocîndu-le tot felul de lucruri neadevărate, ca şi conducătorii 
religioşi de odinioară. Astfel, prin 1951-52 au dat afară pe cei mai buni frați din 
bisericile din Arad, ca apoi aceştia să fie puşi sub acuzație, oricine ar mai avea le- 
gătură cu ei să poată fi declarat vinovat şi să aibă aceeaşi soartă cu a lor. 


CAPITOLUL 18 


Amestecul partidului în treburile Bisericii 

Prin aceşti conducători religioşi autorităţile au făcut tot ce au vrut, ele ră- 
mînînd în umbră şi apărînd în acelaşi timp ca cele mai drepte şi liberale din lume. 

Primul lucru care l-au făcut şi l-au avut mereu în vedere a fost să schimbe 
predicatorii şi conducătorii bisericilor. În locul celor ce erau neînduplecaţi în ascul- 
tarea de Domnul au pus oamenii lor, pe care i-au pregătit fie prin ademeniri, fie 
prin torturi. De multe ori, chiar pe predicatorii sinceri au reuşit să-i transforme în 
oamenii lor. E curios, dar şi dureros faptul, dar adevărat în acelaşi timp, că dintre 
cei pe care i-au dat afară au reuşit să recruteze pe un predicator de la cea mai mare 
biserică. Cu ce preţ însă o poate dovedi chiar părul lui încărunțit înainte de vreme. 


O mică paranteză la schimbarea păstorilor 

Trebuie să spun că şi aici unii din frații păstori cu renume au dat apă la moa- 
ra comuniştilor, tot prin nesocotirea Cuvîntului lui Dumnezeu. Astfel, de unde înain- 
te, pînă prin 1946-47, predicatorii în bisericile baptiste din România erau cei aleşi de 
Domnul şi de biserici, pe baza vieții lor şi a darurilor Duhului Sfînt, după această 
perioadă, vrînd să ridice omeneşte prestigiul bisericilor punînd ca păstori numai 
oameni cu pregătire teologică, aceşti frați cu vază, au lansat teoria că numai cei cu 
seminarul pot să fie pastori şi ordinaţi. În felul acesta au desființat preoţia universală, 
despărțind poporul în laici şi cler, călcînd în picioare Cuvîntul lui Dumnezeu. Trist 
este că şi acum se menţin pe linia aceasta. 

Partidul, mai bine zis nu partidul, ci Satan care era în umbră, a profitat de 

această abatere de la Cuvîntul lui Dumnezeu atunci cînd au fost schimbaţi păstorii. 
Bisericile nu au putut să se apere, căci veneau cu justificarea: „Nu noi, ci conducă- 
tori voştrii au spus că numai cei cu seminar pot fi pastori:“ În felul acesta au reuşit 
să facă două lucruri: şi-au pus oamenii lor şi au scos din funcţie pe frații buni 
păstori dar care nu aveau seminarul. 

Au fost închise o mulțime de biserici, făcîndu-se ceea ce s-a numit „aronda- 
rea.“ Au schimbat chiar şi pe frații cu seminar care erau buni credincioşi, căutîndu- 
le diferite acuzaţii ca să-i poată discredita. 

De multe ori şi-au ales oamenii care să le facă jocul dintre cei mai buni 
oratori, derutînd pe mulţi credincioşi care erau atraşi de oratorie, fără să urmărească 
viaţa celor care predică. Aceasta a dus la lupte şi dezbinări între fraţi: unii care erau 
alipiți de Domnul şi nu puteau accepta amestecul lumii, chiar dacă venea prin cei 
mai buni predicatori (oratori), alţii urmărind doar predica. 

S-au interzis adunările tinerilor şi ale altor grupuri de credincioşi, mai întîi cele 
din biserici, apoi cele de prin case, spunînd că toţi aceştia ce se adună sînt prieteni 
cu cei excluşi şi că se adună să facă politică. 

S-au interzis vizitele la alte biserici, rămînînd doar acelea ce aveau autorizație 
de la conducere, pe considerentul că s-ar strecura doctrine greşite. 

S-au suspendat adunările bisericii de peste săptămînă şi de duminică după 
amiază şi seara, rămînînd doar cele de duminică dimineaţa. 

Unele formaţii muzicale din biserici au fost înlăturate, instrumentele muzicale 
— în special cele de suflat — fiind desfiinţate pe diferite considerente ca apoi să fie 
date căminelor culturale din sate care le foloseau la sălile de dans. 

Au fost introduse autorizațiile de predicator (pastor). Numai cine avea autoriza- 
ție putea să predice, iar aceste autorizații sau camete s-au eliberat numai celor con- 
firmaţi, gata de a asculta de toate directivele partidului. Totuşi aceste dispoziţii din 
urmă, de a se ridica să predice numai cei cu carnet, nu au fost luate în considerare 
de cei mai mulți frați, deoarece pastorii numiţi au fost prea puţini pentru a face față 
la toate bisericile. Totuşi dispoziţia a rămas, putînd fi în orice moment capăt de acu- 
zare pentru cineva neagreat ca nesupunîndu-se dispoziţiilor autorităților. Natural că în 
aceste situații mulți dintre frați au văzut mîna neagră a vrăşmaşului şi nu s-au putut 
încadra în aceste dispoziții, contrare Cuvîntului precis al lui Dumnezeu. De fapt o 
vedeau aproape toți, dar puţini au avut curajul să reziste şi să se împotrivească. Prin- 
tre aceştia din urmă am fost şi eu. 


CAPITOLUL 19 
Toți m-au părăsit, dar Domnul a stat lingă mine 

Nu am fost exclus din biserică, deoarece nu mi-au putut găsi nici o acuzaţie 
față de biserică. Dar conducătorul comunităţii de Arad, preşedintele de care spuneam 
mai sus, m-a acuzat în scris la organele Securităţii Statului ca unul care mă ocup 

intens de tineri, ca unul care în felul acesta nu merg pe linia partidului şi sînt „„pe- 
riculos“. 

Atît tinerii cu care mă adunam la rugăciune şi studiu biblic (părtăşie), cît şi 
biserica, aflînd că sînt pîrît la securitate s-au temut să mai strîngă rîndurile cu mine, 
mai ales că s-a spus că sînt prieten cu cei excluşi, astfel că n-am mai putut activa 
în biserică, nici să mă mai adun cu fraţii la părtăşie. În acelaşi timp, în biserică în 
slujbe oficiale au fost înscăunaţi (aleşi) oameni care nu numai că erau vînduţi, dar 
unii trăiau de-a dreptul în păcate mari. În asemenea condiţii, cu mare durere am 
stat acasă un an întreg, fără să mă duc la altă biserică sau grupare pentru a nu face 
vreo schizmă religioasă. 

Ceilalți frați buni, prieteni ai mei daţi afară din bisericile baptiste, din cînd în 
cînd se adunau cu mare frică, fiind urmăriți îndeaproape. 

Ca să vă puteți da seama îm ce stare era biserica şi în ce împrejurări a fost 
adusă, amintesc doar atît că, într-un an de zile cît am stat acasă nu am fost vizitat 
decît de un singur frate, şi de acesta numai în mod suspicios, deşi eram un membru 
activ al bisericii, precum şi în comitetul ei de conducere. 


Adunarea celor scoşi afară din tabără 

Prin anul 1953 a venit la Arad un frate credincios din Bucureşti, Aurel Po- 
pescu, pe care l-am întîlnit pentru prima oră în casa unuia dintre frații excluşi şi 
care mi-a rămas bun prieten pînă acum. Acesta ne-a zis, „, Măi fraţilor, de ce staţi 
răzleți pe acasă şi nu vă adunaţi pe principiul Eclesiei, a Adunării lui Dumnezeu aşa 
cum o găsim în Noul Testament?“ Cuvintele acestea ale lui, precum şi altele, le-am 
primit ca din partea lui Dumnezeu. Îndată după aceea nu am mai pregetat, ci ne- 
am adunat ca Eclesia (Adunarea) lui Dumnezeu, aparținînd numai Lui, independentă 
de alte culte, independentă de Stat, căutînd să petrecem aşa cum au petrecut primii 
creştini, singura autoritate şi indreptar fiind Domnul şi Cuvîntul Lui. 

Ne adunam prin case, cînd la unul, cînd la altul, pentru a scăpa de urmări- 
rea securității. Cum la unii dintre noi însă le era frică, am pus la îndemînă pentru 
adunare casa mea cu orice risc. E adevărat că eram şi pregătit pentru a fi arestat în 
orice clipă. Aceasa însă nu s-a întîmplat decît după vreo cinci ani, în 1958. 

Între timp ne-am mutat la un alt frate care se aduna cu noi, provenind de la 
cultul Creştini după Evanghelie, care avea autorizaţie de adunare pentru casa sa. Aici 
am funcționat sub denumirea oficială de Creştini după Evanghelie, din cauza auto- 
rităților, dar înlăuntrul nostru nerecunoscînd alt nume decît acela de creştini şi nici 
altă autoritate decît aceea a Domnului. 


O perioadă de pace şi edificare, fără să ştim de furtuna care urma 

Minunată a fost această Eclesie în care Domnul ne-a adunat, ne-a zidit şi ne-a 
crescut pe noi şi pe copiii noştri. Am fost în multe biserici pînă atunci şi de atunci, 
la multe grupuri cu minunați credincioşi copii ai lui Dumnezeu, în care am văzut 


44 


prezența Lui, de care ne-am bucurat. Ceea ce Domnul ne-a dat în acei patru sau 
cinci ani însă nu am mai văzut nicăieri. Nu a fost şi nu e un merit al nostru. 

Nici nu am făcut-o ca o sfidare a altor frați sau biserici sau ca să arătăm ce 
putem noi, căci aşa cum am arătat mai sus, împinşi de împrejurări, dar sub mîna 
călăuzitoare a Domnului am ajuns acolo. 

Ce am putut constata e că atunci cînd cineva se deslipeşte de ce e omenesc 
şi se alipeşte numai de Domnul, ascultînd în totul numai de Cuvîntul Lui, fără să-l 
intereseze ce zic oamenii sau chiar fraţii, primeşte binecuvîntarea Domnului şi plină- 
tatea făgăduințelor Lui în toate privințele, indiferent cît ar fi el de slab. 

Prezenţa lui Dumnezeu era totul între noi. Nu aveam un program stabilit di- 
nainte pentru adunare. Eram adunaţi în jurul Domnului care ne era de ajuns şi care 
Se îngrijea de felul în care trebuia să petrecem, care cunoştea nevoile celor ce se 
adunau, care cunoştea inimile şi viaţa lor. 

De obicei începeam cu rugăciune, dar tot aşa de bine putea unul să înceapă o 
cîntare, sau să spună o experienţă pe care a făcut-o Domnul prin el, sau să citească 
un text din Biblie. Nu eram robii nici ai rugăciunii, nici ai predicii, nici ai progra- 
melor, ci ai Domnului. Aşteptam liniştiți şi chiar curioşi să-L vedem pe Domnul, 
să-L auzim pe El, printr-un cuvînt, printr-o rugăciune, printr-o cîntare etc. Nu ne 
pripeam şi nu ne îngrijoram. Stăteam de multe ori în tăcere, cînd nimeni nu avea 
ceva de spus, nu ca în multe adunări pe unde am fost, unde Domnul ar fi avut 
ceva de spus, dar omul se băga să umple timpul cu strălucirea lui într-un fel sau 
altul, sufletele însă rămînînd goale. 

Căutam să respectăm în totul felul redat de Cuvîntul lui Dumnezeu pentru 
adunare, fără să ne temem că dacă lăsăm pe oricine să vorbească în biserică s-ar 
produce haos. Ne încredeam în prezența Domnului şi în călăuzirea Sa. Şi fiindcă ne 
sprijineam pe El şi am lăsat toate problemele în grija Sa, EI şi-a dovedit credincio- 
şia Sa. E adevărat că de multe ori voia şi firea veche să se arate, dar era demascată 
în aşa fel încît cel ce nu veghea trebuia să se pocăiască, roşind de ruşine. Cîteodată 
veneau unii fraţi din afară cu diferite gînduri. La fel erau demascaţi. Niciodată adu- 
narea n-a putut fi tulburată de nimic. Unii dintre cei ce veneau printre noi au trebuit 
să se pocăiască adînc, mărturisind păcatul lor pe care Domnul l-a scos la iveală. 
Noi nu l-am fi cunoscut niciodată. Nu ne mai venea să ne despărțim. De multe ori 
stăteam nopți întregi. 

Cina Domnului îşi avea locul ei şi celebrarea ei săptămînal, aşa cum a rîndu- 
it-o Domnul, timpul acesta de adunare fiind cel mai intim şi mai înalt din punct de 
vedere spiritual. 

O mare influență a avut această adunare asupra copiilor noştri, care aşteptau 
cu drag să ne adunăm, primind şi ei de la Domnul partea lor. Cu drag îşi amintesc 
şi acum de această adunare, în care au învăţat multe lucruri! Efectele acestei adunări 
erau mari asupra familiilor noastre în general. Nu eram frați şi credincioşi numai la 
biserică, ci în toate problemele vieţii. Nevoile unuia erau nevoile şi lipsurile tuturor. 

Durerea unuia era durerea întregii adunări; dar şi bucuria unuia era bucuria tuturor. 

Multe suflete s-au întors la Domnul, iar unii care voiau să se alipească de noi 
cu gînduri rele erau demascaţi, Domnul păzindu-ne de orice infiltrare străină. 

Erau recunoscute şi ieşeau minunat în evidență darurile cu care Domnul înzes- 
trase pe unii şi pe alţii, deşi eram puţini faţă de alte biserici — doar vreo 35. Aveam 
presbiteri, învățători, prooroci, evanghelişti. 

Femeile nu învățau în biserică, dar nu se plîngea nici una de acest lucru. 

Prezenţa Domnului şi trăirea în ascultare de EI dădeau loc la un belşug de har 
şi binecuvîntări. Fraţi din toate părţile veneau să ne vadă. Noi făceam vizite la fraţii 
din bisericile din jurul Aradului şi în toată ţara, la orice grupare Nou Testamentală, 
în special la baptişti, care ne primeau cu toată dragostea, în ciuda dispoziţiilor scrise 
pe care le primiseră din partea conducătorilor religioşi. De fapt nu aveam nimic 
împotriva doctrinei lor, care e sănătoasă. Faptul că aparțineam numai de Domnul, nu 
de vreo religie, precum şi mărturisirea acestui fapt, ne deschidea uşi la toate grupă- 
rile religioase de care am spus, cu excepția conducătorilor. Știau toţi că nu aveam 
de gînd să atragem pe nimeni la noi, doream doar să se alipească de Domnul. Am 
ajuns în legătură cu fraţi binecuvîntați şi din alte țări: Ungaria, Elveţia, cu frați ca: 
Dr. Kiss Ferencz, Pocsi Ferencz, Ungar, etc. 

Dacă bucuria şi progresul nostru a făcut pe mulți fraţi să se bucure, în acelaşi 
timp la unii, şi în special la conducători, a stîrnit gelozia şi invidia care, încurajate 
de ura autorităților locale, ar fi fost în stare de mult rău, dacă Domnul n-ar fi fost 
scutul nostru. EI a închis gura leilor, care n-au putut să ne facă nimic decît atunci 
cînd a îngăduit Domnul. Singurul lucru pe care au putut să-l facă în acel timp a 
fost să scrie despre noi tot felul de învinuiri la securitate, să atragă atenția fraților 
să nu ne mai primească şi să ne birfească. În ce priveşte securitatea, nu s-a sfiit 
să-şi încerce otrava şi în mijlocul nostru. Pe doi frați dintre noi au căutat să-i facă, 
prin mijloacele lor, vînzători, dar n-au reuşit. Pe unul dintre ei, chiar presbiter, l-au 
torturat zile şi nopți de-a rîndul, pînă cînd în ultimă instanță l-au dus pe un cîmp 
necunoscut legat la ochi sub ameninţarea cu moartea. Domnul i-a dat harul şi pu- 
terea să fie gata să moară pentru El. În asemenea împrejurare nu au avut ce să-i 
facă şi l-au lăsat. Bineînţeles că în acest timp ce-l presau şi-i cereau rapoarte, el ne 
spunea totul nouă. 

Celălalt frate a fost paralizat ca să nu mai vină între noi, ca să nu mai aibă ce 
raporta. Noroc că încercarea cu el a fost tocmai înainte de arestarea noastră. 

Această adunare şi lucrare minunată a ţinut nu o lună, nu două ci ani de zile şi 
ar fi continuat aşa mult timp, dacă nu ne-ar fi arestat, pe majoritatea bărbaților din 
biserică. 

Nu pot să închei acest capitol fără să spun cîteva cuvinte de cercetare: 

E o ruşine şi o nesocotire a harului lui Dumnezeu, ca într-o ţară liberă cum 
e America, pînă acum, credincioşii adevăraţi să nu trăiască într-o astfel de biserică 
(Eclesie), ci să se lase încătuşaţi de atitea forme reci şi oficiale în care domină 

omul. Chiar dacă sînt o mulţime de credincioşi sinceri în aceste biserici, ei trebuie 
să se supună la tot felul de obiceiuri şi rînduieli — unele nescripturale — hrăniți de 
multe ori cu roşcovele înțelepciunii şi ale eforturilor omeneşti, în loc să fie în pă- 
şunile mănoase ale Bunului Păstor care, prin prezența Sa recunoscută şi trăită, prin 
ceea ce dă fiecare mădular al trupului, să crească spre zidire. 

Nu vom regreta noi oare atît de mult că am risipit timp şi energii în ceva care 
nu se potriveşte cu viaţa şi învăţătura Domnului şi a sfinților apostoli şi credincioşi 
de la început? Nu vom regreta noi că am dat omului ascultarea şi cinstirea care 
trebuia s-o dăm numai Domnului? 


CAPITOLUL 20 


Dezlănţuirea furtunii 

Starea de pace de care ne bucuram, de har şi de biruinţă în mărturisirea Cu- 
vîntului peste tot prin ţară, cît şi faptul că fraţii creştini după Evanghelie prin fratele 
Alecu Panaitescu din Ploieşti ne eliberaseră o autorizaţie legală pentru adunare, ne 
luase gîndul de la orice primejdie. De altfel, împutermicitul cultelor din Arad, un om 
de bine, un fost învăţător, ne vizita din cînd în cînd fără să-şi arate vreo nemulţu- 
mire într-un fel sau altul. 

Totuşi în timpul acesta preşedintele comunităţii baptiste din regiunea Arad, Ilie 
Dudău, ajutat de alte cozi de topor, ne pîrau mereu la securitate, acuzîndu-ne că 
sîntem disidenți, că ne adunăm să facem politică, să conspirăm să schimbăm regi- 
mul, etc. Toate aceste acuze au stat la dosar pînă în decembrie 1958 cînd, potrivit 
obiceiului partidului de a băga groaza în oameni din cînd în cînd spre a-şi impune 
puterea, s-a pomit în România un val de arestări, fiind atinşi în felul acesta oameni 
influenți din toate domeniile şi straturile sociale. 

Acest val de arestări a lovit şi cuibul nostru cald, împrăştiind dintr-odată toată 
biserica şi lăsînd în urmă o mulțime de orfani şi văduve. 


Închisoarea înainte de proces — ancheta 

Voi încerca acum să redau în parte cele petrecute în închisoare. Spun în parte, 
deoarece filmul complet nu se poate reda, oricît aş încerca eu aici. Veţi avea oca- 
zia, dacă doriţi, să-l vedeţi în cer. Acum voi aminti doar cîteva lucruri, ca să puteți 
cunoaşte pe de o parte puterea harului lui Dumnezeu care-i ține pe ai Săi potrivit 
făgăduințelor Sale, iar pe de alta vicleniile şi planurile Satanei de a-i distruge pe 
credincioşi şi pe om în general, manifestate prin acel sistem politic groaznic, care 
la suprafaţă pare atît de acceptabil şi de binevoitor, dar care după ce te-a prins în 
mrejele lui nu mai ţine cont de nimic şi distruge tot ce e bun în tine şi în jurul tău, 
căci în spate e Satan. 

Din maşina în care am fost luat de acasă legat la ochi, deşi era noapte, lucru- 
rile întunericului făcîndu-se la întuneric, am fost introdus într-o cameră a securității 

unde am fost dezlegat la ochi şi lăsat singur fără să mi se spună nimic. 

Dimineaţa, la ziuă, din nou am fost legat la ochi şi aruncat într-o dubă, unde 
după semnele particulare fiecăruia, tuşit, răsuflare, etc. am constatat că sînt şi ceilalți 
frați din biserică, arestaţi şi ei. 

Obosiţi, hărţuiţi, zgribuliți de frig, legaţi la ochi şi înghesuiți într-o maşină pes- 
te capacitatea ei, după zdruncinăturile suferite, probabil duşi pe drumuri neasfaltate, 
am ajuns într-un sfîrşit la capătul călătoriei. N-am aflat decit într-un tirziu că sîntem 
la Timişoara. 

Tot legaţi la ochi, am fost coboriţi din maşină şi apoi duşi pe nişte scări un- 
deva la subsol. Îmi dădeam seama după miros, după gemetele pe care le auzeam 
din cînd în cînd, că sîntem în închisoare. Aici am fost aşezat cu fața la perete, deşi 
eram legat la ochi, şi ținut aşa în picioare aproape pînă s-a întunecat seara. Cum 
eram doborit de atitea împrejurări, la un moment dat am simţit că nu mai pot şi 
sînt gata să cad. Am zis, „Doamne, vezi că nu mai pot.“ În clipa aceea, deşi totul 
se petrecea lăuntric, fără să scot un cuvînt, am simțit ceva sub genunchi ce m-a 
făcut să cad. Era un scaun pe care cineva mi l-a pus sub mine şi pe care m-am 
aşezat. Minunat e Dumnezeul nostru! 

Spre seară, tot legat la ochi, am fost dus în celula mea, după ce mai întîi am 
trecut prin camera de percheziție unde mi s-au luat toate lucrurile personale: acte, 
portofel, obiectele metalice, cureaua de la pantaloni, şireturile de la pantofi şi orice 
alte articole de care te-ai putea folosi pentru a te sinucide sau pentru a-ți face viața 
mai uşoară. 

Aşa după cum o să vedeţi, o închisoare într-o ţară comunistă e cu totul di- 
ferită de cele despre care aţi citit în romane, sau cele pe care le aveţi în Statele 
Unite. Dumnezeu mi-a făcut harul să ajung într-o închisoare din Los Angeles, nu 
ca deţinut, ci ca un propovăduitor al Evangheliei, fiind chemat de unul din capelani 
pentru aceasta. Mărturisesc că am rămas uimit. Am zis fratelui, „Măi frate, dar aici 
la voi deţinuţii trăiesc mai bine ca mulţi oameni liberi în România.“ Ei au radio, 
TV, biserici pentru închinăciune şi unde se ţin servicii ca în orice altă biserică, cu 
cărți de cîntări, cu Biblii. Biserica ce am găsit-o acolo era mai mare şi mai luxoasă 
decît cele mai multe biserici din Romînia. Au camere speciale pentru starea de vor- 
bă cu capelanii, biblioteci, o mulțime de Biblii şi cărți de literatură religioasă. Am 
primit şi eu de acolo o frumoasă Biblie ca unul proaspăt venit în America. Mi-era 
ruşine, dar îmi venea să-i zic fratelui, „, Frate, nu mi-ar strica să am şi ceva cărți din 
acestea foarte bune pe care le aveți aici“. Ba mi s-a spus că deţinuţii au şi bazin de 
să scoată adevărul la anchetă? Aşa ceva aici nu s-a pomenit. 

Să vedem acum ce înseamnă o închisoare în Romînia: 

Celula în care am fost întrodus era tot la subsol pe marginea unui coridor. 
Lungimea ei era exact cît lungimea unui pat de campanie. Lăţimea ceva mai mult 
decît a patului, permiţind unui om să umble între pat şi perete. Un mic bec într-o 

mică ferestruică deasupra uşii ce lumina coridorul făcea ca să pătrundă şi în celulă 
o lumină destul de obscură. Aceasta mi-a fost locuinţa de unul singur o perioadă de 
60 de zile. 

Primul lucru pe care l-am dorit ajungînd în celulă a fost să mă întind pe 
pat şi să fiu lăsat liniştit. Dar vocea gravă a gardianului m-a anunţat: „Sub nici un 
motiv n-ai voie să dormi sau să stai culcat.“ Mi-am zis, „N-o să mă vadă el, căci 
închide uşa şi aud zdrăngănind fiarele cînd o deschide şi mă trezesc“. Dar după ce 
a plecat, am constatat cu durere că uşa avea o mică gaură — un vizor cu deschi- 
derc din exterior spre interior care se închidea pe dinafară şi prin care mereu eram 
urmărit ce fac. Chiar dacă ai fi avut posibilitatea să dormi, cu greu ai fi reuşit la 
început. Pe marginea coridoarelor erau sute de celule care mereu se deschideau şi se 
închideau, zdrăngănitul fiarelor, al porților pătrunzîndu-ți şi înfiorîndu-ţi tot trupul. Pe 
deasupra, urletele gardienilor, gemetele deţinuţilor, toate te copleşeau. 

Pe pereții celulei era istoricul locatarilor ei, zgâriat cu unghia. Unii, probabil 
ca să nu uite în ce dată sînt, neavînd calendar, îşi însemnau pe perete zilele lor de 
groază. În tr-un loc erau patru liniuţe, ceea ce însemna patru zile. În alt loc zece, 
într-altul douăzeci. Am început să mă îngrozesc. Să stau douăzeci de zile singur 
într-o celulă ca aceasta? Îmi părea o veşnicie. Nu ştiam că şederea mea aici o va 
depăşi pe a tuturor care au stat aici şi şi-au însemnat zilele pe perete. Diverse nume 
erau însemnate. Unele îmi erau cunoscute. Era şi un nume al unui coleg de şcoală, 
care fusese închis cu cîţiva ani în urmă şi despre care nu se mai ştia nimic. 

După ce s-a înoptat, am fost dus la anchetă, tot legat la ochi. Dar de data 
aceasta şi în continuare în loc de un şal care ni se punea pe ochi, am fost obligați 
să punem pe ochi nişte ochelari, dar nişte ochelari negri prin care nu vedeai nimic 
şi care erau foarte bine fixaţi pe ochi. 

A fost prima mea anchetă de care mi-a fost foarte frică. Auzisem eu de la 
alții chinurile la care te supun în timpul anchetelor ca să te facă să declari aşa cum 
vreau ei. Printre alte schingiuiri, auzisem că e şi aceea de a-ţi smulge unghiile. Nu 
ştiu de ce, dar parcă de aceasta mă îngrozeam mai mult. 

Ancheta se făcea într-o altă clădire la etaj. Vă puteţi închipui ce am simțit 
eu pe drumul acesta: Prima dată prin labirintul de coridoare din beci, apoi printr-o 
curte unde ningea cu ploaie. După aceea în altă clădire. La fiecare pas mă aştep- 
tam să dau peste schingiuitori. Am strigat înlăuntrul meu cu toată inima, „Doamne, 
scapă-mă. Apără-mă Tu de toată ceata aceasta de lei. Mă tem şi-mi tremură inima, 
dar mă încred în Tine“. Am urcat scările. Treceam pe lîngă birouri. Simţeam şi-mi 
dădeam seama de gradul birourilor. Fiindu-ţi împiedicată vederea, ţi se dezvoltă ce- 
lelalte simţuri. La un moment dat am ajuns într-un birou unde îmi dădeam seama 
că sînt persoane cu grad mare. Mi s-au luat ochelarii, gardianul a plecat şi m-am 
pomenit într-un birou luxos, cu covoare persane, fotolii, iar în faţa mea un domn 
îmbrăcat în negru. 

„Vă salut, Domnule Moţ“ mă salută el foarte amabil. „Luaţi loc şi faceţi-vă 

comod,“ mă grăieşte el din nou. Eu însă stăteam speriat şi îngrozit în mijlocul bi- 
roului. Văzînd el că rămîn tot speriat, mi se adresează mai de aproape: „Uitaţi-vă 
la mine, noi ne cunoaştem. Eu sînt prieten cu fratele dumneavoastră. Nu vă aduceți 
aminte de mine de cînd veneaţi la fratele dumneavoastră? Eu sînt maiorul Dumitraş- 
cu, fostul comandant al Securităţii cînd era regiunea la Arad şi cînd fratele dumnea- 
voastră era contabil şef acolo“. Abia atunci mi-a venit inima la loc şi, uitîndu-mă la 
el, l-am recunoscut. 

Într-adevăr îl văzusem cînd mergeam pe la fratele meu. Ce se întimplase ? 
Fratele meu, mai tînăr cu patru ani, aşa cum se obişnuieşte în România, la termina- 
rea studiilor economice pe care le-a făcut a fost repartizat la Ministerul de Interne. 
Nici el şi nici eu — pe care mă întrebase ce să facă — nu ne-am dat seama ce în- 
seamnă cu adevărat Ministerul de Interne într-o ţară comunistă, căci era la începutul 
regimului şi mai ales că avea o slujbă administrativă. După ce a ajuns să fie înca- 
drat, n-a mai putut scăpa, mai cu seamă că era un element bun, deşi necredincios. 
Din cauza mea însă, îndată după arestarea mea dorinţa de a scăpa de Securitate 
i-a fost împlinită căci a fost dat afară. Fac o remarcă aici în legătură cu arestarea 
mea: Deşi el era în securitate la centrul regional şi pe un post superior, n-a putut 
împiedica arestarea mea care era prinsă în planul divin. lată ce s-a întîmplat: Cînd 
s-a făcut repartizarea echipelor pentru arestări, căci în noaptea aceea au fost sute de 
arestări, s-a atras atenția expres de către comandantul echipelor ca de mine să nu se 
atingă, doar să execute percheziția. S-a întîmplat însă că în ultimul moment au sosit 
ajutoare de la Bucureşti pentru multele arestări şi la echipa care a venit la mine a 
fost ataşat un căpitan din Bucureşti, căruia nu 1 se mai putea spune să mă cruțe. 
Acest lucru l-am aflat abia după eliberarea mea. 

Revin la anchetă. Domnul mi-a făcut un har deosebit ca prima mea anchetă 
să fie făcută de un cunoscut, de unul care, din considerente faţă de fratele meu, s-a 
purtat cu mine foarte omeneos. De fapt e promisiunea lui Dumnezeu că nu îngă- 
duie să fim ispitiţi peste puterile noastre, iar eu eram foarte slab şi neexperimentat 
în privința anchetelor. L-am rugat să mă 1a tot el la anchetă căci mi-e groază de 
alții. Mi-a promis că nu mă lasă la alţii, dar totuşi nu l-am mai văzut de atunci, nu 
ştiu din ce motive. Ori el n-a vrut să intre la bucluc din cauza mea, ori superiorii 
lui şi-au dat seama că e prieten cu fratele meu. Cert este că nu l-am mai văzut şi 
Domnul a îngăduit aşa ca să văd că nu într-un om stă scăparea mea, ci în El. 

A doua noapte, cînd am fost dus din nou la anchetă, nu m-am mai speriat, 
crezînd că va fi tot acelaşi anchetator, dar m-am înşelat. Totuşi, cred că numai din 
cauza slăbiciunii mele, Domnul a făcut să am tot timpul un anchetator omenos, un 
tinerel pentru care m-am rugat mult, căci mă durea inima de el cînd îl vedeam în 
ce loc e. Sînt sigur că şi acesta a ajuns victimă la securitate ca şi fratele meu şi 
ca mulți alții. Spun aceasta deoarece am văzut în el atitea calități care n-au putut 
fi pervertite încă. Deşi avea toate acuzațiile formulate împotriva mea mai dinainte, 
pentru care el prin anchetă trebuia să scoată de la mine confirmarea acestora, nu 

m-a forțat niciodată la aceasta. Stăteam de multe ori nevinovaţi unul în fața celuilalt. 
EI prin manifestarea şi vorbele sale îmi dădea să înțeleg că e forțat la ceva pe care 
n-o poate definitiva, iar eu îi spuneam cu toată sinceritatea că nu sînt vinovat de 
toate acuzaţiile ce mi se aduceau. lar el îşi dădea seama că e adevărat. O singură 
dată s-a sculat în picioare şi m-a ameninţat: „Ce, crezi că nu am şi alte mijloace cu 
care să te constrîng să spui tot ce vreau?“ Şi avea, aşa cum a fost cu alții. Eu am 
pus mîna pe deschizătura cămăşii la piept şi am tras desfăcîndu-mi pieptul: „Poftim, 
Domnule, poftim, dacă vrei îți desfac şi inima şi vei vedea că nu este în ea decît 
adevărul“. S-a speriat şi s-a potolit, schimbînd imediat tonul. Voiau cu orice chip 
să declar că ne-am organizat să luptăm contra regimului şi Statului, ca să ne poată 
condamna. 

La ultima mea anchetă am asistat la o spălătură (muştruluială) pe care i-a 
făcut-o şeful lui cu privire la mine. „Ce, se poate una ca asta? Toţi au încheiat 
ancheta, toţi au reuşit să scoată ce trebuie, numai tu n-ai metode? Mărturisesc că 
mi-a fost milă de el şi, după ce s-a dus şeful lui, la anchetă i-am spus, „Domnule 
locotenent, staţi jos şi am să scriu tot ce vreți. Nu mai trebuie să-mi spuneți ni- 
mic. Înţeleg că situaţia dumneavoastră e mai tragică decît a mea. Dumneavoastră 
depindeți de ancheta aceasta, dar eu nu, căci soarta mea şi învinuirea, precum şi 
pedeapsa, au fost stabilite dinainte.“ Cred că dacă n-ar fi fost în postura în care era, 
m-ar fi îmbrăţişat şi sărutat. Am înțeles aceasta de pe figura lui. Am nădejdea că 
în veşnicii îl voi vedea printre cei mîntuiţi. Toată atitudinea lui din timpul anchetei, 
cînd n-am scăpat ocazia să-i vestesc Evanghelia, şi felul în care Domnul m-a mîntu- 
it pe mine, precum şi atitudinea lui faţă de mine şi rugăciunile mele către Domnut 
mă îndreptăţesc la această speranță. 

N-aş putea să mă pling în această perioadă decît de mine. Voi spune mai Jos 
de ce. Nu spun că a fost uşor. În chipuiţi-vă puţin: departe de ai mei, după care 
mă topeam de dor şi pe care îi lăsasem în cap de iarnă fără bani şi fără alimente. 
Singur într-o celulă aşa de mică, ai cărei pereți păreau că mă strivesc. Doar un 
păianjen îmi ţinea tovărăşia. L-am îndrăgit şi l-am studiat mult. Mereu treaz şi în 
picioare sau pe şezut. Doar noaptea mă culcam. Dar atunci venea alt necaz. Din 
cauza frigului şi probabil a tensiunii, aveam nevoie să merg la toaletă şi nu puteam 
să merg pînă dimineaţa. Sufeream chinuri grozave. Mereu zdrăngănit de uşi, gemete, 
urlete, mereu în fiecare noapte anchetă, plus foamea. Totuşi zic, mă pling de mine 
în acest timp că nu l-am folosit din plin aşa cum ar fi trebuit. 

Toate cîte le îngăduie Domnul în viaţa noastră sînt ocazii minunate de a-l slu- 
ji. Mult mă rog Domnului să nu regret nici o ocazie în veşnicii. După ce am scăpat 
din închisoare, am regretat mult că nu am folosit în întregime şi la potențialul ma- 
xim cele 60 de zile ce le-am petrecut singur numai cu Domnul. Cît de mult, înainte 
de a fi în închisoare, doream clipele cînd puteam să stau singur numai cu Domnul, 
dar împrejurările, vîrtejul vieţii, ocupaţia mă privau de această favoare, cînd iată că 
deodată vine ocazia şi n-o folosesc cum trebuie. 

lată care a fost necazul în cele 60 de zile: În loc ca de la început să spun 
Domnului, „Doamne, Îți mulțumesc că m-ai adus aici, că mi-ai făcut favoarea să 
sufăr, să fiu închis pentru Tine. Arată-mi cum pot să Te slujesc mai bine în această 
ocazie şi dă-mi putere să fiu la îndemîna Ta,“ am plîns ca un neghiob. Mereu spu- 
neam Domnului „Doamne, scapă-mă de aici şi du-mă la familia mea. Tu ştii că nu 
sînt vinovat“. 

E adevărat că nu eram vinovat, dar trebuie numaidecît să fii vinovat ca să 
suferi pentru Domnul? 

Abia după câtva timp mi-am venit în fire, cercetînd Scripturile ce le aveam în 
minte şi inimă şi dînd de neprihănitul lov. Am zis, „Doamne, dar pe acest om Tu 
Însuţi îl declari neprihănit şi iată ce a suferit, nu pentru păcatele sale, ci ca să-ţi 
arați slava Ta.“ Mi-am adus apoi aminte de versetele pe care le-am primit tocmai 
din cartea sa (cap. 19) la plecarea de acasă. Imediat celula s-a umplut de bucurie 
şi a devenit un templu sfînt. Prezenţa Domnului m-a umplut aşa de mult încît am 
putut să cînt cu toată inima câîntarea: 


Salvatorul meu îmi zice: 

la-ţi crucea şi urmează-Mi Mie. 
:Unde merge-l voi urma Lui: 

Eu merg cu El oriunde-ar merge. 
Merg cu EI în Ghetsemani, 
Merg cu EI la judecată. 

Har şi glorie îmi dă EI, 

Eu merg cu El oriunde-ar merge. 


În această stare m-a aflat anunţul gardianului în dimineaţa cînd mi-a spus că 
trebuie să mă pregătească pentru judecată, pentru proces. Oricum te-ar fi tratat în 
timpul anchetei, totuşi acum voiau să pozeze ca oameni de treabă care te-au îngrijit 
şi tratat omeneşte. 

Ceea ce a lucrat Domnul în viața mea în timpul celor 60 de zile cu greu aş fi 
putut învăţa în ani de zile de libertate. Abia acolo, stînd numai cu Domnul, mi-am 
putut da seama din nou cine sînt şi să-mi văd toate greşelile mele care altfel nu le- 
aşi fi văzut. Îmi venea să-mi cer iertare de la toţi: de la soția mea, de la socrii mei 
care nu s-ar fi plîns niciodată de mine, de la frați, de la vecini, de la colegi, adică 
de la toți cei cu care am vieţuit. Pentru toţi însă ceream Domnului să mă ierte şi să 
transmită în inima lor această atitudine şi dorință a mea. Stăteam înaintea Domnului 
în rugăciune zi şi noapte pentru frații eredincioşi, pentru colegi, pentru duşmani, 
pentru misionarii din ţară şi pentru cei din lumea întreagă. Cîteodată predicam. 
Aveam de la Domnul aşa gînduri inspirate pe care Îl rugam să le transmită cum ştie 
EI fraților mei de afară. Melodii minunate îmi veneau în minte, cîntînd Psalmi şi 
Cuvîntul sfint, dar pe care nu aveam cum să le înregistrez să rămînă. Totuşi cred că 

ele au rămas undeva înregistrate. Aşa că socotesc pagubă nu timpul pe care Domnul 
mi l-a dat, ci nepriceperea şi necredința mea pentru o parte din timp. 


CAPITOLUL 21 


Judecata 

În ziua de 16 februarie 1959, după 60 de zile, dimineaţa, tocmai cînd eram 
în culmea bucuriei, mulţumind din toată inima Domnului pentru harul care mi l-a 
dat să sufăr pentru EI, se deschide poarta de fier a celulei şi gardianul mă anunță: 
„Astăzi ai procesul. Vino repede să te duc la frizer să te aranjezi.“ Şaizeci de zile 
puteam să stau nebărbierit şi să par fiecum. Acum însă că 1eşeam între oameni tre- 
buia să par ca unul care iese de la pension şi nu de la închisoare şi suferință. 

Cu toată inima am cîntat cîntarea „Unde merge-l voi urma Lui, Unde mere- 
ge-l voi urma Lui, Unde merge-l voi urma Lui, Eu merg cu El oriunde-ar merge.“ 
Plîngînd de bucurie, am cîntat şi versetele următoare: 


/: Cu EI merg la judecată:/ 
Cu EI merg la judecată, 
Eu merg cu El oriunde-ar merge. 


/:Har şi glorie îmi dă EI:/ 
Har şi glorie îmi dă El 
Eu merg cu El oriunde-ar merge. 


Am fost scos din celulă echipat cu tot ce aveam, dar nu aveam decît hainele 
de pe mine cu care am fost arestat în 16 decembrie, şi de data aceasta pentru prima 
dată fără ochelarii orbi. Am fost condus într-o curte împrejmuită cu ziduri înalte, 
unde am fost pus cu faţa la perete, dar nu înainte de a observa şi pe fraţii mei care 
erau şi ei acolo. 

Cînd am fost toți adunaţi, ne-au urcat într-o dubă cu care ne-au dus la tribu- 
nalul militar. Eram aşa de plin de bucurie încît puţin mi-a trebuit să izbucnesc în 
cîntarea de la care am fost întrerupt cînd a venit gardianul să mă anunțe, „...Har şi 
glorie îmi dă EI“. Dar un frate de lîngă mine căruia i-am spus intenţia mi-a spus să 
tac să nu iasă rău. 

În faţa tribunalului am fost scoşi din maşină unul cîte unul, sub privirile şi ini- 
mile care ne îmbrăţişau — ale soțiilor, fraților şi prietenilor, baricadaţi de gardieni. Se 
uitau la noi ca la nişte îngeri, iar noi tresăltam de bucurie. Ştiu atit că bucuria care 
am avut-o urcînd scările tribunalului pentru judecată a întrecut orice altă bucurie de 
pînă atunci. 

În holul sălii de judecată unde stăteam aşteptîndu-ne rîndul, am uitat, sau nu 
am mai ţinut cont că însuşi comandantul închisorii e cu noi. Am început să mărtu- 
risesc Cuvîntul lui Dumnezeu care mi-l dăduse, şi nădejdea deplină în EI cu toată 

ura şi împotrivirea asupritorilor. Frații se uitau la mine, se uitau la comandant, care 
nu zicea nimic. Mare e puterea credinței! Imobilizează chiar pe Satan! 

În faţa plenului de judecată şi a sălii pline pînă la refuz de public, eram aşa 
de plin de puterea lui Dumnezeu încît aveam impresia că stau cel puţin cu o palmă 
deasupra podelei. Apărarea mea de fapt era o mărturie, mereu întorcîndu-mă către 
asistența din sală, care consideram că are mai mare valoare decît plenul, decît cei ce 
mă judecau. 

Acuzaţia noastră ca grup era acea că sîntem o organizație religioasă numiți 
„Moisişti“, care am vrut să răsturnăm guvernul. Ne spuneau „Moisişti“ deoarece 
între noi era şi fratele Vasile Moisescu, despre care am pomenit în paginile anterioa- 
re. 

Acuzaţiile mele personale erau: 

1. A făcut parte dintr-o organizație mistico-religioasă, după modelul primilor 
creştini. 

2. A făcut propagandă religioasă în bisericile de pe Valea Crişului Alb (şi nu- 
meau bisericile). 

3. A purtat discuţii dușmănoase la adresa regimului. 

4. A simpatizat cu contrarevoluția din Ungaria din anul 1956. 

Ultimele două acuzaţii au fost comune tuturor condamnaților politici din acea 
vreme. 

Pentru aceste motive am fost condamnat sub încadrarea: „Crimă de uneltire 
contra ordinii sociale“ articolul 209 din Codul penal, la 17 ani muncă silnică, confis- 
carea întregii averi şi degradare civică pe viaţă. 

Ceilalţi frați au fost condamnați la termene între 16 şi 25 ani. Numai un bătrîn 
profesor din Timişoara, ortodox, care tangenţial a ajuns în legătură cu noi, a fost 
condamnat la 12 ani. 

Ne-au fost daţi şi advocaţi din oficiu. Unii dintre ei au avut curajul să ne ape- 
re — or, profesional cauza noastră era uşor de apărat căci eram nevinovaţi. Din punct 
de vedere al situaţiei politice din ţară era foarte grea, la avertizările preşedintelui au 
lăsat armele jos, socotind că e mai prudent aşa pentru ei. 

De fapt, acuzarea şi condamnarea noastră era stabilită dinainte de anchetă de 
Bucureşti. Tot ce se făcea era doar o înscenare pentru a arăta „etica şi echitatea 
societății comuniste care ţine cont de lege şi de dreptate, pedepsind numai pe vino- 
Vaţi.“* 


CAPITOLUL 22 
Inchisoarea propriu-zisă 

Ceea ce fusese pînă la proces era şi se numea închisoare preventivă. În mod 
normal şi cinstit, prin proces unii aveau posibilitatea să fie eliberaţi ca nevinovați. 
Numai că aceasta se întîmpla foarte rar, numai cu ocazia unuia care se vindea să 

intre în slujba autorităților ca înformator sau trădător, de multe ori chiar a familiei 
sale, a tatălui sau a mamei sale. Abia acum începea adevărata închisoare. 

Mă îngrozesc să scriu despre închisoarea din România care e mult deosebită 
de ce am cunoscut noi din cărți şi filme sau de cea din America, aşa cum am mai 
spus. În primul rînd, aceasta îmi aduce aminte de toate durerile şi suferinţele îndu- 
rate, iar în al doilea rînd nu vreau să provoc frica la alţi credincioşi care poate sînt 
în situația de a fi închişi. 

Am avut cu noi oameni care au fost în război, cu toate tragediile lui: focul 
gloanţelor, lagăr, foame, frig şi mizerie, dar ce a fost în închisoare şi la munca grea 
unde am fost duşi a depăşit tot ce au suferit ei acolo. 

Cu toate acestea, sînt împins pe de altă parte să vorbesc şi despre minunile lui 
Dumnezeu şi harul Lui, care au fost mai mari decît durerile, cum spune Domnul 
apostolului Pavel, „Harul Meu îţi este de ajuns, căci puterea Mea în slăbiciune este 
făcută desăvirşită“ (II Cor. 12:9) şi „Nu v-a ajuns nici o ispită care să nu fie potri- 
vită cu puterea omenească...“ (| Cor. 10:13). 

În greutăţile obişnuite ale vieții, de multe ori spunem: „Nu mai pot.“ Eu zic 
să ne păzească Domnul de cît putem, căci e foarte mult. Apoi în viața liberă mulți 
fac nazuri la diferite mîncăruri şi împrejurări. În închisoare n-am mai văzut moftu- 
TOŞI. 

După proces, imediat, am fost conduşi toți din grupul nostru, adică toată adu- 
narea, într-o sală de lîngă poarta tribunalului, înainte de a fi repartizați în celule. 
Aici am avut prima adunare de închinăciune şi rugăciune după săptămîni de zile. 
Domnul a îngăduit s-o avem, avînd în vedere timpul şi condițiile ce urmau. Am 
strigat către Domnul din toată inima, mulțumindu-l în acelaşi timp pentru harul şi 
nădejdea cu care ne umplea inimile. De aici am fost din nou despărțiți. Eu am 
avut ca şi coleg pe bătrînul profesor de 70 de ani. Era de pe acum seară. După 
ce am fost schimbaţi de hainele noastre şi îmbrăcaţi în haine de puşcăriaş, am fost 
introduşi într-o celulă lată de circa 2,50 metri şi lungă de 4 metri. În această celulă 
locuiau 16 deţinuţi. . .......... 

Sunase stingerea. Deţinuţii erau culcaţi în paturile suprapuse în patru etaje. 
O lumină obscură lumina interiorul. O duhoare ne-a izbit cum am deschis uşa, un 
amestec de transpiraţie, de haine murdare, de mucegai, de urină; iar de sub pături de 
prin paturile supraetajate cîte o faţă speriată, cu barbă ciufulită şi nişte ochi iscodi- 
tori te pîndeau să te iscodească. Dacă n-aşi fi ştiut unde sînt, aş fi crezut că sînt în 
iad. 

Uşa s-a închis în urma noastră zdrăngănind, iar noi am rămas în mijlocul 
camerei speriați, şi înconjurați de alții la fel de speriați ca noi. Bătrînul profesor a 
început să plîngă. În lăuntrul meu şi eu plîngeam, dar m-am întărit şi n-am vrut să 
mă las pradă sentimentelor. Ne-am tras mai la lumină, spre un fel de masă, aşezîn- 
du-ne pe scaun. Lîngă masă imediat, spaţiul fiind prea îngust, văd un ciubăr de 
lemn acoperit cu un capac. „Ce este acesta?“ am întrebat. Credeam că e un ciubăr 

pentru apă, cum este în unele case la țară unde fintîna este mai departe. „Iineta“ 
mi-a răspuns o voce, „adică W.C.-ul“ mi-a completat altul. Pe bătrîn din nou l-au 
podidit lacrimile. 

Au început cunoştinţele: Cine sîntem, ce condamnare am primit, pentru ce. 
Cînd le-am spus, s-au îngrozit. La început, cînd intrasem în celulă, mă gîndeam că 
am intrat între cine ştie ce criminali şi bandiți, de care trebuie să mă păzesc şi aici. 
Cînd am ajuns să-i întreb la rîndul meu la cît au fost condamnaţi şi pentru ce, am 
ajuns să constat că eu eram cel mai greu puşcăriaş. Nici unul nu avea o condam- 
nare mai mare de zece ani, iar motivele nu erau de crimă sau tilhărie, ci „politice“, 
dacă se poate spune aşa. Nimerisem într-o celulă de deținuți politici. Ceilalți deținuți 
de drept comun — hoţi, criminali, perverşi, etc. — erau cu un etaj mai jos, separați de 
noi, trăind în condiții mult mai bune decît noi. 

Am aflat că unii din celula mea erau închişi pentru un banc, o glumă spusă 
undeva la o petrecere la adresa partidului sau a unui conducător. Alţii voiseră să 
treacă granița, iar nişte băieți de vreo 18 ani se uniseră vreo doi-trei să se organize- 
Ze şi „să răstoarne guvernul“. 

Repede am ajuns să intru în graţia tuturor, deoarece aveam un pachet cu 
mîncare primit de la soţie după proces. Printr-o excepţie foarte rară, pot să spun 
o minune, s-a permis soțiilor noastre să ne dea pachete cu mîncare. Probabil s-au 
îngrozit şi ei de pedepsele ce le-au dat şi, spre a-şi linişti conştiinţa, au făcut acest 
gest. 

Trebuia să mănînc, deoarece de dimineaţă nu mîncasem. Mi-era imposibil să 
înghit o bucată în fața acestor fețe istovite de foame şi amărăciune. Aşa că în cîteva 
minute tot pachetul s-a dus. Puțin a mai rămas pentru dimineața următoare numai 
datorită faptului că un deţinut aproape cu forța m-a oprit de a fi prea darnic, amin- 
tindu-mi că în puşcărie mîncarea are altă valoare decît afară. 

M-am obişnuit repede cu deţinuţii, ajungînd să constat că nu erau mai hidoşi 
decît cei de afară şi cu nimic mai răi sau mai vinovaţi. Au ajuns aici fiind victima 
unor pîritori şi trădători pe care i-au avut, motivele acuzării lor putînd să fie motive- 
le majorității populației din România. 

În câteva zile am ajuns cel mai vechi puşcăriaş. Colegii mei de cameră mi 
se păreau cei mai simpatici oameni. Ba chiar închisoarea părea uşoară după aspra 
perioadă de singurătate şi anchetă. 

Am stat în această celulă mică timp de două luni. Ulterior mi-am dat seama 
că şi aceasta era o perioadă de verificare, între noi fiind mereu cîte un agent secret, 
care apoi să fie scos şi mutat raportînd comportarea fiecăruia. Pentru unii această 
perioadă a fost dintre cele mai grele. Un bun frate şi prieten al meu din acelaşi lot 
a fost torturat în acest timp mai mult ca la anchetă, pînă într-atât încît că ajunsese 
să-şi piardă controlul. Spunea exact ca şi anchetatorii că e vinovat, că noi sîntem vI- 
novaţi, că judecătorii au avut dreptate. Mai mult, socotea ca o obligaţie potrivită cu 
adevărul şi cu Cuvîntul lui Dumnezeu să spună despre noi tot ce ştie rău. Închipuiţi- 

vă ce torturi şi prin ce metode diabolice a trecut ca să ajungă în halul acesta! Abia 
după ce am ajuns împreună din nou, după câteva zile de rugăciune şi lămurire din 
partea tuturor fraților, s-a trezit, dîndu-şi seama de abisul în care a ajuns, plîngînd în 
hohote. În închisoare nu erau trataţi toţi la fel. Fiecare avea dosarul lui cu particu- 
laritățile lui, astfel că şi tratamentul era potrivit cu acesta. Și în timp tratamentul era 
deosebit. Te tratau cîteodată ca şi cînd ai fi fost la pensiune, ca apoi brusc să treacă 
la ceealaltă extremă, cu bătăi, înjurături, urlete, mîncare proastă. Era un tratament de 
şocuri fizice şi sufleteşti. De altfel aceasta este viaţa din țările şi din regimul co- 
munist: mereu în nesiguranță, mereu cu groaza unei eventuale catastrofe, percheziție, 
mizerie. 

La vreo două săptămîni după proces sînt chemat de gardian afară pe sală. Un 
domn de la grefă îmi întinde amabil o hîrtie şi un toc, spunîndu-mi că am dreptul 
să fac recurs. Fireşte că l-am făcut, deşi îmi dădeam seama că e fără valoare. Mi- 
am zis însă că trebuie să-l fac, spre a nu avea cineva ocazia să spună cîndva că 
sînt vinovat, că nu m-am apărat. Chiar pentru mine însumi era bine să-l fac, pentru 
a spulbera gîndul că nu am făcut tot ce se putea face. În suferințe omul trece prin 
multe stări. Îmi dădeam seama bine de lucrul acesta. Nu voiam ca pe lîngă alte 
suferinţe să-mi imput şi faptul că aş fi putut să scap şi n-am încercat tot ce mi-a 
stat la îndemînă. De fapt am învăţat ca o lecţie a vieţii mele să fac tot ce-mi stă în 
putinţa mea şi la îndemîna mea. În felul acesta conştiinţa mea e liniştită indiferent 
ce se va întîmpla, şi am îndrăzneala să strig după ajutor către Domnul. 

Am făcut un recurs atît de documentat şi de convingător, încît dacă ar fi fost 
luat în considerare, cu siguranță aş fi fost eliberat din închisoare. Printre altele, am 
scris cu toată sinceritatea inimii mele şi următoarele: „Dacă se găseşte cineva care 
poate să spună că i-am făcut vreun rău, că l-am nedreptăţit, că l-am rănit (jignit), 
cer ca să nu mai fiu lăsat afară 

din închisoare niciodată.“ Ulterior m-am îngrozit de ce am scris, din două mo- 
tive: 

1. Oricînd ar fi fost posibil să fie cumpărat cel puţin un martor mincinos care 
să declare că i-am făcut rău, aşa cum au fost aceia care m-au vîndut la securitate. 

2. Poate cineva să fie atît de desăvirşit încît să nu jignească pe nimeni în viaţa 
sa? Desigur, ar putea să zică cineva că am scris această afirmație îndrăzneață în- 
crezîndu-mă în mine şi în bunătatea mea. Eu zic nu. Spun însă cu toată certitudinea 
şi tăria că aceasta era linia vieții mele şi după aceasta umblam, chiar dacă în fapt 
nu era aşa. Eu aşa vedeam lucrurile, prin lumina lui Dumnezeu şi năzuința Duhului 
care era în mine. Şi sînt sigur că Dumnezeul meu aşa mă privea — şi nu numai pe 
mine, ci pe toți care umblă după îndreptarul acesta. N-am lăsat conştiinţa mea să fie 
pătată şi încărcată cu vreo vină nici faţă de un semen al meu, nici faţă de Domnul, 
nici măcar o zi. 

Dacă s-a întîmplat — şi s-a întîmplat de multe ori să-mi fie pătată conştiinţa 
— îmediat, îndemnat de Duhul lui Dumnezeu, m-am proşternut înaintea Domnului, 

cerîndu-l iertare, pentru care l-am mulțumit că am primit-o, precum şi de la seme- 
nul meu cînd am greşit în felul acesta. Aşa cunosc eu calea credinței şi aşa înţeleg 
cu a-mi păstra un cuget curat, care e de mare preț înaintea Domnului. 

Cred că aceasta a vrut să spună apostolul Pavel cînd a zis, „Mă silesc să am 
totdeauna un cuget curat înaintea lui Dumnezeu şi înaintea oamenilor“ (Fapte 24:16). 
La fel nu consider că s-a lăudat cînd a spus, „Cît despre mine, prea puţin îmi pasă 
dacă sînt judecat de voi sau de un scaun omenesc de judecată. Ba încă nici eu în- 
sumi nu mă mai judec pe mine. Căci n-am nimic împotriva mea; totuşi nu pentru 
aceasta sînt socotit neprihănit: Cel ce mă judecă este Domnul“ ( 1 Cor.4:3-4). EI 
umbla pe linia creedinței şi a ascultării de Domnul, căutînd să aibă totdeauna un cu- 
get curat înaintea lui Dumnezeu şi înaintea oamenilor. Dacă s-ar fi întîmplat într-un 
fel sau altul să-i fie întinat, imediat cerea iertare. Astfel se făcea că nu avea pentru 
ce să se judece, căci orice ar fi fost o pricină, era osîndit şi iertat. Totuşi nu pentru 
aceasta sînt socotit neprihănit, zice el, ci pentru că Christos S-a jertfit pentru mine 
şi m-a îmbrăcat în neprihănirea Lui. Nu neprihănirea mea stă înaintea lui Dumnezeu 
ca o garanție, ci neprihănirea Domnului Isus şi aceasta e de ajuns. 


CAPITOLUL 23 


Din nou împreună — Biserica din închisoare 

După vreo două luni de şedere în celula mică de 16 persoane, ni se spune — 
mie, la profesor şi la încă vreo cîţiva din cameră, să ne facem bagajele. N-am ştiut 
unde plecăm, dacă drumul este scurt sau lung, dacă ne vom mai vedea cu colegii 
de cameră sau nu, aşa că ne-am luat rămas bun. Nu ni s-a spus nimic, dar după ce 
am mers cîţiva paşi pe coridor, ni s-a deschis o uşă, poruncindu-ne să intrăm. 

Ne-am pomenit dintr-odată într-o sală mult mai mare decît ceea de unde am 
plecat. Aici era aceeaşi aglomeraţie, paturile suprapuse în patru etaje, cu puţin loc 
printre ele. Eram peste 100 de persoane într-o cameră unde în mod normal încăpeau 
40. Camera avea un şef, dintre deţinuţi, care am aflat că era omul securității. 

Amintesc doar cîteva aspecte din timpul celor două luni de şedere aici. Într-o 
dimineaţă îmi vine rîndul să împart dejunul, care se compunea dintr-o felioară de 
pîine de 100 gr. şi o cană de ceai. După ce am făcut porțile, au rămas puţine 
firimituri pe care le-am neglijat. Şeful de cameră a sărit asupra mea ca un leu, 
gata să mă sfişie. „Domnule Moţ, nu vă daţi seama ce faceţi? Aceste firimituri sînt 
viaţa oamenilor de aici“. A trebuit să împart din nou şi firimiturile, dar nu am uitat 
niciodată acest lucru. În timp ce alţii se îmbuibă nepăsători cu bunurile pe care 
Dumnezeu în îndurarea Sa le dă, undeva într-o celulă sau în vreo căsuţă tristă şi 
singuratică, cineva s-ar bucura de nişte firimituri. 

Nu ştiu pentru care motiv, dacă nu cumva din pură răutate, patruzeci de zile 
am fost hrăniţi numai cu ciorbă de varză, fără carne. Nici în restul zilelor mîncarea 
nu era suficientă. Dimineaţa eram serviţi cu 100 gr. piine şi un fel de ceai, căci era 

aproape apă goală, puţin îndulcită. La amiază primeam un „turtoi“ o bucată de mă- 
lai de circa 200 gr. cu ceva ciorbă, iar seara, de obicei arpacaş, fie în suc propriu, 
fie cu marmeladă. 

În acest timp de regim strict de varză am slăbit aşa de mult încît trebuia să 
mă sprijinesc de paturi ca să pot umbla să nu cad. Pe deasupra, mulți dintre noi 
s-au înbolnăvit de stomac. Vă puteți închipui ce era în camera aceea, cu atâția 
oameni, unde aproape jumătate erau bolnavi de diaree! La WC nu eram duşi decît 
de două ori pe zi, iar în cameră era o singură tinetă. În acest timp printre zăbrele, 
plus un rînd de scînduri pe din afara zăbrelelor, prin cîte o gaură priveam Jos în 
curte la deţinuţii de drept comun, la hoţi, criminali, etc. Aceştia lucrau pe afară într- 
o fabrică, iar la masă vedeam ce mîncare bună aveau față de noi. Mulţi ziceau: „În 
țara aceasta e mai bine să fii hoţ decît patriot.“ 

Într-o noapte toată camera s-a trezit îngrozită. Unii dintre cei ce erau la etajul 
patru al paturilor au sărit de acolo îngroziţi. Doi dintre aceştia erau atei, care după 
aceea n-au mai îndrăznit să spună că nu este Dumnezeu. Afară sirenele sunau sem- 
nale de alarmă. Clădirea se zguduia, iar de undeva din adînc am auzit în noaptea 
aceea nişte vaiete grozave care m-au făcut să mă gîndesc la duhurile din închisoarea 
din adînc (1 Petru 3:19-20; 4:6). Avusese loc un cutremur de pămînt. Desigur, fieca- 
re se gîndea la cei de acasă, ce vor fi făcînd. Cutremurul a fost oare mai puternic 
ori mai slab? Toate acestea te îngrozesc şi cînd eşti liber, dar cînd eşti închis şi 
nimeni nu-ți spune nimic! 

Credinciosul nu e niciodată singur. „Ioate lucrurile lucrează împreună spre 
binele celor ce iubesc pe Domnul“ spune apostolul Pavel (Rom. 8:28). Deşi împre- 
jurările 

şi condiţiile din afară arau aşa de grele, Domnul ne-a făcut parte de bucurii 
lăuntrice. Toţi cei doisprezece frați care eram închişi eram împreună zi şi noapte în 
aceeaşi cameră. Adunarea îşi schimbase locul, mutîndu-se în închisoare. Minunat a 
fost acest timp pentru viața noastră spirituală! L-am socotit ca un adevărat seminar 
teologic, mai ales că majoritatea dintre noi erau cu pregătire, iar unii chiar cu titluri 
universitare şi chiar teologi. În general însă toţi erau plini de Cuvîntul lui Dumnezeu 
şi cu experiență în viața creştină. Toată ziua, de dimineaţă pînă la aşa zisa stingere 
— căci lumina nu se stingea niciodată — petreceam în Cuvîntul lui Dumnezeu, în 
rugăciune, în cîntări şi în părtăşie. Citeam Biblia, apoi ne adînceam în înțelegerea 
el. N-a fost problemă mai importantă sau învăţătură pe care să n-o fi dezbătut şi 
aprofundat. Dar nu ca afară sub diferite împrejurări şi influenţe sau îngrădiri ale 
mărginirii omeneşti, ci în toată libertatea de exprimare şi gîndire, cu toată pătrunde- 
rea şi lumina pe care ne-o dădea în chip minunat Domnul. 

Poate va zice cineva, „Ce bine că aveaţi Biblia cu voi!“ Da, era bine, însă 
această Biblie era în inimă şi în minte. Începea unul capitolul şi spunea pînă unde 
ştia, apoi, cînd se opintea, continua altul. N-a fost capitol pe care să fi vrut să-l 
citim şi să nu-l avem la îndemînă. Apoi ne rugam. O, dar ce rugăciuni erau acelea! 


Jee 

Poate din cauza aceasta, după ce m-am eliberat, cel mai greu lucru în adunare erau 
unele ore de rugăciune cînd asistam la atîta formalism şi fățărnicie chiar. Mă sufo- 
cam. Cu durere trebuie să spun, că de multe ori rămîneam acasă să mă rog singur, 
tocmai de la orele care trebuiau să fie cele mai minunate în biserică. 

Cîntam din toată inima Domnului într-un adevărat cor, căci toți eram muzici- 
eni. Poate iar se întreabă cineva, cum puteam să cîntăm într-o închisoare comunistă? 
Cîntam mai mult cu inima şi din gît. Faptul acesta, de a nu ne putea exterioriza 
prea mult făcea ca melodiile cîntate să fie cu adevărat cereşti. Se făcea cîteodată li- 
nişte în cameră şi deţinuţii ascultau. S-a întîmplat ca şi gardianul de afară să asculte. 
Sînt sigur că a ascultat de mai multe ori, dar nu a lăsat să se vadă acest lucru. 

Desigur era un bun prilej de mărturie şi vestire a Evangheliei pentru toți deţi- 
nuţii. Acest fel de petrecere a continuat pe tot parcursul detenției, atît în celulă, cât 
şi după ce am fost scoşi la muncă. Domnul ne-a dat harul şi puterea să şi postim 
în acest timp, deşi post era toată detenţia. Odată ne-am unit la un post de trei zile, 
care ne-a fost de mare folos. În acel timp Domnul mi-a descoperit eliberarea mea 
şi alte lucruri ce se întîmplau acasă cu familia mea. 


CAPITOLUL 24 


In lanţuri 

Pe cînd începuserăm să ne obişnuim cu viaţa din celulă, cu tovarăşii de su- 
ferinţă, ba chiar şi cu unii gardieni, cînd adunarea progresa frumos, deodată majo- 
ritatea dintre noi am fost scoşi din cameră şi duşi la un atelier de fierărie în curte. 
Aici ni s-au pus la ambele picioare nişte lanţuri groase şi grele, bine sudate (nituite). 
N-am ştiut cît timp vom purta aceste lanţuri, dar printre lacrimi, amintindu-mi de 
primii creştini, am cîntat cîntarea pe care o ştiam din copilărie, dar care acum îşi 
avea adevărata însemnătate: 


În lanţuri şi-n închisoare, 

În foame şi-n pericol, 

Vesti Cuvîntul Domnului 

Pavel, sfîntul apostol 

Dar sufletul lui plin de fericire era. 
Avîntîndu-se-n mărire, Cu Domnul se mîngiia. 


Grele au fost acele lanţuri de zale de fier groase, brute, nelustruite care, fiind 
puse direct pa piele, noi fiind hărțuiţi, urcînd şi coborînd, au lăsat urme şi răni. 
Lanţurile ne-au fost puse în vederea drumului pe care urma să-l facem la o altă 
închisoare în altă parte a ţării. 

Cum s-a înnoptat, am fost încărcați în dubă şi transportaţi la gară pe rampa 
magaziei de mărfuri. De acolo a trebuit să trecem peste o mulțime de linii ferate, 

peste traverse cu aceste lanţuri grele, în grabă şi încadraţi de poliție pînă la trenul de 
marfă care avea vagonul dubă. Era un vacarm sinistru de zdrăngănituri de lanţuri a 
112 persoane, de gemete înăbuşite de durere, de lovituri şi ameninţări, toate înăbuşi- 
te, ca să nu fie auzite de lumea care se uita îngrozită. 

Într-un vagon dubă cu capacitatea de 80 persoane am fost băgaţi 112 deţinuţi. 
Vagonul nu avea geamuri. şi era închis aproape ermetic. Era vară — 20 iunie 1959 
— şi o căldură înăbuşitoare, timpul pregătindu-se de ploaie. Eram flămînzi, obosiţi, 
răniţi, istoviţi, Doream mult măcar un loc unde să putem sta stăm jos, dar era im- 
posibil. Din cauza înghesuielii eram nevoiţi să stăm în picioare. 

Ne sufocam de căldură şi de lipsă de aer. Noaptea a fost mai bine, dar ziua 
a fost groaznic. Vagonul s-a încins din cauza căldurii şi a aburilor de la transpiraţie. 
Curgea apa de pe mine şiroaie. Întruna mă ştergeam cu ştergarul pe care mereu şi 
mereu îl storceam aşa cum storci rufele. Pe deasupra, eu n-am putut urina. Mi s-a 
blocat băşica udului. Aceasta mărea şi mai mult chinul. La un moment dat am în- 
ceput să mă clatin şi să-mi pierd conştiinţa. Eram alb ca varul. Nimănui dintre gar- 
dieni nu-i păsa de soarta mea în afară de deţinuţii din jurul meu, care erau aproape 
în aceeaşi situaţie, şi în special a fraților care se rugau pentru mine Domnului, care 
i-a ascultat şi am fost ținut în viaţă. 

După aproape două nopți şi o zi la mijloc am ajuns la destinație, adică la 
vestita închisoare din Gherla, regiunea Cluj. 


CAPITOLUL 25 
Gherla 


Trecuse de miezul celei de a doua nopți cînd am fost descărcaţi în curtea în- 
chisorii din Gherla. Am respirat uşuraţi, scăpînd de un chin, fără să ştim că aici ne 
aşteaptă ceva mai aspru. 

Am fost duşi provizoriu în Zarcă — vechea clădire a închisorii, în camera 115 
la etajul doi. Aici deja erau locatarii obişnuiţi peste care au tăbărit încă 112 persoane 
în lanţuri. Camera s-a umplut în aşa fel încît deşi în paturile înguste dormeau cîte 
doi, se umpluse şi locul dintre paturi şi de sub paturi. Ca să reuşeşti să mergi la 
tinetă, care era lîngă uşă, trebuia să faci echilibristică pe fiarele de la paturi, ca să 
nu calci pe sufletele omeneşti întinse pe jos. Locul era ocupat pînă lîngă tineta care, 
din cauza numărului foarte mare de utilizatori, ajunsese să dea peste, curgînd peste 
cei ce dormeau lîngă ea. Oboseala era atît de mare şi condiţia de aşa natură încît 
bieţii oameni nu aveau ce să facă. Degeaba au fost bătăile în uşă ca să vină gardi- 
anul şi să golim tineta. Aşa ne-am chinuit pînă dimineaţa. 

La ziuă, în grupuri de cîte zece am fost duşi într-o cameră de la parter să ne 
ia lanţurile. Eram primul din grupă căruia gardianul a început să-i ia lanţurile. Adică 
zala de fier trebuia tăiată cu o daltă, căci altfel nu era chip de scos, fiind nituită. 
Cum însă toată treaba se făcea pe un butuc de lemn destul de mic şi uşor, cu o 

daltă tocită şi cu gardieni oameni neîndemînatici, lanţul fiind destul de gros, operația 
era foarte anevoioasă. La mine, mai ales, fiind numai osul şi pielea, picioarele spre 
glezne erau strîmbe, Degeaba îi ajutam eu gardianului prin poziţia care încercam s-o 
am cît mai adecvată, acesta n-a reuşit să taie lanţurile, în timp ce alt gardian tăiase 
lanţurile la ceilalți nouă colegi. Nu se pot descrie urletele, înjurăturile şi loviturile pe 
care mi le-a dat cu ciocanul această fiară de om în mînia lui. S-a întîmplat însă o 
minune. Am strigat către Domnul din toată inima mea şi El m-a ajutat. Era acolo 
cu mine, atît de real, încît nu numai că nu m-au durut zecile de lovituri date în 
mine cu ciocanul, pe unde a apucat, dar nu m-am mîniat pe acest om, ci m-am 
rugat pentru el, deşi sîngele curgea din mine, mai ales că mă lovise şi în organele 
genitale şi sîngele curgea şi de acolo. Harul şi prezența Domnului erau mai mari 
decît durerile. 

Ajungînd în cameră în mijlocul deţinuţilor, aceştia văzîndu-mă în ce stare sînt, 
ca un vuiet s-au repezit spre uşă să ceară anchetă, etc. Îmi dădeam seama că 

nu poate ieşi decît mai rău şi inima mea nu cerea răzbunare. Cu greu i-am 
putut potoli. Mi-au spus, „Domnule, sînteți nebun, dacă vă lăsați aşa“. Nu-i nimic, 
lasă să fiu nebun, e problema mea, lăsați să sufăr numai eu. 

Nu voi înşira şi nu voi descrie toate întîmplările din timpul cît am stat în în- 
chisoarea de la Gherla. E de ajuns să-i pomeneşti numele şi să te înfiori. Gherlă în 
limba română înseamnă închisoare, un substantiv comun provenit de la acest nume 
propriu. 

Nu ştiu nici acum de ce, dar am constatat că e o practică să te mute dintr-o 
cameră în alta, de la un regim de viaţă la altul, de la un tratament bun, brusc să 
ajungi să fii tratat mai rău ca un animal. 

Din camera 115 descrisă mai sus am fost mutaţi tot în aceeaşi clădire, Zarka, 
în altă cameră ceva mai puțin populată, dar cu nişte condiții mizerabile. Mîncarea, 
după ce că era apă goală, o mîncam din aceleaşi gamele nespălate toate seriile, căci 
mîncam în mai multe serii. Nu aveam linguri. Mîncam din gamele şi cu mîinile sau 
cu diferite bețe de care ne făcuserăm rost de prin cameră. Era vară şi cald, iar noi 
ne topeam de sete căci nu primeam apă. Din apa de băut puţină ce o primeam, 
pe furiş, ne spălam hainele de corp — căci rămăseserăm iar în hainele noastre — un 
singur rînd, şi acestea erau nespălate de săptămîni de zile. 

Nu mai vorbesc de desele percheziţii, care te îngrozeau şi cînd nu aveau ce să 
găsească decît cîte un ac făcut din sîrmă cu mare sacrificiu, cu care toată camera îşi 
cosea hainele. Cine avea ghinionul să aibă acul în momentul percheziției era vai de 
el. Era dus la carceră, o cameră la subsol, deasupra canalului de apă, cu un regim 
foarte sever. | se spunea izolare. De multe ori acul spre a nu fi găsit era ascuns în 
gură, dar cu ce primejdie. Altă dată găseau instrumente de scris: un ciob de sticlă 
pe care puneam praf de pureci şi scriam cu un beţişor. Ştiau că nu pot să găsească 
alte lucruri, dar numai ca să te umilească te dezbrăcau în pielea goală şi te căutau 
chiar şi în fund. 

Din această cameră ne-au mutat în clădirea nouă. Am fost băgaţi într-o cameră 
cu ciment şi paturi de fier fără nici o saltea sau alte haine de pat. Aici am stat vreo 
săptămînă. Eram la un loc numai oameni religioşi: Baptişti, Creştini după Evanghe- 
le, Penticostali, Ostaşi (Ortodocşi treziți care trăiau o viaţă conform cu Evanghelia), 
Nazarineni, Reformaţi, Adventişti, Catolici, Ortodocşi şi Martorii lui Iehova. 

Nu descriu din această cameră suferințele fizice, fiarele patului care-ţi intrau 
în corp şi-ţi provocau răni şi altele. E important să arăt aci un alt aspect, acela al 
religioşilor puşi la un loc. În libertate, unde aceste religii se pierdeau sau erau dis- 
persate în mijlocul oamenilor necredincioşi şi atei, precum şi îngrădite şi oprite de 
comunişti, nu se putea cunoaşte şi dezvolta ura religioasă sau mai bine zis politica 
religioasă, care e cea mai grozavă şi mai dezastruoasă. Aici în închisoare însă era, 
în miniatură, întreaga lume din România. 

Ce am constatat, ca de altfel şi în continuare în restul detenției: 

Grupările de credincioşi Nou Testamentali ca: Baptişti, Creştini după Evanghe- 
le, Penticostali, Ostaşi, Reformaţi pot oricînd să se unească avînd aceleaşi învățături 
de bază care-i unesc în esenţă. Deosebirile sînt atît de neînsemnate încît în închisoa- 
re unde nu aveai posibilitatea să te exteriorizezi, ci să trăieşti viața adevărată lăuntri- 
că, aceste deosebiri au dispărut, permiţindu-ne să avem o frumoasă şi binecuvîntată 
părtăşie cu toți aceşti frați. Ba am constatat că şi cu catolicii şi cu ortodocşii care 
erau sinceri am avut părtăşie. În ce priveşte însă pe adventiști şi în special pe Mar- 
torii lui lehova, cu aceştia nu numai că nu am avut părtăşie şi nu ne-am putut uni, 
cu toată dorința în sensul acesta, ci am dus necurmat o luptă înverşunată, ei fiind în 
stare să ne sfişie. 

Poate pare curioasă exprimarea mea, pe care în focul luptelor religioase din 
România am spus-o, şi anume: Dacă n-ar fi fost focul şi teroarea regimului comu- 
nist din ţara noastră şi ar fi fost o libertate deplină a cultelor religioase, s-ar fi mă- 
celărit între ele. Pe de o parte preoţii ortodocşi — unii cu spiritul lor naționalist rău 
înţeles, legînd religia de naţiune — ar fi îngenuncheat pe neo-protestanţi, aşa cum au 
făcut-o în timpul dinaintea comuniştilor, cînd au închis bisericile şi au prigonit pe 
credincioşi pînă la moarte, în numele „Sfintei cruci“, şi cum o fac chiar acum prin 
comunişti. Pe de altă parte, oamenii fireşti din cultele neoprotestante, în ambiția lor 
de a domina, de a acapara cît mai multe suflete, ar fi fost în stare de orice mîrşă- 
VII. 

După câtva timp de lupte religioase, am fost din nou separați şi puşi în celule 
mai mici. Domnul a fost binevoitor cu noi şi a rînduit ca în camera de 15 persoane 
în care am fost repartizați să fim toți fraţii din Arad — respectiv cei 10 deoarece doi, 
profesorul Veseli Alexandru, şi profesorul Vasile Moisescu, fiind mai în vîrstă, au 
rămas la Timişoara, venind ulterior la Gherla. Deci biserica era din nou în funcţie, 
plus cîţiva ostaşi şi un preot catolic unit. 

Din nou a început seminarul teologic şi orele de părtăşie şi închinăciune. Lu- 
crarea pe care o făcea acum Domnul în noi era de o profunzime mare. Fiecare era 

trecut prin focul judecății în fața celorlalți, fără nici o cruţare. Erau cercetate toate 
temeiurile de credință şi acţiune. Deoarece consimțisem la această cercetare, n-am 
cîrtit nici unul, dar am plîns cu amar. Desigur, era Duhul lui Dumnezeu care făcea 
această lucrare de zdrobire în noi. M-am gîndit atunci şi mă gîndesc acum, ce va fi 
cînd Domnul ne va judeca, cînd toate faptele noastre vor fi trecute prin focul jude- 
cății Lui? (| Cor. 3:10-15; II Cor. 5:10). 

Fiecăruia i s-a dat posibilitatea să spună despre celălalt tot ce ştie şi să judece 
fără cruţare — în proză sau în versuri. Minunat a fost să constatăm că, după tot 
acest foc al judecății am rămas tot frați şi prieteni care ne-am iubit mai mult. 

Nici unul nu avea curajul să se laude cu altceva decît cu harul şi dragostea 
lui Dumnezeu. M-am gîndit de multe ori în legătură cu acest fapt. Oare de ce în 
bisericile noastre, unii frați şi surori nu suferă, nu numai judecăţi şi critici usturătoa- 
Te, dar nici mici mustrări? Sînt gata să rupă orice relație cu tine, să adune şi aţiţe 
pe toți prietenii şi frații împotriva ta. Mă întreb dacă aceştia sînt sau nu sînt frați 
şi poartă doar numele de creştini. lar dacă sînt frați, adică născuţi din nou, atunci 
înseamnă că nu trăiesc în Cuvîntul lui Dumnezeu, ci în firea lor pămîntească. 

Timpul petrecut în această celulă a fost o mare binecuvîntare pentru noi. Valea 
plîngerii a fost prefăcută în locuri pline de izvoare — celula torturii în cea mai aleasă 
biserică ce slujea zi şi noapte nu numai lui Dumnezeu, ci şi nevoilor tuturor fraților 
de pretutindeni. Satan era turbat din cauza noastră, dar nu putea să ne facă nimic. 
Singurul lucru ce a putut să ne facă a fost să-l stîrnească pe gardianul care ne pă- 
zea să ne lovească cu ciomagul atunci cînd ne scotea cîteodată la aer, la plimbare 
într-o mică curte îngrădită. Altă dată, într-o duminică a intrat ca un tigru în celulă, 
şi fără nici un motiv ne-a pus cu burta pe ciment unde ne-a ținut pînă seara. Noi 
eram aproape goi, era iarnă şi desigur nu era foc în cameră. Dar cu atît rugăciunile 
au fost mai puternice. Aici, stînd cu faţa la pămînt (pe ciment) am compus o poezie 
cu muzică cu tot. De fapt multe alte poezii şi cîntări au fost compuse în această 
închisoare de către frați, care au ajuns foarte îndrăgite în rîndurile fraţilor de afară, 
deoarece erau izvorite dintr-o trăire adîncă şi adevărată cu Dumnezeu. 


CAPITOLUL 26 


Scoşi la muncă 

După doi ani de temniţă, în toamna anului 1960, am fost îmbarcaţi în tren şi 
transportați în Balta Brăilei pentru muncă. La început toți ne-am bucurat că ieşim la 
muncă şi scăpăm de zidurile închisorii, dar mai pe urmă am regretat amar. 

Condiţiile de locuit erau mizerabile. Locuiam în saivane-staule pentru oi. Nu 
se putea face foc iarna, deoarece acestea erau acoperite cu papură. Era aşa de frig 
noaptea încît îngheţa apa ce o luam peste noapte în cană. O mulțime de şoareci 
îşi aveau locuinţa printre noi. Unii care sufereau de stomac păstrau bucăţica de 100 
grame de pîine pînă dimineaţa, deoarece dimineaţa era turtoi. Ca să fie mai siguri 

că nu le-o mănîncă şoarecii, o puneau în sîn, de-a dreptul pe piele sub cămaşă. Dar 
dimineaţa constatau cu durere că şi de acolo era mîncată. Pesemne şoarecii erau mai 
flămânzi decît noi sau ţineau cu asupritorii noştri. 

Era un noroi aşa de mare că se împotmolea carul în care se transportau bu- 
toaiele cu mîncare de la bucătărie pînă la saivanele în care locuiam. Echipa care era 
de serviciu lua butoiul pe sus. Din cauza slăbiciunii şi a noroiului, se întîmpla să se 
împiedece şi vărsau mîncarea în noroi. Ce primeau de la gardian numai spinarea lor 
putea spune. Era însă degeaba, căci altă mîncare nu ni se mai dădea. 

Mulţi au murit acolo din cauza înfometării şi a dizenteriei. Alții, tot din cauza 
înfometării, ajungînd prin cine ştie ce împrejurări la mîncare, au mîncat pînă au 
murit. Dar cui îi păsa de noi? Ne-a spus-o deschis comandantul coloniei „Ce credeți 
că v-am adus aici la pension? V-am adus ca să vă exterminăm.“ 

Am muncit la tot felul de munci. Principala muncă pentru care am fost aduşi 
a fost construirea digului la Dunăre, pentru a scoate de sub apă şi proteja pămîntul 
foarte fertil din Balta Brăilei. Tot legat de aceasta erau lucrările de desecare şi iri- 
gare — o mulţime de canale la care am lucrat. În timpul lucrărilor agricole eram 
duşi la acestea: la săpatul porumbului, a sfeclei de zahăr, la secerat, la cules, etc. 
Toate muncile erau foarte grele deoarece noi eram slăbiți, numai piele şi oase, iar 
mâncarea era aşa de slabă că abia ţi-ar fi ajuns dacă nu ai fi lucrat nimic. Ori noi 
lucram la normă, iar norma era aceea a unor oameni sănătoşi şi deprinşi cu astfel 
de munci. Munceam în fiecare zi de cînd se făcea ziuă pînă se înopta. Drumul de 
la colonie la locul de muncă, de cel puţin jumătate de oră, îl făceam pe întuneric 
de multe ori. 

Norma la dig era de 3 metri cubi de pămînt de persoană, săpat, încărcat în 
roabă şi cărat pe dig la distanță de 100-200 de metri pe scîndură. De multe ori cînd 
ploua sau ningea, roaba aluneca de pe scîndură şi robul trebuia din nou s-o încar- 
ce, 

Mulţi nu reuşeau să realizeze norma şi seara erau reţinuţi la poartă unde anu- 
miţi călăi-gardieni îi băteau. Te punea cu faţa la pămînt dezbrăcat şi îți aplica cu 
un baston special de cauciuc cu un nod la capăt lovituri în funcție de nerealizarea 
normei. 

Cu toată strădania mea şi obişnuința cu muncile grele, ca unul ce am fost 
crescut la ţară, n-am reuşit să scap de bătaie. Într-o seară am fost oprit în poartă, 
dezbrăcat, culcat cu fața la pămînt şi am primit 17 lovituri cu acest baston de cau- 
ciuc destul de lung, date cu toată puterea de un gardian, pînă ce a ieşit sînge. Cînd 
am scăpat de acolo şi am venit în colonie, farții m-au aşteptat şi m-au înconjurat cu 
toată compasiunea şi dragostea. 

Pe drum pînă la lucru şi de la lucru eram hăituiţi ca animalele. Era noroi aşa 
de mare că trecea peste bocanci şi nu puteam să ne ferim. În unele locuri era cîte 
o baltă în drum. La marginea ei stătea gardianul şi lovea într-una cu parul. Erai 
obligat ori să încasezi lovitura, ori să treci prin baltă. Într-una din aceste ocazii eram 

aşa de amărit că am început să plîng în inima mea şi am strigat către Domnul, 
„Doamne, scapă-ne, arată-ți Tu îndurarea şi ajutorul Tău, nu mă lăsa la disperare.“ 
S-a întîmplat o minune. Nu ştiu de unde, ca din pămînt, imediat în acel moment a 
apărut un ofiţer superior de la centrul Ostrov călare pe un cal. Eu l-am privit ca pe 
îngerul lui Dumnezeu, mai ales că nu-l cunoşteam. Imediat gardienii, inclusiv cel ce 
lovea ca o fiară, au început să vorbească cu noi cu atita gingăşie şi blîndeţe de par- 
că am fi fost cei mai dragi. Am putut constata atunci că dispoziţiile de sus, respec- 
tive cele scrise, erau altele decît cele aplicate în realitate, ca de altfel alte dispoziții 
şi legi în România care nu sînt respectate de cei ce au misiunea şi responsabilitatea 
aceasta. Mi-am dat seama că oamenii atunci cînd sînt răi şi nedrepți, ştiu ce fac. 
De aceea, păcatele lor îşi vor primi dreapta răsplătire la judecată. Acel om care cu 
cîteva secunde înainte urla, înjura şi dădea fără milă, imediat s-a transformat într-un 
miel. 

În multe zile ploua şi ningea, udîndu-ne pînă la piele. Toate hainele noastre 
fiind cele de pe noi, cînd veneam la colonie trebuia să luăm ceva măsuri ca să ni 
le uscăm pînă dimineaţa. Dar cum? Le puneam sub noi în pat, întorcîndu-le mereu 
ca prin căldura corpului să se usuce cît de cît, pentru ca a doua zi să le putem 
îmbrăca. Dormeam cîte doi într-un pat îngust de campanie. Cînd se întorcea unul, 
automat rebuia să se întoarcă şi celălalt, căci altfel nu încăpeam. Te împungeau oa- 
sele celuilalt căci eram slabi. 

Cîteodată după ce eram fiînți de lucru, la întoarcerea la colonie eram obligați 
să cărăm lemnele de foc de la bac (vapor) de la Dunăre. Pe amindoi umerii aveam 
lemne pe care le ţineam cu amîndouă mîinile, fără mănuși. Era frig şi un vînt de îţi 
usca oasele, iar drumul plin de noroi, îngheţat la suprafață, totuşi dînd posibilitatea 
bocancilor să se afunde în noroi. Aşa trebuia să parcurgem câte 4-5 kilometri fără 
să mai odihnim, hăituiţi, goniţi şi chiar bătuţi. În tr-unul din aceste drumuri am fost 
foarte rău ispitit. Eram aşa de istovit, mai ales că eram inapt pentru lucru, şi trecut 
în mod oficial la inapți de către medicul coloniei ca suferind de insuficiență cardiacă 
(mitrală). Cum inapţii însă erau corvodiţi toată ziua cu diferite munci uşoare gospo- 
dăreşti, huiduiți şi nebăgaţi în seamă, deoarece nu aduceau nici un cîştig coloniei şi 
primind şi o rație de mîncare mai mică, am cerut să lucrez. Mi-era aşa de rău că 
nu mai puteam. Mă sufocam. Crucea (adică lemnele) de pe umeri era aşa de grea, 
iar mîinile cu care o ţineam mă dureau de frig şi din cauza poziției neschimbate pe 
o aşa distanţă. Am zis fratelui, şi colegului meu de pat ce era lîngă mine, lui Teo- 
dor Băbuţ: „Relule, eu nu mai pot. Eu ies din cordon.“ Aceasta însemna moarte si- 
gură, căci imediat soldaţii paznici ar fi tras. Fratele Relu, Domnul să-l binecuvînteze, 
m-a mîngiiat şi m-a întărit în Cuvîntul Domnului. A transmis imediat vestea la frații 
care erau prin jur şi s-au rugat pentru mine. Domnul m-a ajutat şi mi-a dat putere 
să rezist, slăvit să fie Numele Lui. Astăzi cînd scriu aceste rînduri mi-e ruşine, dar 
nu pot să spun decît adevărul. Mi-e ruşine, căci crucea mea a fost mult mai uşoară 
decît a Domnului Isus cînd mergea spre Golgota şi El nu S-a gîndit să iasă de sub 


66 


ca şi s-o abandoneze. Cînd a fost prea grea, a căzut sub povara ei, dar a rămas sub 
ca. 

Încă o dată am mai avut ispita să ies din cordon. După o zi de muncă isto- 
vitoare, cînd dimineaţa îmi umplusem sarsanaua (traista) cu buruieni şi rădăcini de 
papură, ca să-mi completez raţia de hrană, după ce că eram frînţi de oboseală şi 
foame, gardianul a făcut cu noi o mulţime de alergări şi culcări. Numai Domnul 
m-a salvat şi de data aceasta şi tot prin frați. 

Nu ştiu ce importanță au frații pentru alții, dar pentru mine au avut şi au o 
importanţă deosebită. De la începutul vieţii de credință Domnul m-a crescut într-o 
părtăşie deosebită cu frații. Am spus-o şi o mai spun, nu există pe pămîntul acesta 
ceva mai dulce şi mai plăcut decît petrecerea împreună cu frații. Ei sînt familia 
noastră scumpă ce rămîne şi cu care vom petrece veşnicia. Sîntem împreună mădu- 
lare ale aceluiaşi trup slăvit, trupul lui Christos. Acelaşi sînge ne-a mîntuit, acelaşi 
Duh cu aceleaşi năzuinţe e în toți. Cel mai slab şi micuţ dintre frați e mai de va- 
loare decît cel mai important om din lumea aceasta, dar care nu este frate. Mereu 
spun copiilor mei, „Împrieteniţi-vă cu copiii credincioşilor, cu credincioşi, şi veţi avea 
binecuvântarea Domnului peste voi.“ ÎL înțeleg bine pe apostolul loan cînd spune 
că un semn al naşterii din Dumnezeu este dragostea de frați (1 loan 3:10, 14, 15). 
Nu pot înțelege ca eu fiind frate, să văd pe fratele meu de lîngă mine zbătindu-se 
în lipsuri şi nevoi, iar eu să stau nepăsător. Duhul lui Dunezeu ne-a crescut atît de 
minunat, încît toate nevoile şi durerile fratelui erau durerile fiecăruia. Se întîmpla ca 
în farfuria mea să nu se nimerească nici o bucăţică de carne, în schimb în a fratelui 
de lîngă mine să fie ceva came. Nu putea să înceapă să mănînce pînă nu împărțea 
porția lui de carne cu mine. 

Se întîmpla cîteodată că nu puteam să lucrez, ori aveam o proastă dispoziție 
încît mi se părea anchilozat tot corpul, ori nu mă simţeam bine. Spuneam fratelui 
sau fraților dacă erau mai mulți în grupa mea. Ei făceau norma şi pentru mine, căci 
lucrul trebuia făcut. Aşa înţeleg eu dragoste de frați. O, dacă toţi cei ce sînt fraţi, 
cei născuţi de sus s-ar uni în această dragoste sfîntă în jurul Domnului Isus, viaţa 
de credinţă ar avea îndată un alt curs. Lumea din jur ar cunoaşte că sîntem credin- 
cioşi cu adevărat şi ar rîvni această viaţă, sau poate aşa cum spune în Psalmul 81, 
cei ce urăsc pe Domnul L-ar linguşi“ (Ps.81:13-16). 

Se întîmpla cîteodată să lucrăm la dig pe lîngă locuri unde a fost recoltată 
ceapa sau cartofii. Scormoneam pămîntul pentru o ceapă sau un cartof pe care le 
mîncam ca pe nişte delicatese. Sau ne bucuram cînd ne venea rîndul seara să cu- 
răţăm cartofi la bucătărie. Mîncam la cartofi cruzi, care erau aşa de buni. Nu mai 
vorbesc de zilele cînd mergeam la recoltat sfeclă de zahăr, porumb, sau mazăre. Le 
mîncam aşa crude. Cu mazărea era s-o păţesc, ca mulți alţii. Am mîncat pînă m-am 
săturat, fără să-mi dau seama că ea se umflă. 

Începînd de prin 1961 în colonie a început oarecum să se schimbe situația. 
S-au introdus bibliotecile. Desigur, majoritatea erau cele de doctrină marxist-leninistă. 

Totuşi erau în afară de acestea şi cărți bune scrise de clasici. Pentru prima dată s-a 
dat voie să comunicăm cu familiile, prin cărți poştale numai, cenzurate şi răscenzu- 
rate şi să primim din cînd în cînd 

cîte un pachet cu alimente şi îmbrăcăminte. Aceasta numai cu mari jertfe, adi- 
că numai la cei ce nu erau pedepsiţi şi la care depăşeau norma. 

Un lucru de care ne bucuram la colonie era acela că puteam să stăm de vor- 
bă cu fraţii în părtăşie şi cu necredincioşii, mărturisindu-le Cuvîntul lui Dumnezeu. 
Cînd mergeam cu roaba, cîntam cu gura sau fluieram. Mereu auzeai fluierîndu-se 
cîntecul robilor din Nabucodonosor de Verdi. La fel cîntam foarte mult Psalmii ro- 
biei: 137 şi 126. 

M-am bucurat ştiind sigur că unul dintre colegii mei, Walter, s-a întors la 
Domnul în colonie. Am zis, „Doamne, dacă numai pentru acesta a trebuit să fiu în- 
chis, merită.“ Dar câte alte haruri mi-a dat în plus! Domnul mi-a ajutat să fiu mereu 
bine dispus şi plin de încredere, deşi mă clătinam de pe picioare. Mereu spuneam 
fraților şi colegilor: „În curînd vom scăpa.“ 

Mă bazam pe Domnul şi pe descoperirea care mi-o făcuse într-o vedenie în 
urma unui post de trei zile în închisoarea din Timişoara. Domnul nu m-a lăsat să 
fiu înşelat în încrederea mea, slăvit să fie Numele Lui! Atunci cînd a venit vestea 
eliberării mele, mulţi au spus, 

„A zis el că scapă şi vezi că a scăpat! Nu l-a înşelat credinţa lui.“ Privind 
omeneşte lucrurile, nimeni nu s-ar fi putut aştepta la eliberare cît ţine regimul aces- 
ta, cînd pedepsele noastre erau de la 15 ani în sus şi cu aceleaşi tratamente. Totuşi 
Cuvîntul lui Dumnezeu este adevărat. „Căci peste cel mare veghează altul mai mare, 
şi peste ei toți Cel Prea Înalt“ (Ecles. 5:8). Dacă soarta şi viaţa vrăbiilor e în mîna 
lui Dumnezeu şi El ţine cont de fiecare (Mat. 6:26; Luca 12:6, 7), cu cît mai mult 
e omul şi în special co-piii Săi? 

Am dat doar cîteva fapte şi crîmpeie din viața mea de închisoare şi muncă 
silnică. Cine poate însă să descrie toate durerile şi simțămintele, nu dintr-o zi, nici 
dintr-o săptămînă, ci zi de zi, săptămîni, luni şi ani în şir? 

Am trecut fugitiv, lăsînd afară multe. Ce să mai spun de cazurile de boală, de 
problema W.C.-ului, care a fost una dintre cele mai grele, nu numai în închisoare, 
ci pe drumurile lungi de la colonie la lucru? Apoi tortura percheziţiilor, apelul de 
dimineaţa şi seara, cazurile de evadare şi în plus dorul şi gîndul la familia care ai 
lăsat-o acasă şi de care erai despărțit fără posibilitate de comunicare? 

Cum toate sînt trecătoare în lumea aceasta, atît bucurii, cît şi amărăciuni şi 
dureri, şi suferința mea a ajuns să ia sfîrşit. 


CAPITOLUL 27 


Anunţarea eliberării 
Vestea reducerii pedepsei şi a eliberării mele am primit-o la sfîrşitul lunii au- 
gust a anului 1962, iar eliberarea a fost în 16 decembrie 1962. 

Ce s-a întîmplat de fapt: Soţiile noastre au făcut recurs la Tribunalul Suprem. 
Nimeni nu a dat curs acestor cereri pînă în 1962, cînd situația politică internațională 
s-a schimbat. Atunci au luat în considerare cererile şi au făcut unele reduceri la 
unii dintre deţinuţi. Astfel, mie mi s-a redus pedeapsa de la 17 ani muncă silnică la 
4 ani închisoare corecțională, confiscarea întregii averi şi degradare civică pe viaţă. 
Aceşti 4 ani i-am executat în întregime pînă la ultima zi. 

Comunicarea mi s-a făcut tocmai în seara zilei cînd, întorcîndu-mă de la lucru, 
pe drum spuneam Domnului cu toată inima şi cu deplină mulţumire: „Doamne, 
dacă aşa voieşti Tu ca familia mea, soţia şi copiii să se distrugă, iar cu să rămîn 
aici unde să-mi putrezească oasele, fie voia Ta. Primesc cu toată inima, căci Tu ştii 
ce faci.“ Eram aşa de mulțumit şi satisfăcut cu prezența Domnului încât atunci cînd 
caraleul (gardianul) m-a chemat la birou şi mi-a comunicat că Tribunalul Suprem 
mi-a redus pedeapsa la 4 ani, am rămas calm şi liniştit. Un frate — Mitică Harap 
— care mă asista, a tăbărît la mine în faţa gardianului, zicîndu-mi: „Măi Simi, nu 
te bucuri de faptul acesta?“ „Ba da,“ i-am răspuns, dar bucuria pe care mi-a dat-o 
Domnul azi a fost mai mare ca aceasta sau cel puţin la nivelul acesta.“ Minunat e 
Dumnezeul nostru! Ce bine ştie EI să pregătească împrejurările şi inimile noastre 
pentru o veste ieşită din comun, ca atunci cînd o primeşti să nu-ţi fie fatală! 

Starea şi inima mea în cele patru luni ce mai rămîneau pînă la eliberare au 
fost starea şi inima unui credincios cuminte care ştie că s-a hotărît de Curtea cerului 
ziua cînd sigur vom fi duşi acasă. Ca urmare, tot ce are de făcut e să aştepte cu 
bucurie şi în pace acea zi, făcînd tot ce mai are de făcut şi pregătindu-se pentru 
acea zi. 


CAPITOLUL 28 


Bizuindu-mă pe făsăduințele lui Dumnezeu 

Tot timpul cît am fost închis, cu excepţia celor două mari ispite, am fost plin 
de nădejde, încurajînd şi pe alţii, bazat pe făgăduințele lui Dumnezeu şi credinţa în 
El. Erau în special cîteva din aceste făgăduințe de care mă agățam cu toată inima: 

„Nu te teme de nimic, căci Eu te izbăvesc, te chem pe nume, eşti al Meu. 
Dacă vei trece prin ape Eu voi fi cu tine şi rîurile nu te vor îneca; dacă vei merge 
prin foc, nu te va arde şi flacăra nu te va aprinde. Căci Eu sînt Domnul Dumnezeul 
tău, Sfîntul lui Israel, Mîntuitorul tău“ (Isaia 43:1, 5). 

„Poate o mamă să-şi uite copilul pe care-l alăptează...? Dar chiar dacă l-ar 
uita, Eu nu te voi uita cu nici un chip. lată că te-am săpat pe mîinile Mele şi zidu- 
rile tale sînt totdeauna înaintea ochilor Mei“ (Isaia 49:15-16). 

„Nicidecum n-am să te las, cu nici un chip nu te voi părăsi“ (Evrei 13:5). 

„Dar ştiu că Răscumpărătorul meu este viu... EI îmi va apăra pricina şi o va 
găsi dreaptă înaintea Lui“ (lov 19:25-28). 

Ştiam că acestea sînt cuvintele lui Dumnezeu, scrise pentru oameni ca mine şi 

pentru împrejurări ca ale mele. „Dacă acum nu mă sprijinesc pe ele, atunci cînd să 
mă sprijinesc,“ îmi ziceam. Apoi în continuare, „Doamne, Cuvîntul Tău este adevă- 
rul. Tu nu poţi să minți. Tu rămii Acelaşi şi-ţi păstrezi credincioşia chiar şi atunci 
cînd noi îți sîntem necredincioşi. Tu ai zis că oricine se încrede în Tine nu va fi dat 
de ruşine. Cred că nici de data aceasta nu mă vei lăsa.“ 

Într-adevăr, Domnul nu numai că nu m-a lăsat să fiu dat de ruşine, ci m-a 
umplut de bucurie în acele împrejurări grele şi m-a şi scăpat. N-aş putea să spun 
că fericirea mea a fost mai mare după ce m-am eliberat decît atunci cînd eram în 
chinuri, căci fericirea mea este şi a fost Domnul. 

De aceea zic: iubiți-L pe Domnul. Faceţi din El culmea bucuriei voastre, cum 
spune Psalmistul, şi atunci veți vedea că nu contează împrejurările, ci prezența şi 
voia Lui. Dacă ar fi ca încă o dată să mai sufăr, pentru EI în felul acesta, — în 
exterior carnea îmi tremură, dar lăuntrul meu acceptă cu toată bucuria prin puterea 
Lui, ştiut fiind faptul că, „Întristările noastre de o clipă lucrează pentru noi tot mai 
mult o greutate veşnică de slavă“ (II Cor. 4:17) şi „...suferinţele din vremea de acum 
nu sînt vrednice să fie puse alături cu slava viitoare, care are să fie descoperită față 
de noi“ (Romani 8:18). 


CAPITOLUL 29 


Eliberarea din robie 

De două ori, ba chiar de trei ori am trăit eliberarea din robie: 

Prima dată la vîrsta de 19 ani cînd am scăpat de robia păcatului şi de sub 
puterea întunericului, fiind strămutat în împărăţia luminii, a Fiului lui Dumnezeu. 

A doua oră a fost scăparea din închisoare, din detenţie de la colonia Grădina 
— Balta Brăilei. 

A treia oră am cunoscut eliberarea de sub opresiunea sistemului comunist, 
cînd am emigrat din România, în Il ianuarie 1978. 

Fiecare din aceste eliberări a avut o însemnătate deosebită pentru viaţa mea, 
precum şi o lucrare adîncă în ființa mea, însoţite de sentimente ce nu pot fi descrise 
în adevărata lor realitate. 

În chipuiţi-vă, după patru ani de robie, şi cu o condamnare de șaptesprezece, 
în ce stare poate să fie cineva! 

Patru ani să nu-ți vezi familia. Patru ani să fii tratat mai rău ca un animal. 
Să nu ai dreptul nici măcar să citeşti o carte — numai în ultimul an am primit 
acest drept. Să nu poţi să scrii. Mereu să fii fără nici o apărare. Să fii ținut între 
gratii. Să nu fii liber nici măcar necesitățile biologice să ţi le faci liber şi cînd ai 
nevoie, decît la comandă şi sub escortă. Să nu auzi nici un cuvînt de milă sau de 
înțelegere, ci numai urlete. Mereu să vezi în jurul tău numai gardieni şi puşti. Şi 
acum dintr-odată să te vezi liber, să mergi unde vrei, să faci ce vrei. Să auzi dintr- 
odată, într-o dimineaţă, acea comandă aşteptată de atita timp: „Moţ, fă-ți bagajele şi 

vino la poartă.“ Mai auzisem eu această comandă, dar deceptivă, pentru a fi mutat 
dintr-o celulă în alta, sau dintr-o închisoare în alta. Dar acum aceasta avea o altă 
însemnătate. 

Puteţi să vă închipuiți starea de inimă a celorlalți colegi deținuți! Multora le 
curgeau lacrimile pe obraz: de bucurie că unul din ai lor scapă, de durere că ei 
rămîn. Aceleaşi simțăminte m-au prins şi pe mine precum şi lacrimile. Durerea ne 
unise prea mult ca să nu simt cu ei. 

Care de care se întrecea să-mi spună cîte ceva pentru ai lui — pentru părinți, 
pentru soții, pentru copii. 

Gîndul meu se duce în aceste clipe la deplina eliberare de robia stricăciuni. 
Îmi aduc aminte de cuvintele profetului Isaia. la 33:17-18: „Ochii tăi vor vedea pe 
Împărat în strălucirea Lui, vor privi ţara în toată întinderea ei. În inima ta îşi va 
aduce aminte de groaza trecută şi va zice: „Unde este vistiernicul? Unde este logo- 
fătul? Unde este cel ce veghea asupra turnurilor?“ 

Mi-a fost aşa de plăcut să îmbrac din nou hainele mele civile, chiar aşa şifo- 
nate şi mototolite cum erau după atîta timp. Desigur că eram cunoscut de la distanță 
cine sînt şi de unde vin. Nu-mi venea să cred că sînt liber. Eram fricos. Mereu 
aveam impresia că mă strigă gardianul, că mă cheamă înapoi. Abia după ce m-am 
urcat pe vapor, cu care am călătorit pînă la Brăila, am simțit că m-am desprins de 
acel teren de suferinţe, dar teama încă a rămas în mine multă vreme. În situaţia 
aceasta sînt unii creştini care au scăpat de robia şi de domeniul Satanei, dar care 
mereu se tem de el, deşi e un duşman înfrînt şi deşi niciodată nu va mai domni 
peste viaţa lor. 


CAPITOLUL 30 


Intoarcerea acasă 

Oamenii care mă vedeau erau cuprinşi şi de milă, gata să-mi dea ceva de 
mîncare, dar şi de frică în acelaşi timp ca să nu-i vadă cineva că ajută pe un puş- 
cărlaş şi să-i ia la rost. 

Plînsul m-a podidit în biroul de voiaj din Bucureşti, unde trebuind să iau tichet 
pentru accelerat, n-am avut bani pentru comision. Casiera mi-a reţinut biletele. Eu 
am rămas acolo încurcat, începînd să spun de unde vin, dar cînd mi-am dat seama 
de pericol, m-am oprit. Am zis, „Vin de la....* Cei ce stăteau acolo la rînd la bilete 
şi-au dat seama de situaţie şi toți au sărit să mă ajute. 

Prima şi singura familie pe care am vizitat-o între trenuri în Bucureşti, cu frică 
şi riscînd orice, dar cu drag, a fost familia fratelui Richard Wurmbrand, adică pe 
sora şi copilul, căci fratele Richard rămăsese în închisoarea din Gherla. Am primit 
de la sora cel mai frumos dar ce-mi putea face atunci, o Biblie, pe lîngă încurajările 
care mi le-a dat din Cuvîntul sfânt. 

Acasă la Arad mă aştepta soţia cu copilaşii. Fa nu ştia de eliberarea mea, dar 

mă aştepta cu atîta dorință şi credință în Dumnezeu încît în vederea venirii mele 
îşi şi luase concediul de odihnă înainte de a sosi eu. Dumnezeu a pregătit-o într-un 
chip minunat prin credința Care i-a dat-o cu privire la eliberarea mea, încît venirea 
mea nu i-a produs nici un şoc. 

Cred că vă puteţi închipui bucuria întilnirii dintre mine şi familie! Un om dat 
la moarte, căci ce se putea numi o condamnare de 17 ani, care să fie salvat dintr- 
odată şi redat familiei sănătos! O soție şi patru copii fără sprijin să aibă din nou în 
mijlocul lor un soț şi un tată care să-i ocrotească şi să-i sfătuiască. Şi dintr-odată să 
dispară toate frămîntările, umilirile, aşteptările şi îngrijorările! 

Casa noastră a început să fie un centru de atracţie pentru mulți: pentru rude şi 
frații de credință, pentru vecini şi prieteni, pentru familiile celor rămaşi în închisoa- 
re. 

Însăşi prezența mea era o mărturie şi dovadă a puterii şi dragostei lui Dum- 
nezeu, chiar fără să mai spun un cuvînt. Dar puteam eu să tac şi să nu folosesc 
această ocazie de a istorisi isprăvile Domnului, chiar în ciuda dispoziţiilor primite de 
la Securitate? 

După ce am ajuns acasă, încercările nu s-au sfîrşit. Ele au continuat şi con- 
tinuă cît vom fi pe pămîntul acesta, unde Domnul a fost înaintea noastră isprăvind 
viaţa pămîntească pe o cruce, 

Pe lîngă bucuria eliberării şi a întilnirii cu familia scumpă, multe lucruri m-au 
îndurerat pentru moment, din cauza că m-am uitat la oameni, aşteptînd înţelegere 
de la ei, cînd Domnul spune clar că blestemat e omul care se încrede în om şi se 
sprijineşte pe un muritor (ler. 7:5). 

Pînă la arestare eu am lucrat la o fabrică metalurgică (de maşini şi unelte de 
producţie), la două-trei minute de casă, ca şef al serviciului financiar şi contabilitate, 
avînd mare trecere înaintea conducerii şi a întregii fabrici. Cînd m-au arestat şi după 
aceea mi-am zis, „Cum eu sînt aşa de bine văzut şi apreciat, soţia fiind tot conta- 
bilă, ştiind că am patru copii, şi fiind aproape de casă, desigur o vor angaja, chiar 
dacă nu contabilă, măcar muncitoare.“ 

Mare mi-a fost surprinderea şi decepția cînd am aflat că nu s-a interesat ni- 
meni de ea şi că abia după doi ani, cu mare greutate a fost angajată la o fabrică 
de confecții textile tocmai de cealaltă parte a oraşului şi numai ca femeie de servici. 
Unde au fost prietenii mei? Unde au fost frații şi mai ales cei cu trecere? 

Mulţi frați şi surori care L-au iubit pe Domnul şi au fost alături de familia 
mea în strîmtorare, contribuind cu ce au putut şi de multe ori cu riscuri, s-au bucu- 
rat de venirea mea şi m-au îmbrățișat cu toată dragostea. Au fost însă alți frați, şi 
foarte dureros, majoritatea celor de la conducere care m-au primit cu răceală. Aceas- 
ta poate din cauza că se uniseră cu duşmanii mei şi chiar dacă nu m-au acuzat 
direct, dar nici nu au spus un cuvînt bun de apărare atunci cînd era cazul şi la cine 
trebuia. Domnul să nu le ţină în socoteală păcatul acesta. 

Domnul are întotdeauna oameni de care se foloseşte. Dacă unii refuză sau nu 

folosesc ocaziile ce le au, Dumnezeu cheamă şi ridică pe alții. Aşa s-a întîmplat în 
pilda celor chemaţi la cină, cînd cei pofiiţi n-au fost vrednici şi au refuzat invitaţia. 
Casa n-a rămas goală. (Luca 14:15-24). Aşa s-a întîmplat în timpul marilor persecuții 
din primul veac. Patruzeci de credincioşi au fost condamnaţi la moarte odată, prin 
îngheț. S-a spart gheața într-un rîu şi au fost introduşi. La apelul asupritorilor de 
a renunţa la credința lor, unul, cuprins de frig şi de groază, a cedat şi s-a întors. 
Deasupra lor 40 de cununi strălucitoare s-au coborit şi s-au aşezat pe capetele lor. 
Una se învirtea deasupra locului părăsit de acel credincios. Un soldat roman văzînd 
acest lucru s-a desprins din excortă şi s-a aşezat alături de celalți 39. Desigur cununa 
i-a fost pusă pe capul lui. Aşa s-a întîmplat şi cu oportunitățile de a ajuta în cazul 
familiei mele şi aşa se întîmplă mereu. Se pierd ocazii care nu le mai întilneşti şi 
pe care le vei vedea odată în veşnicii. 

Dacă unii frați, fie influenţaţi de securitate, fie de frică, n-au fost alături de fa- 
miliile noastre, au fost alții care au adus mîngiiere familiilor şi slavă lui Dumnezeu. 
Cine au fost aceia nu ştiu. Îi voi cunoaşte sus. Cîţi au fost din România, câţi au 
fost din afara țării — la fel, nu ştiu. Ceea ce ştiu e că dragostea mea pentru frați a 
crescut mai mult după ce am fost eliberat. M-am simțit obligat faţă de toți şi m-am 
rugat pentru toţi cu mai mult foc. E adevărat ce spune apostolul Pavel: „Dragostea 
lui Christos ne constrînge (ne obligă) (II Cor. 5:14). 

Soţia mea ca un contabil a înregistrat tot ce se putea înregistra. Cînd am între- 
bat-o dacă a fost ajutată de fraţi, mi-a prezentat situaţia. „Dragă,“ zice ea, „uite aici“ 
— şi-mi arată suma de bani ce a primit-o. Numai bani primise mai mult decît aş fi 
cîştigat eu dacă aş fi rămas acasă să lucrez, fără să mai vorbesc de alte ajutoare. 

Ce am putut eu să spun şi ce pot să spun acum e că dacă cineva e în mîna 
Domnului, nu are de ce să se teamă. Domnul prevede pentru el orice. Nu numai că 
dacă îngăduie o ispită, o încercare, aceasta nu e mai mare decît puterea omenească 
şi EI pregăteşte şi calea de ieşire din ea; dar chiar în timpul încercării e cu ai Lui 
— chiar în mijlocul focului ca şi cu cei trei tineri (Dan. 3:24-25), chiar cu picioarele 
în butuci (Fapte 16:24-25), sau chiar prin Valea Plîngerii (Ps. 84:5-7). Cu Dumnezeu 
nimic nu e pierdere, ci numai cîştig, căci „Toate lucrurile lucrează împreună spre 
binele celor ce iubesc pe Domnul“ (Rom. 8:28). 

Oficialitățile sociale, conducătorii de întreprinderi, deşi la început s-au ferit să 
aibă de a face cu mine temîndu-se de Securitate, curînd şi-au dat seama că n-au 
de ce se teme şi m-au acceptat în sînul societății lor. După numai trei luni am fost 
numit din nou şeful serviciului contabilitate-financiar la o întreprindere alimentară — 
1.1.5. Frigoniferul Arad. 

De fapt şi aici a fost numai harul călăuzitor al lui Dumnezeu. La vreo lună de 
la eliberare, mă plimbam într-o zi pe stradă. Mă întîlneşte un prieten contabil ce-mi 
cunoştea calitățile în domeniul acesta şi care acum era şeful serviciului contabilitate- 
financiar la o mare cooperativă meşteşugărească „Precizia“ Arad. „Simi,“ îmi zice 
el, „la noi e nevoie de un şef contabil căci fostul şef a murit zilele acestea. Tu ești 

cel mai potrivit, eu îți cunosc capacitățile.“ „Da,“ zic eu „dacă n-aş fi fost închis 
„Nu,“ răspunde el „şi aşa te vor accepta.“ 

M-am lăsat dus de el, prezentat, lăudat, etc. Am fost acceptat, dar numai con- 
tabil cu un salar foarte mic. Am mulţumit lui Dumnezeu, lucrînd cu toată tragerea 
de inimă şi am fost foarte îndrăgit de colectiv. Era tocmai încheierea anului financiar 
şi al bilanţului. Şeful contabil, care era provizoriu, nu mai făcuse nici un bilanț în 
viaţa lui căci era tînăr, iar pentru mine acesta era o jucărie. Abia după ce s-a întors 
de la forul tutelar unde a fost cu bilanțul, care i-a fost acceptat, pe cînd alții şefi 
contabili au fost respinşi, şeful contabil şi-a dat seama mai bine de valoarea mea, 
dar salariul nu mi l-a putut ridica. 

Cam la o lună şi jumătate sau două de lucru la această cooperativă, primesc 
un telefon de la un alt şef contabil de la 1. |. S. Frigoriferul: „Am vorbit cu fratele 
dumitale“ îmi zice acesta, „am un post de şef de serviciu contabilitate-financiar. Ai 
accepta?“ 

„Desigur că accept.“ M-am prezentat, dar la verificare şeful cadrelor, care ca 
în orice întreprindere e în directă legătură cu securitatea şi subordonat acesteia, s-a 
speriat şi a zis directorului: „Domnule director, a fost închis pentru organizație şi 
agitație.“ Directorul, un om bătrîn şi chibzuit, i-a spus, „Fugi de aici cu chestii de 
astea! Să fie capabil de postul său, asta e important, iar dacă va face agitație, nu 
sîntem noi aici?“ 

Era însă Domnul care rînduia totul. După vreo cinci ani am fost transferat din 
nou la cooperativa Precizia de unde plecasem unde am fost numit şef contabil. 

Nu numai că am fost şef contabil, dar am fost unul dintre cei mai buni, apre- 
ciat nu numai de Uniunea Judeţeană a Cooperativelor, ci chiar de forul tutelar de la 
Bucureşti, de Uniunea Centrală a Cooperativelor Meşteşugăreşti din România. 


CAPITOLUL 31 


Încercările şi persecuțiile de după închisoare 

Odată cu arestarea noastră biserica, ca adunare s-a dizolvat, frații şi surorile 
mergînd pe la bisericile baptiste mai apropiate. Doar cîteodată se mai adunau prin 
case, pentru a-şi împărtăşi durerile şi a se ruga împreună. 

Sosind eu acasă, ca primul dintre toți, normal ar fi fost să adun surorile şi fra- 
ţii ce mai rămăseseră din nou ca biserică. Nu am făcut însă aşa şi nu-mi reproşez 
că n-am făcut-o deoarece m-am lăsat purtat de Domnul. Multe lucruri după mintea 
noastră ar trebui să fie într-un fel, dar Domnul dă un alt curs lucrurilor. 

Timp de vreo doi ani am mers cînd la o biserică, cînd la alta, dar mai mult la 
bisericile de la sate în misiune. Cum fiul nostru cel mai mare, Dorin, era prieten cu 
copiii pastorului din biserica Baptistă Şega din Arad şi în orchestra bisericii, cîntînd 
la chitară, ne-am atașat de această biserică. 

Fraţii, aşa cum am spus, cei sinceri şi credincioşi m-au îmbrăţişat cu toată 

dragostea. Cei oficiali şi influențați din afară — şi dureros e că erau destul de mulți 
— m-au primit cu răceală şi suspiciune. Totuşi n-au putut rezista situației de fapt. Eu 
am fost obişnuit ca în biserică să primesc şi să dau. Să primesc lumină, cunoştinţă, 
har şi să le transmit mai departe. Deşi nu eram membru, mă ridicam ori la şcoala 
duminicală, ori în alte adunări şi spuneam ce-mi dădea Domnul. La fel după aduna- 
re ori de cîte ori prindeam prilejul. 

După un timp — de pe acum se eliberaseră şi ceilalți frați — tocmai cînd în 
inima mea era o dorință de a mă uni mai strîns cu frații de la această biserică, un 
frate, învățătorul şcolii duminicale a bisericii, un prieten al meu, îmi propune să fiu 
membru. Am acceptat cu toată inima. 

Deşi de pe acum eram membru, eram privit de frați cu ochii autorităților. De 
multe ori mergeam plîngînd spre casă. „Bine fraților,“ le ziceam cîteodată, „între- 
prinderile, oamenii necredincioşi, statul chiar îmi acordă toată încrederea, căci mi-au 
dat funcție de conducere şi răspundere, iar voi ca frați care ştiţi bine că am fost 
închis pentru credință, în loc să mă îmbrăţişați cu toată dragostea, sînteți aşa de 
reci?“ Abia după cîţiva ani am fost primit să lucrez liber în biserică, între tineri, la 
amvon sau ca învățătorul şcolii duminicale la toată biserica. Dar atunci necazurile şi 
presiunile au venit din afară. 

Autorităţile au dispus pastorului încetarea grupului de rugăciune şi părtăşie ce 
îl aveam cu tinerii în biserică în fiecare duminică de la orele 7 la 9 dimineaţa. Pas- 
torul a ascultat, deşi ştia că nu e nimic străin de învățătura sănătoasă din Cuvîntul 
lui Dumnezeu sau politic în aceste întruniri; deşi ştia efectul binecuvîntat asupra 
tinerilor şi asupra întregii biserici şi deşi chiar copiii lui participau cu noi. Într-o zi 
ne-a spus, ca şi cînd de la el ar veni sugestia, ascunzînd autorităţile care i-au ordo- 
nat: „Fraţilor, nu mai e cazul să vă adunaţi dimineaţa. Noi avem destule servicii în 
biserică, de ce să faceţi dezbinare.“ 

Eu am fost chemat pe la securitate, ba pentru motivul că trebuie să declar 
despre cineva ca martor, ba în legătură cu serviciul, dar de fapt de fiecare era un 
interogatoriu-anchetă. În felul acesta credeau că mă sperie să încetez de a mai ac- 
tiva în biserică, crezînd că mă voi teme că-mi pierd serviciul bun pe care-l aveam, 
aşa cum s-a petrecut cu alții. Slavă Domnului, eu nu m-am temut nici de ei, nici 
că-mi pierd serviciul, ci lucram mai cu rîvnă, în ciuda opreliştilor ce mi le puneau 
frații. Eram doi frați care am fost închişi împreună şi acum eram în aceeaşi biserică, 
unde lucram cu toată rîvna în lucrarea lui Dumnezeu: fratele Mihail (Mia) lovin şi 
eu. 

Dacă au văzut autorităţile că nu reuşesc să ne înfrice prin anchetele ce ni le 
făceau în urma deselor reclamaţii a fraților vînduţi ce erau în adunare cu noi, au re- 
curs la altă tactică. Au dat dispoziţii Uniunii Baptiste din Bucureşti să ne înlăture ei. 
Aceştia, în rîvna lor de a se supune autorităților, au depăşit orice limită. Au dispus 
adunarea generală a bisericii la care au participat preşedintele Uniunii Teodor Vicaş 
şi vicepreşedintele Nicolae Covaci. Nu numai că ne-au acuzat de abateri doctrinare, 

deşi nu au putut dovedi nici una, că am fost închişi ca politici, că sîntem o primej- 
die pentru stat, dar în plus, au formulat o acuzație că vrem să dăm Ardealul la Un- 
guri. Toţi fraţii au fost indienați de aceste acuzaţii şi şi-au dat seama ce conducători 
au, dar ce puteau să facă? Adunarea generală s-a terminat cu ordinul, dar ei i-au zis 
„ propunerea noastră“ adică a partidului, făcută pastorului: Să se dezică de aceşti doi 
oameni, adică de noi şi să nu ni se mai dea nici un drept de a activa în biserică. 
Ce să vedeţi, pastorul a acceptat în faţa lor, în public să se dezică de noi, numai ca 
să rămînă el bine cu autoritățile. Am mers şi în seara aceea plîngînd spre casă, nu 
pentru mine, ci pentru fratele păstor şi ceilalți, care ştiau bine că nu sîntem vinovaţi 
cu nimic. Nu numai că nu sîntem vinovaţi, ci el cu gura lui a declarat de atitea ori 
că ar vrea ca toţi să fie ca noi, iar acum de frică, de laşitate, s-a dezis. 

Cu toată slăbiciunea de inimă a păstorului din acea seară, el nu a aplicat or- 
dinele primite. Eu am continuat să fiu mai departe învățătorul şcolii duminica le şi 
să predic. Totuşi în comitetul bisericii nu am fost admis şi nici ca diacon, cum voia 
pastorul şi biserica. 

Văzînd că pastorul nu ascultă de dispoziţiile primite de la Uniune, securitatea 
a intervenit direct şi prin împuternicitul cultelor din Arad i-a dat dispoziţie să mă 
oprească să mai fiu învățătorul şcoli duminicale. Pastorul s-a supus, ca a doua 
duminică, ne avînd pe altul mai bun, vine şi-mi zice: „Simi, du-te şi ține şcoala 
duminicală.“ „Frate,“ i-am zis, „să fim serioşi. Nu tu mi-ai spus săptămîna trecută să 
nu mai ţin şcoala duminicală, deaorece autoritățile au dispus aşa?“ 

Slăvit să fie Domnul! Dacă am fost oprit de la cuvînt, n-au putut să mă 
oprească de la rugăciune şi de la părătşie. Prindeam ocaziile cînd cîte un grup de 
frați şi surori rămîneau în post şi stăteam cu ei în biserică unde vorbeam, ne rugam 
şi aveam părtăşie. Apoi făceam vizite prin familii. Dacă eram oprit în biserica din 
Şega, mergeam în bisericile de la sate. Conducerea Uniunii a dat dispoziţii scrise 
bisericilor să nu primească la amvon decît pe cei cu autorizaţie, ca în felul acesta să 
fim împiedecați de a mărturisi Cuvîntul. Dacă se întîmpla ca vreun pastor mai fricos 
să execute ordinul, mergeam în altă biserică. 

Nimeni nu poate opri un credincios să trăiască şi să lucreze pentru Dumnezeu. 
Dacă e oprit într-o biserică, poate merge în alta, cum spune Domnul Isus ucenicilor: 
„Dacă nu vă vor primi într-o cetate, să mergeţi în alta.“ Dacă nu poate vorbi, poate 
să scrie. Dacă nu ştie să scrie, poate să se roage sau să lucreze altfel. La fel ca şi 
cu un izvor puternic. Cine poate opri un izvor ca să curgă? Dacă îl opreşti într-un 
loc, izbucnește într-altul. 

Slavă Domnului, izvorul de apă vie care țîşneşte pînă în viaţa veşnică (loan 
4:14). Izvorul de apă al Duhului Sfînt din inima mea nu l-a putut opri nimeni. Cînd 
am fost împiedicat să vorbesc, am scris. Tot ce aş fi vrut să spun la alţii am pus pe 
hîrtie şi scrisul rămîne. Nu spun că a fost uşor, dar Domnul a fost cu mine şi m-a 
ajutat. 

Dacă au văzut că în biserică, pe linie religioasă nu reuşesc să mă doboare, au 

încercat pe linie de serviciu. Prima oară au încercat să mă facă omul lor. Au venit 
la mine la birou. Au zis că vor să mă ajute să fac ordine în întreprindere, căci ei 
ştiu intențiile mele bune, dar că trebuie să colaborez cu ei în lichidarea furturilor 
şi a altor lucruri. E adevărat că aveam vreo 50 de secţii, plus fabrica de jucării şi 
de unelte-maşini pentru agricultură. E adevărat că dacă ar fi fost sinceri şi de bună 
credință, aş fi acceptat sprijinul lor. Dar cum ştiam că toate vorbele lor sînt numai 
spoială şi că dedesubt ei urmăream să mă facă omul lor, am refuzat să primesc 
orice ajutor de la ei. Am zis: „Domnilor, să fim înţeleşi. Statul m-a pus aici conta- 
bil şef. Eu am atribuţiile mele de a îndruma, controla şi lichida toate lipsurile. Voi 
face acest lucru. Cînd nu voi putea singur, voi cere ajutorul dumneavoastră.“ Mai 
m-au chemat o dată sau de două ori, după care le-am spus: „Vă rog să nu mă mai 
chemați că nu mai vin. Destul! Prin oameni ca aceştia, oamenii dumneavoastră, am 
ajuns eu la închisoare nevinovat! Detest astfel de oameni şi nu veţi reuşi să mă 
aveţi niciodată.“ 

M-au lăsat în pace, dar peste puţin timp au lucrat la schimbarea mea din 
postul de contabil şef. După ce se făcuse verificarea cadrelor din conducere de către 
forul tutelar şi comitetul orăşenesc de partid — lucru care se face din cînd în cînd — 
şi după ce am fost găsit bun, la influența securităţii, în urma atitudinii mele de care 
am amintit mai sus, şeful biroului cadre din Uniunea Judeţeană a Cooperativelor 
Meşteşugăreşti Arad a făcut o reclamaţie la Comitetul Judeţean de partid, în care 
spunea că nu pot fi contabil şef deoarece sînt predicator şi am fost închis. Comite- 
tul Judeţean a dispus preşedintelui meu să mă schimbe. Acesta le-a spus, „Nu pot. 
N-am nici un motiv şi alt om ca el nu mai găsesc.“ „Îţi ordonăm noi.“ „Dacă e 
ordin legal, vă rog daţi-l în scris.“ Şi nu m-a schimbat. Văzând că nu reuşesc cu 
preşedintele, deoarece era o dispoziţie ilegală, au transferat problema la Comitetul 
Orăşenesc. La preşedintele oraşului preşedintele meu nu a mai rezistat. Probabil îl 
avea cu ceva la mînă şi acesta s-a temut. Astfel că în luna august 1970 am fost 
schimbat de pe postul de şef contabil pe post de muncitor în producţie. 

Am avut îndemnul să mă apăr, ordinul fiind ilegal, deoarece: 

-Potrivit cu legile țării, religia era liberă şi nimeni pe motiv de religie nu putea 
fi schimbat de pe un post. Ba mai mult, erau prevăzute pedepse pentru un director 
sau un alt superior care pe motiv de religie ar nedreptăți pe cineva. 

-Am fost închis, dar prin hotărîrea tribunalului, am fost reabilitat. 

Am făcut un memoriu către preşedintele statului, ale cărei copii le-am trimis 
la alte şase foruri centrale. În felul acesta, ştiam că nimeni nu are curajul să mă 
aresteze, fiind un caz prea public. 

După acest memoriu am fost repus din nou în drepturile mele, adică am ră- 
mas cu acelaşi salar de contabil şef, dar nu pe aceeaşi funcție, ci şeful serviciului 
contabilitate financiar, în care am lucrat pînă la emigrarea mea. 

lată ce am constatat eu cu această ocazie şi cu altele, în funcția care am fost 
am avut ocazia să stau de vorbă cu oameni în poziţii înalte, care nu s-au temut de 

mine, considerîndu-mă ca unul de al lor: 

Foarte puţini comunişti adevăraţi, convinşi, există în România. Cei mai mulți 
sînt comunişti de frică, obligați de împrejurări şi de interese. 

Nu au încredere unul în altul şi le e frică unul de altul. De exemplu, preşedin- 
tele Comitetului Judeţean de partid din Arad, după ce a văzut nedreptatea ce mi s-a 
făcut, a zis: „Îmi pare rău de omul acesta. Dacă ar fi venit la mine, l-aş fi apărat“, 
pentru ca tot acest om, după ce la dispoziția Bucureştiului s-a făcut verificarea cazu- 
lui meu, să semneze un raport făcut de subalternii lui împotriva mea, fiindu-i dat la 
semnat intenționat la repezeală şi înghesuială printre alte hârtii. 

Cînd m-am dus la redactorul şef al celui mai însemnat ziar din Bucureşti şi 
i-am spus ce mi s-a întîmplat, a fost adînc indignat, iar cînd i-am spus ce vreau să 
fac, s-a bucurat, gata să-mi spună cum şi prin cine pot ajunge la şeful cel mare. La 
fel juriştii de la UCECOM, forul nostru tutelar, au fost gata să mă ajute şi să ceară 
pedepsirea unei nedreptăți. 

Adică, oamenii, chiar pînă în păturile cele de mai sus, sînt scîrbiți de nedrep- 
tățile ce se fac. Multe din aceste nedreptăți nu sînt cunoscute sus, iar dacă sînt cu- 
noscute nu se poate lua nici o măsură căci sînt implicaţi în fapte nelegiuite, si dacă 
se dă în vileag unul, acesta demască pe ceilalți. 

Din cauza fricii şi ca să-şi menţină posturile, execută orbeşte anumite dispoziţii 
care de multe ori sînt chiar împotriva lor. Dacă ai lua la rost pe unul, „De ce ai 
făcut aşa?“ ți-ar răspunde: „Nu eu, ci şeful meu.“ Dacă ai întreba pe şeful, ar zice: 
„Nu eu, ci cutare“ şi aşa mai departe. Şi de fapt aşa e. 

De aceea spun, în spatele acestui regim, în mod special e o mînă neagră, oa- 
menii fiind doar nişte victime. 

Multe torturi psihice mi-au făcut în tot acest timp după închisoare, din cauza 
că nu am renunţat la linia credinței mele! Am mulţumit Domnului pentru toate şi 
nu m-am înfricat. De multe ori am avut ocazia să mărturisesc pe Domnul şi nădej- 
dea ce o am. lată o discuţie ce am avut-o odată cu un maior de securitate: 

-—De ce faceți propagandă religioasă? 

—Greşiţi, domnule maior, eu nu fac propagandă religioasă, ci vestesc Evanghe- 
la. Or, evanghelie înseamnă veşti bune. Dumneavoastră ați fost vreodată bolnav? 

-Da. 

—Aţi putut rezista, după ce aţi fost vindecat, să nu spuneţi la vreun prieten sau 
rudă care suferea de aceeaşi boală, cum şi cine v-a vindecat? 

—Nu. 

— EI, acelaşi lucru îl fac şi eu. Eu am fost un păcătos mare, într-o stare ne- 
norocită. Domnul a avut milă de mine şi m-a vindecat, m-a mîntuit — şi-i spuneam 
cum. 

Dumneavoastră îmi spuneți să nu propag ideile religioase. Ideile mele sînt 
ideile lui Dumnezeu. Eu pe EI îl propovăduiesc. Dumneavoastră de ce propovăduiți 
ateismul? 

—Pentru că ateismul e ideea comunismului. 

-Dumneavoastră sînteți ateu? Eu nu cred că sînteți, căci nu am găsit nici unul 
pînă acum. 

—Ba sînt, 

—Dacă într-adevăr sînteți, admir poziţia dumneavoastră sinceră. Să ştiţi însă că 
aşa cum dumneavoastră propovăduiți ateismul, acelaşi drept îl am şi eu ca să propo- 
văduiesc creştinismul, căci în constituţia noastră nu sînt prevăzute nici ateismul, nici 
creştinismul. Mai mult, eu vă întreb dacă e permisă Biblia? 

—Da, îmi răspunde el. 

-Dacă e permisă Biblia, atunci sînt admis şi eu cu predicarea Evangheliei, 
căci prima şi cea mai importantă învăţătură din Biblie e aceasta, a Domnului Isus: 
„Duceţi-vă în toată lumea şi predicați Evanghelia la ori ce făptură.“ 

—Da, zice el în final, dar să nu timoraţi pe oameni cu iadul. 

—Aveţi dreptate, i-am răspuns eu, un credincios trebuie să ducă veşti bune 
(Evanghelia) în primul rînd şi nu să vorbească despre iad. Totuşi iadul va fi partea 
celor ce nu cred. 

În timp ce-i vorbeam prin puterea lui Dumnezeu şi-i spuneam cum m-am 
întors eu la Dumnezeu, el începea să se şteargă la ochi. Nu mai putea rezista. Dar 
Satan s-a furişat. Din biroul vecin, ca o fiară, vine un alt maior, maiorul Rusu. 

—Ce, domnule maior, dai crezare la palavrele acestui om? Nu vezi că vorbeşte 
contra statului? 

—Nu, nu vorbeşte contra statului şi nu sînt palavre. 

—Ce, n-am auzit eu? Ce crezi că nu avem aparate de înregistrat? — şi-i arată 
sub masă, dînd cu piciorul în aparat, continuînd să mă amenințe. Eu am avut în- 
demnul să mă scol în picioare şi cu voce categorică să-i spun: 

-Domnule, te rog să nu-mi faci înscenări aici şi să nu mă jigneşti. Sînt un om 
liber. Legea nu-ți dă voie să te porţi aşa. Dumneata eşti pasibil de pedeapsă. Şi să 
ştiţi, nu voi mai veni aici decît sub stare de arest, legat la miini şi la picioare — şi 
am dat... cc... să ies. Imediat şi-a schimbat tonul şi atitudi- 
nea. 

-Domnule Moţ, staţi, n-o luaţi aşa. Să vedeți că... 

Eu i-am salutat însă şi am plecat. Din clipa aceea nu m-au mai chemat nicio- 
dată. 

Am mai constatat cu ocazia aceasta alte lucruri: Comuniştii sînt fricoşi şi slabi, 
aşa cum sînt toți oamenii care nu-L cunosc pe Dumnezeu şi care n-au un sprijin 
moral. Cei care fac mai mare gură, mai mare gălăgie şi tărăboi, acei oameni sau 
femei sînt cei mai slabi. Un om tare şi stăpîn pe poziție e calm, senin, liniştit. Tăria 
lui nu stă în vorbe, ci în putere. 

Un lucru de valoare nu are nevoie de reclamă. În România se ştia că filmele 
cu cea mai mare reclamă sînt cele mai proaste, în schimb la cele fără reclamă nu 
se găsesc bilete. 

Oriunde se menţine ceva cu forța, se dovedeşte slăbiciunea, şi un regim care 
domneşte prin forță şi teroare nu poate rezista. 

Spunea cineva despre comunişti, referindu-se mai mult la poliția secretă, la 
securitate: Sînt ca şi cîinele, care dacă te vede că fugi şi ţi-e frică, aleargă după tine 
şi te muşcă. Dacă te opreşti şi nu ţi-e frică, ci iei ceva să-l loveşti, imediat fuge, 
schelălăind. 

Am constatat că şi comuniştii au nevoie de mîntuire. Ocaziile cînd frații sînt 
chemaţi la interogatorii sînt bune prilejuri să-l mărturisească pe Domnul şi Evan- 
ghelia Sa. Mulţi însă nu o fac şi vor răspunde odată în faţa judecății. Ce vei spune 
frate care ai trecut pe acolo şi ţi-a fost frică sau ai fost laş, plecînd steagul în fața 
lor? Ce vei răspunde cînd aceştia în ziua judecății te vor întreba: „Ai fost pe la noi, 
nu ne-ai spus de nădejdea ta, nu ne-ai spus opinia ta, ci ai zis ca noi.“ 

Am mai văzut că sînt şi în posturile de sus oameni demni care se bucură în 
inima lor cînd întîlnesc printre cei traşi la răspundere oameni de caracter, neînfricați, 
fiind în schimb scîrbiți pe cei josnici şi de Josnicii. 

Fii om, frate dragă, în orice împrejurare te-ai afla! Poartă-te ca şi cum ai sta în 
fața Domnului, ca şi cînd ai fi la judecată! Adu cinste Numelui Domnului, fie în 
libertatea ta, fie în judecata şi oprimarea ta, fie în condamnarea ta! 


CAPITOLUL 32 


Relaţiile cu frăţietatea din lumea liberă 

Incepînd de prin 1969 Domnul mi-a făcut un har deosebit să intru în relaţii 
cu frații din apus, în special cu cei din Anglia. Fiut nostru cel mai mare, Dorin, a 
început să înveţe limba engleză şi apoi a şi urmat şi absolvit cursurile Universităţii 
din Bucureşti, la secţie engleză-română. Avînd o ambiţie deosebită să înveţe această 
limbă, oriunde şi oricînd auzea că a venit un frate străin, căuta să-l întilnească şi îşi 
arăta amabilitatea de a-l ospăta. Unii frați de-ai noştri care au mers în Vest ne-au 
recomandat ca o familie de încredere. Aşa că prin casa noastră au trecut o mulţime 
de frați şi surori care aduceau cu ei literatură, cîteodată în limba română — Biblii, 
broşuri, pe care apoi le distribuiam -— alteori materiale în limba engleză. 

Cum în limba română nu aveam decit foarte puţine cărți religioase, cele mai 
multe fiindu-mi luate la percheziţie, iar cu eram setos după cunoştinţă, nu ştiam 
cum să fac să profit de aceste cărți. Într-o zi vine fiul meu cu o carte de vreo 575 
pagini, intitulată: What the Bible is All About. 

Tati, dacă ai şti ce bună e cartea aceasta, doar dacă nu cunoaşte limba engle- 
ZĂ.... 

Stau un pic şi mă gîndesc, apoi îi spun băiatului: 

—Tati, ce zici, dacă eu voi traduce cartea aceasta? Pînă o termin de tradus voi 
învăţa limba engleza. 

—Cred că vei reuşi. 

—Ei bine atunci, eu voi traduce cartea aceasta! 

Şi am tradus-o. Cînd am început, n-am ştiut o boabă de engleză. Am luat 
cartea, dicționarul şi hîrtie. La început a fost foarte greu. Uitam cuvîntul de cînd 
îl vedeam în dicționar pînă ajungeam să-l scriu pe hirtie. Ca să nu-l uit, repetam 
forma scrisă, fapt care mi-a fost o piedică în vorbire, forma scrisă fiind mult diferită 
de cea vorbită. N-am ajuns însă să termin cartea şi puteam deja să citesc şi înțeleg 
în engleză Biblia şi orice altă carte. 

Am primit din Anglia prin poştă de la vreo 12 persoane din mai multe bise- 
rici întreg comentariul asupra Noului Testament de William Barclay, în 17 volume. 
Ce mîngiiere şi înviorare reciprocă am avut prin acest schimb de scrisori! 

Fraţii din apus au avut în casa mea un adevărat han de poposire, fiind tratați 
cu cea mai mare atenţie a dragostei. Într-o noapte şi paturile şi spaţiul de pe podea 
în cele două camere ce le aveam au fost ocupate de frați. Veniseră cu un microbus. 
Acum acest lucru e imposibil. Statul a emis o lege prin care nici un străin nu mai 
poate fi găzduit peste noapte într-o casă particulară, amenda fiind de la 5.000 de lei 
în sus. 

De pe urma acestor legături şi vizite frățeşti am fost chemat la Securitate. 

—Prea mulți străini vin pe la dumneavoastră. 

—Nu sînt străini, sînt frații mei. Vă deranjează lucrul acesta? Foarte bine, am 
să le spun să nu mai vină. 

—Nu, nu, să nu faceți lucrul acesta. 

-Ba da, dacă nu e voie. 

—E voie, numai să veniţi să ne spuneți ce ați vorbit. 

—N-are rost să vin, noi vorbim din Cuvîntul lui Dumnezeu, şi apoi nu e fru- 
mos gestul acesta. Dar dacă vreţi, le spun şi lor lucrul acesta şi apoi vin. 

—Nu, nu, să nu faceţi una ca asta. 

—Un lucru să ştiţi, domnule, eu aduc cinste țării mele, şi nu ruşine cu această 
ospitalitate, deşi numai eu ştiu de cîte ori iau împrumut numai ca să le pot da o 
masă! 

N-au avut ce să-mi facă. Necazul este că unii frați ascultă de ei şi se duc şi 
dau rapoarte. 

Am constatat că ei vor să apară pentru lumea de afară foarte ospitalieri, foarte 
amabili şi cu libertate deplină. 

O, dacă ar şti frații din apus şi conducerile de ţări să le răspundă cu propriile 
lor arme (argumente)! Să folosească mîndria lor ori pentru a pune în aplicare drep- 
turile şi libertăţile cu care se laudă, ori să-i determine să-şi dea arama pe faţă! 


CAPITOLUL 33 


Emigrarea 
Dumnezeu ne-a răpit, pe mine şi pe familia mea, din mijlocul focului, din 
mijlocul greutăților de tot felul şi al persecuțiilor. De ce? O ştie EI. EI are un plan 

pentru fiecare. Poate pentru că am fost gata să stau şi acolo cu bucurie, dacă asta 
era voia Lui. Îmi aduc aminte odată cum, plimbîndu-mă prin oraş, Îi spuneam 
Domnului: „Doamne, eu nu ştiu de ce trebuie să merg în America. Cu Tine e aşa 
de bine şi aici, cu toate greutăţile şi luptele şi chiar în Valea Umbrei Morţii.“ În 
mijlocul greutăților din închisoare am spus acelaşi lucru, „Doamne, Tu-mi eşti mai 
scump decît toată lbertatea, decît toată lumea.“ 

Îmi amintesc de cîteva cazuri din Biblie, în legătură cu aceasta; 

“Într-o noapte îngerul Domnului i-a vorbit în vis lui Iosif, soțul Mariei: „la 
Copilul şi pe mama lui şi fugi în Egipt...“ (Matei 2:13). Nu putea Domnul să 
distrugă pe duşmanii lui Isus, sau cel puţin să le schimbe inima, astfel ca Iosif şi 
Maria să nu mai trebuiască să fugă cu Copilul în Egipt? 

-Domnul ia pe poporul Său Israel şi-l duce în Canaan. Nu putea EI să schim- 
be regimul politic în Egipt, să pună în poziția de Faraon un om ca acel din vremea 
lui losif, care să protejeze pe poporul Său şi acesta să rămînă în Egipt? Ba da, dar 
EI a avut un plan cu Israel şi la fel cu egiptenii. 

Domnul lasă lucrurile să se desfăşoare, chiar şi pe Satan îl lasă să facă ce ştie 
şi ce este în stare să facă pînă la vremea judecății, din cauză că toate lucrurile îşi 
au locul şi timpul lor în planul lui Dumnezeu. El face un lucru mai minunat, sal- 
vează pe poporul Său din foc — îi răpeşte pe israeliți, aşa cum va face cu Biserica 
Sa în curînd. Altă dată nu-i salvează din foc, dar atunci le dă putere şi har ca în 
mijlocul focului să stea tari să-l mărturisească Numele Lui, chiar dacă pentru aceasta 
trebuie să fie ucişi, aşa cum se va întîmpla cu marea multime din Marea Strîmtora- 
re. Înțelegem noi planurile lui Dumenezeu? 

Prin anul 1975, după ce băiatul meu cel mai mare terminase facultatea cu media 
10 şi cu toate acestea nu găsea servici, iar Nicoleta fiica noastră nu fusese primită 
în facultate la Cluj din cauza mea şi din cauza că ea înşăşi era credincioasă, am 
hotărît în inima mea să emigrez. Am luat pe băiatul meu, pe Dorin cu mine şi am 
mers pe la mai multe ambasade pentru viza de intrare. Nu mă temeam aşa de mult 
de ieşirea din ţară, cât de primirea în altă ţară. Prima dată am mers la ambasada 
Statelor Unite. Cu toate condițiile mele speciale, mi s-a răspuns că nu pot intra în 
Statele Unite, deoarece numai cei ce au rude de gradul I au acest drept. Mai mult, 
am fost prevenit ca nu cumva să obțin paşaport de la statul român înainte de a ob- 
ține viza de la SUA, căci risc să rămîn cu paşaportul în mînă şi fără să pot ieşi din 
țară. Am mers apoi la ambasada Israelului. Aceştia îmi spuneau că îmi dau viza, 
dar numai în vizită. 

În timp ce eram gata să intrăm la ambasada franceză, un gînd brusc îmi 
vine în minte. Mă întorc spre Dorin şi zic: „Doru, noi sîntem creştini?“ „Cred că 
da, tată.“ „Atunci haidem acasă.“ „Foarte bine,“ zice Doru. Eu continui: „Noi avem 
un Dumnezeu Atotputernic, care ne iubeşte. De ce să umblăm de la o ambasadă la 
alta? Îi vom aduce cazul înaintea Lui, şi EI va decide. Cît despre noi, vom face tot 
ce ne stă în puterea şi la îndemîna noastră.“ 

Am scris la doi frați pe care-i cunoşteam cu putere în SUA, dîndu-le toate 
datele noastre şi rugîndu-i să facă tot ce pot pentru aducerea noastră încoace. În 
fiecare zi aduceam problema noastră înaintea Domnului, rugîndu-L să facă aşa cum 
crede El că e mai bine. Ştiam că Domnul îmi ascultă rugăciunile şi-mi va răspunde 
ori pozitiv, ori negativ — ca să nu mă mai rog. 

După foarte puţin timp, într-o noapte în vis, prin tatăl meu care era la Dom- 
nul, primesc un răspuns precis în ce priveşte timpul, dar nu şi felul de scăpare. 
Ştiam foarte precis atunci în vis că e o descoperire a lui Dumnezeu, şi nu un vis 
oarecare. Mi s-a spus foarte precis: „Peste trei ani vei scăpa“ şi mi s-a spus arătînd 
cu degetul la gură să ţin secret acest lucru. N-am mai pus întrebări cum şi în ce 
fel, dar bucuria îmi era mare şi în vis şi după ce m-am trezit. Ştiam că răspunsul 
era ca urmare a rugăciunilor mele pentru emigrare. Totuşi, cum în acelaşi vis văzu- 
sem nişte situații din ţara noastră precum şi nişte scene privitoare la răpirea Bisericii, 
nu puteam să spun precis cum va fi scăparea noastră după trei ani: schimbîndu-se 
regimul din România, prin venirea Domnului sau prin ducerea mea la EI, sau voi 
emigra. Oricum, ştiam că Domnul e la lucru şi aceasta îmi aducea atîta bucurie 
şi mulţumire în inima mea. Cu cîtă pace şi mîngiiere răbdam toate greutăţile şi 
umilirile, ştiind că mai am puţin şi voi scăpa! Dar, pe de altă parte, cu cîtă atenţie 
şi veghere, precum şi rîvnă mă avîntam în lucrarea lui Dumnezeu pe toate liniile, 
considerînd că scăparea putea fi prin chemarea acasă. Oricum, aceşti trei ani au fost 
ani binecuvîntaţi. Numai Doru ştia de descoperirea pe care o avusem, fiind implicat 
în problemă, iar eu ştiind că el poate să țină secretul. 

Minunat e să ai o nădejde, o siguranță! Aceasta te întinereşte, îți dă viaţă şi 
te face să treci cîntînd peste toate adversitățile! Dar, scumpul meu frate şi soră, 
dacă eşti credincios, şi tu ai o nădejde mai mare ca a mea, sau tot atît de sigură. 
În Cuvîntul sfînt noi avem asigurarea din partea Domnului că EL va veni curînd şi 
sigur va veni şi ne va scăpa. lar acum e pentru noi la dreapta Tatălui în mărire pre- 
gătindu-ne un loc, adică toate condiţiile binecuvîntate pentru cînd vom ajunge acolo. 
Dacă inima mea şi mintea mea fac planuri cum să pregătesc mai bune condiții în 
toate privințele la frații mei şi rudele mele din România pe care-i aştept, astfel ca 
atunci cînd vin să se poată bucura cît mai mult de noua ţară, oare cum şi cît de 
minunată va fi pregătirea pentru mireasa Sa, Biserica, pe care o aşteaptă cu un dor 
mai mare decît al ei?! Bucură-te frate dragă, că în curînd vei scăpa. În curînd ţi se 
vor împlini toate dorurile. Dar în nădejdea aceasta caută să recuperezi tot ce poţi în 
puţinul timp ce-ţi mai rămîne, şi cu tot ce eşti şi ai să fii pentru Domnul! 

Cînd Domnul rezolvă ceva, El pregăteşte toate lucrurile, pînă în cele mai mici 
amănunte. Nu ai decît să stai liniştit şi să primeşti tot ce îți dă EI. După doi ani 
băiatul meu cel mare, Dorin, cu familia sa a fost cerut de Societatea Misionară 
Romînă, cu al său post de radio „Glasul Adevărului,“ de fratele Dr. Peter Trutza din 
Florida, pentru a lucra la această societate. | se pregătesc toate formele de emigrare, 
şi în August 1977 emigrează cu toată familia — soția şi doi copilaşi — în Statele 

Unite, la Hollywood, statul Florida. 

Încă înainte de a primi Dorin şi familia aprobarea, în ziua de 31 martie 1977, 
primesc lumină precisă din partea Domnului să înaintez actele pentru emigrare. 
Era al treilea an de cînd primisem înştiințarea că voi scăpa şi hotărîrea Domnului 
trebuia să se împlinească.Totul a decurs în mod normal şi toate uşile mi s-au des- 
chis. Oricum, eu eram pregătit pentru orice sacrificiu, ca acel al pierderii serviciului, 
sau chiar pentru închisoare. lată care a fost calea (circuitul) prin care am ajuns să 
primesc paşaportul, cale de fapt comună pentru toți care doresc să emigreze, cu de- 
osebirea că nu toți primesc aprobarea. Dacă o primesc de la o comisie, n-o primesc 
de la alta. Ori primesc de la toate comisiile şi cînd e să primească paşaportul care 
e şi întocmit, li se refuză din cine ştie ce motive. Atunci încep memoriile la toate 
forurile competente din interiorul țării, audienţele care pot să fie de ordinul zecilor. 
Paralel cu acestea, de cele mai multe ori sînt persecuțiile sau oprimările din partea 
autorităților, pe toate liniile, de multe ori sfirşindu-se cu închisoare. 

Deci, în ziua de 31 martie am mers la un birou special de copiat acte. În 
Arad sînt doar două birouri de copiat acte specializate pentru cereri de emigrare. 
Înţeleg specializate în sensul că sînt autorizate de organele Ministerului de Interne 
(Miliție şi Securitate) să întocmească aceste forme, fiind instruiți special şi raportînd 
cînd e cazul anumite atitudini sau anumite persoane. Deşi ca să ajungi la rînd la 
acest birou, trebuia să te înscrii cu cel puţin două săptămîni, eu am reuşit să com- 
pletez toate formele în ziua în care am mers de prima dată. Formularele se compun 
dintr-un memoriu, dar nu i se spune memoriu, ci notă, în care, pe lîngă datele 
personale, e inclusă cererea propriu-zisă de a emigra, cu o mulțime de detalii: de ce 
vrei să emigrezi, la cine vrei să mergi etc. La această notă sînt anexate nişte carto- 
teci în şase exemplare pentru fiecare persoană, cu toate datele personale, din nou cu 
menţiunea că vrei să emigrezi, la cine, motivul şi dacă renunți sau nu la cetățenie. 
Toate aceste formulare le predai a doua zi la serviciul de paşapoarte al Miliției, 
spunîndu-ți-se să aştepţi că vei fi înştiințat acasă. Abia în luna iunie am fost anunţaţi 
printr-o carte poştală să ne prezentăm la comisie. 

Comisia era compusă din vreo opt persoane, adică delegaţi de la toate organe- 
le administrative şi politice ale judeţului şi oraşului, inclusiv de la Consiliul Popular, 
Miliție, Securitate, Partid. Domnul mi-a dat cuvinte şi o putere de convingere de aşa 
fel încît nimeni nu a putut să mă contrazică, nici să mă ia în zeflemea. E adevărat 
şi aceasta că Domnul mi-a dat harul să fiu văzut foarte bine de toate autorităţile, 
prin comportarea mea, relațiile de muncă şi sociale de zeci de ani pe care le-am 
avut în mijlocul concetățenilor mei, prin puterea vieţii noi şi a trăirii Cuvîntului 
sfint, slavă să-l fie numai Domnului! Discuţia s-a desfăşurat cam în felul următor: 

—De ce vreți să emigraţi? 

—Sîntem nevoiți să emigrăm. Să nu credeți că este o plăcere la vîrsta aceasta, 
să lăsăm tot ce am agonisit într-o viaţă şi să ne luăm lumea în cap! N-o fac aceas- 
ta dintr-un spirit de aventură şi nici sub presiunea unei hotărîri pripite şi de moment. 

Hotărîrea şi concluzia la care am ajuns e bine calculată şi întemeiată. Dumneavoas- 
tră mă cunoaşteţi foarte bine. Ştiţi că am căutat să trăiesc o viaţă demnă, cinstită 
şi folositoare. Stiți că n-am jignit pe nimeni şi nimeni nu a putut şi nu poate să 
se plîngă de mine. Cu toate acestea, în anul 1958 am fost luat într-o noapte din 
mijlocul familiei mele şi condamnat la 17 ani închisoare, dar datorită împrejurărilor 
politice am stat numai 4 ani. Bine ştiţi că ce s-a făcut cu mine a fost o nedreptate, 
aşa cum a recunoscut-o chiar conducătorul statului nostru. După ce am fost eliberat 
şi am ajuns din nou la postul şi poziţia de la care am plecat, din nou am fost ne- 
dreptățit. În 1970, fără nici un motiv, am fost schimbat de pe poziţia de şef contabil 
în aceea de simplu muncitor. În repetate rînduri am fost chemat la securitate. Nu 
numai că eu nu eram lăsat în pace, dar şi copiii mei. Ce vină a avut băiatul meu 
cel mai mare că, terminînd facultatea cu media 10 la fel ca şi soţia lui, să nu fie în 
stare să primească un servici? Sau fiica mea să nu fie primită în facultate? Nu am 
numai un copil, ci patru. Fiecare cînd termină şcoala să ajungă în situaţia celui mai 
mare? Cred că nu este drept. Eu nu învinovăţesc pe nimeni pentru aceste situații, 
dar trebuie să recunoaşteţi că e asupra familiei mele un stigmat care nu va dispărea 
decît prin moarte, sau prin emigrare. Mereu se va găsi cineva ori la o angajare, ori 
la o promovare să spună că tatăl a fost închis sau că e predicator, etc. 

În tre timp adjunctul comandantului Securităţii m-a întrerupt, căutînd să spună 
că ce s-a făcut cu mine e drept, că partidul nu greşeşte, şi alte vorbe, dar sub pri- 
virea şi tăcerea celorlalți şi mai mult la realitatea faptelor ce le prezentam a tăcut. 

—Bine, dar la cine mergeţi acolo, căci nu aveţi rude? 

—Avem o nepoată căsătorită acolo, şi îl avem pe fiul nostru cel mai mare cu 
familia. 

Ofiţerul de la paşapoarte imediat a intervenit, zicînd: 

-—Cum că nici nu a plecat şi nu i s-a aprobat. 

—Nu 1 s-a aprobat, dar i se va aproba şi va pleca. 

—Nu e păcat să stricaţi viitorul copiilor? Fiica dumneavoastră e la facultate, 

—Eu cred că tocmai plecînd le creez un viitor. Şi apoi, de ce să avem atita 
necaz pe considerentul că sînt credincios. Lăsaţi-mă să merg la frații mei, unde 
religia e liberă şi unde pot să-mi trăiesc viaţa de credincios potrivit cu Biblia fără 
să deranjez pe cineva. Şi apoi am încheiat cu cuvintele acestea: „Lăsaţi-mă să plec. 
Aceasta va fi bine şi pentru mine, şi pentru dumneavoastră. Hotărirea mea e atît de 
serioasă încît refuzîndu-mă numai de lucru vă faceţi cu mine, deoarece nu vă voi 
lăsa în pace pînă nu îmi veţi aproba.“ 

După vreo lună am primit din nou o carte poştală prin care eram chemat la 
serviciul paşapoarte al judeţului Arad. Am întrebat dacă mi s-a aprobat de către 
comisia locală şi mi s-a răspuns că da, şi că trebuie să completez alte formulare ce 
trebuie trimise la Comisia Guvernamentală din capitală. 

În luna august am fost chemat din nou la Miliție şi mi s-au dat abia acum 

formularele pentru întocmirea paşapoartelor. Am întrebat dacă mi s-a aprobat emi- 
grarea de către Comisia de la Bucureşti şi mi s-a răspuns că da. De fapt am văzut 
eu aprobarea la dosarul meu. 

Abia la 30 septembrie am fost chemat din nou şi mi s-a spus că ne-au sosit pa- 
şapoartele de la Bucureşti, trebuind să ne facem formele de lichidare. Abia după mai 
bine de o lună de zile am reuşit să termin cu toate formele, cu toate cunoştinţele şi 
relațiile pe care le aveam peste tot. Cel mai mult lucru am avut cu predarea casei 
(apartamentului) la stat. Am primit pe el o zecime din valoarea reală. 

Primirea vizei de la Ambasada SUA şi apoi de la cea italiană a durat încă alte 
două luni, aşa că abia în Il ianuarie 1978 am părăsit definitiv România prin aero- 
portul internaţional Otopeni, îndreptîndu-ne cu un avion românesc spre Roma. Toţi 
cei ce emigrau ca şi noi, adică fără rude de gradul I cu cetăţenie americană erau 
socotiți refugiați şi trebuiau să stea aproximativ două luni jumătate la nişte centre 
de refugiaţi din Roma. Erau trei fundații care subvenționau aceste centre: Fundaţia 
Tolstoi, Fundaţia W.C.C. şi o altă fundaţie catolică. Nu am înţeles nici atunci şi nici 
acum rolul acelei şederi în Roma pentru aşa mult timp. Probabil era o perioadă şi 
un loc de triere şi verificare. Cert este că a fost şi o perioadă de tranziție şi acli- 
matizare, de la un regim la altul. Nu mai vorbesc de faptul că am avut ocazia să 
vizităm Roma şi împrejurimile cu toate monumentele şi locurile istorice, în cele 47 
de zile cît am stat acolo. 

Nu-mi ajunge timpul şi locul să vorbesc despre sentimentele avute la plecarea 
din România. După primirea paşapoartelor prin luna noiembrie am început acțiunea, 
de vindere a lucrurilor din casă, pentru a ne face rost de bani de drum. Cum în 
mod normal la 15 decembrie trebuia să avem toate vizele, la această dată absolut 
tot din casă era vîndut. Aproape o lună de zile, în plină iarnă, a trebuit să dormim 
pe jos şi să trăim în nişte condiţii cu totul deosebite. Nici aşa n-am fost în stare să 
realizăm de ajuns pentru transport, fiind nevoiţi să luăm împrumut de la doi fraţi, o 
sumă echivalentă cu 800 de dolari pe care urma să-i plătim în dolari după ce vom 
ajunge în SUA. 

A fost foarte mişcătoare despărțirea de rude şi de fraţi, care ne-au petrecut 
la gară la trenul care ne ducea la Bucureşti. În lacrimile de bucurie şi de durere 
ale despărțirii, precum şi în lacrimile unei dorințe aprinse a multora de a fi şi ei în 
situația noastră, în cîntatul corului de frați şi surori de pe peronul gării, ne-am luat 
rămas bun de la toţi şi de la locurile atîtor amintiri. Toată averea şi agoniseala noas- 
tră s-a redus la S5 geamantane pe care le-am luat cu noi, ferindu-ne să luăm cu noi 
fotografii, însemnări, adrese, înregistrări pe casete şi altele, de frică să nu fim opriți 
din drum. 

Eram de pe acum pe avion, scăpasem de vamă cu toate temerile ei, dar încă 
nu eram siguri că am scăpat. Mă gîndeam ca nu cumva să întoarcă avionul din 
drum, aşa cum s-a întîmplat cu unii. Abia cînd în Roma am pus piciorul pe pămînt, 
am exclamat cu toată bucuria şi cu lacrimi în ochi „Am scăpat, sîntem liberi!“ 


86 


Numai cine a fost într-o astfel de situaţie poate să înțeleagă îndeajuns ce înseamnă 
să fii | iber, într-o ţară liberă. Totuşi multă vreme sentimentul de frică şi urmărire 
mi-a rămas şi mie şi familiei în minte. Mereu ne atrăgeam atenția ca în România, 
„Fii atent, că nu ştii cine stă lîngă tine, cine ascultă la ce vorbeşti,“ etc. Cînd scriam 
scrisori sau cînd vorbeam la telefon cu băiatul nostru din SUA, mereu ne atrăgeam 
atenția ce vorbim. Mereu şi mereu Doru trebuia să ne spună să nu ne mai temem, 
că nu mai sîntem în România, ci într-o lume liberă. 

Călătoria de la Roma la New York a fost cea mai frumoasă călătorie care am 
avut-o pînă atunci, într-un avion Boeing 747, al companiei Panam. De la New York 
la Los Angeles, într-un avion al companiei American Airlines, am fost aşa de emo- 
ționat, de fericit, că nu-mi puteam stăpîni lacrimile de bucurie. Mereu cu casca în 
urechi, ascultînd muzica aceea simfonică clasică, mulțumeam din toată inima Dom- 
nului pentru harul care ni l-a făcut. Nu ştiam ce ne aşteaptă, dar ştiam că Domnul 
e cu noi, că ne-a eliberat şi că dacă ne-a purtat aşa de minunat de grijă pînă atunci, 
aveam toate motivele să ne încredem în EI şi pe viitor. 

La Los Angeles ne aştepta fiul nostru cel mare, cu încă un frate scump ro- 
mân, Vasile Răscol, ca să ne ducă la Glendale, unde locuiau ei. Dintr-un anunț 
eronat al societății W.C.C. din New York sosirea noastră era anunţată cu o seară 
înainte, astfel că unii frați ne-au aşteptat atunci, alții au fost anunţaţi că s-a contra- 
mandat sosirea, şi din cauza aceasta am fost aşteptaţi doar de aceştia doi. 


CAPITOLUL 34 
Inceputuri noi într-o țară nouă 


„„„Cele vechi s-au dus, iată că toate lucrurile s-au făcut noi. 


Orice exod aduce cu sine o împrospătare, o înnoire. Sufletului omenesc îi 
place înnoirea, prospețimea. Chiar trupul omenesc, spun învățații, se reface, înnoieşte 
complet în curs de şapte ani. În cer una din frumuseți este aceasta că mereu vom 
trăi înnoirea, mereu vom vedea lucruri noi. Părăsind România şi apoi Italia, am spus 
familiei mele: „Vedeţi că mergem într-o ţară nouă, într-o ţară civilizată. Toate lucru- 
rile, obiceiurile şi apucăturile rele lăsaţi-le aici. Să începem o viaţă nouă, frumoasă 
care să aducă slavă şi cinste lui Dumnezeu şi să fie o bună mărturie spre slava 
Lui.“ Ajunşi şi stabiliți în noua ţară, mereu ne atrăgeam atenţia unul altuia: „Dragă, 
nu mai sîntem în Romînia, sîntem în America, să ne purtăm ca atare.“ Îmi aduc 
aminte de patriarhul lacov cînd s-a suit la Betel. „Iacov a zis casei lui şi tuturor 
celor ce erau cu el: «Scoateţi dumnezeii străini care sînt în mijlocul vostru, curățiți- 
vă, şi schimbaţi-vă hainele, ca să ne sculăm şi să ne suim la Betel; căci acolo voi 
ridica un altar Dumnezeului care m-a ascultat în ziua necazului meu şi care a fost 
cu mine în călătoria pe care am făcut-o.». Ei au dat lui Iacov toți dumnezeii stră- 

ini care erau în mîinile lor şi cerceii pe care-i purtau în urechi. lacov i-a îngropat 
în pămînt sub stejarul de lîngă Sihem. Apoi au plecat. Groaza lui Dumnezeu s-a 
răspîndit peste cetățile care-i înconjurau, aşa că locuitorii lor n-au urmărit pe fii lui 
Iacov“ (Geneza 35:1-5). 

Experienţa aceasta a lui lacov am avut-o de mult timp în mintea mea şi do- 
resc să influențeze viața multor credincioşi. Trăind într-o lume nouă, trebuie să avem 
o comportare nouă. Trăind în Împărăţia lui Dumnezeu, trebuie să ne purtăm ca în 
Împărăţia lui Dumnezeu. Fiind în Casa lui Dumnezeu, în Biserica Lui, care e sfintă, 
trebuie să avem o viaţă sfîntă. Cred că aceasta a vrut să spună apostolul Pavel în 
Coloseni 3:1, ca şi în multe alte locuri din epistolele sale. Aceasta e partea noastră, 
iar a ne ocroti, a ne călăuzi, a lupta pentru noi — asta e partea Lui, pe care Şi-o 
face cu prisosință, aşa cum s-a întîmplat cu Iacov şi cu toți sfinţii care s-au sprijinit 
pe EI şi L-au ascultat. 

Încă de la începutul acestei călătorii, Domnul ne-a călăuzit şi S-a îngrijit de 
noi într-un chip minunat pînă în cele mai mici amănunte. N-am avut să lupt eu cu 
nimic, nici să mă frămînt de nimic. Și fiindcă ştiam că EI e cu mine şi se îngrijeşte 
de toate, mă conformam călăuzirii Lui şi primeam din mîna Lui toate. Mă bucuram 
aşa de mult că nu se poate spune. Inima şi gura îmi erau pline de mulţumire pentru 
tot ce a făcut şi făcea cu mine. Mă desfătam în căile Sale şi eram curios să văd 
ziua următoare sau pasul următor ce-mi va mai pregăti. Aşa cum scriam unui frate, 
venind aici Domnul mi-a împlinit multe din dorințele vieţii mele. Vreau însă să 
amintesc că înainte de plecare, ştiind că vin aici, am fost gata să primesc din mîna 
Domnului orice situaţie şi orice condiţii îmi va pregăti EI, chiar lucrul cel mai greu 
şi cel mai de jos. Una din colegele cu care lucram la serviciu mi-a spus: „Ce crezi 
că în America umblă cîinii cu colacii în coadă?“ „Știu ce vrei să-mi spui, numai că 
eu sînt gata pentru orice.“ Voi reda cîteva aspecte din această minunată purtare de 
grijă a Domnului: 

—Spuneam în România de multe ori că aş dori să merg într-un loc în care e 
vară totdeauna, sau să plec odată cu păsările călătoare şi să mă întorc iar în primă- 
vară, deoarece am răbdat mult frig. lată că Domnul m-a dus într-o ţară unde e vară 
tot timpul, dar nu o vară cu căldură înăbuşitoare, ci o vară minunată. 

—Fiind crescut într-o regiune deluroasă, mi-a fost totdeauna plăcut să locuiesc 
într-o astfel de regiune. Avionul cu care am venit din New York sosind noaptea, 
n-am putut să-mi dau seama în ce regiune mă aflu. Sculîndu-mă dimineaţa şi ieşind 
în curtea casei, mi-a plăcut să constat că oraşul în care am ajuns să locuiesc e 
înconjurat de munți şi dealuri. Am exclamat plin de bucurie, „Parcă aş fi pe Valea 
Crişului Alb,“ — locurile mele natale. 

Era neapărată nevoie să vin în acest oraş, şi nu în altul. Ca să se întîmple 
aceasta, Domnul a trebuit să-l aducă pe fiul nostru Dorin cu familia din Florida. 
El s-a frămîntat puţin, ca şi mine, cînd a trebuit să lase pe fratele care i-a înlesnit 
aducerea sa în SUA, dar eu i-am spus: „Dragul tati, a fost voia Domnului ca tu să 

vii aici.“ Domnul într-adevăr avea ceva cu mine aici în Glendale, şi pregătise terenul 
în aşa fel încît atunci cînd sosesc în USA să nu pot merge în altă parte. Mai mult, 
l-a dus pe Doru la o societate misionară, nu atîta pentru el, cît pentru mine, ca să 
ajung, să lucrez cu această societate. EI a venit din Florida la E.C.L.-Evangelism to 
Communist Lands, ca translator. 

Am fost primit cu toată dragostea de către cele două societăți misionare care 
lucrează pentru fraţii de sub cortina de fier: Evangelism to Communist Lands prin 
reprezentanţii ei Haralan Popov ca preşedinte fondator şi fiul lui Haralan, Paul Popov 
ca director internațional, precum şi de Jesus to Communist Lands prin reprezen- 
tanţii ei Richard Wurmbrand, tatăl, ca fondator şi fiul său Michael Wurmbrand ca 
preşedinte. La fel am fost înconjurat cu toată dragostea de frații români baptişti de 
la Romanian Baptist Church of the Los Angeles Area, prin pastorul Petru Popovici. 
Potrivit cu nevoile ce se iveau, fără ca eu să le spun despre aceste nevoi şi fără să 
cer ceva, m-au ajutat fiecare la timpul potrivit, aşa încît să-mi pot aranja casa cu 
cele strict necesare. ......... Am fost plăcut surprins cînd a doua sau a 
treia zi fiul nostru Dorin ne-a dus la Departamentul Welfare şi am constatat că 
nu numai credincioşii sînt gata să ajute pe cei străini şi în nevoi, dar însuşi Statul 
American are o preocupare deosebită în această privință. 

Pe parcurs am vizitat bisericile din Glendale, cel puţin cîteva din acestea. Fraţii 
păstori ne-au primit cu toată dragostea. Nu însă toți au înţeles situația noastră de 
străini. Am fost însă călăuzit direct la una din bisericile de aici din Glendale, la care 
am şi rămas, ai cârei membri m-au impresionat mult cu dragostea lor reală. Nu-i 
amintesc numele, deoarece pentru mine nu denominaţia contează, aşa cum spuneam 
în paginile anterioare, ci realitatea de creştin. Şi dacă şi-au arătat dragostea pentru 
mine, au făcut-o nu pentru că ei se numesc ca religie cu un nume oarecare, ci pen- 
tru că trăiesc religia adevărată despre care spune Iacov, fratele Domnului, în epistola 
sa. A doua sau a treia zi după ce am fost la biserică, am fost vizitat de vreo trei 
persoane care au înțeles în ce situaţie sîntem şi fără să fac măcar vreo aluzie sau 
să cer ceva, şi-au împărtăşit dragostea lor cu mine, ajutîndu-mă să-mi cumpăr o 
maşină de scris IBM care-mi este foarte necesară în lucrarea pe care o am de făcut. 
Mai mult, am găsit acolo un grup de frați şi surori cu care trăiesc într-o deosebită 
părtăşie în rugăciune, în învățătură şi în închinăciune înaintea Domnului, cum numai 
în România am mai găsit. 

După vreo doar două luni, am reuşit să avem serviciu o parte dintre noi, fără 
să ne frămîntăm în această privinţă. Toate erau pregătite pentru noi, doar să le luăm 
în primire. 

Ceea ce de-a dreptul m-a copleşit a fost înţelegerea pe care Domnul i-a pus-o 
în inima fratelui Paul Popov, preşedintele Societății Misionare ECL. Acesta, venind 
în casa noastră şi văzînd nevoile noastre, precum şi chiria mare pe care o plăteam 
pentru apartament, respectiv 415 dolari pe lună, fără să-i cer, s-a oferit să ne achite 
această chirie pînă ce sîntem în stare să mergem pe picioarele noastre. Începînd de 

prin 20 mai, plecînd contabilulul de la ECL, am preluat eu această funcție, introdu- 
cîndu-mă nu numai în treburile administrative, ci şi în cele spirituale ale misiunii, ca 
misionar în cîmpul Evangheliei. 

Nu ne-a fost chiar uşor începutul, dar a fost frumos, fiind purtaţi într-adevăr ca 
pe aripi de vultur. Să trăieşti într-o ţară liberă. Să nu-ţi mai tulbure nimeni locuinţa. 
Să nu te mai legitimeze nimeni, să vezi mereu feţe zîmbitoare şi vesele. Să nu mai 
auzi strigăte, înjurături, şi multe altele, aşa cum voi arăta într-un alt capitol. Totul a 
fost minunat! Totul a fost nou şi mă împingea înlăuntrul meu să-l mulțumesc zilnic 
Domnului că m-a adus într-o ţară în care curge lapte şi miere. 


CAPITOLUL 35 
Comparaţie între situaţia din Statele Unite 
şi cea din România 

Voiam să dau alt titlu acestui capitol: Situaţia din România, considerînd că 
nu e nevoie să arat situaţia de aici pe care orice american o cunoaşte. Am renunțat 
totuşi la acest titlu şi la această expunere pentru următoarele motive: 

E adevărat că orice cetățean sau rezident al Statelor Unite trăieşte realitatea bu- 
năstării, a libertății, a progresului pe toate liniile, din punct de vedere religios, econo- 
MIC, şi social în general. Dar cîţi oare apreciază aceste haruri la justa lor valoare? 

Aşa e sufletul natural omenesc: uită binefacerile lui Dumnezeu. Nu numai 
americanii, dar chiar şi unii români care cu mari sacrificii au ajuns aici, după un 
timp au uitat de unde au venit, ce au lăsat şi ce au găsit. Vorbeam într-o zi cu unul 
care €e aici de vreo zece ani referitor la unii frați de acolo din România care vor 
să emigreze şi li se pun piedeci. „Ce,“ zice el, „de ce trebuie să vină aici? Să stea 
acolo!“ — cînd chiar el a venit aici cu mari sacrificii, căci trecuse granița clandes- 
tin. 

De aceea zice psalmistul, „Binecuvîntează suflete al meu pe Domnul şi nu uita 
nici una din binefacerile Lui“ (Ps.l03.1) 

De aceea, mereu şi mereu, în Deutoronom Domnul îl înştiințează pe Israel: 

„Cînd vei mînca şi te vei sătura, vezi să nu uiţi pe Domnul Dumnezeul tău...“ 
(Deut.8:10-11). Apoi, „Cînd vei mînca şi te vei sătura, cînd vei zidi şi locui în case 
frumoase, cînd ţi se vor înmulţi toate... vezi să nu zici în inima ta: «Tăria mea şi 
puterea miinii mele mi-au cîştigat aceste bogății» ci adu-ţi aminte de Domnul Dum- 
nezeul tău, căci El îţi va da putere să le cîştigi... (Deut.8:12-18) 

Din nou: „Cînd va izgoni Domnul dinaintea ta... (pe popoare), să nu zici 
în inima ta: «Pentru bunătatea mea m-a făcut Domnul să intru în stăpînirea ţării 
acesteia...» Nu, nu pentru bunătatea ta, nici pentru curăția inimii tale intri tu în stă- 
pînirea ţării lor...“ (Deut.9:4-6). „Nu pentru că întreceţi la număr pe toate celelalte 
popoare....ci pentru că Domnul vă iubeşte“ (Deut.7:7-8). Cu alte cuvinte, tot ce are 

cineva e harul şi îndurarea lui Dumnezeu. 

„Adu-ţi aminte că şi tu ai fost rob în ţara Egiptului, şi Dumnezeul tău te-a 
scos din ea...“ (Deut. 5:15; 16:2, etc. 

Numai cine a suferit gerul iernii îşi dă seama de binefacerile verii. Numai cine 
a fost orb şi în întuneric poate aprecia mai bine valoarea luminii! Numai punînd 
contrastele unul lîngă altul putem stabili valorile. Pentru aceste motive am ales să 
fac o comparaţie a unor situații de aici şi de acolo. Chiar făcînd aceasta, eu ştiu 
că numai în parte poate înţelege cineva realitățile de acolo, aşa cum nici eu nu am 
putut cunoaşte nici pe jumătate realităţile de aici, cu toate veştile şi relatările pri- 
mite de la cei ce au venit prin România. Tot aşa s-a întîmplat cu împărăteasa din 
Seba. Cînd a venit la Ierusalim și a văzut slava lui Solomon, a exclamat: „Deci era 
adevărat ce am auzit în ţara mea... şi iată că nici pe jumătate nu mi s-a spus“ (| 
Împ.10:6-7). 

Situația din România, față de cea de aici e aşa de diferită în toate privințele, 
încît ai impresia că eşti pe o altă planetă. Dacă nu aş fi poposit mai întîi în Roma 
şi aş fi venit direct aici, aş fi rămas de-a dreptul buimăcit, înmărmurit. 

Dacă fac aici o comparaţie, nu vreau nici să disprețuiesc, nici să învinuiesc pe 
nimeni din țara mea, ci doar să arat o realitate pe care nimeni nu o poate tăgădui, o 
realitate care îşi are explicaţiile ei, nefiind locul şi timpul să le spun aici. În treacăt 
amintesc aici că în al doilea război mondial ţara noastră a fost o ţară învinsă, căci 
am luptat alături de nemți. Cu alte cuvinte am fost cotropiţi de ruşi care, pe lîngă 
faptul că douăzeci de ani au stat pe teritoriul ţării noastre, ne-au supt de toate bu- 
nurile şi bogățiile noastre, după ce că războiul ne-a secătuit mai întîi. Şi în tot acest 
timp se numeau „eliberatorii şi marii noştri prieteni“! Nici unu la sută din populaţia 
țării n-a dorit comunismul în ţara noastră. Am trăit din plin acele vremuri şi ştiu. 
EI s-a impus cu forța, poate într-un fel destul de convenabil, căci altfel poate am fi 
avut soarta Germaniei. 

Oricum şi oricîte ar fi motivele care ar justifica trista realitate din ţara noastră, 
cea mai puternică explicaţie este aceea că guvernul şi conducerea din ţară nu numai 
că ÎL nesocotesc pe Dumnezeu, ci luptă împotriva lui Dumnezeu de 35 de ani. De 
aci se trag toate necazurile. În timp ce în aceşti ani de după război s-au făcut cele 
mai mari progrese în lumea liberă, în țările dominate de comunism a fost un adevă- 
rat regres. 

Vreau însă să amintesc celor din America ceea ce spune Dumnezeu lui Israel: 
„Nu pentru bunătatea ta... ci pentru că Domnul vă iubeşte.“ Poate pentru părinții şi 
înaintaşii acestei țări care au fost credincioşi şi s-au temut de Domnul, cît şi pentru 
cei ce în prezent continuă să facă acest lucru — şi aceştia sînt foarte mulți! — pentru 
că Îl cinstesc şi fac voia Lu, dea ceea continuă Domnul să binecuvînteze această 
țară. Deci mare atenție! 

—În America e o mare abundență de alimente şi de mîncare în general. Am 
rămas uimit cînd pentru prima dată am intrat într-un supermarket. Să găseşti tot ce- 

ți doreşte inima şi tot ce ai nevoie într-o gospodărie, oricît de pretențios ai fi, de la 
apa de izvor pînă la cele mai speciale preparate, şi toate acestea pe ales din zecile 
de sortimente ale aceluiaşi produs! Le încarci în cărucior, treci pe la casă, după care 
le primeşti din nou în cărucior împachetate frumos. lei căruciorul şi ţi le duci pînă 
la maşină. Dacă nu ai maşină, te duci cu căruciorul pînă acasă în condiţii civilizate, 
omeneşti. 

—Care e situaţia în România? Toate bunurile industriale, alimentare, agricole, de 
manufactură sînt în mîinile statului, chiar şi cele mai mici ateliere de reparat pantofi 
sau de bărbierit. Toate acestea le-au fost luate proprietarilor, împreună cu pămîntul şi 
casele, fără ca aceştia să primească ceva în schimb — doar închisoare şi bătăi pentru 
unii care s-a părut că se împotrivesc. Au rămas doar casele familiilor, şi acestea 
doar dacă nu au depăşit spaţiul strict necesar calculat de stat pentru locuit! 

Fiind totul în mîna statului, primeşti şi găseşti ce-ţi dă statul. Desfiinţîndu-se 
proprietatea particulară, a dispărut interesul pentru muncă şi concurența. Productivi- 
tatea pe toate liniile a scăzut. Oamenii stau la cozi interminabile nu numai pentru 
produse de lux, ci în general pentru toate produsele alimentare, chiar şi pentru ceapă 
şi cartofi. Nu mai vorbesc de came, care nu o găseşti decît la sărbătorile naţionale 
(ale partidului). Restul timpului găseşti numai carne cu slănină, oase şi măruntaie 
sau acea carne care a fost refuzată la export. Dar şi pentru ca să ajungi la cestea, 
trebuie să te scoli cu noaptea în cap. De multe ori pînă cînd ajungi la rînd, se 
termină produsul vîndut. Pentru legume şi zarzavaturi trebuie să stai la rînd în trei 
patru locuri, căci dacă găseşti într-un loc ceapă, nu găseşti şi cartofi. În alt loc nu 
găseşti ardei sau roşii şi uite aşa trebuie să străbaţi oraşul de la un capăt la altul, cu 
traista în spate căci maşini numai puţini au. 

Chiar dacă le-ai găsi pe toate, nu-ți permite punga să cumperi de toate, căci 
salariul este foarte mic. Eu am fost şef de serviciu şi şef contabil, deci cu un salar 
mult superior celui mediu. Soţia mea la fel a lucrat ca şi contabilă. Cu toate aces- 
tea, de multe ori stăteam şi mă uitam cu jind la multe articole alimentare, nu de 
lux, ci obişnuite, fără să am posibilitatea să le cumpăr. Ce să mai zic de alții care 
aveau copii mai mulți şi din cauza aceasta numai soțul putea să lucreze şi acesta cu 
un salar ca vai de el! 

În general mîncarea este foarte scumpă. Din cauza aceasta, nu prea mulți îşi 
permit să mănînce la restaurant. O mîncare normală într-o seară, pentru o familie 
de doar trei persoane, te costă salariul pe o zi. De aceea, unii mănîncă la un fel de 
restaurante muncitorești numite cantine, dar care servesc o mîncare foarte săracă, de 
unde de multe ori ieşi flămînd. Ce să mai spun în privinţa aceasta de situaţia de 
aici, cînd porțile sînt aşa de mari că se face de-adreptul o risipă! Fiind într-o călă- 
torie, am intrat să mănînc într-un restaurant. La uşă am plătit $2.50 de persoană şi 
am mîncat tot ce am vrut şi cît am putut. Am fost foarte curios şi am numărat cîte 
feluri de mîncări erau: 34 de feluri între care cîteva feluri de prăjituri şi înghețată, 
plus 4 feluri de băuturi. În alt loc tot aşa, numai pentru $2.04 am mîncat tot ce 

am vrut. 

—În ce priveşte produsele industriale, aici găseşti tot ce vrei şi cât vrei. Cînd 
intri într-o prăvălie, eşti primit şi servit cu atita amabilitate şi aproape că te simți 
ruşinat dacă nu cumperi, într-atît de amabil şi de serviabili sunt vînzătorii! Mi-e jenă 
şi acum să intru într-o prăvălie doar să mă uit, căci sînt tratat cu atîta amabilitate şi 
nu e cinstit să fac atîta deranj cînd nu am intentia să cumpăr. 

—În România, pe lîngă faptul că nu găseşti multe produse, iar cînd le găseşti 
sînt indigene şi scumpe, eşti tratat ca şi cînd ai veni să le faci rău celor ce vînd. 
Nu au nici un interes să vîndă, căci în cele mai multe cazuri tot salariul acela îl 
primesc, indiferent cîte vânzări fac. Fie îşi aruncă marfa ca şi cînd tu ai fi la discre- 
ţia lor, sau te ignoră. 

Dacă doreşti să alegi altă marfă, îţi aruncă în obraz, „Nu-ţi convine, poţi să 
pleci.“ 

—Aici la instituţii, pe stradă, peste tot întilneşti atîta amabilitate şi atitea feţe 
zîmbitoare şi binevoitoare încît mărturisesc că nu odată am fost copleşit pînă la la- 
crimi şi în sinea mea am zis, „Domnul să te binecuvinteze““ multor persoane. Acolo, 
ţi-e groază să mergi la vreo instituție pentru vreun act, pentru vreo problemă. Eşti 
tratat cu atita sfidare şi nepăsare, pe lîngă faptul că trebuie să mergi pentru aceea 
problemă de mai multe ori. Pentru o vînzare de casă trebuie să mergi la multe uşi 
şi trebuie să treacă cel puţin o lună de zile, cu taxe aşa de mari că îţi vine să nu 
mai vinzi nimic. 

După ce am venit din închisoare, a trebuit să mă mut din casa unde locuiam 
la socrii mei, căci mai avea şi alți copii şi nu încăpeam cu toţii. N-am găsit casă 
sau apartament de închiriat nicidecum, fiind nevoit să cumpăr un apartament de la 
un particular, pe care l-am plătit în rate. Apartamentul era aşa de mic şi de neîncă- 
pător pentru familia mea de şase persoane, mai ales după ce copiii au mai crescut. 
Aveam o cameră cu alcov, o mică bucătărie şi cămară de alimente. N-am reuşit nici 
să cumpăr o casă sau să-mi construiesc una, căci nu primeam nici un credit şi nici 
materiale de construcție, deoarece era o lege care spunea că nici un proprietar nu 
are acest drept. Dar ce proprietar mai eram? Și acesta a fost un motiv care m-a 
determinat să plec. 

Ce să spun în privința aceasta? Aici am ajuns să locuiesc într-o casă conforta- 
bilă cu o mulțime de camere, cu două băi, cu tot confortul. După mai puţin de doi 
ani am ajuns să am tot ce am avut acolo în mai mult de douăzeci de ani. 

Aici fiecare familie are o maşină cel puţin, şi de multe ori patru. Acolo ca să 
fi cumpărat o maşină eu, cu salariul meu mare, ar fi trebuit să pun tot salariul de 
o parte pe trei ani de zile. Şi atunci trebuia să aştept la rînd ca să o primesc cam 
un an de zile, căci singurele maşini ce se vînd sînt cele româneşti de la o singură 
fabrică. Dintr-o biserică de vreo 800 de membri, doar vreo 20 de familii aveau ma- 
şină în ultimul timp. 

Telefonul: trebuie să aştepţi ani de zile ca să ajungi să ţi se instaleze. E un 

lux, dar şi o primejdie, căci multe sînt cuplate cu securitatea. 

Mă opresc aci cu comparaţiile din punctul acesta de vedere material, deşi 
acestea au avut o mare influență asupra mea şi asupra credincioşilor ca cetăţeni. 
De cîte ori trebuia să iau maşina de scris şi din camera unde învățau copiii să mă 
mut în bucătărie, dar şi de aici, întrucît soția pregătea mîncarea sau spăla, trebuia să 
mă mut pe coridor sau afară. De cîte ori după munca de opt sau zece ore zilnic, 
inclusiv sîmbăta, de multe ori duminica, în loc să mă ocup cu creşterea copiilor sau 
cu lucrurile spirituale, trebuia să merg să stau la coadă. De cîte ori din lipsa unei 
maşini, cînd mergeam în misiune pe la sate — şi mergeam foarte des — trebuia să 
mă scol duminica dimineaţa pe la ora 2 sau cel mai târziu la 4, să merg pe jos pînă 
la gară. De acolo, cu un tren taca-taca vreo 2-3 ore, apoi de la gara respectivă să 
merg, pe jos încă vreo jumătate de oră sau chiar o oră pînă la comuna de destinaţie. 
Seara trebuia 

să plec înainte de biserică de multe ori, căci nu mai aveam alt tren pînă dimi- 
neaţa, iar a doua zi trebuia să fiu la serviciu treaz şi apt de lucru. 


Care e situaţia pe linie religioasă 

Aici poți să te aduni dacă vrei de duminică pînă duminică, inclusiv noaptea 
dacă aşa-i place poporului. Poţi să clădeşti cîte biserici vrei şi cum vrei. Eşti liber să 
treci de la o biserică la alta. Eşti liber să crezi ce vrei. Bisericile au toate condițiile 
de închinăciune, studiu biblic, de educaţie a copiilor şi a tineretului, chiar de exer- 
ciţii fizice sau de practicare a sporturilor. Bisericile pot să-şi aleagă slujitorii şi să 
trăiască întru totul potrivit cu Sfînta Scriptură, nimeni nu se amestecă în problemele 
lor interne. Pe lîngă sala de închinăciune, aproape toate bisericile au o mulţime de 
alte încăperi, pentru studiu, pentru şcoala duminicală, pentru alte activități spiritual- 
educative. Fondurile sînt la dispoziţia bisericii, care le administrează cum crede de 
cuviință. Multe biserici au şcolile lor elementare, licee, universități chiar. Poţi să pre- 
dici cînd vrei şi unde vrei, chiar pe stradă, doar să nu împiedeci circulația. Cu alte 
cuvinte, este o libertate desăvârşită. 

Situaţia din România: E multă nedumerire în mintea multor credincioşi din 
lumea liberă cu privire la situaţia religioasă din România, ca de altfel din alte ţări 
comuniste. Aceasta din mai multe motive: datorită exagerărilor care se fac, într-un 
fel sau altul, fie cu intenţie, fie potrivit cu trăirea fiecăruia, sau cu influența pe care 
o are sau a avut-o conducerea de stat sau cea religioasă; cît şi dintr-o lipsă de pă- 
trundere a celor care se interesează în această problemă. 

Există sau nu libertate religioasă? Şi dacă există, se poate numi aceasta liber- 
tate? Există biserică în ascuns (aşa-numita underground church) sau nu? Biblia e 
lberă sau nu? 

Si dacă e liberă, sînt biblii de ajuns? Se pot distribui sau primi din afară? 
Bisericile sînt hbere? Şi dacă sînt libere, credincioşii se pot aduna oricînd? Pot să-şi 
aleagă slujitorii care vor? Pot să-şi aibă fondurile lor, pot să-şi aibă revistele lor, sau 

libertatea e numai pe hîrtie? 

Cînd eram încă în România, au venit frați din apus la mine acasă şi m-au în- 
trebat: „Frate, ştiu că eşti sincer. Spune-ne, există sau nu libertate religioasă? Există 
sau nu underground church?“ şi alte întrebări asemănătoare. „Deoarece,“ ziceau ei, 
„în apus sînt două păreri: Unii frați veniţi din România spun că e libertate deplină, 
alții din contră, că nu există libertate.“ Eu nu le-am spus dacă există sau nu, ci 
le-am arătat fapte concrete, şi i-am luat şi am mers cu ei prin biserici. Cred că nu 
e cazul să mai spun concluzia la care au ajuns. La fel am să încerc şi acum, dar 
foarte pe scurt. 

Constituţia României garantează drepturile religioase, dreptul de a crede ce 
vrei, dreptul de a-ți manifesta crezul. La fel garantează drepturi egale, indiferent de 
rasă, naţionalitate sau religie. În plus, codul penal vine cu un articol în care pre- 
vede că: se pedepseşte cu închisoare sau amendă (şi precizează cît) directorul sau 
orice conducător care, pe motiv de religie, ar nedreptăți pe cineva. Deci legile sînt 
foarte bune. Vom vedea cum se aplică ele. 

În România sînt 14 denominaţii (culte) aprobate de Stat sau autorizate. Ce zi- 
cea constituția: Dar să mergem mai departe. E adevărat că aceste 14 culte au dreptul 
să aibă biserici, să se adune, să predice, să cînte, să aibă ritul lor, etc. Autorităţile 
şi partidul nu se deranjează că ai cor, că ai fanfară, că ai programele cele mai 
pompoase. Nu le pasă nici chiar că ai seminare teologice. Privind deci sub aspectul 
acesta, adică al ceremoniilor, partea din afară, partea oficială, oricine care ar merge 
în România ar putea confirma că este libertate religioasă. Să pătrundem ceva mai 
adînc în analizarea lucrurilor. 

E adevărat că bisericile sînt nu mereu pline de nu mai încap oamenii nici în 
picioare. De ce? În primul rînd pentru că au rămas aceleaşi clădiri care au fost 
acum 50 de ani cînd s-a înființat biserica. Autorităţile, cu toată libertatea religioasă 
cu care se laudă că o acordă, nu dau voie să se clădească alte localuri de biserici, 
decît cele care sînt în stare atît de jalnică, încît sau să se prăbuşească peste oameni, 
şi chiar în cazul acestora autorizaţiile de construcţie se dau doar cu mari greutăţi 
şi intervenţii. În cazul cînd pe ici colo dau cîte o autorizaţie pentru acest motiv, nu 
dau autorizaţie pentru un local mai mare decit cel existent. Numai că între timp po- 
porul s-a înmulţit de zeci de ori poate. Aşa a fost cazul cu biserica Şega din Arad, 
biserică baptistă unde cu am fost membru, care are numai membri în jur de 800, 
fără să mai ţinem cont de aparținători (copii şi nebotezați) şi pentru care s-a primit 
aprobare de construcție şi s-a construit un local de numai 400 persoane pe scaune. 
La fel este situația cu toate celelalte construcții — foarte puţine sunt noi. Alt motiv 
pentru care bisericile sînt aşa de pline este că, în ciuda tuturor represaliilor, tot mai 
mulţi se întorc la Domnul, iar unii ca o sfidare față de ideologia ateistă şi sătui de 
toate amăgirile ei, caută ceva mai real. 

E adevărat că bisericile au adunări generale pentru a-şi alege slujitorii. Înainte 
însă de a se face alegerile, listele celor propuşi sînt prezentate autorităţilor de stat, 

care taie de pe listă pe cei caree nu le convin. Propunerile le face de obicei comi- 
tetul bisericii în care cîţiva, de cele mai multe ori şi pastorul, sînt întru totul loiali 
partidului. Dacă se întîmplă totuşi ca cineva din biserică să facă alte propuneri, nu 
se sfiesc să spună de-a dreptul: „Autorităţile nu acceptă pe fratele.“ Aşa s-a întîm- 
plat cu mine, cînd biserica împreună cu pastorul au propus alegerea mea ca diacon 
cu ani în urmă şi ca să fiu ordinat. „Autoritățile nu dau voie“ a spus pastorul şi toți 
au tăcut. 

E voie să se facă botez, dar înainte de botez lista trebuie prezentată împuterni- 
citului cultelor — o persoană autorizată a statului, care este în fiecare oraş peste toate 
treburile bisericii, natural un ateu, un comunist. În general nu aprobă pentru botez 
decît copiii credincioşilor. Împuternicitul are un cuvînt hotăritor: cine să fie botezat, 
cine nu. Puneţi-vă vă rog în situaţia unui pastor. În urma unei predici vreunul din 
biserică primeşte Cuvîntul, crede, se întoarce la Dumnezeu şi cere botezul. Se fixea- 
ză data botezului cînd se botează mai mulți, pastorul se prezintă cu lista la împu- 
ternicit. Acesta taie de pe listă pe cei ce nu sînt din familii de credincioşi. Pastorul 
trebuie să vină acasă şi să spună acestora: „Îmi pare rău, dar nu pot să vă botez.“ 
Ce au de făcut aceştia? Nu se vor duce oare la un alt frate să ceară botezul? Ba da. 
Dar dacă se află, acel frate e pus sub urmărire şi acuzat că a făcut acte ilegale şi 
este dat în judecată. Dar chiar dacă nu e momentan dat în judecată, i se va găsi un 
capăt de acuzare să fie socotit ca disident sau să fie acționat în justiție pentru alte 
motive. Cît despre pastorul respectiv care ar trece peste dispoziția împuternicitului, 
acesta riscă să-şi piardă carnetul de pastor. E adevărat că partidul sau acest agent 
al autorităților nu se amestecă direct în treburile bisericii. Cîteodată vine incognito 
la cîte o biserică. Dar el îl are pe pastor în mîna lui şi acționează prin acesta. Toţi 
pastorii sînt în mîna lor. 

—Unii de frică să nu-şi piardă serviciul. Dacă-l pierd, cu greu pot primi în altă 
parte. 

—Alţii pentru a primi favoruri pentru credincioşi, pentru biserici. Autoritările 
mereu zic, „Dacă asculţ de noi şi colaborezi cu noi, vă vom da libertăți şi vă vom 
ajuta. 

—Alţii sînt de-a dreptul infiltrați cu scopul de a distruge bisericile, aşa cum am 
mai arătat în alte capitole. 

În fiecare săptămînă, cînd eram în România, lunea toţi pastorii erau chemaţi 
să dea raport acestui împuternicit despre toată activitatea din cursul săptămînii, inclu- 
siv duminica. Pastorul trebuie să spună adevărul, chiar cei care nu sînt vînduţi, căci 
împuternicitul are pe de altă parte oamenii lui, agenții secreţi care raportează şi ei. 
Unii păstori, ca să nu aibă ce raporta despre un frate sau altul, evită să-i folosească 
în lucrare pe aceştia şi se foloseşte de mediocrități sau de persoane despre care ştie 
că nu vor spune ceva care să nu-i placă „domnului împuternicit“. Serviciile devin 
doar oficiale, puterea de mărturie fiind împiedecată, dar e salvat el şi biserica. Fraţii 
care trăiesc însă adevărata viață lăuntrică cu Domnul nu se pot mulțumi numai cu o 

ceremonie de suprafaţă, cu nişte forme reci care să placă „domnului împuternicit“, şi 
astfel sînt nevoiţi să se adune fie în biserică, dacă le admite pastorul să se adune în 
afara serviciilor oficiale, fie prin case, dar cu ce riscuri! Dacă securitatea află despre 
o astfel de adunare, pe gazda casei o amendează cu amendă de la 2.000 de lei 
în sus, considerînd-o o adunare ilegală şi căutînd să acuze persoanele respective de 
acțiuni subversive, contra statului. Eu nu spun dacă acestea sînt sau nu biserici un- 
derground, dar spun că sînt adevăratele biserici, care petrec într-adevăr după Cuvîntul 
lui Dumnezeu şi unde Duhul lui Dumnezeu este liber să Se manifeste. Curios, dar 
frumos că la această adunare unde ne adunam în case în fiecare săptămînă venea şi 
pastorul! 

Biblia e liberă, dar să predici, să propagi învăţăturile ei, dintre care cea mai 
importantă e aceea de a predica la orice făptură, asta nu e liber! Cu alte cuvinte, e 
liberă ca şi religia, dar să nu o trăieşti, ci numai să te lauzi la lumea liberă ce liber- 
tate ai tu. E liberă dar n-ai voie s-o dai la alții. E liberă dar n-ai voie s-o tipăreşti şi 
nici s-o primeşti de la cei ce sînt în stare s-o tipărească. Un frate care e acum aici 
în SUA a stat la închisoare 2 ani pentru că a distribuit Biblii. 

Constituția garantează dreptul de a crede, şi codul penal spune că se pedep- 
seşte persoana care pe motiv de religie ar face distincție la angajare sau promovare 
în serviciu. Cu toate acestea, nu vezi nici un conducător credincios, deşi sînt mulți 
recunoscuți ca şi capabili. Dacă se întîmplă ca cineva să ajungă într-un astfel de 
post din nevoia de serviciu, curînd îl dau la o parte aşa cum s-a întîmplat cu mine. 
Copiii credincioşilor nu sînt primiţi decît la anumite şcoli sau facultăți neînsemnate. 
Chiar fiind primiţi, li se fac atitea şicane, iar unii sînt exmatriculaţi. Dacă ajung să 
fie primiţi şi termină facultatea, nu sînt primiţi în servicii sau sînt primiți numai pe 
posturi inferioare, şi nu în cele potrivite cu pregătirea şi capacitatea lor. 

Mă opresc aci cu înşirarea faptelor, lăsînd ca fiecare să-si dea răspunsul dacă 
e sau nu libertate religioasă în România. 

În altă ordine de idei, trebuie să spun că orice credincios e liber, căci a fost 
eliberat de Domnul Christos şi trăieşte în libertatea Duhului, dar aceasta e cu totul 
altceva. Credinciosul trebuie să trăiască potrivit cu această libertate şi potrivit cu 
voia lui Dumnezeu, fără să-l intereseze riscurile sau părerea oamenilor. Credincioşii 
care trăiesc după acest îndreptar vor ajunge să fie crezuţi şi apreciaţi, chiar dacă au 
de suferit cîteodată. Slavă Domnului, că există dintre aceştia destui în România, pe 
care nu-i interesează ce regim e la putere, căci ei ştiu că guvernele sînt rînduite şi 
îngăduite de Dumnezeu. Ei tratează problemele cu Domnul şi-i iubesc pe oameni şi 
se roagă pentru ei. Aceştia nu se tem nici de prigoane, căci ştiu că „oricine vreasă 
trăiască cu evlavie în Chrisotos Isus va fi prigonit“ (II Timotei 3:12), ba chiar se 
bucură că au harul să fie prigoniți pentru Christos (Fapte 5:41). Ei binecuvîntă pe 
cei ce-i prigonesc, nu întorc rău pentru rău, nu se răzbună singuri (Rom. 12:14, 17), 
nu fac organizații de luptă împotriva nimănui şi nici de apărare a drepturilor, căci 
dreptul lor e la Domnul. 

Aceşti fraţi şi surori susțin bisericile. Înfluenţa lor e mai mare decît super- 
ficialitatea şi oficialitatea celor fireşti sau vînduți. Cu toate restricțiile din afară şi 
uşurătatea şi necredincioşia dinăuntru, bisericile sînt tari, se înmulţesc şi poporul 
Domnului e puternic, aşa cum spune Apostolul loan (1 loan 2:12-14). Aceasta este, 
a fost şi rămîne o realitate puternică pentru toţi cei cu adevărat credincioşi. 

Aş dori să arat acum măcar în parte felul de petrecere şi trăire a bisericilor şi 
credincioşilor din România. 

Frăția şi dragostea sînt foarte puternice între frații din România. Mă refer nu 
la cei oficiali care sunt mult influențați din afară, nici la bisericile lor oficiale, ci la 
majoritatea fraților în general. 

În mod normal, serviciile de duminică sînt următoarele: 9-10 ora de rugăciu- 
ne, cu toată biserica, cînd se vorbeşte foarte puţin, doar ca îndemnuri la rugăciune, 
dîndu-se loc tuturor fraţilor şi surorilor să se roage. Menţionez că în România ori 
de cîte ori se roagă cineva în biserică, se roagă ori în picioare, ori pe genunchi iar 
femeile cu capul acoperit, în toate bisericile Nou Testamentale. 

Ora 10 la 11: Şcoala duminicală cu toată biserica, din lipsă de alte camere. 
Aceasta e ora cea mai minunată, căci oricine poate să vorbească pe marginea subiec- 
tului, să spună gîndurile pe care le are de la Domnul, experienţele şi învățăturile ce 
le are. E stabilit un text dinainte asupra cărora frații meditează în cursul săptămînii. 
Nu se predică la această oră. Învățătorul doar enunță subiectul, punctele principale 
şi ideile lecţiei, urmărind apoi buna desfăşurare şi scoțind în evidență învățăturile 
principale care se desprind din lecţie. Aici nu au putut pătrunde autorităţile de afară, 
doar acolo unde pastorii sînt cu totul vînduţi şi nu lasă aceste ore să se desfăşoare 
normal, ci le conduc ei şi pe acestea, spre paguba fraţilor. 

Ora 11 la 12:30 sau chiar 1:00: Serviciul divin. Așa ar trebui să fie, deşi de 
multe ori e omenesc, atît în România, cît şi în alte părți. La aceste servicii de obicei 
vorbeşte pastorul. Aceasta e şi dispoziția autorităţilor ca la aceste servicii să nu vor- 
bească cei neautorizați. Cum însă pastori sunt aşa de puţini, un pastor avînd 10-12 
biserici în grija sa, cu excepția celor de la oraşe, unde un pastor are mai puţine, dar 
nu numai una singură, de cele mai multe ori vorbesc fraţii dăruiți de Dumnezeu 
cu darurile de proroocie (predicare) şi de învăţătură sau de evanghelizare. În mod 
normal nu vorbeşte numai unu, ci mai mulți, şi n-au predici stabilite sau pregătite 
dinainte. De multe ori cel ce vorbeşte nu ştie că are să vorbească decît cînd începe 
serviciul, iar cîteodată chiar în timpul serviciului. E minunat să vezi cum nu oratoria 
joacă un rol, ci puterea şi înțelepciunea lui Dumnezeu, făcînd ca de multe ori un 
țăran poate şi un neînvăţat, dar care cunoaşte Sfînta Scriptură, trăind-o cu Domnul, 
aduce aşa mari binecuvîntări bisericii. 

După masă, bisericile de la ţară au servicii de la 3-4:30 şi seara de la 7 la 9. 
La oraş au numai de la 6 la 8. Peste săptămînă se adună la rugăciune vineri seara 
de la 7 la 9. 

Ce e frumos e că mulţi frați şi surori — şi în special tinerii — au, pe lîngă 

adunările oficiale, alte adunări, care sînt o binecuvîntare ce constituie nucleul şi forța 
pentru toată biserica. Unii se adună în fiecare duminică de la ora 7 la 9 dimineaţa 
şi lunea seara de la 7 la 9, în localul bisericii. Dacă sînt opriți — şi de multe ori sînt 
opriți prin pastor — atunci se adună prin case, aşa cum am mai arătat. 

Le place să se viziteze unii pe alţii, atît în familii, cât şi de la o biserică la 
alta, sau anumiți frați să viziteze biserici, fie individual, fie doi cîte doi, fie însoțiți 
de cîte un cvartet. Cu toate dispoziţiile repetate date în această privință de autori- 
tăți prin Uniunea baptistă şi prin conducerile de comunități, n-au putut să oprească 
unele biserici unde prin pastor autoritățile au reuşit să împiedece acestea, bisericile 
respective au devenit seci şi reci. 

Ori în ce biserică ai merge, cu excepţia celor amintite în paragraful anterior, 
fie că eşti din România, fie din SUA, vine cel puţin un frate la tine şi te întreabă 
dacă eşti credincios sau de unde eşti. Dacă eşti credincios, după ce foarte discret şi 
cu bună cuviinţă îți verifică temeinicia mărturiei, te cheamă să spui un cuvînt din 
partea Domnului sau vreun salut de la fraţi, ori cel puţin să cînți o cîntare. Pastorul 
sau alt predicator, cu bucurie renunță la predica lui, pe care poate s-o ţină altă dată, 
dar pe fratele poate nu-l mai are niciodată. Minunat e acest obicei şi tare aş mai 
vrea să prindă din nou rădăcini şi în Statele Unite, căci aşa a fost la început. Ori- 
cum, în prezent starea de oficialitate şi de formalism exagerat şi planificat mă deza- 
măgeşte aici. Reduc pe Duhul Sfînt atotputernic şi incomensurabil la nişte tipare pur 
şi simplu omeneşti şi sărace. Am zis pe unde am fost şi unde am reuşit să vorbesc 
doar pentru că am fost planificat cu cel puţin o lună înainte: „Ce s-ar întîmpla dacă 
azi instantaneu ar sosi apostolul Pavel aici? Nu-i aşa că ar trebui să aştepte cel puțin 
o săptămînă ca să poată vorbi?“ căci socotesc ca o cădere din har să te abaţi de la 
programul care e tipărit pînă în cele mai mici amănunte. 

Am fost într-o biserică din Wisconsin incognito, neprogramat, căci rămăsesem 
fără să fiu planificat în acea duminică dimineaţa şi, cum eram obişnuit să merg la 
biserică, m-am dus. Înainte de fi început serviciile bisericii, i-am spus unui frate cu 
familia care veniseră şi ei mai devreme, cine sînt şi de unde. Au fost foarte impre- 
sionaţi, şi imediat după ce a început şcoala duminicală, au spus, „Avem un frate din 
România,“ spre a atrage atenția învățătorului să ţină cont de mine. Sărmanul frate, 
a vorbit vreo 45 de minute, şi ar fi şi încheiat şcoala fără să mă grăiască, dacă nu 
aş fi prins eu prilejul să mă scol înainte de a încheia şi să spun cîteva cuvinte din 
belşugul care-mi dădea ghes Duhul dinăuntrul meu! Abia atunci şi-a dat seama de 
greşeală, căci după terminare a venit şi m-a îmbrăţişat cu toată dragostea, ca şi alții, 
dar era cam tîrziu. Sub aceste impresii, predicatorul care urma să țină serviciul a 
venit la mine şi mi-a zis, „Ai $ minute ca să vorbeşti.“ (l-am mulțumit, şi la timpul 
cînd am fost chemat, m-am dus în față şi am început să vorbesc, apreciind atenția 
fratelui, căci putea să nu-mi dea nici un cuvînt. Desigur că am spus ce aveam de 
spus, dar nu doar timp de S minute, căci şi el şi biserica au consimţit să vorbesc 

mai mult. După ce s-a terminat serviciul, cînd am dat mîna cu frații, a trebuit să 
vorbesc din nou, căci nu se duceau acasă. 

Nu mai vorbesc de ospitalitatea fraţilor din România. Ar considera pentru ei 
o ruşine să lase pe un frate să meargă la hotel, sau să mănînce la restaurant. Deşi 
săraci, se ajută unii pe alţii aşa cum am arătat în cazul meu cînd am fost în închi- 
soare. Le place mult părtăşia, dar nu numai cu cafea sau mîncare, acele dinner me- 
etings care se ţine aici aici, ci părtăşia în cuvînt, în rugăciune, în bucurii şi dureri, 
chiar dacă lipseşte mîncarea — şi de multe ori ea lipseşte. 

E adevărat că lipseşte literatura religioasă şi chiar bibliile. De cînd au venit 
comuniştii la putere, nu s-a tipărit nimic religios, cu excepţia revistelor oficiale ale 
cultelor care apar o dată la două luni sau o dată la o lună, avînd mai mult articole 
politice. Cu toate acestea, rămii uimit cînd stai chiar cu cel mai simplu frate, dar 
care trăieşte adevărul lui Dumnezeu. Duhul Sfînt S-a dovedit a fi tot aşa de minunat 
şi puternic şi prin oameni simpli ca odinioară. Ei trăiesc Cuvîntul lui Dumnezeu 
fără cărți explicative, căci e adevărat ce spune Apostolul loan, „...ungerea care aţi 
primit-o de la El rămîne în voi, şi n-aveţi trebuință să vă înveţe cineva; şi, după 
cum ungerea Lui vă învaţă despre toate lucrurile...“ (1 loan 3:27). Ei au înţeles şi 
trăiesc realitatea faptului că sînt o preoție sfîntă şi împărătească, toți, nu numai cei 
cu studii teologice sau cu doctorat în teologie (1 Petru 2:5, 9). O, dacă ar avea ei 
munţii de cărţi religioase pe care credincioşii de aici le au! 

Ei folosesc toate oportunitățile pe care le au de a mărturisi Cuvîntul lui Dum- 
nezeu: În tren, între vecini, la serviciu, la holdă. La fel ei se roagă foarte mult. 
Pentru ei rugăciunea nu este doar un obicei sau o formalitate. E viaţa şi răsuflarea 
lor, e secretul puterii şi al biruinţei lor. Ei nu uită să se roage şi pentru creştinii din 
țările libere, şi pentru cei din SUA. 


CAPITOLUL 36 


Planuri de viitor 

Cînd au auzit unii frați că voiesc să emigrez, au zis că ei se roagă Domnului 
să nu mă lase să plec. Alţii mi-au spus direct, „Cum, laşi tu o lucrare aşa de minu- 
nată şi de mare aici ca să mergi în America unde sînt atiția credincioşi?“ 

Luînd lucrurile sub aspectul omenesc al planurilor şi vederilor noastre, s-ar 
părea că vorbele de mai sus sînt întemeiate. Dacă tot ce am făcut ar fi fost un plan 
şi o hotărîre pripită a minţii mele şi nu călăuzirea şi hotărîrea lui Dumnezeu, aş fi 
făcut o mare greşeală plecînd, dar Dumnezeu nu poate greşi. Sincer să fiu, dacă 
cineva m-ar fi întrebat de ce plec în SUA, aş fi răspuns că nu ştiu, dar că aceasta 
este voia Domnului şi aşa trebuie să fie. E adevărat că erau motivele arătate anteri- 
or, dar Dumnezeu are un plan prin împrejurările care se ivesc. 

La plecare şi pe parcursul drumului, Domnul mi-a pus în inimă o dorință dar 
şi o condiţie cu ocazia plecării mele, anume de a-l sluji Lui, ajutînd pe fraţii din 

România. Chiar înainte de a pleca această dorință s-a conturat bine, cînd împărțind 
puţinele cărți ce le aveam fraţilor, am ajuns să nu mai am ce da. Un frate vine la 
mine şi cu lacrimi în ochi îmi zice, „Frate Simi, nu mai ai nimic pentru mine, pe 
mine m-ai uitat?“ Atunci am zis„,Nu-i nimic, acum nu mai am ce-ti da, dar îţi pro- 
mit că mergînd în SUA voi face tot ce pot ca să trimit cărți şi literatură religioasă 
fraților mei de aici.“ La despărțirea de la gară de frații de credință, aceştia din nou 
mi-au spus: „Frate Simi, avem o mare nădejde în tine. Tu ai cutreierat ţara în lung 
şi în lat şi cunoşti nevoile noastre spirituale şi chiar materiale, nu ne uita!“ 

Desigur nu pot să-i uit. Venind aici nu umblu după o viață uşoară sau să-mi 
fac averi. Toate năzuințele mele sînt legate de frați, adică de credincioşii din ţara 
mea. Aşa cum le-am spus, „Nu vă necăjiţi că plec, poate Domnul îmi va da un 
cîmp şi mai mare de lucru şi cu efecte binecuvîntate pentru voi.“ 

Aşa cum emigrarea mea a fost o minune, şi în continuare totul am primit de 
la Domnul ca o minune a puterii harului Său. lată de exemplu ce s-a întîmplat cu 
toate cărțile mele, adică manuscrisele şi celelalte notițe: 

Am spus în paginile anterioare că atunci cînd am fost oprit să vorbesc, am 
scris. Tot ce am scris am dorit să fie tipărit să poată beneficia de ele cît mai mulți, 
dar nu ştiam cum se poate realiza aşa ceva. 

Am avut încă în România scrise următoarele cărți: 

—Lămuriri cu privire la Duhul Sfînt 

—Cuvîntul lui Dumnezeu 

—Responsabilitate şi datorie în familie 

—Giînduri despre Ghedeon (Cartea Judecători) 

—Despre Venirea Domnului 

—Siguranța Mîntuirii — care mi-a fost luată de Securitate. 

—O mulțime de predici, meditații, care vor cuprinde mai multe volume 


Traduceri din limba engleză: 

—Viaţa Mîntuitoare a lui Christos (The Saving Life of Christ) 

—Despre tot ce este şi cuprinde Biblia (What The Bible is All About) 

—Postul ales al lui Dumnezeu (The Chosen Fast of God) 

Toate aceste cărți şi alte notițe au rămas în casa mea pînă în ziua plecării. 
Restul cărților şi lucrurilor au fost distribuite toate. Cu acestea nu ştiam ce să fac. 

Cu vreo oră sau două înainte de plecarea trenului vine în casa noastră un co- 
leg şi prieten al unuia dintre copiii mei, un băiat ce era cu părinții săi în Germania 
unde emigrase cu vreo doi ani înainte. Era cu maşina în vizită la rudele sale. Înain- 
te de plecarea la gară, cînd bagajele deja erau făcute, îmi vine un gînd, o inspiraţie 
ŞI-I ZIC, 

—Dragă, nu eşti dispus să mă ajuţi şi să faci un lucru frumos pentru mine, să- 
mi scoţi pachetul acesta cu cărțile mele, iar de la tine le voi lua eu cîndva? 

-Cum să nu, cu plăcere — mi-a răspuns tînărul. Închipuiți-vă bucuria mea 


101 


pînă la lacrimi. L-am încredințat Domnului pe el şi cărțile mele, după care am ple- 
cat. Eram încă în Roma, în Italia, cînd în urma scrisorii fiului meu, băiatul din Ger- 
mania ne cheamă la telefon şi ne comunică: „Pe data de... voi fi în Roma.“ Natural 
că venind în Roma mi-a adus şi cărțile. Nu e oare o minune, ca sosind în SUA să 
am toate manuscrisele mele cu mine? 

Deci doresc ca toate aceste cărți ale mele, primite direct de la Domnul, îm- 
pletite cu experienţele vieţii mele — mai mult cărți de învățătură, de îmbărbătare şi 
de mîngiiere — să le tipăresc şi să le trimit frățietății din România, care mereu îmi 
amintesc în scrisori să nu uit de ei. 

Pe lîngă acestea, doresc împreună cu fiul meu care e profesor de limba en- 
gleză şi română, un bun creştin şi un bun orator, să traducem din engleză şi să le 
trimitem alte cărți folositoare. 

Doresc să le trimitem mesaje prin radio, deoarece toţi au radio şi aşteaptă 
aceste mesaje. 

Doresc să le trimit chiar ajutoare materiale de care la fel au nevoie, mai ales 
celor care merg în misiune prin ţară, cît şi altora care sînt buni credincioşi şi sînt în 
nevoi. 

Vreau să ajut familiile de credincioşi care sînt nevoiți să emigreze, sponsorizîn- 
du-i şi pregătindu-le condiţiile de viaţă pe cînd vin şi după aceea. 

Cum şi cînd voi fi în stare să realizez toate acestea nu ştiu, căci şi eu sînt 
încă un refugiat care numai prin harul lui Dumnezeu trăesc, dar ştiu că Domnul 
este Acela care închide şi deschide uşi. Eu mă rog Domnului şi vă rog să vă uniți 
cu mine în rugăciune, ca El să deschidă uşi pentru Cuvîntul Lui şi să-mi dea har 
şi putere în lucrarea la care m-a chemat şi pentru care eu m-am lăsat şi mă las cu 
totul în mîna Lui. Lucrarea nu e a mea, ci a Lui, ca şi frații din România. În ace- 
laşi timp, sînt tot atît frații voştri, cît sînt şi frații mei. Vrea cineva să se unească cu 
mine în această lucrare? Va fi o bună ocazie să-şi dovedească dragostea reală față 
de Dumnezeu şi faţă de fraţii care suferă. 

Oricum, eu am făcut tot ce am putut şi în condiţii foarte grele aşa cum am 
arătat. Pe acesată linie merg şi în continuare. Dacă cineva cunoscînd aceste situaţii şi 
proiecte, rămîne nepăsător, eu nu voi fi vinovat. Noi sîntem nişte ispravnici. Într-o zi 
însă vom sta toți înaintea scaunului de judecată al lui Christos unde vom răspunde 


CAPITOLUL 37 


Despre sisteme politice 

Fiecare sistem omenesc ce se ridică împotriva autorităţii lui Dumnezeu şi nu 
ține cont de voia Lui şi de Cuvîntul lui e un sistem satanic, adică în spate e Satan, 
care acționează prin om, indiferent ce nume ar purta sistemul acela. 

În momentul de faţă, ca şi înainte de a emigra, în România e sistemul co- 

munist. Înainte de acest sistem şi prin jurul anului 1939-1940 în România era un alt 
sistem, acela fascist, cu exponentul său în România: legionarii. Aceşti oameni pretin- 
deau că ei cred în Dumnezeu. În numele crucii, prin preoții ortodocşi ei au căutat 
să distrugă pe adevărații credincioşi (sau pe cei ce nu credeau în felul lor), care nu 
erau ortodocşi. Acelaşi lucru au căutat să facă cu evreii în alte ţări. În acel timp, 
în anii 1941-1943, frații se adunau la închinăciune în pădure şi prin case pe ascuns 
de frica jandarmilor (poliției) căci bisericile au fost închise. Eu însumi m-am adunat 
cu fraţii la închinăciune într-o poiană în pădure. Tatăl meu a fost persecutat pînă pe 
patul de moarte, ca prezbiterul sau predicatorul bisericii din sat. 

Alt caz: În timpul lui Constantin, numit Cel Mare, împăratul Bizanțului, cînd 
acesta a declarat pe toți oamenii creştini, adevărații creştini erau în închisori. 

Acelaşi lucru s-a întîmplat şi în timpul Inchiziţie, cum bine se ştie. 

Acum, ce am eu de făcut ca şi creştin? Să mă unesc cu un sistem şi să lupt 
împotriva altuia? Nicidecum! Potrivit cu Cuvîntul lui Dumnezeu, un credincios nu 
este chemat să lupte împotriva cărnii şi sîngelui, ci împotriva duhurilor răutăţii care 
sînt în văzduh, şi nu cu armele fireşti, ci cu cele duhovniceşti. Voi vorbi despre 
atitudinea credinciosului în capitolul următor. Aici doar vreau să spun că indiferent 
de ce sistem se află la putere, noi ca şi creştini trebuie să avem aceeaşi linie de 
comportare, ascultînd şi îndreptîndu-ne după Cuvîntul lui Dumnezeu. Dumnezeu e 
suveran să ridice şi să doboare un sistem, şi EI o face la timpul Său. 

De exemplu, în România Dumnezeu a îngăduit să vină comuniştii. De ce? EI 
o ştie. Eu am observat însă cîteva motive: 

—Era o exploatare din cale afară de cruntă. Eu eram la sat şi ştiu cum cîţiva 
bogătaşi exploatau tot satul şi de-a dreptul îşi băteau joc de cei săraci. Era o înfu- 
murare la autorități şi la cei bogaţi. Nu uit, eram copil cînd tata povestea în casă, 
cum venind cu carul încărcat cu fin împreună cu mama, în faţa lor apare caleaşca 
jandarmilor. Aceştia, în loc să se ferească ei, că erau cu o căruță mică, sau să se 
oprească pînă trece carul cu fîn, au început să înjure şi să urle la părinții mei, obli- 
gîndu-i pe ei să tragă în locul periculos de pe marginea şanţului, riscînd să răstoarne 
carul, în timp ce ei au rămas în mijlocul drumului. Îmi aduc aminte de tata cum a 
zis: „Oare îi va mai îngădui Domnul multă vreme?“ 

Chiar pentru credincioşi, Domnul a îngăduit să vină comuniștii. În primul 
rînd bisericile erau închise şi mulți credincioşi au fost prigoniți. Dacă nu ar fi venit 
ei, bisericile rămîneau închise. Apoi multă pleavă era împreună cu grîul. Domnul a 
îngăduit o cernere şi a provocat pe adevărații creştini să se alipească de Domnul şi 
să nu se mai unească cu o religie moartă. 

Să ne oprim puţin la sistemul comunist. Dacă despre orice sistem care nu ţine 
cont de Dumnezeu se poate spune că este un sistem satanic, ce putem să spunem 
despre cel comunist, care nu numai că nu ține cont de Dumnezeu, ci luptă îm- 
potriva lui Dumnezeu spre deosebire de alte sisteme. Prin această luptă împotriva 
lui Dumnezeu ei dovedesc că recunosc existența Sa, căci altfel n-ar lupta cu ce nu 

există. Dar luptă în semn de răzvrătire, lucru care numai Satan l-a făcut şi-l face 
împreună cu cei ce ascultă de el. 

Aş vrea să spun că nu e numai un sistem politic, ci o religie. Şi ce religie ar 
putea fi aceea care luptă contra lui Dumnezeu, şi de unde vine ea? Nu vine oare de 
la Satan? Interesant că un copil poate pricepe lucrurile mai bine decît unii oameni 
mari. 

Fram la o şcoală creştină din Athens, statul Georgia, cînd după ce am vorbit, 
dînd loc la întrebări, un copilaş mă întreabă: „Care e religia comuniştilor?“ „Domnul 
să te binecuvinteze,“ i-am spus, „căci ai pus o problemă pe care mulți oameni mari 
n-o văd.“ Comuniştii au o religie. Ateismul e o religie, nu numai o politică. Aici e 
tragedia. 

Pe dinafară, prin ideologia şi teoriile sale, acest sistem apare ca cel mai bun şi 
mai uman dintre cîte au fost pînă acum. De aceea a prins şi prinde foarte rapid la 
cei oprimaţi şi necăjiţi care n-au un suport în viață. Prinde însă şi la cei însuflețiți 
de a ajuta pe cei oropsiți şi necăjiţi, căci Satan ştie să se prefacă în înger de lumi- 
nă. În legătură cu amăgirile Satanei, Domnul şi apostolii ne înştiințează că se vor ivi 
proroci mincinoşi, „lupi îmbrăcaţi în piele de oaie.“ Care este criteriul de a cunoaşte 
pe aceşti prooroci falşi? Roadele lor! Care este criteriul de a cunoaşte pe comunişti 
în adevărata lor față? Ideologia, vorbele, laudele sau promisiunile lor? Nu, ci roadele 
lor, faptele lor. Toată ideologia lor frumoasă e numai pe hirtie. O mai cred cei din 
țările libere, cei din ţările capitaliste. Cei din ţările comuniste n-o mai cred şi sînt 
sătui de ea chiar şi conducătorii. 

Priviţi ţările unde domină ei: Ţări bogate ca România, aşa cum am arătat 
la început, au ajuns o paragină din punctul de vedere al bunăstării şi al unei vieți 
omenești în libertate. Oamenii trăiesc în sărăcie, în mizerie, în teroare şi frică, cu 
excepţia clasei conducătoare — aristocrația comunistă — ai cărei membri se protejează 
unii pe alții, de la brigadierul de colectiv pînă la ministru. 

Totuşi acest regim nu e fără cunoştinţa şi îngăduința lui Dumnezeu. Dacă nu 
ținem cont de lucrul acesta, ne pierdem inima degeaba, greşim înaintea oamenilor, 
atrăgîndu-ne numai necazuri fără rost, dar greşim înaintea lui Dumnezeu şi aceasta 
e durerea mai mare. Dar despre aceasta voi vorbi în capitolul următor. 


CAPITOLUL 38 
Atitudinea credinciosului în relaţie 


cu societatea şi cu autorităţile 

Multă confuzie şi de aici multe necazuri sînt între credincioşi cu privire la ati- 
tudinea lor în lume: faţă de autorităţi (guvern), faţă de semenii lor, față de lucrurile 
care se întîmplă, față de prigoane. Toate aceste necazuri sînt datorită necunoaşterii 
stării şi chemării lor în această lume, ca urmare a necunoaşterii Cuvîntului lui 
Dumnezeu sau a nerespectării lui. Cu alte cuvinte nu ştim cine sîntem şi care este 

menirea noastră în această lume. 

Unii creştini sînt mereu amăriţi, resemnaţi, trag barca pe uscat. Dacă îi întrebi 
de ce sînt aşa, îți răspund că aşa e în lume: numai necazuri, nu şi bucurii. Ei iau 
numai jumătate din adevărul spus de Domnul Isus, „În lume veți avea necazuri, 
fără să continue cu partea doua, „Dar îndrăzniți, Eu am biruit lumea“ (loan 16:33). 
Sau „Bucuraţi-vă totdeauna în Domnul! larăşi zic bucurați-vă!“ (Filip. 4:4). Sau „.... 
ne bucurăm chiar şi în necazurile noastre... ne bucurăm în Dumnezeu prin Domnul 
nostru Isus Christos prin care am căpătat împăcarea“ (Rom.5:3, 11, etc). 

Alţii privesc toate suferințele ca pe o pacoste, toate prigoanele doar ca pe o 
acțiune a oamenilor răi, din care cauză sînt gata să ceară moartea prigonitorilor lor. 

Alţii mai curajoşi sînt mereu răzvrătiți, se organizează, luptă, se agită împotriva 
autorităţilor, cerînd dreptate sau egalitate. 

Unii pentru a-şi salva situaţia, pentru a scăpa de prigoane, se dau bine cu au- 
torităţile (se linguşesc), ascultînd orbeşte de linia lor, gata să sacrifice adevărul, gata 
să sacrifice chiar şi pe fraţii lor, numai să nu sufere ei. 

Sînt însă alții — şi slavă Domnului că sînt destui — care deşi ştiu că în această 
lume sînt necazuri, se bucură; deşi prigoniţi, binecuvîntă pe cei ce-i prigonesc şi se 
roagă pentru ei; deşi neînțeleşi, ei îi înțeleg pe toți; deşi urîţi, ei iubesc. 

Să vedem ce spune Cuvîntul lui Dumnezeu cu privire la atitudinea şi compor- 
tarea noastră în lume: 

Noi nu sîntem din lumea aceasta. „Dacă aţi fi din lume, lumea ar iubi ce este 
al ei; dar pentru că nu sînte-ți din lume şi pentru că Eu v-am ales din mijlocul 
lumii, de aceea vă urăşte lumea“ (loan 15:19; vezi şi loan 17:14,16). 

E foarte sugestivă întîmplarea care am văzut-o într-un film pentru copii. Un 
ou de rață a fost pus la clocit împreună cu ouăle de gîscă. Cînd au ieşit puii şi au 
crescut, natural că s-au deosebit şi nu puteau suferi puiul de rață. Ouăle au clocit 
împreună, dar viaţa era din surse diferite. Noi sîntem în aceeaşi lume, în aceleaşi 
împrejurări, dar viaţa noastră şi omul nostru lăuntric e din Dumnezeu. 

—Noi sîntem cetăţeni ai cerului, oameni din casa lui Dumnezeu; cetăţeni cu 
sfinții — (Filip. 3:20; Efes. 2:19). 

Ce drepturi vrei să ai frate, cînd tu eşti cetăţean al altei ţări? Dacă totuşi vrei 
vreun drept, nu ai să-l ceri de la oameni, ci de la Împăratul ţării tale, care va inter- 
veni pentru tine în ţara în care locuieşti temporar, ca tolerat, doar ca un călător. 

—Sîntem străini şi călători în lumea aceasta, ca urmare a faptului că nu sîntem 
din lumea aceasta şi că cetățenia noastră este în cer (Evrei 11:13; | Petru 1:17; 2:11, 
etc). 

Minunată e această stare şi ce frumos răsună cuvintele din Biblie referitoare la 
credincioşii care s-au purtat ca atare! Se spune despre unii că au locuit în corturi, 
căci aşteptau cetatea care are temelii tari (Evrei 11:9). Şi tu umbli să-ți faci palate, 
să-ți cumperi moşii, să te fixeezi ca pentru veşnicie în ţara în care eşti doar călător? 
Unii îşi fac biserici de cristal ca să întreacă pe cei din lume, cînd Biserica lui Dum- 

nezeu € vie şi slăvită în ceea ce este de la Domnul. 

Dacă eşti străin şi călător, nu-ţi stă frumos să te amesteci cu locuitorii ţării, să 
te întreci cu ei în lucrurile lor. Pe bună dreptate pot să te urască — şi se întîmplă de 
multe ori — nu pentru că eşti creştin şi Îl iubeşti pe Dumnezeu, ci pentru că rîvneşti 
la lucrurile la care rîvnesc ei şi eşti în competiţie cu ei pentru deşertăciuni. Să nu te 
miri dacă îţi vor spune ca lui Lot, „Omul acesta a venit să locuiască aici ca străin 
şi acum vrea să facă pe judecătorul“ (Gen.19:9). 

Unui călător îi şade bine, aşa cum a spus Domnul Isus, să-L aştepte pe EI: 
Cu „mijlocul încins şi cu făcliile aprinse“ (Luca 12:35); cu o traistă, doar cu strictul 
necesar şi cu un toiag în mînă. Adică să iei pentru tine din lumea aceasta numai 
atit cât îți trebuie pentru nevoile călătoriei (| Timotei 6:8-11). 

—Noi sîntem ambasadori şi mesageri ai cerului în lumea aceasta, reprezentanții 
lui Dumnezeu, chemaţi să aducem veşti bune ( II Cor.5:20). Din cauza aceasta noi 
nu avem voie să ne amestecăm în politica țării. Amestecîndu-ne în politica lumii am 
putea fi considerați spioni şi pedepsiți ca atare. 

Noi avem legile noastre, ale țării din care facem parte. Noi ascultăm de ordi- 
nele şi directivele primite din țara noastră (din cer), în faţa căreia răspundem. Aici 
în lume respectăm dispozițiile ţării în care sîntem şi organizaţia ei. 

Trebuie să ne prezentăm şi să trăim în demnitatea ce ni s-a încredințat, căci 
„noi nu ne propovăduim pe noi înşine, ci pe Domnul Christos Isus (II Cor. 4:5). Ce 
cinste! Dar şi ce răspundere! Ne purtăm noi ca atare? 

Noi nu putem să ne amestecăm cu un partid sau altul, dar iubim şi cinstim pe 
toți oamenii (1 Petru 2:17). 

Nu ne preocupă treburile vieții acesteia. Ştiţi ce zice apostolul Pavel lui Timo- 
tei: „Nici un ostaş nu se încurcă cu treburile vieţii, dacă vrea să placă celui ce l-a 
scris la oaste“ (II Timotei 2:4). Amintiţi-vă de Domnul Isus cînd unul din mulţime 
i-a spus, „Învăţătorule, spune fiatelui meu să împartă cu mine moştenirea noastră.“ 
„„Omule,“ i-a răspuns Isus, „Cine M-a pus pe Mine judecător sau împărțitor peste 
voi? (Luca 12:13-14). Şi cine era EI şi cine sînt eu! Deşi era cu păcătoşii şi-i 1u- 
bea, deşi mînca împreună cu ei, nu S-a făcut una cu ei în purtarea lor, nici nu S-a 
amestecat în problemele lor, căci nu era din lumea aceasta — era un străin. Și totuşi, 
cît de mult a schimbat EI lucrurile societăţii, tocmai prin faptul că nu s-a asimilat 
cu ea! 

Mereu şi mereu, lumea, societatea caută să ne asimileze, atît ca indivizi, cît şi 
ca biserică. Să ne facă să gîndim ca ei, să ne purtăm ca ei, să gîndim şi acţionăm 
ca ei. 

Dureros e că şi credincioşii în firea lor veche au tendința de a fi ca lumea. 
Există şi o vorbă în popor, „Poartă-te şi tu ca lumea. De ce vrei să fii altfel?“ 

Oamenii ne privesc doar ca pe simpli muritori, ca şi ei, cu acelaşi viitor si 
aceleaşi năzuinţe care nu trec dincolo de mormînt. Aşa L-au privit şi pe Domnul 
Isus. Realitatea însă este alta. Dacă noi nu trebuie să ne lăudăm şi nici nu putem fi 

înțeleşi de ei, totuşi să nu uităm cine sîntem şi pentru ce sîntem în lumea aceasta. 
Ei pot să trăiască în felul lor şi să se poarte cum se poartă, dar noi nu putem. 

E o ruşine pentru noi să ne schimbăm locul şi vrednicia de copii ai lui 
Dumnezeu cu viața lumească a oamenilor lumii. E aidoma fiilor lui Dumnezeu din 
vechime, care s-au căsătorit cu fetele oamenilor. Stiţi ce pedeapsă au primit pentru 
aceasta, fiind puşi în lanţuri veşnice în întuneric, păstraţi pentru judecată (luda 6). 

Cel mai important motiv însă pentru care trebuie să fim separați de lume şi să 
trăim pentru Dumnezeu, făcînd voia Lui, este că noi nu mai sîntem ai noştri. Noi 
am fost cumpăraţi cu un preţ (1 Cor. 6:19-20). De aceea sîntem chemați să proslă- 
vim pe Domnul în trupul şi în duhul nostru, care sînt ale lui Dumnezeu. 

Nu cu argint şi aur, ci cu sîngele preţios al lui Christos (1 Petrul:18-19). 

Sîntem Biserica — Mireasa lui Christos. Ni se potrivesc cuvintele din Psalmul 
45, versetele 10 şi 11: „Ascultă, fiică, vezi şi pleacă-ţi urechea; uită pe poporul tău 
şi casa tatălui tău! Şi atunci împăratul îți va pofti frumuseţea. Şi fiindcă este Dom- 
nul tău, adu-l închinăciunile tale.“ Sau cuvintele pe care le spune mirele miresei din 
Cîntarea Cîntărilor (4:12): „Eşti o grădină închisă, soro, mireaso, un izvor închis, o 
fîntînă pecetluită.““ 

lată ce a spus în privinţa aceasta binecuvîntatul om al lui Dumnezeu, C.H. 
Spurgeon, în predica sa, „Cum priveşte Christos Biserica Sa“: 

„O grădină este separată de restul ţarinii şi aşa e Biserica: despărțită de lume. 

Lumea creştină este un amestec de creştini lumeşti, dar Biserica lui Christos 
nu este din lume şi nu are de a face cu lumea. „Voi nu sînteți din lume cum nici 
Eu nu sînt din lume“ spune Domnul Isus (loan 17:14, 15;19). 

Mari încercări s-au făcut ca Biserica să primească lumea. Și dacă aceasta a 
izbutit, rezultatul a fost că lumea a înghițit biserica. 

Gîndiţi-vă, puteau israeliți să facă familie cu canaaniții? Sau cum spune apos- 
tolul Pavel, „Ce legătură poate fi între Christos şi Belial, sau cum se împacă lumina 
cu întunericul?“ (Ul Cor. 6:14-15). 

Separarea noastră de lume trebuie să fie în acelaşi fel ca a Domnului Isus: Nu 
în haine speciale, nu în vorbire, nu închizîndu-ne faţă de societate. EI a fost un om 
din mulţime, amestecat cu ei, mîncînd şi bînd la nunțile lor. Separarea Lui de lume 
consta în aceea că El era sfînt, nevinovat, iar ei nu erau. El nu era nici fariseu, nici 
saducheu, nici cărturar, şi în acelaşi timp nimeni nu-L putea confunda cu vameşii şi 
păcătoşii. 

Numai în măsura în care Biserica va fi separată de lume îşi va recăpăta pute- 
rea şi va fi o binecuvîntare pentru lume. Nu trebuie să fie nici măcar o umbră de 
alianță între Biserică şi lume. Ce dezastru s-a întîmplat în zilele lui Noe, cînd fiii 
lui Dumnezeu s-au unit cu fiicele oamenilor, după care potopul i-a înghiţit pe toţi! 
Ce dezastru grozav va fi cînd Biserica se va uni cu lumea — şi mă tem că noi am 
ajuns zilele acelea. 

Biserica trebuie să fie o grădină închisă cu ziduri, un izvor închis, o fîntînă 


107 


pecetluită. Sfinţii trebuie să fie separați de restul oamenilor — chiar şi de cei ce se 
numesc credincioşi şi nu sînt, ca Avraam care a zis fiilor lui Het: „Eu sînt străin şi 
călător printre voi“ (Gen.23:4). Sîntem şi noi în felul acesta, sau ne ruşinăm să fim 
aşa? 

„leşiți din mijlocul lor, despărțiți-vă de ei, nu vă atingeți de lucrurile necurate,“ 
zice Domnul (Il Cor. 6:17). 

Dacă nu este nici o diferență între tine şi lume, dacă faci ce face lumea, ur- 
măreşti ce urmăreşte lumea, iubeşti ce iubeşte lumea, textul de soră şi mireasă nu ţi 
se adresează ție. 

Biserica este o grădină închisă. De ce? Pentru ca nimeni să nu poată intra să-i 
mănînce fructele decît Domnul. Un izvor închis, pentru ca nimeni să nu poată bea 
din el decît Domnul. 

O biserică există numai pentru ca Domnul să-Şi realizeze scopurile şi planurile 
Sale printre fiii oamenilor. 

Eu sînt convins că dacă o biserică vrea să fie mai onorată de Domnul în 
aceste zile, atît din punct de vedere intern, cît şi mai folositoare în exterior, ea tre- 
buie să fie pe de-a-ntregul consacrată Domnului. 

Biserica nu e formată ca să fie un club social pentru a se satisface pe ea sau 
societatea — pentru a se distra — nici o asociaţie politică, şi nici o confederație relo- 
gioasă. Ea este un trup creat de Domnul pentru a răspunde scopurilor şi planurilor 
Sale şi pentru nimic altceva. 

Dacă noi nu trăim pentru Domnul, sîntem morţi în timp ce trăim (Rom.8:6-8). 
Dacă nu aducem glorie Numelui Său, noi nu putem justifica existența noastră. Dar 
va zice cineva: „Nu trebuie să căutăm noi binele semenilor noştri?“ Desigur, dar 
aceasta numai de dragul lui Christos. „Nu trebuie să ajutăm noi procesul de purifi- 
care, sănătate, educaţie?“ Ba, şi cît mai mult. Dar tot ce putem face să fie de dragul 
Lui mai mult, să fie lucrarea Lui prin noi, aşa cum o vrea El. 

Noi sîntem slujitorii Domnului pentru binecuvântarea lumii şi putem face orice 
vrea EL să fie făcut. Într-o astfel de grădină, cum spune textul, fiecare plantă poartă 
flori pentru proprietarul ei. Fiecare pom face roade pentru El. 

Dacă o biserică face orfelinate, distribuie literatură sau orice altceva, să facă 
totul pentru Christos şi cum Îi place Lui. Acest gînd trebuie să fie pe fruntea bise- 
ricilor şi a oamenilor. 

Voi nu trebuie să produceţi roade pentru piaţă, ci pentru masa Stăpînului vos- 
tru. Nu trebuie să faci bine ca să fii onorat de adunare sau societate, ci ca să-l fie 
dată toată gloria lui Isus, căruia îi aparții. „Iotul pentru Isus“ trebuie să fie motoul 
nostru. Nici unul dintre noi nu trebuie să îndrăznească să trăiască pentru el însuşi, 
mai ales în zilele acestea. Nici chiar în felul rafinat în care mulţi o fac, încercînd să 
cîştige sufletele doar ca să fie socotiți ca oameni zeloşi şi plini de succes. Putem fi 
mai degenerați chiar în încercarea de a-L glorifica pe Christos, dacă prin aceasta nu 
dorim decît să fim lăudaţi sau luaţi în considerare. 

Viaţa mea trebuie să fie un izvor care să-L învioreze pe EI, care şi-a dat viața 
pentru mine. Tu trebuie să fii un izvor închis, o fîntînă pecetluită, şi aceasta pentru 
Isus, numai pentru Isus cu desăvîrşire şi totdeauna. Dacă eul sau avantajul personal 
iese înainte, trebuie să-l alungi. 

Vrea lumea, Satan, firea, să sară gardul şi să întineze acest izvor? Trebuie 
opriți, pentru ca izvorul să fie curat şi păstrat în întregime numai pentru Regele 
meu. Întreaga noastră ființă trebuie să fie o fintînă pecetluită numai pentru Domnul 
Isus. Totul pentru Isus: trupul pentru Isus, mintea pentru Isus, duhul pentru Isus, 
ochii pentru Isus, gura pentru Isus, mîinile pentru Isus, picioarele pentru Isus, timpul, 
banii, energiile, totul trebuie să fie numai pentru Isus. Dacă o parte din ce este al 
nostru va fi lăsată sub stăpînirea păcatului, acesta îşi va dovedi puterea lui peste tot 
şi peste celelalte părți. (sfîrşitul citatului) 

Frumos ne mai îndeamnă Duhul Sfînt prin cuvintele apostolului: „De aceea şi 
Isus ca să sfinţească norodul cu însuşi sîngele Său, a pătimit dincolo de poartă. Să 
ieşim dar afară din tabără la EI şi să suferim ocara Lui“ (Evrei 13:12-13). Aceasta 
nu înseamnă să ieşim din lume sau să ne călugărim, ci trăind în lume să trăim cu 
EI, ca EI şi pentru El. Numai slujindu-l Lui putem fi de folos lumii. Aduceţi-vă 
aminte că El cînd a fost aici pe pămînt a făcut voia Tatălui în totul. Venind aici, 
trăind şi murind, El a făcut voia Tatălui şi implicit a fost Mîntuitorul lumii. 

EL spune cînd vine în lume: „În sulul cărții este scris despre Mine, vin să 
fac voia Ta, Dumnezeule“ (Evr. 10:7), apoi mai jos în versetul 10: „Prin această 
voie am fost sfinţiți noi, anume prin jertfirea trupului lui Isus Christos, odată pentru 
totdeauna“ Deci El a făcut întîi şi pînă la sfîrşit voia Tatălui şi urmarea a fost că 
lumea a fost mîntuită. El nu a venit ca să salveze lumea şi prin aceasta să facă voia 
Tatălui. Cred că observați ordinea şi miezul lucrurilor. 

Mulţi slujitori în cîmpul Evangheliei au inversat şi inversează lucrurile. Ei se 
jertfesc, se ostenesc, dedicîndu-se lucrării de salvare. S-ar părea că e tot acelaşi lu- 
cru. Şi totuşi nu e. Eu înţeleg că un credincios trebuie să se dedice Domnului, să 
asculte chemarea şi trimiterea Lui, făcînd voia Lui şi atunci lucrarea de salvare va 
rămîne în grija Domnului şi va fi o consecință a ascultării de EI, căci Dumnezeu 
iubeşte lumea mai mult decît o putem noi iubi. 

Auziţi ce zice Fiul cînd era aci în lume: „Adevărat, adevărat vă spun, că Fiul 
nu poate face nimic de la Sine. El nu face decît ce vede pe Tatăl făcînd; şi tot ce 
face Tatăl, face şi Fiul întocmai“ (loan 5:19). Ce atîrnare totală de Tatăl la Domnul 
Isus, spre deosebire de mulți din zilele noastre a căror scop e să facă lucrări mari 
pentru binele omenirii, al societăţii, chiar pentru salvarea ei, fără să urmărească 
în primul şi primul rînd voia Tatălui! Nu făcînd lucruri mari vom fi apreciaţi de 
Dumnezeu, ci făcînd voia Lui. În ziua judecății mulţi vor zice: „Doamne, n-am 
proorocit noi în numele Tău? N-am scos noi draci în numele Tău? Şi n-am făcut 
noi multe minuni în numele Tău? Atunci le voi spune curat: „Niciodată nu v-am 
cunoscut, depărtaţi-vă de la Mine voi toți care lucraţi fărădelege“ (Mat7:22-23). 

Numai rămînînd pe munte cu Domnul ca Avraam poți să fii de ajutor lumii 
din jurul tău, să fii apreciat, să fii socotit ca un domnitor printre ei. Amestecîndu- 
te cu lumea, luînd parte la lucrurile ei, ca Lot, nu numai că nu o poţi salva de la 
pierzare, dar rişti să pieri şi tu în nelegiuirea lor. (Citiţi din Biblie în cartea Genezei 
istoria acestor doi oameni). 

Pe de altă parte, noi citim în Cuvîntul lui Dumnezeu că ori de cîte ori popo- 
rul s-a alipit de Domnul, s-a sfințit şi a făcut voia Lui, Domnul a luat aminte şi a 
băgat groaza şi teroarea în duşmani: Iacov la Betel (Gen.35:1-5), Asa, (II Cron.14:11- 
14; 13:14-18, etc.). 

Noi nu avem să luptăm nici împotriva societăţii, nici a guvernului, nici cu 
arme, nici fără arme, căci ne-am găsi luptînd împotriva cărnii şi sîngelui. Noi ajutăm 
societatea nu amestecîndu-ne cu ea, nici luptînd împotriva ei prin acțiuni omeneşti, 
ci luptînd lupta bună a credinței, trăind în omul dinlăuntru şi prin Duhul Sfînt, aşa 
cum am arătat. Avem doar să ne păstrăm condiţia şi puterea noastră ca sare şi lu- 
mină în lume. Aceasta e cea mai puternică armă şi lucrare. 

Nu citim nicăieri în istoria primilor creştini că ar fi luptat contra guvernului 
sau a societății. Cînd mai tîrziu au făcut acest lucru prin acțiuni şi războaie numite 
„sfinte,“ chiar din acestea a ieşit numai dezastru. 

Mereu în Cuvîntul lui Dumnezeu găseşti cuvintele acestea adresate poporului 
Său: „Nu veţi avea de luptat... Nu voi veţi lupta... Domnul Se va lupta pentru voi, 
dar voi staţi liniştiți“ (Exod 14:13-15; II Cron 20: 15-17, etc). De ce nu înțelegem 
lucrul acesta? De ce nu vrem să luăm exemplul Mariei din Betania, cînd toţi o 
acuzau. Ea nu se apăra, dar a apărat-o Domnul. La fel a fost şi cu ucenicii cînd 
smulgeau spice (loan 12; Mat. 12). 

Veţi spune poate, „Luther a luptat.“ Da, a luptat, dar nu cu guvernul, nici cu 
societatea, ci cu abaterile de la Cuvîntul lui Dumnezeu. Şi cum a luptat? Arătînd în 
mod cinstit adevărul Cuvântului lui Dumnezeu. 

Nu înseamnă că ascultînd de Cuvîntul lui Dumnezeu care spune să fim su- 
puşi autorităţilor, noi ne pierdem personalitatea, devenind nişte sclavi, nişte roboți. 
Eu înţeleg această supunere în felul următor: Considerînd că dregătorii sînt puşi şi 
îngăduiți de Dumnezeu, îi respect avînd în vedere întîi numele Domnului, şi apoi 
ordinea stabilită de Dumnezeu. Ei sînt conducători şi ca atare li se cuvine ascultare, 
respect, supunere. Fiind însă oameni, ei pot să greşească în executarea sau aplicarea 
legilor. Ce am eu de făcut în cazul acesta? Pe calea cea mai paşnică şi cuviincioa- 
să, cu tot respectul să le cer drepturile potrivit legilor emise de ei, mergînd dacă 
e cazul pînă la cel mai înalt for, dar tot cu atitudinea respectuoasă şi smerită. Sînt 
ascultat şi înţeles, bine! Nu sînt ascultat, iar e bine. N-am să mă revolt nici n-am să 
ameninț. E] e responsabil şi va răspunde de orice consecință. 

În general sînt chemat să ascult şi să fiu supus în toate problemele care ţin 
de viața pămîntească, socială. Dacă mi se cere să fac ceva care atinge drepturile 
lui Dumnezeu, sfințenia şi ascultarea de EI, voi spune aşa cum au spus apostolii: 

„Trebuie să ascult mai mult de Dumnezeu decît de oameni“ (Fapte 14:19), dar şi 
atunci „cu blîndeţe şi cu teamă“ cum spune apostolul Petru (1 Petru 3:15). Adică 
ne orientăm după Cuvîntul lui Dumnezeu, care zice: „Daţi dar Cezarului ce este 
al Cezarului, şi lui Dumnezeu ce este al lui Dumnezeu“ (Mat.22:21). Nici în cazul 
cînd e vorba de autoritatea şi sfințenia lui Dumnezeu, nu răspundem cu sfidare, nu 
ne răzbunăm, ci suferim încredinţind problema cît şi viaţa noastră Domnului. 

lată cîteva texte şi temeiuri din Cuvîntul lui Dumnezeu pentru supunerea față 
de autorități şi respectarea lor: 

—,Preaiubiţilor, nu vă răzbunaţi singuri, ci lăsați să se răzbune mînia lui 
Dumnezeu; căci este scris «A Mea este răzbunarea; Eu voi răsplăti», zice Domnul“ 
(Rom.12:19). 

—„Oricine să fie supus stăpînirilor celor mai înalte; căci nu este stăpînire care 
să nu vină de la Dumnezeu. Şi stăpînirile care sînt au fost rînduite de Dumnezeu. 
De aceea cine se împotriveşte stăpinirilor se împotriveşte rînduielii puse de Dumne- 
Zeu; şi cei ce se împotrivesc îşi vor lua osînda“ (Rom.13: 1-2). 

—,Adu-le aminte să fie supuşi stăpînirilor şi dregătorilor, să-i asculte, să fie 
gata să facă orice lucru bun. Să nu vorbească de rău pe nimeni, să nu fie gata de 
ceartă, ci cumpătaţi, plini de blîndeţe faţă de toți oamenii“ (Tit 3:1-2). 

—,„Fiţi supuşi oricărei stăpîniri omeneşti, pentru Domnul: atît împăratului ca 
înalt stăpînitor, cît şi dregătorilor, ca unii care sînt trimişi de el...“ (1 Petru 2 :13-14). 
Ştiţi cine era împărat în timpul acela? Nero, unul dintre cei mai păgîni şi mai crunți 
prigonitori ai creştinilor, mai mult, un om eşit din minţi. Printre altele, a dat foc 
Romei, şi 

a pus vina pe creştini. Totuşi apostolul zice: „Fiţi supuşi... pentru Domnul.“ 
Apoi ştiţi că pe vremea aceea era sclavia. S-a apucat Pavel sau Petru să lupte 
împotriva ei? Din contră, îi îndeamnă pe sclavi să fie supuşi stăpînilor lor şi să-i 
asculte. 

Iuda în epistola sa, versetele 8 şi 9, scriind despre cei decăzuţi şi strecurați 
printre credincioşi, zice, „Iotuşi oamenii aceştia, tîrîți de visările lor, îşi pîngăresc la 
fel trupul, nesocotesc stăpînirea şi batjocoresc dregătoriile. Arhanghelul Mihail cînd 
se împotrivea diavolului şi se certa cu el pentru trupul lui Moise, n-a îndrăznit să 
rostească împotriva lui o judecată de ocară, ci doar a zis: «Domnul să te mustre! 
Aceştia, dimpotrivă, batjocoresc ce nu cunosc...“ 

Unde vezi nesupunere, revoltă şi împotrivire faţă de stăpîniri, poţi fi sigur că 
în viața aceea nu e ceva în ordine. Da, omul, sau oamenii respectivi pot fi lăudați, 
pot fi eroi pentru nația sau religia lor, dar înaintea lui Dumnezeu n-au valoare, căci 
răzvrătindu-se împotriva ordinii îngăduite de Dumnezeu, se răzvrătesc împotriva lui 
Dumnezeu şi îşi vor primi pedeapsa. 

Noi nu putem ca şi credincioşi să avem sau să folosim altă armă decît aceea a 
rugăciunii şi a lacrimilor ce le vărsăm înaintea lui Dumnezeu, atît în relaţiile noas- 
tre cu fraţii, cu semenii noştri, cît şi cu autorităţile, aşa cum spunea odată un frate 

la ordinarea altuia ca păstor. 

Vreau să mai aduc încă un caz din Biblie, spre învățătura noastră: Din cauza 
păcatelor lor, Dumnezeu a îngăduit ca luda şi Ierusalimul să fie cucerite şi supuse 
de Nebucadneţar (ler. 35:17, etc.). În loc să se smerească şi să se pocăiască, s-au 
răzbunat pe proorocul leremia care-i înştiinra din partea Domnului, aruncîndu-l în 
temniță, în groapă, etc. Deşi înştiințează chiar pe Zedechia, pe împărat, din partea 
Domnului că dacă se va supune va fi bine şi de el şi de Ierusalim, acesta nu ascul- 
tă, şi bineînţeles că pedeapsa a urmat. 

Toate căpeteniile Ierusalimului şi cei rămaşi au venit şi i-au spus lui Ieremia: 
„Mijloceşte pentru noi la Dumnezeul tău... să ne arate drumul pe care trebuie să 
mergem şi să ne spună ce avem de făcut“ (leremia 42:1-3). lau martor pe Dumne- 
zeu că vor asculta (versetele 5-6). Ieremia le spune din partea Domnului că va fi 
bine de ei dacă se vor supune, le spune să nu caute să fugă în Egipt căci şi acolo 
îi va ajunge mînia lui Nebucadneţar. Cu tot jurămîntul, ei nu ascultă, fug în Egipt, 
îl tîrăsc şi pe Ieremia cu ei (leremia cap. 42 şi 43). 

Ce înţeleg eu de aici: Al Domnului e pămîntul cu tot ce este pe el, lumea şi 
cei ce o locuiesc, cum spune David în Psalmul 24:1 şi EI îl dă cui vrea. Stăpinirile 
care au fost, care sînt şi care vor fi îşi au locul lor şi timpul lor. Noi nu sîntem 
chemaţi să le schimbăm, nici să luptăm împotriva lor, ci să ne smerim înaintea lui 
Dumnezeu, să ne schimbăm viaţa. În felul acesta chemăm îndurarea lui Dumnezeu 
peste noi şi îndepărtăm judecata. Cît despre necazuri, vînzări, prigoniri, etc. Dornnul 
Isus spune că toate aceste lucruri trebuie să se întîmple în zilele de pe urmă. Nu că 
ele sînt bune, dar sînt în planul lui Dumnezeu şi noi nu le putem opri. 

M-am simțit nevoit să scriu despre lucrurile de mai sus ceva mai pe larg 
pentru următoarele motive: Unele sînt cele arătate la începutul capitolului acesta. Alt 
motiv e acela că eu însumi am avut de suferit mult de la frații mei de credinţă, 
chiar înainte de a emigra. Am fost în situaţia lui leremia cu Ierusalimul. De fapt 
atunci, în acele împrejurări, Domnul m-a mîngiiat prin exemplul lui Ieremia. 

Ce s-a întîmplat: Un frate foarte renumit, bun orator, s-a ridicat ca erou al 
creştinilor baptişti din România. După ce fusese în Vest patru ani, timp în care a 
răspîndit peste tot mesajul cum că în România ar fi libertate religioasă, că nu există 
underground church şi alte lucruri exagerate şi nereale, întorcîndu-se acasă în România 
şi-a schimbat atitudinea şi politica. Deşi situaţia era aceeaşi ca şi cu patru ani înainte, 
întreprinde o acţiune de revoltă împotriva autorităţilor religioase cât şi de stat. 

La început, cînd am văzut că a făcut un memoriu întemeiat pe care l-a înain- 
tat în mod cuviincios autorităților, am fost de acord cu el, cu excepția unor expresii 
care nu se puteau încadra în ceea ce spune apostolul Petru, „cu blîndeţe şi teamă.“ 
Cînd însă am văzut că nu se opreşte să bată la uşa la care s-a adresat pînă cei 
se va răspunde, ci a făcut alte memorii pe care le-a difuzat poporului, provocînd 
agitaţie şi revoltă în masă, n-am putut să-l mai accept, fiindcă era contrar Duhului 
Scripturilor. Nici nu l-am vorbit de rău, nici nu l-am demascat, deşi cunoşteam 

realitatea despre el, că joacă cu două feluri de cărţi, încă de cînd era în apus. Din 
contră l-am socotit robul lui Dumnezeu, de care are grijă Domnul şi-l foloseşte 
cum vrea. Nici nu am spus altora să nu se unească cu el. S-a întîmplat că cei din 
jurul lui au făcut nişte liste cu semnături, care au fost împrăştiate prin ţară, pentru 
susținerea petiţiilor lui. M-am abținut de a semna aceste liste, căci înlăuntrul meu nu 
aveam dezlegare pentru aceasta. Un tînăr din biserica mea, foarte înfocat, a verificat 
listele, să vadă cine a semnat şi cine nu a semnat. Nevăzînd semnătura mea, care 
era bine cunoscută, a venit la mine direct: „Frate Simi, ai uitat să semnezi lista.“ 
„Nu, n-m uitat, ci n-o semnez.“ „Cum, nu eşti cu fratele X? Eşti împotriva lui?“ 
„Am spus eu aceasta?“ „Nu, dar nu ai semnat. Faptul acesta l-au legat de altele: 
În cadrul comitetului bisericii, la întrunirile pentru părtăşie de peste săptămînă, nu 
se mai discuta altceva decît despre persoana („eroul“) de care vorbeam. În special 
tineretul căzuse pe o pantă firească sentimentală, o luptă firească. Cum acțiunea era 
îndreptată împotriva autorităţilor, şi cum acestea nu sînt agreate, s-au unit la această 
acţiune oameni fireşti, nenăscuţi din nou. Starea de spirit era de aşa natură încît 
un frate din SUA ce ocazional era în vizită în România mi-a spus: „Frate Simion, 
acestora numai puşti le mai trebuie.“ 

Cum eram în comitetul bisericii, am atras atenţia fraţilor că nu e bine ce se 
petrece, mai ales că fratele respectiv nu e membrul bisericii noastre. Grozavă e firea 
pămîntească! Grozavă e lupta firească, părtinitoare, religioasă! Frați iubiți cu care 
aveam părtăşie şi eram prieteni de zeci de ani, ba unul fusese cu mine în închisoare, 
deci cunoşteau realitatea vieţii şi trăirii mele cu Domnul, au uitat de toată dragostea, 
de toată frăția, şi s-au năpustit asupra mea, să mă mănînce nu alta. De ce? Pentru 
că am avut o atitudine bazată pe Cuvîntul lui Dumnezeu, aşa cum am arătat-o în 
paginile anterioare, pe care nici măcar n-am trîmbiţat-o, ci doar atunci cînd am fost 
întrebat de ce mă abțin, presat fiind, le-am spus motivul. 

Slavă Domnului, El a fost cu mine şi nu m-am dezis de frații mei chiar cînd 
au aruncat cu noroi în mine, ci m-am rugat pentru ei, de multe ori cu lacrimi, dar 
m-am rugat să-i ierte Domnul că nu ştiu ce fac. 

l-am zis unuia, „Măi frate, dacă eu am o lumină din partea Domnului, mă 
obligi să fac ceva numai pentru că tu faci?“ Da. Dacă nu eşti cu fratele X, înseam- 
nă că nu eşti credincios.“ Era deja partidă. „Bine, să admitem prin absurd şi aceasta, 
dar unde e dragostea ta?“,,Nu pot să te iubesc aşa.“ 

N-a trecut mult timp şi cei ce voiau să mă sfişie s-au lămurit şi au trebuit să 
plece capul. Însuşi eroul lor şi-a schimbat atitudinea cu privire la autorități. A înţeles 
într-adevăr să se supună Cuvîntului lui Dumnezeu sau a trecut de ceealaltă extremă 
în care a fost la început? Nu ştiu şi nici nu sînt chemat să judec eu. Ceea ce pot să 
fac, şi Domnul mă ajută s-o fac neîncetat, e să mă rog pentru el ca să-l folosească 
Domnul din plin, căci e un frate dăruit de Domnul, şi să nu-l folosească vrăjmaşul. 
Cât priveşte însă pe cei ce au fost cu el şi l-au susținut mai mult, acum s-au întors 
împotriva lui, acuzîndu-l de trădare, de laşitate, etc. lată la ce duc luptele fireşti sau 

sufleteşti (sentimentale)! Iată ce face neînţelegerea şi neascultarea de Cuvîntul lui 
Dumnezeu! 

Un alt motiv pentru care am scris e că aici chiar în SUA, mulți frați, multe 
organizații religioase chiar, şi-au schimbat menirea de a sluji Domnului, de a-L vesti 
pe EI şi puterile Lui minunate şi fac politică. E regretabil. 

Mulţi dintre cetățenii țării, dintre credincioşi chiar, în loc să se roage pentru 
conducătorii ţării şi să-i respecte, aşa cum ne învaţă Cuvîntul lui Dumnezeu, au 
cuvinte de dispreţ, de revoltă chiar. Nu vin aci să laud sau să îndreptăţesc comporta- 
rea, justețea sau ascultarea de Domnul a conducătorilor. Pentru aceasta Domnul îi va 
răsplăti sau judeca. Vin însă să aduc aminte de Cuvîntul lui Dumnezeu şi principiile 
lui: Dumnezeu dă conducători pe măsura stării poporului. Cînd starea poporului e 
rea, Dumnezeu aduce astfel de conducători prin care să pedepsească poporul. Vina 
cea mare nu e în conducători, ci în starea noastră, în atitudinea faţă de Dumnezeu, 
de voia Lui, de Cuvîntul Lui. 

În loc să punem atîta vina pe conducători, să ne organizăm cu liste, cu 
semnături, etc., mai bine ne-am schimba viaţa. Cînd noi am părăsit limia normală 
a credinţei, trăind o religie moartă, doar a unor forme reci şi ceremonii, sfidîndu-L 
pe Domnul, sfidînd ascultarea de El, avînd doar o formă de evlavie, dar tăgăduin- 
du-i puterea prin viața noastră. Cînd de multe ori religia pentru unii nu e mai mult 
decît ambiţii deşarte, competiții, prestigiu personal, cîştig de bani, de multe ori poate 
într-un mod miîrşav. Cînd sîntem gata să schimbăm frumos cuvîntul lui Dumnezeu 
în folosul datinei noastre, cînd biserica pentru unii nu e mai mult decît un loc de 
recreere, un loc de distracţie, de întîlnire, un club. Cînd astfel e situaţia, nu putem 
să ne aşteptăm la altceva decît la mînia şi judecata lui Dumnezeu. 

Degeaba am căuta scăparea în metode, în schimbarea oamenilor sau a locu- 
lui! Singura scăpare e în întoarcerea la Domnul cu pocăință, cu smerenie. Înapoi la 
ascultarea de Domnul, la cinstirea Numelui Său! Înapoi la autoritatea Scripturilor, la 
felul de viaţă al Domnului Isus, care EI Însuşi a fost aci pe pămînt, la felul de viaţă 
al primilor creştini. 

Să lepădăm lucrurile moarte chiar dacă nu sînt sau nu par rele. Să lepădăm 
tot ce modernismul împreună cu lumea şi cu Satan au introdus în viaţa noastră, 
în gândirea noastră, în purtarea noastră, în îmbrăcămintea noastră ca indivizi şi ca 
biserică. Să ne schimbăm hainele, să ne curățim, să ne sfințim! Veţi vedea cum se 
va întîmpla atunci ca pe vremea lui Iacov (Gen. 35:1-5). Domnul va schimba atunci 
inima şi felul de viaţă al conducătorilor, sau dacă nu, îi va înlocui chiar pe ei cu 
alții care să fie o adevărată binecuvântare. 

Nu vă aduceți aminte de un cuvînt din Proverbe care zice: „Cînd sînt plăcute 
Domnului căile cuiva, îi face prieteni chiar şi pe vrăjmaşii lui“ (Prov. 16:7). Sau nu 
ştiţi ce zice Domnul în Psalmul 81: 13-15? „O, de M-ar asculta poporul Meu, de ar 
umbla Israel în căile Mele! Într-o clipă aş înfrunta pe vrăjmaşii lor; cei ce urăsc pe 
Domnul L-ar linguşi şi fericirea lui Israel ar dăinui în veci.“ 

Atitudinea noastră faţă de suferinţe şi faţă de cei ce ne prigonesc 

Nu vreau să spun în privinţa asta lucruri noi, ci să le reamintesc pe cele care 
le ştim chiar din copilăria noastră, pe cele pe care le cîntăm mereu în cîntările 
noastre, dar pe care parcă le-am uitat sau ni se par doar nişte lucruri frumoase, dar 
învechite, nişte piese de muzeu: 

„Dacă voieşte cineva să vină după Mine, să se lepede de sine, să-şi ia crucea 
şi să Mă urmeze,“ zice Domnul Isus (Mat.16:24). Nu crucea Domnului, ci crucea 
lui pe care Domnul i-a pregătit-o. Fiecare are crucea lui — adică suferințele sale 
— cruce pe care n-o poate schimba cu a altuia. Aşa cum în alte privinţe noi nu-i 
putem imita pe alţii, nici în privința aceasta este posibil. 

De multe ori ni se pare că crucea altuia e mai uşoară decît a noastră. Dacă e 
cruce, e cruce, nu putem s-o facem o coroană de flori, aşa cum spune apostolul în 
Evrei capitolul 12, cînd vorbeşte despre disciplinarea noastră: „E adevărat că orice 
pedeapsă, deocamdată pare o pricină de întristare şi nu de bucurie, dar mai pe urmă 
aduce celor ce au trecut prin şcoala ei, roada dătătoare de pace a neprihănirii (v.11). 
Deci nici să n-o luăm cu uşurinţă sau nepăsare, dar nici să nu ne pierdem inima, 
aşa cum spune în versetul 5. 

Sînt multe lucruri care se pot spune despre suferințe. Nu e cazul şi locul să 
le spun aici. Amintesc doar cîteva lucruri în treacăt în legătură cu obiectul acestei 
cărți: 

Cînd sîntem plăcuţi lui Dumnezeu şi voim să facem voia Lui, orice suferință 
am avea în viața noastră, aceasta e măsurată cu termometrul cel mai sensibil al lui 
Dumnezeu. Cînd un meşter pune metalul în foc, ştie ce temperatură e nevoie pen- 
tru fiecare fel de metal. Nu va pune nicidecum o temperatură mai mare decît cea 
necesară. Focul arde numai zgura, numai ce e de ars. Orice suferință aduce cîştig. 
Lucrul acesta e cunoscut chiar de necredincioşi. Dacă acest lucru e adevărat, cît de 
mari foloase poate să aducă suferința după voia lui Dumnezeu, aşa cum spune apos- 
tolul Pavel: „Cînd întristarea este după voia lui Dumnezeu, aduce o pocăință care 
duce la mîntuire şi de care cineva nu se căieşte niciodată“ (II Cor. 7:10). 

Tot astfel spune apostolul Petru: „Preaiubiţilor, nu vă miraţi de încercarea de 
foc din mijlocul vostru, care a venit peste voi ca să vă încerce, ca de ceva ciudat 
care a dat peste voi: dimpotrivă, bucurați-vă, întrucît aveţi parte de patimile lui 
Christos, ca să vă bucuraţi şi să vă veseliți la arătarea slavei Lui. Dacă sînteți bat- 
jocoriți pentru Numele lui Christos, ferice de voi! Fiindcă Duhul slavei, Duhul lui 
Dumnezeu se odihneşte peste voi... Dimpotrivă, dacă sufere cineva pentru că este 
creştin, să nu-i fie ruşine, ci să proslăvească pe Dumnezeu pentru numele acesta“ (| 
Petru 4:12-14, 16.). 

Am spus că Dumnezeu pregăteşte şi îngăduie suferința pentru fiecare credin- 
cios, precum şi timpul. Să nu facem un principiu din persecuții şi să nu fim robii 
persecuțiilor. Anume, în țările unde azi sînt persecuții s-a răspândit ideea că cine nu 
suferă, cine nu e persecutat, de aceea nu e persecutat că s-a dat de partea autorită- 

ților sau că e laş. E o idee de la Satan, ca să provoace suspiciuni şi dezbinări între 
frați. Domnul are timpul şi planul Său cu fiecare. Azi sînt eu la închisoare, miine e 
fratele. Azi eu sînt în groapa cu lei, mîine tu eşti în cuptorul cu foc. Gîndiţi-vă la 
sfinții lui Dumnezeu preaiubiţi din cartea lui Daniel: Unde era Daniel cînd cei trei 
tineri şi-au dovedit credincioşia lor? S-a lepădat? Sau unde erau ceilalți tineri cînd el 
şi-a dovedit credincioşia? S-o fi lepădat ? Nu, cu siguranță. 

Multe prigoane ni le provocăm noi, şi apoi ne plîngem ce răi sînt oamenii 
din jurul nostru. De exemplu, în România, ca de altfel în orice ţară, nu poţi să 
construieşti o clădire fără autorizație de construcţie. E o rînduială a autorităților care 
are temeinicia ei. Ce fac frații noştri? Deoarece autoritățile nu le dau autorizație de 
construcție pentru biserici, cum am arătat, ei nesocotesc dispoziţiile autorităților şi 
construiesc fără autorizaţie. Natural că autorităţile vin şi, ori îi amendează, ori le de- 
molează construcțiile, ca apoi ei să se plîngă de nedreptatea ce li s-a făcut de către 
autorităţi, cînd de fapt ei au fost vinovaţi! E adevărat că autoritățile au fost nedrepte, 
dar nu cînd i-au amendat sau demolat construcția, ci cînd nu le-au aprobat construc- 
ţia. Dar pentru aceasta eu nu am dreptul să mă revolt, ci să cer întruna ca văduva 
săracă judecătorului nedrept, cu tot respectul, şi în special să mă rog Domnului să 
rezolve EI această problemă căci e Domnul domnilor. 

Apoi de multe ori prigoanele (vorbesc de România) sînt din cauza unor atitu- 
dini exterioare de paradă, sufleteşti şi nu spirituale. Credincioşii vor să arate cine sînt 
ei şi că sînt mai tari decît comuniştii. Stiți ce au pățit fiii lui Sceva într-o situaţie 
ceva asemănătoare cu aceasta (Fapte 19:13-15). 

De exemplu, se fac serbari, la care de multe ori nu e decît paradă. Autorităţile 
spun bisericilor să nu meargă cu fanfara, să nu facă agitație. Oamenii nu înțeleg. Pe 
tren, în maşini, corurile, fanfarele cîntă ca în cea mai deplină libertate. E adevărat 
că e frumos, şi mie îmi place. E adevărat că aşa ar trebui să fie, libertate, dar dacă 
e o țară comunistă care nu-i place să se aţițe lumea împotriva lor, eu trebuie să 
înțeleg. Voi renunţa la aceste lucruri exterioare, şi voi folosi celelalte fără pompă, 
dar puternice, ca rugăciunea, părtăşia, studiul în grupuri restrînse în familii, în jurul 
unei mese cu bucate, ca în cazul unei serbări familiare. În cazul acesta nimeni nu 
mă poate acuza că fac un serviciu divin, deşi poate acesta e mai divin decît cel cu 
pompă care de multe ori numai numele e de el. 

De ce nu luăm noi exemplu de la Domnul Isus, care atunci cînd au vrut să-L 
prindă, S-a făcut nevăzut din mijlocul lor, la fel ca şi atunci cînd au vrut să-L facă 
împărat. Cînd a aflat că fariseii au auzit că EI face şi botează mai mulți ucenici 
decît loan, a părăsit Iudeea şi s-a dus în Galileea (loan 4:1-3) La fel cînd a auzit 
că loan a fost închis. Adică a evitat ciocnirile fără rost. Pe ucenici la fel i-a învățat, 
„Cînd vă vor prigoni într-o cetate, să fugiți în alta. Adevărat vă spun că nu veţi 
isprăvi de străbătut cetăţile lui Israel pînă va veni Fiul Omului“ (Mat.10:23). 

Să nu ne vindem, adică să nu cădem în miinile lor aşa de uşor, pentru lucruri 
care puteau fi evitate fără pierdere spirituală. Altă dată noi trebuie să le ieşim îna- 

inte, dar cu ce demnitate şi respect! În toate acestea numai Duhul lui Dumnezeu 
ne poate lumina şi călăuzi, de aceea trebuie să ne alipim de Domnul şi să avem o 
permanentă legătură cu El. 

Nu e problema mea nici să cer, nici să umblu după suferinţe, dar nici să 
încerc să scap de ele. Aceasta e treaba lui Dumnezeu. În tot cazul, dacă ne sînt 
îngăduite, ele aduc numai bine. Nu putem să cunoaştem aici rostul suferințelor, decît 
numai în parte. Putem însă să întrezărim cîte ceva. Astfel, cînd vine cîte o suferință, 
ea ne are în vedere pe noi, pe alții şi în primul rînd slava lui Dumnezeu. 

Ce ni se cere este ceea ce spune apostolul Petru: „Cei ce suferă după voia lui 
Dumnezeu să-şi încredințeze sufletele credinciosului Ziditor şi să facă ce este bine“ 
(| Petru 4:19). 

Îmi aduc aminte de o soră credincioasă care a avut un vis: Avea o cruce 
aievea de lemn pe care o purta şi care i se părea foarte grea şi mare. A rugat pe 
Domnul să i-o scurteze că n-o mai poate purta. La stăruința ei, Domnul a ascultat-o 
şi a tăiat o bucată din ea. Mergînd ei aşa înainte — căci era cu alți frați şi surori — 
au dat peste un pîrîu adînc cu maluri abrupte. Trebuia trecut. Cum să-l treacă? Le-a 
venit în minte că au o cruce în spate, un lemn. L-au luat şi l-au întins de la mal la 
mal ca punte şi au trecut. Sora a vrut să facă la fel, dar vai, crucea ei fusese scur- 
tată. Tocmai bucata aceea ce lipsea era necesară la lungime ca lemnul să ajungă de 
la mal la mal. Îngrozită, s-a trezit şi l-a mulțumit Domnului că a fost numai vis. 

Mulţumeşte-i lui Dumnezeu pentru ceea ce ţi se dă, căci e cea mai mare 
binecuvîntare pentru tine şi pentru alții. Aduceţi-vă aminte de Iosif şi fraţii lui care 
l-au vîndut (Gen. cap.37-47). Da, ei i-au făcut un rău mare, din punctul de vedere 
al faptei lor. Şi lui i-au produs mari dureri şi necazuri, căci nu e puţin lucru să fii 
vîndut ca sclav la nişte străini, departe de casa ta, de familia ta, de țara ta, mai ales 
cînd ai fost preaiubitul tatălui. Să fii vîndut tocmai de acei cărora le-ai adus merin- 
de, pe care i-ai iubit, tocmai de frații tăi! Cite implicaţii a adus această situaţie, cîte 
lacrimi, cîte dureri! 

ŞI totuşi prin această atitudine a lor n-au făcut altceva decît să-l împingă la 
glorie. Aceasta era permisiunea cerului, şi răul — căci era rău ca fapt — s-a transfor- 
mat în cel mai mare bine, atît pentru el, cât şi pentru ei. 

lată ce zice Duhul Sfînt în legătură cu aceasta: „EI, adică Dumnezeu, a trimis 
un om înaintea lor, pe Iosif care a fost vîndut ca sclav... El a fost pus în lanţuri 
pînă ce cuvîntul spus de el s-a împlinit şi pînă ce Cuvîntul Domnului l-a încercat... 
ca să poată învăţa pe bătrînii săi înțelepciunea... (Psalmul 105:16-22). lată ce zice 
chiar losif fraților săi cînd li se descoperă: „Acum nu vă întristați şi nu fiți mîhniți 
că m-ați vîndut ca să fiu adus aici, căci ca să vă scap viaţa m-a trimis Dumnezeu 
înaintea voastră... Dumnezeu m-a trimis înaintea voastră ca să vă rămînă sămînța 
VIE. ... Aşa că nu voi m-aţi trimis aici, ci Dumnezeu.“ (Gen45:5, 7, 8). 

Vedeţi ce lucrare minunată a făcut Dumnezeu prin suferința lui? În el, în ei, 
cu el, pentru ei, pentru ei, dar toate pentru slava lui Dumnezeu! Mai avea el motive 


11.7 


să se răzbune sau să-i urască? 

Pot eu să mă pling de suferințele mele, de închisoarea grea? Niciodată! Pot eu 
să urăsc sau să blestem pe cei ce m-au dat la închisoare? Niciodată. Fi mi-au făcut 
cel mai mare bine. Da, păcatul lor e păcat şi dacă nu se pocăiesc vor fi pedepsiți. 
Dumnezeu însă a schimbat răul în bine. „O, Doamne, deschide-ne ochii să vedem 
dincolo de orice suferință şi prigoană mîna Ta cea bună şi dragostea Ta călăuzitoare 
care ne duce spre glorie, astfel ca să putem iubi pe vrăjmaşii noştri şi să ne rugăm 
pentru cei ce ne persecută!“ 

Nu se pot calcula efectele binecuvîntate pe care mi le-au adus toate suferințele 
din viaţa mea. Nu degeaba în timpul celor patru ani de detenţie, mereu-mereu îmi 
aducea Duhul lui Dumnezeu în minte cuvintele pe care le spune Dumnezeu lui Isra- 
el: „Nu se va face nici un rău şi nici o pagubă pe tot Muntele Meu cel sfînt“ (Isaia 
11:9). În țelegeam prin acest cuvînt că prin suferința mea — deşi părea un dezastru 
privită omeneşte — nu se va face nici un rău şi nici o pagubă, nici pentru mine, 
nici pentru alții. Chiar trupeşte, am fost vindecat de mai multe boli, printre care de 
un teribil reumatism. Ce să mai vorbesc de alte metehne sufleteşti? Toate suferințele 
mele m-au pregătit pentru lucrarea lui Dumnezeu. N-aş fi astăzi aici şi n-aş fi de 
nici un folos dacă n-aş fi suferit. 

Mă doare cînd îi văd pe unii frați revoltîndu-se şi cerînd judecata lui Dumne- 
zeu — aşa cum făcea proorocul Habacuc în primul capitol. După ce s-a dus la locul 
de veghere, adică în prezenţa lui Dumnezeu; după ce a văzut că Dumnezeu are un 
plan al Său cu toate lucrurile şi mai ales după ce a văzut judecăţile lui Dumnezeu, 
inima şi atitudinea i s-a schimbat. De unde înainte cerea minia lui Dumnezeu peste 
o lume nelegiuită, acum cere îndurare şi milă. „Cînd am auzit, Doamne, ce ai vestit, 
m-am îngrozit. Însufleţeşte-Ţi lucrarea în cursul anilor, Doamne! Fă-te cunoscut în 
trecerea anilor! Dar în mînia Ta adu-ţi aminte de îndurările Tale!“ (Habacuc 3:1,16). 

Aceasta trebuie să fie atitudinea noastră faţă de o lume care nu-L cunoaşte pe 
Dumnezeu. Să ne rugăm şi să facem tot ce putem pentru mîntuirea lor, să cerem 
îndurarea lui Dumnezeu, căci ei nu ştiu ce fac. 

În ce l-a privit pe el, iată atitudinea şi linia vieții proorocului, care doresc să 
fie şi a noastră: „Căci chiar dacă smochinul nu va înflori, viţa nu va da nici un rod, 
rodul măslinului va lipsi, şi cîmpiile nu vor da hrană, oile vor pieri din staule, şi 
nu vor mai fi boi în grajduri, eu tot mă voi bucura în Domnul, mă voi bucura în 
Dumnezeul mîntuirii mele. Domnul Dumnezeu este tăria mea; El îmi face picioarele 
ca ale cerboaicelor, şi mă face să merg pe înălțimile mele“ (Hab.3:17-19). 


CAPITOLUL 39 


Cocluzii 

Poate unii critici vor fi de părere că nu era cazul să trag eu concluziile — ele 
trebuie şi vor fi trase de fiecare cititor. Nici nu mă îndoiesc că e aşa. Mai mult, mă 
rog ca Duhul lui Dumnezeu să-l ajute pe fiecare să înţeleagă şi să vadă lucrurile aşa 

cum vrea El. Concluziile vor fi potrivite cu starea fiecăruia, cu nevoile lui spirituale 
şi cu planul lui Dumnezeu pentru fiecare. Unele pasaje care poate par plictisitoare 
pentru unii, pentru alții tocmai acelea vor fi mai valoroase şi invers. 

Oricum, eu am învăţat că la sfîrşitul fiecărei lucrări să mă opresc şi să arunc 
o privire peste ce am făcut, să trag învățăminte, să iau hotărîri şi direcții. 

Poate nu vor fi acestea concluziile altora. Permiteţi-mi însă să le iau, cel puţin 
ca pe propriile mele concluzii, mai ales că sînt axate pe Cuvîntul lui Dumnezeu. Pe 
de altă parte, mintea noastră e de aşa natură încît mereu are nevoie de cineva să-i 
atragă atenţia. De aceea apostolul Pavel spune, „Mie nu-mi este greu să vă scriu 
aceleaşi lucruri, iar vouă vă este de folos“ (Filip. 3:1), iar apostolul Petru adaugă: 
„De aceea, voi fi gata să vă aduc totdeauna aminte de lucrurile acestea, măcar că le 
ştiţi şi sînteţi tari în adevărul pe care-l aveţi“ (II Petru 1:12). 

Am mai învăţat ca orice citesc, orice aud şi întîlnesc să aplic la viaţa mea. 
Cu alte cuvinte, Dumnezeu îmi vorbeşte prin toate lucrurile cu care ajung în contact 
într-un fel sau altul, iar eu trebuie să iau atitudine. 

Mai întîi de toate, istoria vieţii mele, cu greutățile şi problemele descrise aici 
foarte sumar, e istoria miilor de credincioşi din România şi din alte ţări aflate în 
spatele cortinei de fier. Suferințele, greutăţile, condițiile de viaţă ale fraților prezenta- 
te de mine sînt doar o palidă reprezentare a realității de fapt. Am evitat chiar unele 
fapte şi situaţii intenționat, nevoind să jignesc pe nimeni nici să judec, deoarece, aşa 
cum am arătat mai sus, lui Dumnezeu Îi aparţine acest drept, iar pe de altă parte nu 
acesta e scopul cărţii. Nu am voit, scriind această carte, să osîndesc sau să ocărăsc 
pe unii şi să laud pe alții. 

Dacă am arătat pe ici pe colo unele realități triste, nu a fost intenția mea să 
fac politică, ci am fost nevoit să le arat pentru învățătură, pentru trezire şi, mai 
ales, pentru slava lui Dumnezeu. Că unii se vor supăra, aflîndu-se pe o poziţie sau 
alta sau vinovaţi de un fapt sau altul, eu n-am ce să le fac. Dacă ceea ce au fă- 
cut e bine şi drept şi poziția adoptată de m ine este corectă şi cinstită, n-au de ce 
se supăra, din contră trebuie să fie recunoscători că am scris un adevăr despre ei. 
Dacă însă ceea ce am scris le demască păcătoşenia, abaterea de la Dumnezeu sau 
revolta împotriva Lui, au posibilitatea, cât timp se mai zice „azi,“ să se pocăiască, 
să-şi schimbe atitudinea faţă de Dumnezeu şi faţă de oameni, cerînd iertare, şi le 
garantez, bazat pe Cuvîntul lui Dumnezeu, că o vor primi, căci Dumnezeu S-a jurat 
că nu doreşte moartea păcătosului, ci să se întoarcă de la calea lui şi să trăiască 
(Ezechiel 33:11). 

Întrebarea care se pune e următoarea: Pot eu să rămîn nepăsător, cînd ştiu că 
frații mei cu care voi moşteni veşnicia, care sînt mădulare în acelaşi trup slăvit în 
care sînt şi eu, suferă atitea adversități, prigoane şi lipsuri? 

Îmi aduc aminte de relatarea pe care o face Stanley Jones în cartea sa „Chris- 
tos şi Suferința Umană.“ EI spune despre un călugăr şi învăţător indian care, la un 
moment dat, a început să tremure din toate încheieturile. Ucenicii lui îndată au luat 

haine să-l acopere, crezînd că îi este frig. Acesta însă n-a încetat să tremure. Uce- 
nicii lui, văzînd că se uită fix într-o directie, s-au uitat şi ei. La o oarecare distanță, 
un biet om sărac, în zdrenţe, aproape gol, tremura de frig. Abia după ce ucenicii au 
îmbrăcat acel sărac iar acesta, încălzindu-se, nu a mai tremurat, învățătorul lor a fost 
liniştit. Cred că nu mai e cazul să fac aplicarea acestei întîmplări. 

În călătoriile mele prin SUA am întâlnit mai multe persoane care m-au între- 
bat: „Noi creştinii din America de ce nu suferim? Nu sîntem credincioşi sau nu-L 
iubim pe Domnul îndeajuns?“ N-am fost în măsură nici atunci şi nu sînt nici acum 
să spun de ce nu suferă unul sau altul. Dar poate un motiv pentru care acum creş- 
tinii din America nu suferă e tocmai ca să poată fi de ajutor celor ce suferă în alte 

Realitatea e însă aceea că dacă frații mei, mădulare în acelaşi trup, suferă, şi 
eu sufăr, adică tot trupul suferă. lau parte la suferința lor sau iau suferința ca pe 
propria suferință, aşa cum spune scriitorul în Evrei 13:3: „Aduceţi-vă aminte de cei 
ce sînt în lanţuri, ca şi cum aţi fi şi voi legaţi cu ei; de cei chinuiţi, ca unii care şi 
vol sînteți în trup.“ 

Îmi aduc aminte de o soră, soţia unui frate care a fost închis cu mine, din 
Arad. În timp ce soţul ei era închis şi dormea pe jos, pe pat de fier, fără saltea şi 
condiţii grele — cum am spus — dormea şi ea pe jos, se îmbrăca modest, mînca mo- 
dest, trăia modest. Cineva a întrebat-o de ce face aşa? Ea a răspuns foarte simplu: 
„Cum aş putea eu trăi altfel, cînd soțul meu, care e una cu mine, suferă?“ 

Făcînd aşa, adică suferind cu cei ce sufăr, şi fiind una cu ei în acoperirea 
nevoilor lor, vom avea răsplata lor. E foarte concludent în privinţa aceasta cazul de- 
scris în cartea lui Samuel (1 Samuel capitolul 30). Amaleciții ard Țicladul, iau robi 
femeile şi copiii şi pleacă. David era în mare strimtorare. Oamenii ce erau cu el 
voiau să-l omoare cu pietre. Dar David s-a sprijinit pe Domnul, care i-a dat o mare 
biruinţă. O parte dintre ostaşi, vreo două sute, erau prea obosiţi ca să pornească în 
urmărirea lui Amalec, drept care au rămas la calabalicuri (bagaje). Cînd David şi 
ceilalți s-au întors victorioşi cu toate nevestele şi copiii şi cu o mare pradă, unii din 
ostaşii lui, oameni răi şi de nimic, i-au spus: „Fiindcă n-au venit cu noi, să nu le 
dăm nimic din prada care am scăpat-o, ci doar să-şi ia fiecare nevasta şi copiii şi să 
plece“ (versetul 22). 

David a zis, „«Să nu faceţi aşa fraţilor cu ce ne-a dat Domnul, căci EI ne-a 
păzit şi a dat în mîinile noastre ceata care venise împotriva noastră. Şi cine v-ar 
asculta în privința aceasta? Partea trebuie să fie aceeaşi şi pentru cel ce s-a pogorit 
pe cîmpul de luptă, cît şi pentru cel ce a rămas la calabalicuri: S-o împartă deo- 
potrivă.» Lucrul acesta a rămas de atunci şi pînă azi o lege şi un obicei în Israel“ 
(vers. 23-24, sublinierea mea). 

N-am nici o îndoială că aşa se va întîmpla cu toți acei ce sînt una cu frații lor 
care luptă cu greutăţile şi suferă. 

Dacă Dumnezeu ne-a binecuvîntat cu o viaţă uşoară, cu abundență de daruri 

şi bogății de tot felul, să nu uităm că acestea sînt darul Lui mai presus de orice. 
Eu nu nesocoteşte hărnicia, sîrguinţa, chibzuința şi munca cuiva. Numai că mulți 
le au pe toate acestea din urmă, şi totuşi sînt săraci. Zic, dacă Dumnezeu ne-a dat 
aceste lucruri, nu ni le-a dat să facem un scop din ele, ci să le folosim potrivit cu 
voia Lui. lată de exemplu ce spune apostolul Pavel: „Cine fură, să nu mai fure, ci 
mai degrabă să lucreze cu mîinile lui la ceva bun, ca să aibă ce să dea celui lipsit“ 
(Efes. 4:28, sublinierea mea). 

Cunoaşteţi pilda istorisită de Domnul Isus despre acel bogat căruia i-a rodit ţa- 
rina, dar care, în belşugul lui, nu s-a gîndit nici la Dumnezeu, care l-a binecuvântat, 
nici la cei din jurul lui, ci numai la el. „lată,“ a zis el, „ce voi face: îmi voi strica 
grînarele şi voi zidi altele mai mari; acolo voi strînge toate roadele şi toate bunătă- 
țile mele; şi voi zice sufletului meu, «Suflete, ai multe bunătăţi, strînse pentru mulți 
ani; odihneşte-te, mănîncă, bea şi veseleşte-te!» Dar Dumnezeu i-a zis: „Nebunule! 
Chiar în noaptea aceasta ţi se va cere înapoi sufletul; şi lucrurile pe care le-ai pre- 
gătit ale cui vor fi?“ (Luca 12:18-20) Şi Domnul Isus conchide: „Tot aşa este şi cu 
cel ce îşi adună comori pentru el, şi nu se îmbogățeşte față de Dumnezeu.“ 

Ştiţi care a fost păcatul Sodomei, care a dus la alte păcate grozave ce sînt şi 
în zilele noastre şi apoi la distrugerea ei. Să citim cu atenţie versetul 49 din Eze- 
chiel capitolul 16: „lată care a fost nelegiuirea sorei tale Sodoma: era îngîmfată, 
trăia în belşug şi într-o linişte nepăsătoare, ea şi fiicele ei, şi nu sprijinea mîna celui 
nenorocit şi celui lipsit.“ Nu uitaţi, aceasta e declaraţia lui Dumnezeu. 

Pot eu să mă bucur nepăsător cînd ştiu că frații mei suferă în atitea situații, 
cînd luptă cu atîtea adversități? Un verset de cîntare, care probabil se cîntă şi pe 
aici, sună astfel: „Pe fiori la cer nu pot să merg/Cînd alţii se luptă,/Silindu-se să 
înfrîngă/Marea- mpotrivire. 

Aduceţi-vă aminte de David, care pe vremea cînd porneau împărații la război, 
a trimis pe loab cu slujitorii lui şi tot Israelul, să pustiască ţara lui Amon şi să 
împresoare Raba, dar el a rămas la Ierusalim (II Samuel 11). Atunci a căzut în cel 
mai grozav păcat, căci locul lui era pe cîmpul de luptă, nu într-o viață uşoară care 
te împinge uşor la păcat. 

Citiţi apoi cu atenţie ce zice lacov în epistola sa: „Ascultaţi acum voi 
bogaților!... V-aţi strîns comori în zilele din urmă!... Aţi trăit pe pămînt în plăceri 
şi desfătări. V-aţi săturat inimile chiar într-o zi de măcel“ (lac. 5:1-5). Adică atunci 
cînd alții sînt măcelăriți pentru credinţa lor, cînd alţii pling şi gem sau alții mor de 
foame, unii duc o viaţă uşoară şi se bucură nepăsători! 

Cînd Dumnezeu vorbeşte prin Moise lui Israel şi-i pune înainte binecuvîntarea, 
dacă ascultă de EI, şi blestemul dacă nu ascultă (Deut.cap.28), se remarcă un lucru 
important în versetul 47, care e demn de luat în considerare: „Pentru că în mijlocul 
belşugului tuturor lucrurilor, n-ai slujit Domnului Dumnezeului tău cu bucurie şi cu 
dragă inimă...“ Dumnezeu 

ia aminte la tot ce facem şi la toate căile noastre. Nu spun că noi nu trebuie 


121 


să ne bucurăm, căci apostolul Pavel zice, „Bucuraţi-vă în Domnul şi iarăşi zic, bucu- 
rați-vă!“ La fel într-o mulțime de locuri din Sfînta Scriptură veţi găsi o caracteristică 
a credinciosului: bucuria. De fapt ea e roada Duhului Sfînt. La fel nu trebuie să ne 
curăm. Unii dintre cei mai binecuvîntari oameni din Biblie au fost bogați: Avraam, 
Isaac, Iacov, lov, Gai în Noul Testament. Numai că ei nu-şi puneau încrederea în 
bogății, ci fiți atenţi cum au folosit ei aceste bogății. 

Să nu uităm că sîntem oameni trecători pe acest pămînt şi că nu vom putea 
lua nimic cu noi cînd vom pleca de aici. 

Să nu uităm apoi că sîntem în trup, aşa cum spune apostolul. Nu ştim ce 
poate da peste noi mîine. Chiar dacă nu vom ajunge ca bogatul nemilostiv, la uşa 
căruia era pus un sărac cu numele Lazăr, o ocazie minunată prin care putea să se 
apropie de Dumnezeu (Luca 16: 19-31), totuşi s-ar putea să regretăm că nu am fo- 
losit oportunităţile ce ni le-a dat Domnul. Îmi aduc aminte de un frate din România 
şi de ce mi-a spus în casa mea, vorbind de aceste lucruri: Scrişnind din dinți de 
durere şi cu lacrimi în ochi, mi-a spus, „Frate Simi, frate Simi, îmi vine să strig 
de durere cînd mă gîndesc cîte bogății mi-a dat mie Domnul! Cît pămînt, cîte vite, 
cîți pomi am avut şi tot mai voiam să adun, iar în jurul meu erau atiţia săraci care 
nu aveau nici pîine. Puteam să împart jumătate la săraci, şi tot mai îmi rămînea de 
prisos să duc o viaţă îmbelşugată. Dar n-am făcut-o. Au venit comuniştii şi mi-au 
luat totul. O, cum aş mai da acum dacă aş mai avea situaţia aceea, dar s-a dus!“ 

De ce să avem regrete tirzii? Curînd ne vom prezenta cu toţii înaintea scaunu- 
lui de judecată a lui Christos, ca să dăm socoteală despre tot ce am făcut în viața 
aceasta. Nu va fi o tragedie să vedem atunci cum alții în situații mai vitrege, prin 
greutăţi, prin lupte, prin nevoi au reuşit să trăiască şi să slujească Domnului într-un 
chip aşa de minunat. Oameni obosiţi de lucru, hărțuiți în tot felul, poate fără foc 
în casă, au reuşit să-şi facă timp pentru Domnul şi părtăşia cu EI în fiecare zi. Au 
ştiut să-şi împartă casa lor, bucăţica lor de piine, poate hainele lor cu alții mai lipsiţi 
decît ei, iar noi, cu toate condiţiile de viață probabil mult mai bine, ne-am închis 
în noi! Nu vom urla de durere, cînd vom vedea că tot ce am făcut în viaţa aceasta 
va arde? Şi poate ne vom pomeni goi, adică mîntuiţi, dar ca prin foc, cum spune 
apostolul Pavel; numai cu ce am primit, adică mîntuirea. 

„Răscumpăraţi vremea“ spune apostolul Pavel (Efeseni 5:16), „căci zilele sînt 
rele.“ Eu zic să răscumpăraţi nu numai vremea, ci tot ce se mai poate răscumpăra 
pentru Domnul. Trăim zilele din urmă. Nu vedeți cum toate temeliile se surpă şi 
cum nu te mai poți lega şi sprijini de nimic? Am pierdut aşa de mult şi am risipit. 
Măcar acum în ceasul al doisprezecelea să ne trezim. 

În curînd se va auzi în noapte, „lată mirele, ieşiţi-l în întîmpinare!“ Mat. 
25:6). Venirea Domnului e atît de aproape, cînd EI va veni să-şi ia Biserica la Sine. 
Frații mei din România, ca şi mine ştiu că mulţi de aici din America, potrivit cu 
profețiile şi cu lumina din Cuvîntul lui Dumnezeu, sînt convinşi că Domnul va 

veni nu numai în generaţia noastră, ci în anii aceştia apropiaţi. Nu ştim clipa cînd 
vom auzi trîmbiţa lui Dumnezeu, care va aduce la viață pe cei ce au adormit în 
Christos, care, împreună cu noi, transformați în trupuri slăvite, ne vom înălța spre 
zările albastre ca să fim totdeauna cu Domnul (| Tes. 4:13-18). Spre acea clipă mi- 
nunată se îndreaptă toată ființa mea, toate năzuințele mele şi ale tuturor celor iubiți 
de Domnul. Vrei să te bucuri şi tu de această zi glorioasă, de acest viitor strălucit? 
Vino cu noi şi aliniază-te în şir cu toţi martirii şi sfinții din toate veacurile, cu norul 
de martori (Evrei 12:1). Bate cadenţa cu ei, nădăjduind ca ei, suferind cu bucurie ca 
ei, biruind ca ei. Va fi bucuria Domnului să-ți spună: „Bine, rob bun şi credincios; 
ai fost credincios în puţine lucruri, te voi pune peste multe lucruri; intră în bucuria 
stăpînului tău!“ (Mat. 25:21). 


Glendale, California, august 16, 1979 

